
LUVATTU MAA VOITTONA JA TAPPIONA. 

Silloin Herra ilmestyi Abramille ja sanoi: »Sinun jälkeläisillesi 
minä annan tämän maan». Niin hän rakensi sinne alttarin 
Herralle, joka oli hänelle ilmestynyt. Sieltä hän siirtyi 
edemmäksi vuoristoon, itään päin Beetelistä, ja pystytti telttansa, 
niin että Beetel oli lännessä ja Ai idässä, ja hän rakensi 
sinne alttarin Herralle ja rukoili Herran nimeä. Ja sieltä 
Abram lähti ja vaelsi yhä edemmäksi Etelämaahan päin. 

Niin tuli nälänhätä maahan, ja Abram meni Egyptiin, asuakseen 
siellä jonkun aikaa, sillä nälänhätä maassa oli kova. Ja 
kun hän lähestyi Egyptiä, puhui hän vaimollensa Saaraille: 
»Katso, minä tiedän, että sinä olet kaunis nainen. Kun egyptiläiset 
saavat nähdä sinut, niin he sanovat: 'Hän on hänen 
vaimonsa', ja tappavat minut, mutta antavat sinun elää. Sano 
siis olevasi minun sisareni, jotta minun kävisi hyvin sinun 
tähtesi ja minä sinun takiasi saisin jäädä henkiin.» Kun Abram 
tuli Egyptiin, näkivät egyptiläiset, että Saarai oli hyvin kaunis 
nainen. Ja kun faraon hoviherrat olivat nähneet hänet, ylistelivät 
he häntä faraolle; ja hänet vietiin faraon hoviin. Ja 
Abramia hän kohteli hyvin hänen tähtensä. Ja hän sai pikkukarjaa, 
raavaskarjaa ja aaseja, palvelijoita ja palvelijattaria, 
aasintammoja ja kameleja. Ja Herra antoi kovien vitsausten 
kohdata faraota ja hänen hoviansa Saarain, Abramin vaimon, 
vuoksi. Silloin kutsui farao Abramin luoksensa ja sanoi: 
»Mitä olet minulle tehnyt? Miksi et ilmoittanut minulle, että 
hän on sinun vaimosi? Miksi sanoit: 'Hän on sisareni', niin 
että minä otin hänet vaimokseni? Katso, tässä on vaimosi, ota 
hänet ja mene!» Ja farao antoi hänestä käskyn miehillensä, 
että he saattaisivat hänet pois, hänet ja hänen vaimonsa sekä 
kaikki, mitä hänellä oli. 1 

1 Moos. 12: 7 — 20 

1 Pyhä teksti on otettu tähän ja muihinkin lukuihin Raamatunkäännöskomitean 
uudesta suomennoksesta, mikäli sitä on ollut saatavissani. 

Aabraham törkeästi pettämässä Egyptin faaraota, myymässä 
oman vaimonsa hänen haaremiinsa, saadakseen itselleen 
hyvät päivät ja yltäkylläisen elämän! Uskovaisten isä 
näin synkeässä uskottomuudessa, näin häpeällisessä alennuksessa! 

Vaikkakin tämä lienee ollut ainoa kerta ja se, mitä kerrotaan 20:nnessä 
luvussa, lienee tämän kertomuksen toisista 
lähteistä johtuva toisinto, niin sittenkin tämä on arvoituksellista, 
kiusallista. Jos emme tätä ennen Aabrahamin 
jumalanpelosta mitään tietäisi, ei tuo niin hämmästyttäisi. 
Voihan tuollaista tapahtua vielä tänäkin päivänä itämaisten 
heimojen retkeillessä ja heidän seikkaili ja päälliköittensä pulaan 
joutuessa. Helposti siellä vaimosta kaupat tehdään, 
kun hyvä hinta saadaan ja varsinkin jos sillä hinnalla on 
hengen vaarasta pelastuttava. 

Mutta mehän tunnemme Aabrahamin ihmeelliset uskon 
saavutukset elävän Jumalan palveluksessa. Lähtö Kaldean 
Urista Mesopotamian Haraniin ja sieltä Kanaanin maalle ei 
jäänyt ainoaksi suureksi uskon työksi. Tekstissämmehän 
juuri luemme, kuinka Aabraham Kanaanin maalle saavuttuaan 
rakensi alttarin Herralle, ja siirryttyään toiseen paikkaan 
taasen rakensi Herralle alttarin ja rukoili Herran nimeen 
eli avuksi huutaen julisti Herran nimeä. Tämä ei tarkoittanut 
ainoastaan Jumalan avun etsimistä hetkellisiin ja vastaisiin 
tarpeisiin, vaan se oli myös julkinen tunnustustoimi. Oli 
elävän uskon määrätietoista värin näyttämistä naapureille. 
Oli rohkeata vastalauseen tekoa pakanuutta vastaan ja voimakasta 
lähetystyötä ympäristön saattamiseksi ainoan elävän 
Jumalan tuntemiseen. Ja tämä sitä enemmän, kun 
alttarin pystyttämisen jälkeen julkinen elävän Jumalan palvelus 
sen edessä säännöllisesti jatkui. 

Aabraham oli antautunut Herran käytettäväksi niiden kahden 
lupauksen toteuttamista varten, jotka Herra yhteen kytkettyinä 
oli hänelle antanut. Toinen oli se, että hän perillisilleen 
saa omakseen Kanaanin maan, ja toinen, että kaikki 

---009--- 

maailman sukukunnat pitää hänessä siunattaman. Nämä 
lupaukset olivat ne Simsonin hiussuortuvat, joiden varassa 
koko Aabrahamin jättiläishengen voima liikkui. 

Herran tarkoitus oli ollut, että Aabraham perillisineen sai 
Kanaanin maan sitä varten, että se tulisi maailman lähetystyön 
keskukseksi ja emämaaksi ja että Aabrahamin perillisineen 
tuli koettaa lähetystyöllä ensin voittaa tuon maan 
kansat Herralle ja sitä tietä voittaa maa omakseen. Vasta 
sitten, kun tämä näyttäytyisi turhaksi, Herra oli löytävä 
muut keinot maan entisten omistajain raivaamiseksi pois 
valitun lähetyskansan tieltä. 

Kuinka paljon kärsivällisyyttä ja uskollisuutta Herran 
rakkaudelle tässä kysyttiin Aabrahamilta ja hänen perillisiltään
) Kuinka selvä oli alusta alkaen Herran sääntö: ei 
väellä eikä voimalla, vaan minun hengelläni. Ja jos Israel 
olisi Herran mielen mukaisena lähetyskansana pysynyt, ei 
sillä koskaan seuraavinakaan aikoina olisi viholliskansoista 
ollut mitään vaaraa. Se seisoisi tänäkin päivänä kunniasijalla 
kansojen joukossa. 

Missä määrin tämä kaikki oli Aabrahamille jo tähän aikaan 
selvillä, emme tiedä. Mutta paljon syvemmä ja kauemma 
hän varmaankin Jumalan ilmestyksien avulla uskon silmällä 
näki kuin mitä vertailevan uskontotieteen älyperäinen kehitysoppi 
sallii meidän uskoa ja olettaa. Olihan jumalallinen 
ilmestys keskittynyt häneen niin suurella uustestamentillisella 
kirkkaudella että »hän* — kuten Jeesus sanoo — »riemuitsi 
siitä, että oli näkevä minun päiväni; ja hän näki sen 
ja iloitsi», Joh. 8: 56. 

O koonpa, että tämä oli vain ajoittaista ennakkokirkkautta, 
merkitsee se sittenkin jotakin enempää Aabrahamin hengelliselle 
kehitykselle kuin mitä meidän järkemme tahtoisi myöntää. 
Ja se muistuttaa meille vakavasti, kuten Jeesuksen ja 
apostolein käsitys Vanhasta Testamentista yleensä, että Jumalan 
ilmestyksen historia käy monesti ristiin inhimillisen 
historiallisen arvioinnin kanssa ja sotkee sen kaikki linjat. 

Joka tapauksessa Aabraham näyttää selvästi oivaltaneen, 
että kun kaikkien kansojen piti tulla hänessä siunatuiksi, ei 
sitä maailman uudistusta ollut jätettävä alkamaan jossakin 
kaukaisessa tulevaisuudessa, vaan sitä varten tarvittava lähetystyö 
oli jo hänen itsensä alkuun pantava. Jo edellä olemme 
maininneet hänen antautuvasti tehtyjä otteitaan tuon Jumalan 
lupaaman siunauksen välittämiseksi pakanalliselle 
ympäristölleen. Eikä ole syytä epäillä, että hän alttaripalveluksen 
yhteydessä tapahtuvalla julistuksellaan ja muillakin 
uskonnollisilla panoksillaan saavutti ympäristössään uskonnollisessa 
ja siveellisessä suhteessa keskeisen, hallitsevan aseman. 

Sitä osoittaa esim. Jumalan myöhemmin virittämä keskustelu 
Aabrahamin kanssa, jossa hän Aabrahamille ilmoittaa 
aikovansa hukuttaa Sodoman ja tämä heti käy rukoilemaan 
tuon naapurinsa puolesta sydämellisen hartaasti, vedoten 
siihen, että sieltä hänen arvionsa mukaan olisi pitänyt 
löytyä ainakin 50 vanhurskasta. 

Tämähän viittaa läheiseen, pitkäaikaiseen uskonnolliseen 
kosketukseen, jossa Aabraham oli ollut tuon pakanallisen 
paikkakunnan kanssa, joka oli tullut hänelle yhtä rakkaaksi 
kuin lähetyssaarnaajalle ainakin hänen lähetysalueensa — 
ja sitä enemmän, kuta uskollisemmin oli siihen työtä ja vaivaa 
uhrannut. Tätä samaa todistaa myös Aabrahamin jalomielinen 
uhrautuminen Sodoman kuninkaan pelastamiseksi 
sodassa Kedorlaameria vastaan (14 # ,s luku). 

Mutta on jo aika palautua siihen, mistä aluksi läksimme. 
Juuri tätä taustaa vastaan, minkä olemme Aabrahamin uskosta 
saaneet, tuntuu alussa viitattu lankeemus, tuo Egyptissä 
tapahtunut seikkailu, sitä enemmän arvoitukselliselta. Kuinka 
saattoi niin korkealle kohonnut Aabraham langeta niin alas 
— uskovaisten isä niin kauas epäuskon tielle? 

Tässä ei auta käydä puhumaan vain ylimalkaan inhimillisestä 
heikkoudesta eikä siitä, että Aabrahamkin oli aikansa 
lapsi ja että hänen lankeemuksensa on arvosteltava sen ajan 

yleisen siveellisyystason mukaan. Kaikki tuollainen lieventävien 
asianhaarojen hakeminen Vanhan Testamentin suurten 
pyhien lankeemuksien ymmärtämiseksi on eksymystä, 
on väärinteko raamattua. Jumalaa ja heitä itseänsä vastaan, 
väärinteko, joka vie kaiken jumalallisen ilmestyksen kieltämiseen. 

Kun raamattu itse ei tuollaista arviointia käytä, kun se 
koristelematta, tinkimättä kertoo suurten pyhien syvistä lankeemuksista 
Adamin ja Eevan lankeemuksesta alkaen, on se 
eräs todistus siitä, että se on Jumalan Hengen sanelema 
kirja — toisenlainen kuin ihmisten kirjat, joissa suurten henkilöitten 
viat peitetään, lievennetään tahi kaunistellaan. Eivätkä 
Aabraham ja David esim. olisi ikänä itse myöntäneet, 
että heidän lankeemuksensa tapahtuivat samalta tasolta kuin 
pakanoiden tai heidän uskottomain kansalaistensa. Eivätkä 
he liioin olleet sellaisia uskonnollisia joukkosieluja, joiden 
uskonnollisuudesta ei parhaimmillaankaan voi sanoa, onko 
se kieltämistä vai myöntämistä, seisomista vai lankeamista. 

Ei! Aabrahamin vaimonkauppa Egyptissä ei ollut liikehtimisen 
vaihtelua jollakin aikalaistensa yleisellä siveellisyystasolla. 
Se oli lankeemus elävän Jumalan alttarin edestä 
naapurien pakanallisten alttarien piiriin. Se oli lankeemus 
Hengen maailmasta lihan maailmaan, Jumalan käsistä saatanan 
syvyyksiin. Sitä se oli, niin totta kuin nuo molemmat 
henkivallat ovat olemassa ja niin totta kuin Aabraham oli 
Vanhan Liiton suurin mies Hengen maailmassa, johon hän 
oli kokonaisesti ja ratkaisevasti sijoittunut. 

Tällaisena häntä on seisoessaan ja langetessaan arvosteltava; 
taivaita tavoitteleva hengen jättiläinen, pitäessään Jumalan 
lupauksista kiinni, mutta niistä hellittäessään, avuton kääpiöraukka. 
Jumalallinen lupauksen sana määrää alusta alkaen 
jyrkästi ja tarkasti linjat Jumalan valtakunnan voittojen ja 
tappioiden erittelemiseksi ja arvioimiseksi sellaisina kuin ne 
Jumalan palvelijain elämässä ilmenevät. 

Mutta kuinka juuri tuo Aabrahamin hellittäminen lupauksen 
sanasta sittenkin on ymmärrettävä? Kuinka se oli tapahtunut? 
Tietysti siinä on jotakin arvoituksellista, jotain selittämätöntä 
meille, jotka emme tunne saatanan syvyyksiä emmekä 
Jumalan vanhurskauden, viisauden ja rakkauden liikehtimistä, 
milloin saatanan vehkeiden estämiseksi, milloin 
niiden sallimiseksi, sen mukaisesti kuin hänen pelastussuunnitelmansa 
kulloinkin vaatii. Herralle onkin kaikesta viisastelusta 
luopuen jätettävä viimeinen sana. 

Mutta yksi näyttää selvältä. Ennen kuin Jumalan lapsen 
elämässä voi tapahtua jokin julkinen, törkeä lankeemus, on 
sisäisen lankeemuksen ensin täytynyt tapahtua. Ennen kuin 
joku uskovainen törkeästi rikkoo kuudennen tai seitsemännen 
käskyn, on ensimmäinen käsky tullut ensin rikotuksi, 
on Jumalan pelko ja rakkaus ensin loppunut sydämestä. 

Ja sen me myöskin omasta vähäisestä kokemuksestamme 
Jumalan lapsina tiedämme, että saatanan viha, voima ja 
kavaluus ei koskaan muulloin iske sisäiseen elämäämme niin 
hirvittävän lamauttavasti kuin uskon voittojen jälkeen. Jonkin 
ilmeisen tappion, vaaran ja kärsimyksen kohdatessa me 
kyllä valvomme, rukoilemme ja huudamme hätähuutoja 
Jumalan puoleen. Mutta emme tavallisesti mitään hätähuutoja 
kohota, kun olemme saavuttaneet jonkin hengellisen 
tai siveellisen voiton, kun jäimme seisomaan toisten langetessa 
tahi kun saimme kristillisyydestämme tunnon tyydytystä 
ja muiltakin tunnustusta. Emme huomaakaan, että 
saatana on silloinkin meitä yhtä likellä kuin Jumalakin, 
etsien meitä nielläkseen. 

Niin voimme langeta törkeihin paheisiin, kuten Noa vedenpaisumuksesta 
pelastuttuaan ja Loot Sodomasta päästyään. 
Tahi lankeamme, kuten Elia Karmelin suuren voiton jälkeen 
lankesi, surkean epäuskon «valtaan, ihmispelon valtaan, 
saman Ahabin edessä, jota ei ollut ennen pelännyt. Samoinhan 
kävi myös voittoisan Pietarin hänen Antiokiassa juutalaiskristittyjen 
arvostelua pelätessään. 

Mahdollisesti johtui Aabrahaminkin uskon heikkous hänen 
saavuttamistaan uskon voitoista. Kun hän uskossa voitokkaana 
oli lähtenyt Mesopotamiasta Kanaanin maalle ja 
hänelle ilmestynyt Jumala oli hänelle antanut ihanan tunnustuksen, 
oli aivan inhimillistä, jos hän joskus joutui voittajan 
ylväällä itsetunnolla ja säälillä muistelemaan pakanuuteensa 
jääneitä mesopotamialaisia, kuten esim. veljeänsä Nahoria. 
Samoin antoi sisäistä tyydytystä se, että hän Palestiinan 
alkuasukkaille oli niin rohkeasti tunnustanut elävää Jumalaa 
ja saavuttanut uskonnollisen yliotteen ympäristössään, niin 
että Jumalan lupaus maailman kansojen yli ulottuvasta herruudesta 
alkoi Aabrahamin silmissä kangastaa ihanana valtasuuruutena. 
Ja sitenhän oli jo lankeemus tapahtunut, kun 
Jumalan pelko ja Jumalan rakkaus ei ollut sielussa enää 
ylivoimaisesti määräävänä tekijänä, kuten Mesopotamiasta 
lähdettäessä. 

Tämä oli mahdollista, koska Aabraham ei ollut mikään 
tuollaisten kiusausten yläpuolella liitelevä puolijumala eikä 
myöskään haahmoteltu ihmiskuvio, vaan todellinen ihminen, 
samaa lihaa ja verta kuin mekin. Onpa vielä mahdollista, 
että suurten henkien suuruuteen kuuluu sekin, että heidän 
kiusauksensakin meihin, pikkusieluihin verraten ovat verrattomasti 
väkevämmät. 

Kuitenkaan ei Herran palvelijain lankeemuksien uskosta 
epäuskoon, eli Jumalan rakkaudesta omahyväiseen itserakkauteen, 
tarvitse aina ilmetä niin törkeänä rikollisuutena kuin 
Aabrahamin seikkailu Egyptissä. Lankeemuksemme voi jättää 
meidät ulkonaisesti yhtä nuhteettomiksi kuin tuhlaajapojan 
vanhempi veli jäi. Me voimme langenneinakin edelleen 
jatkaa kristillisiä harrastuksiamme helisevänä vaskena ja 
kilisevänä kulkusena monilla kristillisen toiminnan linjoilla. 
Voivatpa toiset saada osakseen oikein suurta ihailuakin 
Jumalan asian ajajina, vaikka Jumalan silmissä kantavat 
samaa tuomiota kuin Efeson seurakunnan enkeli, jolle Herra 
Ilmestyskirjassa huutaa: »muista, mistä lankesit.» 

Voihan meidän sisäinen lankeemuksemme ulkonaisesti pysähtyä 
sille asteelle, jolla tapaamme Aabrahamin vielä hänen 
Kanaanin maalla valmistellessaan lähtöä Egyptiin, kalliin 
ajan ahdistaessa. Tämä lähtö jo sinänsä oli sisäisen lankeemuksen 
ensimmäinen ulkonainen ilmaus, joka osoitti, että 
luvattu maa, joka Mesopotamiasta lähdettäessä oli näkynyt 
voitoksi, näkyi nyt tappioksi. 

Eihän tietysti ollut mikään rikos, kun arvatenkin myös 
monet kananealaiset alkuasukkaat lähtivät Egyptiin kallista 
aikaa pakoon. Ehkäpä ei Lootinkaan siirtyminen sinne ollut 
hänelle niin suureksi viaksi luettava. Mutta kun Aabraham 
siinä asemassa, missä hän oli, ja kaiken sen jälkeen kuin Jumala 
oli hänelle ilmestynyt ja luvannut hänet siunata juuri 
siinä maassa ja kaiken sen jälkeen, mitä Aabraham itse oli 
tämän Jumalan ihmeitä tekevästä voimasta ja rakkaudesta 
alttareittensa edessä kananealaisille julistanut, niin, kun Aabraham 
nyt kaiken tämän jälkeen lähtee yhdessä uskottomain 
kanssa kallista aikaa pakoon Egyptiin, osoitti hän huonosti 
kestäneensä kalliin ajan muodossa luvattuun maahan liitetyn 
Jumalan koetuksen. Suuri osa kananealaisista kesti sen 
paremmin. Sillä eivät he kaikki Egyptiin lähteneet. 

Ehkäpä se ei syrjäisten silmissä ollut lankeemus, tuo 
Aabrahamin lähtö. Ehkäpä monet pitivät sitä aivan luonnollisena 
asiana. Mutta yhtä mahdollista on, että toiset kananealaisistakin 
ajattelivat ja sanoivat: tuohonpa loppui tuon miehen 
suuri Jumala-usko, jolla hän luulotteli voivansa kohottautua 
meidän yläpuolellemme! 

Ei suinkaan olisi oikein Aabrahamin tuomiota yleistämällä 
tuomita lankeemuksiksi kaikkia nykyisten Herran seuraajain 
mahdollisia ponnistuksia ajallisten puutteidensa voittamiseksi 
ja parempien taloudellisten etujen saavuttamiseksi. 
Mutta kyllä me Jeesukseen uskovina olemme kuitenkin 
voineet tehdä jo monet Egyptin-matkat. 

Olemme voineet ensin Jeesuksen rakkauden voittamina 
ilolla erota maailmasta, sen turhuudesta, sen pakanuudesta, 

sen lihallisista harrastuksista ja suunnata matkamme luvattua 
maata kohti. Olemme voineet vilpittömästi yhtyä 
Paavalin kanssa tunnustamaan: »mikä minulle oli voitto, sen 
minä olen Kristuksen tähden lukenut tappioksi.» Mutta sitten 
järjesti Herra uuden yllättävän koetuksen, joka vaati 
uutta arviointia ja uutta kieltäytymistä. Ja silloin sellainen 
kristillisyys on voinut tuntua liiaksi vaativalta. Entinen 
kieltäymys on tuntunut jo täysin riittävältä. Me tahdoimme 
kiteytyä siihen jo saavutettuun kristillisyyden muotoon 
ja säilyttää sen mukaisen Kristus-kuvamme, vaikka olisi pitänyt 
käydä täydentämään sitä, »unohtaen sen, mikä on takana 
ja kurottautuen sitä kohti, mikä on edessäpäin» ja sanoa: 
»ei niin, että jo olen sen saavuttanut vaan minä riennän 
sitä kohti voittaakseni sen, koskapa Kristus Jeesus on 
voittanut minut.» Filip. 3: 12, 1$. 

Kun tämä luvatun maan matkamiehen näkemys puuttuu, 
silloin on jo entinen kristillisyyden voitto kääntynyt tappioksi, 
silloin olemme jo Aabrahamin seurassa matkalla Egyptiä 
kohti, maailmaa kohti, joka on tullut meille uudestaan 
luvatuksi maaksi. 

Aabrahamin Egyptin-matka on surkuteltava. Meidän vielä 
enemmän. Aabraham oli yksin pakanain keskellä. Meillä 
on »suuri pilvi todistajia ympärillämme», Hepr. 12: 1. Aabraham 
näki vain vilahdukselta Ihmisen Pojan päivän. Me 
olemme nähneet sen jo kaksituhatta vuotta. Olemme nähneet 
evankeliumin voittokulun kautta maailman, nähneet 
Kristuksen valtakunnan vanhurskauden ja armon ihmeitä 
lukemattomat määrät keskellä maailman pimeyttä, jos vain 
Aabrahamin Jumala on saanut silmämme avata. 

Ystäväni! onko ehkä Egypti parastaikaa pyrkimässä sinulle 
ihanteeksi luvatun maan sijasta? Oletko ehkä juuri aikeissa 
sinne lähteä? Anna Aabrahamin varoittaa sinua siitä. Rukoile 
Jeesusta pelastamaan sinua epäuskon kuilusta ja kirkastamaan 
Hänen ristinsä valoksi, voimaksi ja eläväksi toivoksi 
uskosi koetuksessa! 

---016--- 

LUVATUN MAAN PERILLISTEN KOTIALTTARIT. 
(Sama teksti kuin edellisessä.) 

Emme tiedä, rukoiliko Aabraham Herralta voimaa pysyäkseen 
hänelle Egyptissä yhtä uskollisena kuin oli Kanaanin 
maalla siihen asti ollut. Mutta jos rukoili, ei hän nähtävästi 
tullut kuulluksi, kun siellä kotona koetuksen kohdatessa oli 
pettänyt uskollisuuden Jumalaa kohtaan ja pettänyt lähetyskutsumuksensa 
siellä, kuten edellisessä luvussa on osoitettu. 

Joka tapauksessa ei raamatun kertomus tiedä mitään siitä, 
että Aabraham olisi Egyptissä yhtään alttaria Jumalalle pystyttänyt. 
Huomioon ottaen, että tämä oli aina ennen ollut 
Aabrahamin ensimmäinen teko uuteen paikkakuntaan tultua, 
on Ilmestyksen vaikeneminen nyt tästä varmaankin niitä 
tapauksia, joista tohtori Saphir sanoo, että sellaisilla vaikenemisilla 
on sama merkitys kuin tauoilla musiikissa jonkin 
tärkeän käänteen alleviivaamiseksi, korostamiseksi. Tuskin 
erehdymme, jos merkitsemme tuon alttarin pystyttämisen 
laiminlyömisen yhdeksi vaiheeksi Aabrahamin lankeemuksien 
sarjassa. 

Selvältä näyttää, että Aabrahamin usko, joka oli osoittaunut 
niin väkeväksi Mesopotamiassa ja Kanaanin maalla, oli 
jo Egyptiin tullessa jotenkin lopussa. Ei mitään sellaista 
reipasta yritystä uskonnollisen yliotteen saavuttamiseksi, 
mikä kerta kerran jälkeen oli Kanaanin maalla ilmitullut. 
Lapsen vapaus ja uskallus oli poissa. Orjan mieli oli vallannut 
uskolta tilan, orjan luihu pelko Jumalan edessä ja egyptiläisen 
maailmanmahdin edessä. 

Voi, kuinka usein tuollainen maailmanmahdin edessä orjaileva 
raukkamaisuus voi vallata meidätkin, Jeesuksen tunnustajina, 
niin että emme rohkene suutamme avata mailman 
nykyistä pakanuutta eikä sen monenkirjavia vääriä profeettoja 
vastaan! Emme rohkene emmekä pysty tunnustamaan 
Jeesusta Jumalan lapsen yksinkertaisella avomielisyydellä — 
sopivalla ja sopimattomalla ajalla. Hidastelemme ja neuvottelemme 
lihan ja veren kanssa niin kauan, että menetämme 
kaikki otteemme vastapuolelle. Ja syy on niin useasti sama 
kuin Aabrahamilla, nimittäin: jokin epäuskon innoittama 
Egyptin-matka. On pakko jättäytyä maailman armoille, jos 
olemme paenneet jotakin Jumalan panemaa uskon koetusta 
ja heittäneet taistelutta jonkin Jumalan järjestämän vartioaseman 
tahi jos olemme käyneet jonkin saavutetun uskon 
voiton jälkeen lepäämään laakereillamme. 

On kuvaavaa, kuinka Aabrahamin Jumala-suhteessa tapahtunut 
sisäinen muutos pani hänet Egyptissä kuvittelemaan 
Saaran kauneutta itsellensä hengenvaaralliseksi. Tai olisiko 
Aabrahamin Saaralle uskottelema hengenvaara ymmärrettävä 
vain verukkeeksi, jolla Aabraham halusi peittää kaupantekohalunsa, 
mikä juutalaisen rodun yhteinen intohimo nyt 
tässä yhteydessä jo rodun kantaisässä niin voimakkaana näkyy? 

Missään tapauksessa ei Aabrahamin pelko ole etupäässä 
johdettava egyptiläisen maailman suuremmasta mahtavuudesta 
kanaanealaiseen maailmaan verraten. Jos Aabraham 
olisi Egyptissä ollut Jumalan teillä, olisi hänen kaunis vaimonsa 
varmaankin ollut hänen silmissään yhtä vaaraton 
olento siellä kuin oli Mesopotamiassa ja Kanaanin maallakin 
ollut. 

Mutta on kysymys erikseen, oliko se kaksinaismoraali, joka 
Aabrahamia Egyptissä askarrutti siten, että ilmeni muitten 
ihmisten edessä toisenlaisena kuin Saaran edessä, jo Kanaanin 
maalla alkanut vaiko nyt vasta. Se nimittäin näyttää selvältä, 
että Aabraham ei olisi mennyt kenellekään egyptiläisnaiselle 

esittämään mitään häpeällisyydessä siihen verrattavaa, 
mitä hän omalle vaimollensa ehdotti. Kyllä Aabraham 
tahtoi egyptiläisten silmissä käydä edelleen täysin kunniallisesta 
ja uskonnollisesta miehestä. 

Onhan mahdollista, että tämä Aabrahamin häpeällisen 
kaksinaamaisuuden ilmeneminen hänen oman vaimonsa edessä 
sitä seuraavine tapauksineen oli egyptiläispelon synnyttämä 
yhtäkkinen ilmiö. Mutta todennäköisemmin merkinnee se 
tässäkin suhteessa jo ennemmin alkanutta alennusta, johon 
nyt tuli loppusysäys, että mitta tulisi täydeksi. 

Aabrahamin jumalanpalvelus jo siellä Kanaanin maalla 
oli ehkä vähitellen pysähtynyt vain noihin julkisiin alttaripalveluksiin 
vieraitten ihmisten edessä siten, että kotielämässä 
ei ollutkaan noussut alttareita vastaavassa suhteessa. 
Ehkä kotielämä oli jäänyt jossakin suhteessa jälkeen tuosta 
»virallisesta» jumalanpalveluksesta, niin ettei se enää kokonaisuudessaan 
ollut jumalanpalvelusta. Siellä kotona oli kai 
jo ennenkin Saaran kanssa tullut kahden kesken puhutuksi 
yhtä ja toista sellaista, joka huonosti sopi yhteen noiden 
julkisten alttaripalveluksien kanssa. 

Tuntuu vaikealta uskoa, että Aabraham olisi voinut Egyptissä 
esittää Saaralle niin häpeällistä sopimusta, ellei hän jo 
ennemmin olisi kotielämässä laiminlyönyt tarpeellista valvomista 
Herran silmäin edessä. Tämä on yhtä vaikea uskoa 
kuin se, että apostolisen alkuseurakunnan historiassa mainittu 
parikunta Ananias ja Safiira olisivat vasta ensikerran 
yhteisesti ulkokullailleet surullisesti kuuluisassa peltonsa kaupassa. 
Joskin Aabrahamin »liikeyritys» noihin verraten oli 
törkeämpi, on huomioonotettava, että kun hänen kaltaisensa 
hehkuva jättiläishenki lähtee lankeemuksen tielle, täytyy siinäkin 
näkyä sama suuripiirteisyys kuin hänen uskonsakin 
töissä. 

Mutta kuinka nyt Aabrahamin laita olikaan, meillekään ei 
liene aivan vierasta tuo hänen edustamansa ulkokullaileva 
jumalisuus: toinen haahmo kotona, toinen kirkossa ja vieraitten 

ihmisten edessä. Olemme niin usein voineet laiminlyödä 
Jumalan kasvojen edessä tarpeellisen valvomisen kodin 
piirissä ja päästäneet siellä irti vanhan ihmisemme tavalla 
tai toisella, parannukseen pyrkimättä. Mutta silti tahdomme 
muualla esiintyä hyvinä kristittyinä, jopa osallistua johonkin 
hengelliseen toimintaan. Sellainen kaksinaamaisuus vie sitten 
meitä hankkimaan jotakin — Egyptin-matkaa, jossa 
lopuksi jää maailmankin edessä alttari pystyttämättä silloin 
kuin sitä parhaiten tarvittaisiin. 

Ja jos emme menisikään niin pitkälle kuin Aabraham, että 
kävisimme omaistemme edessä suoraan pirulle alttaria pystyttämään, 
niin pitäisi ilman pitkiä puheita ymmärtää, kuinka 
onnetonta on Jumalan asialle ja omalle sisäiselle elämällemme 
jo se, että kristilliset harrastuksemme menevät niin sekaisin, 
että pyrimme puuhailemaan Egyptissä silloin kun pitäisikin 
seisoa vartiopaikallamme Kanaanin maalla. Toisin 
sanoen: varsinaiseen kutsumukseemme kiinnittävän Herran 
tahdon sivuitse tapahtuvat hyvät harrastuksemme, joissa 
laiminlyödään ristiin ja kärsimykseen liittyvät likimmät velvollisuudet, 
on parhaimmassakin tapauksessa hukkaan mennyttä 
kristillisyyttä, joka synnyttää sekaannusta ja pahennusta 
ympäristössäkin, joko Epygtissä tai Kanaanin maalla. 

Onhan Herra toki yhäti huutanut meille: enemmän pyhitettyä 
jumalanpalvelusta kodin alttarille, enemmän koteihin 
Jumalan sanaa ja rukousta, enemmän mammonan ja maailman 
hengen vastustamista siellä, enemmän teeskentelemätöntä 
ja totuudellista uskonnollisuutta kotiväen kesken, enemmän 
Hengen kuria, kärsivällisyyttä, anteeksipyytäväisyyttä 
ja anteeksiantavaisuutta, ynnä uhrautuvaa rakkautta Herran 
nimen avuksi huutamisessa! 

Epäilemättä monet meistä ovat kuulleet noita Herran 
hätähuutoja ja joutuneet yhäti ahtaalle kotisynneistä, ovat 
joutuneet niistä itkien valittamaan Herralle. Ja sitten he ovat 
ihmeekseen huomanneet, että tämä se myös parhaiten varjelee 
— vaarallisista Egyptin-matkoista. Jospa Aabrahamkin 

olisi aikanaan noita itkuja itkenyt! Jospa sinä, jospa 
minä! Moni Egyptin-matka olisi silloin jäänyt tekemättä. 

Mutta niitä matkoja sittenkin tehdään, niitä omapäisiä 
epäuskon yrityksiä monenlaisia. Ja päälle päätteeksi uskottelemme 
itsellemme ja toisillemme, että sellaiset yritykset 
ne juuri ovat sitä oikeaa Jumalan asian ajamista. Iloiten ja 
matkalauluja laulellen ynnä edessä olevista ihanuuksista haaveillen 
voidaan sellaisia retkeilyjä tehdä. Eikä Saara ole 
ainoa esimerkki siitä, kuinka silloin kiihkohengellisyyden varjossa 
myöskin sukupuolivietit pelaavat peliänsä ja palvelevat 
toisten tai toisten epäpyhiä pyyteitä Herran pyhän asian 
pilkaksi. Ja vaikkapa eivät naisenpuolet Saaran kanssa suoraan 
siirtyisikään Egyptin Faaraon haaremiin, niin vähempikin 
riittää saatanan huvitukseksi. Surullisia esimerkkejä 
eri ajoilta ja eri tahoilta kristillisten joukkoliikkeiden piiristä 
ei puutu. 

Mutta jos nämä egyptiläisretkeilyt enemmän tahi vähemmän 
räikeine seikkailuineen ovat hämmästyttäviä, niin vielä 
hämmästyttävämpi on Jumalan etsivä rakkaus. Jumala ilmestyi 
Aabrahamille Egyptissäkin. 

Kun Jumalan vaivaama Farao kutsui Aabrahamin tykönsä, 
antoi hänelle ankaran läksytyksen, talutti häväistyn 
Saaran hänen eteensä ja komensi: »ota hänet ja mene», niin 
mitä tämä oli? Tämä oli saman Jumalan ilmestystä, joka 
Kanaanin maallakin oli Aabrahamille ilmestynyt, vaikkakin 
niin eri tavalla. Tämä Faraon esiintyminen oli samalla sen 
alttarin pystyttämistä Herralle, joka oli Aabrahamilta jäänyt 
Egyptissä pystyttämättä. Faraon täytyi nyt esiintyä sekä 
Jumalan että Aabrahamin sijaisena. Sitä vaati tilanne. 

Mikä häpeä ja mikä armo Aabrahamille, että hänen täytyi 
todeta tuossa kuninkaallisessa pakanassa enemmän elävän 
Jumalan pelkoa ja siveellistä ryhtiä kuin mitä hänellä 
itsellään oli! Ja mikä häpeä ja mikä armo, että mekin Herran 
opetuslapsina saamme omalla kohdallamme silloin tällöin 
samaa todeta! Mikä armo, että Herra meidätkin Egyptin-retkillämme 

panee egyptiläisten, s.o. jumalattomain maailman 
ihmisten tahi väärien kristittyjen silmäin edessä häpeään! 
Pahennuimmeko, katkeroiduimmeko siitä vai jäimmekö 
ehkä siitä välinpitämättömiksi? Ja niin osoitimme 
itsemme juuri sellaisen nöyryytyksen ansainneiksi vielä 
enemmän kuin Aabraham. 

Voi kun Herra saisi meidät Aabrahamin kanssa retkeillessämme 
saman Aabrahamin kanssa ymmärtämään, että 
meitä pureskelevien ihmisten takana on Herra ja että heidän 
puremansa merkitsee Jumalan ilmestystä meille ynnä niiden 
alttareiden pystyttämistä, jotka ovat meiltä jääneet pystyttämättä 
jo siellä kotielämässä! 

Oli sitten Eedenin syntiinlankeemuksen ehkä saatanan 
suurin voitto Jumalan pelastussuunnitelman särkemiseksi, 
kun Aabraham lähti Egyptiin oleillakseen siellä langenneena 
alennuksessaan. Mutta mikä pettymyksen raivostus mahtoikaan 
vallata saatanan päämajan, kun Aabraham, nöyrtyen 
Jumalan läksytyksen edessä, tarttui häväistyn Saaraparan 
käteen ja sanoi: rakas vaimoni, Jumala on meitä 
lyönyt, lähdetään pois täältä sen häpeän kanssa, minkä 
olemme ansainneet. Näin tuli uusi kotialttari pystytetyksi. 

Sille, joka itse on joskuskaan Jumalan kurituksen alla 
nöyrtynyt, ei ole hämmästyttävää todeta, kuinka vapauttava 
vaikutus Faraon läksytyksellä oli Aabrahamiin ja kuinka 
se heti kantoi hedelmän Aabrahamin elämässä. 

Tuon läksytyksen teho näkyy jo 13:nnen luvun mukaan 
Aabrahamin maailmankuulussa jalomielisyydessä Loottia 
kohtaan heidän^paimentensa kesken riidan synnyttyä karjanlaitumista. 
Entäs tuo Aabrahamin vielä suurempi uhrautuvaisuus 
pelastaessaan Sodoman kuninkaan rosvoilevien 
vihollisten käsistä ja kieltäytyessään siitä vastaanottamasta 
pienintäkään palkintoa, 14:s luku! 

Nämä uustestamentilliseen korkeuteen kohonneet rakkauden 
voimannäytteet, yhteydessä Sodoman*puolesta tapahtuneen 
esirukouksen kanssa (18:s luku), ovat myöskin Aabrahamin 

pystyttämiä alttareita. Ne merkitsevät uusia Jumalan 
valtakunnan voittoja sen siunauksen levittämisessä, johon 
Jumala oli Aabrahamin perillisineen pyhittänyt ja jonka 
siunauksen omistuksesta tuo salaperäinen Melkisedek, Liiton 
Jumalan edustajana^ samassa yhteydessä Aabrahamille 
uuden vakuutuksen antoi, 14: 18 — 20. 

Nuo mainitut uhrautuvan rakkauden työt, uusina alttareina, 
tekivät varmaan jo aikalaisiin paljon syvemmän vaikutuksen 
kuin aikaisemmat kivialttarit ja ovat tehneet sitä 
kautta vuosituhansien senkin jälkeen kuin nuo kivialttarit 
muistoineen ovat hävinneet. 

Egyptiläismaailman silmissä oli Aabraham mennyt mies, 
naurun ja pilkan alainen. Jumalan silmissä oli toisin. Niin 
todellinen tuo Jumalan Pojan vertauskuvaksi merkityn 
(Hepr. 7: 1 — 3) Melkisedekin siunaus Aabrahamille on 
ollut, että raamattu ja Herra Jeesus apostoleineen ovat korottaneet 
hänet — hänen lankeemuksestaan huolimatta — 
kaikkien uskovaisten esi-isäksi, kaikkien aikojen suurimmaksi 
uskonnolliseksi persoonallisuudeksi. 

Sellaista on Liiton Jumalan toimittama iäisyysarvojen arviointi. 
Niin ristiin se käy kaikkien ihmisvanhurskauden 
punnituksien kanssa. Ei mitään armahtamista, ei pienintäkään 
Jumalan suosiota sille, joka jää nöyrtymättömäksi 
Jumalan kurituksien alla, tehköön kuinka jaloja tekoja tahansa! 
Toisaalta, ei mitään tuomiota, ei vähintäkään synnin 
muistelemista sille, joka kurituksen kohdatessa tunnustaa 
psalminveisaajan kanssa: »se oli minulle hyvä, että minua 
nöyryytit, että minä sinun säätyjäsi oppisin.» 

Tämä on Jumalan suurten sankarien lopullisen voiton salaisuus. 
Mutta tämähän on hulluutta ja suuri pahennus 
ulkokullailevalle ihmishurskaudelle. Eikä niin ollen ole 
kumma, että on ollut ja on niin itsessään »pyhiä» ihmisiä, 
että he loukkaantuvat tällaisiin raamatun lankeemuskertomuksiin 
ja omalla »pyhällä» suuttumuksellaan häpeävät niiden 
tähden koko Vanhaa Testamenttia ja vaativat sen opetusta 

kouluistakin poistettavaksi. He eivät huomaa eivätkä 
usko, että sama saatana, joka noin 4000 vuotta sitten sai 
Aabrahamin syöstyksi lankeemukseen ja häpeään, juuri 
hänen häpeätänsä häpeilevissä nykyajan ihmisissä ajaa Aabrahamia 
vieläkin takaa eikä tahdo myöntää menettäneensä 
otettaan siitä huolimatta, mitä Jumala todistaa. 

Jokainen meistäkin, joka on Herran kutsumusta kuullen 
Herran seuraan lähtenyt, on luvatun maan perillinen yhtä 
hyvin kuin Aabraham, joka ei vain Kanaanin maan omistamista 
odottanut, vaan myös uutta Jerusalemia, sitä kaupunkia
^ jonka rakentaja ja luoja Jumala on, Hepr. 11: 10. 
Jokainen meistä on samalla kutsuttu Aabrahamin kanssa 
Herran lähetystyön tekijäksi siinä asemassa, missä olemme. 

Tietysti Herra odottaa, että me Aabrahamin kanssa pystyttäisimme 
alttareita myöskin kodin ulkopuolella kirkkomme 
piirissä, Herran nimen tunnustamiseksi. Kirkkojumalanpalvelukset, 
seurakunta juhlat, pakanalähetystyö ja kaikki 
sisälähetysharrastus, pyhäkoulutyö, nuorisotyö j. n. e. ovat 
näitä alttareita. Mutta kaikissa niissäkin harrastuksissa 
voimme eksyä omapäisille Egyptin-matkoille, niin ettei Herra 
olekaan mukana. 

Kaikki riippuu kodin alttaripalveluksesta. Sieltä kotien 
kautta kulkee Herran sodan tulilinja. Sentähden Herra monin 
tavoin heittelee tultansa kotielämäämme, että siellä 
alkaisi paremmin liekehtiä katumuksen, rukouksen, uskon 
ja rakkauden pyhä tuli, kaikkea saastaisuutta polttava 
Hengen tulil Voi jos se syttyisi kaikkialla polttamaan kaikki 
kotien epäjumalat, kaikki Baalille ja maailmalle pystytetyt 
alttaritl Ja jos vieras tuli on vallannut Herran tulelta sijan, 
nöyrtykäämme Herran edessä syyllisiksi, kun hän lähettää 
Egyptin Faraon meillekin kurittajaksi, lähettää jonkun 
ystävän tai vihollisen muodossa. 

Kunpa siten Jeesuksen nimeä avuksemme huutaen antautuisimme 
parannukseen kotisynneistä, papit ja sanankuulijat, 
vanhemmat ja lapset, työmiehet ja isäntäväki! Se 

olisi luvatun maan perillisten ihanaa jumalanpalvelusta, joka 
vetäisi taivasten valtakunnan alas tänne muukalaisuuden 
maahan siunaamaan, pyhittämään, onnellisiksi tekemään 
Kristuksessa Jeesuksessa kodin ja kirkon jäsenet. 

Kohti isänmaata kulkevat tien kaidan matkamiehet, 
He maan pääll' ovat vierahat ja oudot muukalaiset. 
Ei asuntoa pysyvää, vaan vaivaa, koti-ikävää 

On heillä maailmassa. 

Vaan kotinsa he tietävät löytyvän taivahasta, 
Yöt, päivät sinne rientävät turhasta maailmasta. 
Tuot 9 isänmaata ihanaa, matkansa aina tarkoittaa, 

He sinne ikävöivät. 

JAAKOBIN KANSSA TAIVAAN PORTILLA. 

Silloin Jaakob heräsi unestansa ja sanoi: »Herra on totisesti 
tässä paikassa, enkä minä sitä tiennyt.» Ja pelko valtasi hänet, 
' ja hän sanoi: »Kuinka pelottava onkaan tämä paikka! Tässä 
on varmasti Jumalan asunto ja taivaan portti.» Ja Jaakob 
nousi varhain aamulla, otti kiven, jonka hän oli pannut päänsä 
aluseksi, ja nosti sen pystyyn patsaaksi ja vuodatti öljyä sen 
päälle. Ja hän kutsui paikan Beeteliksi. 

i Moos. 28: 16 — 19. 

Kuinka ihanaa, kun taivaan portti jo täällä aukenee, niin 
että saamme katsahtaa siitä sisälle! 

Samoin kuin Jaakob pakomatkalla tuolla erämaassa tapahtuneen 
Jumalan ilmestyksen kautta sai katsahtaa taivaan 
portin sisäpuolelle, samoin saivat katsahtaa myös Daniel 
jalopeurain luolassa, Stefanus kivittäjäin ruhjomana ja Paavali 
Filipin vankilassa. Heidänkin ylistyshuutonsa keskellä 
kärsimyksiä merkitsivät samaa kuin nuoren Jaakobin huudahdus: 
»tässä on varmasti Jumalan asunto ja taivaan portti.» 

Ja samoin ovat voineet kaikki Herran palvelijat ylistysvirsin 
tunnustaa keskellä vaivoja ja ahdistuksia. Tämän 
kirjoittaja on tavannut eri tahoilla Suomea sellaisia arvoituksellisia 
ihmisiä. He ovat tunnustaneet: Kyllähän kärsimättömyys 
ja mielen masentuminen on tahtonut usein 
tavata, mutta Herra on kuitenkin ollut uskollinen; keskellä 
synkkää erämaata, keskellä raskaita matkan vaivoja on Herra 
valvonut pelastuksekseni, on kuullut hätähuutoni, on muistuttanut 
armolupauksistansa, on herättänyt uuden toivon, on 
pannut veisaamaan kiitosta hänelle. 

Olen tuntenut tällaisten matkamiesten vierellä eläneeni 
Jaakobin elämyksen. On sisäinen pakko vaatinut yhtymään 
Jaakobin tunnustukseen: »tässä on varmasti Jumalan asunto 
ja taivaan portti.» Niin. Sellaiseksi ihanaksi paikaksi on saattanut 
toisinaan muuttua ränstynyt, likainen mökkitölli ja 
sen risainen sairasvuode kärsivine asukkaineen. 

Miksi eivät kaikki ole päässeet osallistumaan tuohon 
ihanaan Jaakobin elämykseen? Siksi, että haluavat ennemmin 
rientää helvetin portille. Tahi koetamme ehkä yhtä 
rintaa avata helvetin ja taivaan porttia. 

Näin olivat myös Jaakob ja hänen äitinsä yrittäneet tehdä. 
Olivat käyneet yksissä tuumin törkeästi pettämään Iisakkia saadakseen 
hänet kiirehtimään siunauksen antamista Jaakobille. 
Olivat käyneet syrjäyttämään Jumalan johdatuksen ja hallituksen, 
riistämään Herralta onnen ohjat omiin käsiinsä ja 
hankkimaan ajallista etua oman viisautensa ja voimansa 
avulla, odottamatta Herran aikaa ja tapaa. Tämä oli helvetin 
eikä taivaan portille pyrkimistä, niin elävän Jumalan palvelijoista 
kuin Rebekka ja Jaakob tahtoivatkin käydä. 

Ja kuinkas kävi nuoren Mooseksen! Olihan asia oikea, 
kun hän kävi puolustamaan Egyptissä sorrettua kansaansa, 
mutta egyptiläisen miehen tappaminen ei ollut Herran 
tahdon eikä Herran ajan kysymistä. Jos nuoren Jaakobin 
ja nuoren Mooseksen vehkeily olisi saanut jatkua 
ja menestyä, ei kumpikaan olisi koskaan päässyt taivaan 
portille eikä saanut siitä sisälle katsahtaa. Ei kumpikaan 
olisi koskaan päässyt omistamaan Herran armolupauksia 
eikä tuntemaan hänen läsnäoloaan. 

Siten on nyt juuri monen kristityn laita, jotka valittavat 
ja murehtivat sitä, että heiltä puuttuu sisäinen Jumalan rauha 
ja etteivät saa Jumalan sanasta, ei ihanimmistakaan evankeliumin 
todistuksista mitään lohdutusta ja etteivät heidän 
rukouksensakaan siinä suhteessa tule kuulluiksi. 

Siihenhän voi olla monenlaiset syyt.* Mutta useassa tapauksessa 
on syynä se, että ollaan Rebekan ja Jaakobin kanssa 

hääräämässä Jumalan selän takana — jonkin hernekeiton 
keittämisessä, jonkin ajallisen edun puuhaamisessa Jumalan 
tahtoa ja Jumalan aikaa kysymättä. Mitäs meitä silloin 
hyödyttää, vaikka kuinka rohkeasti ja kerskaten tunnustaisimme 
uskoamme ja ulkokullailisimme uskottoman maailman 
edessä! 

Mutta Liiton Jumala on niin uskollinen, ettei meidän uskottomuutemme 
voi hänen uskollisuuttaan turhaksi tehdä. 
Eesaun viha syttyi ja uhkasi Jaakobia murhakuolemalla, 
kuten tekstimme edellä olevassa luvussa luemme. Tätä eivät 
Rebekka eikä Jaakob olleet ottaneet laskuihinsa, että Eesau 
kiukussaan menisi niin pitkälle. 

Turhaan koetti Rebekka lepyttää raivostunutta esikoistansa, 
sillä Eesaun raivon takana oli vanhurskaan Jumalan 
kurittava käsi. Ei auttanut muu kuin että äidin hemmotellun 
lempilapsen täytyi lähteä pakoon erämaan halki kohti tuntemattomia 
oloja. Suloisen unelman kaltainen elämä muuttui 
Jaakobille yhtäkkiä hirvittäväksi todellisuudeksi, joka riisti 
häneltä kaiken, mikä hänelle oli ollut maailmassa rakasta, 
ja ennen kaikkea armahimman äidin, jota Jaakob ei tullut 
enää koskaan näkemään. 

Kuinka monelle meistä on käynyt samoin! Odottamaton 
kuoleman käsi riisti rakkaimman rinnaltamme. Tahi löysi 
Herra jonkun Eesaun, jonkun pahanilkisen ihmisen tai jonkin 
kovan kohtalon, jonkin kipeästi iskevän onnettomuuden, 
jonka kautta hän löi meitä, kun hääräsimme epäuskon panoksin 
tai suoraan lihallisin keinoin johonkin saavutukseen 
päästäksemme. 

Olkoonpa, että päämäärämme sinänsä ei ollut rikollinen, 
Herran täytyy kuitenkin koettaa saada meitä ymmärtämään, 
että taivaanportti ei aukene Rebekan ja Jaakobin hernekeittoon 
osallistumalla. Ehkäpä olet, ystäväni, parastaikaa Herran 
lyöntien alla. Ehkä murhe painaa sydäntäsi. Ehkä nykyisyys 
ja tulevaisuus näyttää synkältä, kuten Jaakobista näytti 
tuolla pakomatkalla asumattomassa, äänettömässä erämaassa. 

Oi onnellisia meitä, jos silloin uskottomuutemme Herraa 
kohtaan alkaisi tuntua meistä vielä hirvittävämmältä kuin 
kärsittävämme onnettomuusl Onnellisia meitä, jos sopertaen 
tunnustamme, että kaiken kärsimyksemme takana 
on Herra ja että tottelemattomuutemme takia olemme Herran 
kurituksen ansainneet 

Olkoonpa, että emme olisikaan tehneet ulkonaisesti mitään 
Rebekan ja Jaakobin tekoon verrattavaa, olkoonpa, että 
rikoksemme olisi pysähtynyt siihen, että yksin tai muitten 
kanssa olisimme yrittäneet armon varkaina pettää Jumalaa 
uskotellen itseämme autuaiksi eli taivaan perillisiksi ilman 
mielenmuutosta, aivan niinkuin Rebekka ja Jaakob uskottelivat 
Jumalaakin pettäen voivansa varastaa. Jumalan siunauksen. 
Oi onnellisia meitä, jos syyllisyytemme tunnemme 
näin syvällisesti! 

Emme tiedä, oliko Jaakob nyt niin syvälle syyllisyyden 
tunnossa päässyt, että Jumalan pettäminen, Jumalan armon 
varkaana, olisi ruvennut tuntumaan vielä hirvittävämmältä 
kuin isä-Iisakin pettäminen. 

Mutta Jumalamme on niin suuri armossaan, että hän 
rientää meitä kohti, kun vasta aloittelemme syntiemme sarjan 
tunnustamista, vaikka emme ole vielä päässeet näkemäänkään 
syntiemme ja uskottomuutemme pohjaan saakka. 
Aivan niinkuin tuhlaajapojan isä Jeesuksen vertauksessa 
riensi katuvaa poikaansa kohti, ennenkuin tämä ehti synnintunnustuksessaan 
oikein alkuunkaan päästä, aivan samoin 
riensi Jumala katuvaa Jaakobia kohti ja rientää meitäkin 
kohti. 

Kaikki riippuu siitä, että olemme käyneet siten kuin edellä 
on^ viitattu tinkimättä tuomitsemaan itsemme Jumalan kurituksen 
ansainneiksi. Silloin jo on Herra meitä parastaikaa palauttamassa 
helvetin portilta taivaan portille. Ja Herra myöskin 
tietää, ettemme voi yksin kurituksen avulla sinne tulla. 

Ilmestyessään Jaakobille yöllisessä näyssä ilmoitti Herra: 
»Minä olen Herra, isäsi Aabrahamin Jumala ja Iisakin Jumala. 

Tämän maan, jonka päällä makaat, annan minä sinulle 
ja sinun jälkeläisillesi. Ja katso, minä olen kanssasi 
ja varjelen sinua, missä ikinä kuljet, ja saatan sinut takaisin 
tähän maahan, sillä sinua en jätä, ennenkuin olen toteuttanut 
sen, minkä olen sinulle puhunut.* 

Tämä lupauksen viimeinen kohta kuuluu jokaiselle Herran 
kurituksen alle nöyrtyvälle luvatun maan perilliselle, 
sen luvatun maan, jonka Herra Jeesus on verellään meille 
lunastanut ja jossa hän on meille tallelle pannut katoamattoman, 
saastuttamattoman ja turmelemattoman perinnön. 

Morfenlaiset vaiheet, monet vaarat, monet kiusaukset ja 
heikkoudet voivat olla vielä edessämme sen jälkeen kun 
Herra on saanut meidät kiinniotetuksi ja helvetin portilta 
palautetuksi. Niin oli Jaakobillakin vielä edessä.' Mutta 
kuinka ihana ja luja on Herran meille kaikkien mahdollisuuksien 
varalta antama lupaus: »sinua en jätä, ennenkuin 
olen toteuttanut sen, minkä olen sinulle puhunut.» Kuinka 
turvallista on vaikeissakin koettelemuksissa siihen nojata 
ja sanoa Herralle: »sinä olet, Herra, itse niin luvannut, siitä 
täytyy minun pitää kiinni.» 

Eesau sai jäädä kotiin ja näytti perivän kaikki. Ja kuitenkin 
oli Jaakob erämaassakin keppikerjäläisenä harhaillessaan 
monin verroin Eesauta onnellisempi ja rikkaampi, sillä hänellä 
oli jälleen sovitettu Jumala ja hänen pettämättömät 
lupauksensa. 

Sellainen on vieläkin Jumalan lapsen asema täällä maailmassa. 
Ihmisten silmissä monesti säälittävä, voimaton raukka, 
kaikkia oikeuksia vailla oleva muukalainen. Ja sellaiseksi 
voimme Herran lyöntien alla näkyä omissakin silmissämme. 
Mutta senpä takia juuri on Herra raamattuun tallettanut 
ihanat lupauksensa, että niistä kuulisimme, millaisia Herran 
käden alle nöyrtyvinä Herran silmissä olemme. 

Luvattu maa on ylhäällä meille Kristuksen verellä lahjaksi 
hankittu. Mutta Jaakobin kanssa saatanan pettäminä 
on meidän se Jaakobin kanssa uudestaan vallattava ja sitä 

varten käytävä Herran järjestämät oppikurssit. Mutta kiitos 
Herran, että hän on niissä oppikursseissa luvannut itse 
meitä nostaa, kantaa ja pelastaa. Niin hän vakuuttaa myös 
psalminveisaajan kautta: »Herra on laupias ja armahtavainen, 
pitkämielinen ja armosta rikas. Ei hän alinomaa vaadi 
tilille eikä pidä iankaikkisesti vihaa. Ei hän tee meille syntiemme 
mukaan eikä kosta meille pahain tekojemme mukaan. 
Sillä niin korkealla kuin taivas on maasta, niin valtavan 
suuri on hänen armonsa niitä kohtaan, jotka häntä pelkäävät. 
Niin kaukana kuin itä on lännestä, niin kauas hän siirtää 
meistä rikkomuksemme. Niinkuin isä armahtaa lapsiansa, 
niin Herrakin armahtaa niitä, jotka pelkäävät häntä.» 
Ps. 103: 8 — 13. 

Isän kodista lähdettäessä näytti luvatun maan omistus 
siirtyneen Jaakobista kauemmaksi kuin koskaan ennen. 
Erämaassa pakolaisena sai Jaakob kuitenkin todeta, että 
luvattu maa oli tullut häntä lähemmäksi kuin koskaan ennen. 
Minkä hän Rebekan käsissä menetti, sen hän Herran 
käsissä voitti. 

Rebekan vehkeily, jonka kautta hän houkutteli Jaakobin 
valheen ja petoksen tielle, osoitti, ettei hänestä ollut poikansa 
kasvattajaksi siinä merkityksessä, että pojasta olisi 
voinut tulla Jumalan lupausten perillinen. Jaakobin täytyi 
joutua kotoa pois toisenlaiseen kouluun, käyttämään toisenlaisia 
oppivälineitä kuin vohlain nahat kaulassa. Se oli selvästi 
Jumalan tahto. Mutta sen toteuttamiseksi ei olisi 
tarvittu Rebekan petosta. Jumala olisi tahtonut ja voinut 
asian järjestää ilman saatanan neuvon kuulemista ja ilman 
siitä Rebekalle ja Jaakobille johtuneita kärsimyksiä. 

Mutta se oli ihmeellistä, että vaikka saatanan petos olikin 
sitä mitä se oli, sen petoksen täytyi sittenkin joutua toteuttamaan 
Jumalan pelastustarkoitusta Jaakobiin nähden. Eivät 
helvetin vallat eivätkä taivaan enkelit olleet voineet aavistaa, 
että Rebekan opastaessa poikaansa petoksen tielle ja vohlain 
nahkoja hänen kaulaansa kääriessä, siihen kaikkeen kätkeytyi 

saatanan tuhosuunnitelman ohella myös Herran pelastava 
yliote. 

Mitä helvetissä tapahtui, kun Jumalan ilmestyksen kautta 
erämaassa Herran salaisuus paljastui, emme tiedä. Mutta 
sen ymmärrämme, että taivaan enkelien keskuudessa syntyi 
suuri riemu ja ihmettelevä kunnian osoitus Jumalalle, kun 
huomattiin, että saatana oli taasen kerran menettänyt pelinsä 
ja tullut lyödyksi omilla aseillaan. Eikä ollut kumma, 
että enkelit tahtoivat saada herätykseen joutuneen Jaakobinkin 
yhdessä heidän kanssansa tuon ihmeellisen Jumalan 
palvomiseen ja siinä tarkoituksessa laskeutuivat alas taivaasta 
lyötyä Jaakobia ilahduttaakseen ja rohkaistakseen. Ja niin 
tuli Beetel pystytetyksi. 

Niin voi ihmeitä tekevä Jumala meillekin taivaan porttia 
avataksensa tehdä mahdottomat mahdollisiksi ja ohjata elämämme 
niin, että pahankin siinä täytyy palvella hänen hyviä 
tarkoituksiansa. Joskin meidän sen yhteydessä, pahasta pelastuaksemme, 
täytyy Jaakobin kärsimyksiinkin osallistua, 
niin eikös petturin ja henkipaton kerjäläisen kannata edes 
sen verran uhrata hulluudessaan hukkaamansa luvatun 
maan omistamiseksi, jonka toinen on hänelle verellänsä ostanut? 

Mä matkamies olen vaivainen; 
Täynn' ompi vaaroja retken' 
Kun käyn isänmaatani etsien, 
Siks' kun tulee mun lepohetken. 
Tääll' en surutonta mä majaa saa, 
Siis tahdon sinne mä kiiruhtaa, 
Kuss' ikuinen rauha mun kätkee. 

KUN LONKKALUU NYRJÄHTÄÄ. 

Ja Jaakob jäi yksinänsä toiselle puolelle. Silloin painiskeli 
hänen kanssaan muuan mies päivän koittoon saakka. Ja kun 
mies huomasi, ettei hän voinut voittaa häntä, iski hän häntä 
lonkkaluuhun, niin että Jaakobin lonkka nyrjähti hänen painiskellessaan 
hänen kanssaan. Ja hän sanoi hänelle: »Päästä 
minut, silla päivä koittaa.» Mutta hän vastasi: »En päästä 
sinua, ellet siunaa minua.» Ja hän sanoi hänelle: »Mika sinun 
nimesi on?» Hän vastasi: »Jaakob.» Silloin hän sanoi: »Nimesi 
ei ole enää oleva Jaakob, vaan Israel, sillä sinä olet taistellut 
Jumalan ja ihmisten kanssa ja olet voittanut.» Ja Jaakob 
kysyi ja sanoi: »Ilmoita nimesi.» Hän vastasi: »Minkätähden 
kysyt nimeäni?» Ja hän siunasi häntä siinä. Ja Jaakob antoi 
sille paikalle nimen Penuel, »sillä», hän sanoi, »olen nähnyt 
Jumalan, kasvot kasvoja vastaan, ja kuitenkin henkeni pelastui.
» Ja kun hän oli kulkenut Penuelin ohitse, nousi aurinko; 
mutta hän ontui lonkkaansa. 

i Moos. 32: 24 — 31. 

Iankaikkisen pelastuksen tiellä on kahdenlaisia vaivoja 
ja ahdingoita. On sellaisia, joita saamme osaksemme Herralle 
osoittamamme uskollisuuden takia. On toisia, jotka 
johtuvat siitä, että olemme riistäytyneet pois Herran käsistä 
omille teillemme. Tätä jälkimmäistä laatua tuli Jaakobin 
kannettavaksi paljon vuosien kuluessa. 

Ajatelkaamme kotona hellästi hemmoteltua Jaakob-nuorukaista 
tuolla kaukana Mesopotamiassa orjan tavalla raatamassa 
tylyn, ahneen ja kavalan enonsa raskaassa palveluksessa. 
Kova oli 20- vuotinen Jumalan koulu tuolla maanpakolaisuudessa. 
Päivisin rasitti työn lisäksi paahtava helle, 
öisin kylmyys. Uni pakeni silmistä. Eno petti sisarensa 

pojan naimiskaupassa törkeästi. Petti samoin palkkasopimuksissa 
kymmenen kertaa. 

Oli Jumalan valmistamalle koulutukselle kuvaavaa, että 
Jaakobin täytyi kärsiä Laabanin petosta io:kertaisesti sen 
yhden petoksen sovittamiseksi, johon oli kotona äitinsä 
kanssa yhtynyt. Mutta se kai oli sittenkin raskainta, ettei 
poika saanut olla kodin ja armaan äidin kanssa missään kosketuksissa. 
Ei ollut mitään kulkuyhteyttä nykyaikaisessa 
merkityksessä, ja välimatkaa useita kymmeniä penikulmia. 
Eihän mikään vaiva saa kaikkia Jumalan edessä nöyrtymään. 
Mutta monet merkit viittaavat siihen, että Jumala 
oli kuitenkin Jaakobiin nähden voittanut sen tarkoituksensa. 

Yhtenä merkkinä on jo se, että Jumala saattoi Jaakobia 
ajallisesti suuresti siunata, niin että hänestä tuli — kaikista 
Laabanin vehkeistä huolimatta — sangen rikas mies. Toiseksi 
huomaamme, että Jaakob kiitollisena julkitunnusti 
rikkautensa Jumalan lahjaksi, 1 Moos. 31: 5, 7. Kuinka 
moni hänen sijassaan olisi sen pitänyt oman ahkeruutensa 
ja viisautensa ansiona ja kerskannut siitä! Ei hän myöskään 
katkeroitunut enolleen eikä kostotoimiin ryhtynyt, niinkuin 
varmaan olisi tehnyt, jollei olisi tuntenut, että Laabanin 
vääryyksien takana oli Jumalan käsi. 

Kuinka harvat meistä sen tuntevat samanlaisessa asemassa 
ollessamme! Väätyys synnyttää tavallisesti koston ja petos 
vastapetoksen ynnä kilpailun siinä. Jaakobkaan ei jäänyt 
siitä aivan vapaaksi. Sitä osoittaa Jaakobin kekseliäs toiminta 
oman lammaslaumansa kartuttamiseksi, 1 Moos. 
30: 37 — 43. Mutta Jaakob ei sittenkään lähtenyt kilpailemaan 
Laabanin kanssa kavaluudessa ja petoksessa siten kuin 
hänellä olisi siihen kykyä ja tilaisuutta ollut. Tähän pidättyväisyyteen 
oli tietenkin osalta vaikuttamassa Jaakobin rakkaussuhde 
Raakeliin, jota suhdetta Herrakin käytti hyväkseen 
Jaakobin koulutuksessa. 

Mutta saman Herran johdatuksesta näyttää sittenkin juuri 
Laabanin ärsyttävä vaikutus herättäneen Jaakobin sydämessä 

---034--- 

terveellisen vastavaikutuksen. Kun saatana yllytti 
häntä maksamaan Laabanille aina samalla mitalla takaisin, 
onnistui Herra saman ärsytyksen kautta elvyttämään Jaakobin 
sydämessä kätketyn totuuden tunnon entistä voimakkaammaksi. 

Käyhän nytkin niin, että paheiden poluilla aloittelevista 
nuorukaisista toiset painuvat yhä syvemmälle, jouduttuaan 
jonkun samassa paheessa pitkälti paatuneen pahantekijän 
seuraan, mutta joku alokas voi juuri sellaisen hirvittävän 
esimerkin kautta saada voimallisen herätyksen palaamaan 
takaisin. Kummankolaiseen vireeseen sielut pysyväisesti 
joutuvat, saatanan ja Jumalan niistä taistellessa, riippuu 
siitä, minkä verran salattua Jumalan työtä on sielussa jäljellä 
silloin, kun joudutaan erikoisemmin saatanan seulomisen 
keskelle. Ratkaisuja tehdään siten puoleen ja toiseen. 

Toinen Golgatan ryöväreistä rietautui juutalaisten helvetillisten 
pilkkahuutojen kautta myöskin rienaamaan Jeesusta. 
Mutta toinen samassa asemassa oleva ryöväri joutui todelliseen 
omantunnon herätykseen. Jotenkin samoin näyttää 
Jaakobille käyneen. Oppipoika oli löytänyt mestarinsa, 
jonka rinnalla Rebekan vehkeily oli ollut lasten leikkiä. Laabanin 
häikäilemätön, kaikki Jaakobin mitat ylittävä mestaruus 
petoksien harjoituksessa näyttää olleen paras koulu 
varoittamaan Jaakobia aikanaan pysähtymään samalla tiellä. 
Herra oli saanut Jaakobin paremman »minän» hereille. 

Paras todistus Jaakobin nöyrtymisestä ja hänen sisällisen 
ihmisensä uudistumisesta oli se, että Herra vihdoinkin käski 
hänen lähteä kotimatkalle, 1 Moos. 31: 3. 

Mutta — lonkkaluu ei ollut vielä nyrjähtänyt. 

Ajatelkaamme, kuinka onnellisena, ilosta uhkuvin tuntein 
Jaakob vaeltelee suurine laumoineen ja rikkauksineen kauan 
kaivattua, armasta kotia kohti: Mesopotamia synkkine muistoineen 
jää yhä kauemmaksi, haihtuen kuin ilkeä unennäkö. 
Tuntuu niin ihanan turvalliselta. Olihan hän nyt Jumalan 
teillä. Olihan Jumala itse hänet pannut matkalle ja luvannut 

häntä siunata. Se oli takauksena matkan onnistumisesta. 
Ja sen oli häntä takaa ajava Laaban vielä joutunut hänelle 
vahvistamaan kertoessaan, kuinka Jumala oli häntä varoittanut 
tekemästä Jaakobille pahaa. 

Oli jo ehditty Kanaanin maan rajoille, kodin kynnykselle. 
Silloin tuli sanoma, että Eesau on tulossa 
vastaan 400 aseellisen miehen kanssa. Kaikki ihanat unelmat 
haihtuivat tällä yhdellä iskulla. Jaakob pelästyi 
kovin. 

Monismeista olisi nyt hänen sijassaan katkeroitunut Jumalaan, 
sellaiseen Jumalaan, joka ensin itse käskee lähtemään 
matkalle suurilla lupauksilla eikä kuitenkaan pitänyt 
Eesauta aisoissa. Pitikö saman Eesaun vihan, joka ennen 
oli häntä kohdannut hänen pahuutensa takia, nytkin lyödä 
häntä, hänen vaeltaessaan viattomana Herran tietä? Mutta 
Jaakob painui Herran eteen hätähuudoin: »minä olen liian 
halpa saamaan kaikkea sitä armoa ja kaikkea sitä uskollisuutta, 
jota olet palvelijallesi osoittanut pelasta minut veljeni 
Eesaun käsistä.» 

Tämä rukous osoittaa, ettei Jaakob näinä viimeisinäkään 
elämänsä onnellisina viikkoina ollut Jumalaansa unhottanut. 
Ei Jumalalle vieras ihminen, onnensa yhtäkkiä onnettomuudeksi 
käännyttyä, tuolla tavoin Herran eteen pakene. Niin 
tekee vain se, jolle tuo tie on entuudesta tuttu. 

Tuo rukous merkitsee uutta kehitysastetta Jaakobin Jumala
-suhteessa, uutta syventymistä hänen uskonelämässään. 
Toisaalta tuo sydämellinen hätähuuto juurrutti Jaakobin 
yhä kiinteämmin siihen Herran salattuun hallitukseen, joka 
yhdestä hädästä päästettyään sallii toisen hädän tulla, silloinkin 
kun kuljemme hänen tiellänsä. 

Luulen, että me olisimme ainakin nyt jo pitäneet Jaakobia 
täysin kouluutettuna Herralle antautumisessa, siksi paljon 
tavallista tasoa korkeammalla hän tässä uskonkilvoituksessaan 
esiintyy. Autuaita olisimme mekin, jos siihen määrään 
olisimme ehtineet; jos oman mahdottomuuden tunto olisi 

noin herkkä ja uskon vetoomus Herran armoon, uskollisuuteen 
ja voimaan noin harras. 

Mutta, — lonkkaluu ei ollut vieläkään nyrjähtänyt. 

Samalla kuin Jaakob noin nöyrästi rukoili ja näytti kokonaan 
antautuneen Herran käsiin, ryhtyi hän kuitenkin auttamaan 
Jumalaa oman viisautensa ja voimansa avulla. Sitähän 
todistavat ne kolme eri toimenpidettä, joista kerrotaan 
tekstimme edellä, värsyissä 7 — 9; 15 — 22. 

Kyllä huolellisuus ja tarmokas toimeliaisuus hengellisellä 
alalla on tarpeellista, mikäli se tapahtuu Jumalan viittauksesta. 
Hänen tahtonsa noudattamiseksi Hänen kunniakseen. 
Ja silloin se samalla kuontuu myös meidän uskonelämämme 
vahvistamiseksi. Oi kuinka paljon olemme senlaatuista toimintaa 
laiminlyöneet itsemme ja Herran asian vahingoksi. 

Mutta mistä tämä johtuu? Siitä, että olemme Jaakobin 
tavalla käyneet hätiköimään ja puuhailemaan omapäisissä 
töissä silloin, kun Herra tahtoi painaa — hiljaisuuteen, 
häntä odottamaan uskossa, niinkuin vartia odottaa aamua. 

Kuinka usein me ulkonaisten ahdistusten, kärsimysten 
uhatessa voimme Jaakobin tavalla huutaa Herran puoleen, 
mutta kuitenkin samalla pyrimme auttamaan Jumalaa eli 
hääräämme hänen selkänsä takana lihan käsivarsin, lihallisen 
viisauden avulla. Ja nämä puuhat kulkevat omaa uraansa 
— sivu rukouselämämme, ilman mitään yhteyttä sen kanssa. 
Tahi, jos niillä yhteyttä on, koetamme kiihkeästi rukouksellamme 
pakottaa Jumalaa vain tukemaan meidän lihallisia 
puuhiamme, jättämättä hänelle toimintavapautta. Rukoilemme 
se ennakkoajatuksena, että Jumalan apu riippuu 
meidän epäuskomme puuhailusta. 

Voihan Jumala joskus armossaan ja alentuvassa rakkaudessaan 
kuulla tällaisenkin rukouksen ja alistua palvelemaan 
meidän pyyteitämme. Ehkäpä Jaakobilla oli siitä entistä 
kokemusta. Ehkä meilläkin. Mutta ei Herra voi siten 
yhäti tehdä juuri meidän onnemme takia. Sellainen Herran 
apu voisi monesti koitua meidän uskonelämämme heikontamiseksi 

eikä vahvistamiseksi. Samoin kuin tuo omapäinen 
puuhaileminenkin. »Te rukoilette ettekä saa, sentähden, että 
anotte kelvottomasti, kuluttaaksenne sen himoissanne», Jaak. 4: 3. 

Mikä armo, että Jumala tulee silloin painiskelemaan meidänkin 
kanssamme »raskaan sarjan painia», niinkuin tuli 
Jaakobin kanssa! Jumala tahtoi Jaakobille näyttää, että hän 
se on vieläkin nyt jatkuvien vastuksien takana, lähestyvän 
Eesaunkin takana. Ja työläs oli Jaakobin sukkelilla puuhillaan 
potkia sitä tutkainta vastaan. Hänen oli yhä vain 
opittava ottamaan kaikki Herran kädestä armolahjana. Ja 
hänen oli tämän uuden koetuksen edessä opittava uudestaan 
toteamaan, ettei hänen sydämensä olekaan vielä niin kokonaan 
Herran oma kuin hän oli itsellensä ja muillekin uskotellut. 
Hänen viisautensa, voimansa ja vanhurskautensa täytyi 
lopullisesti joutua häpeään. 

Sen merkiksi täytyi lonkkaluun nyrjähtää. Mutta toisaalta 
oli myöskin Jumalan voima päässyt väkeväksi Jaakobin 
heikkoudessa. Sillä hän ei enää rukoillut: pelasta minut 
veljeni kädestä. Nyt ei ollut enää määränä saavuttaa kauan 
kaivattu lapsuuden koti ja päästä sitä onnellisena ja rikkaana 
miehenä asumaan. Nyt oli kaikki yhdentekevää, kuinka 
ulkonaisesti kävi, niin kodin kynnyksellä kuin oltiinkin. Pääasiaksi 
oli tullut saada siunaus Herralta niin onnessa 
kuin onnettomuudessa. Siunaus siinä merkityksessä 
kuin Herra itse hyväksi näki. »En päästä sinua, jollet siunaa 
minua.» Sitä Jaakob-raukka itkien hoki, Hos. 12: 5. »Ja hän 
siunasi häntä siinä paikassa». 

Niin se lonkkaluu sitten nyrjähti, mutta nyrjähti uudeksi 
uskon voitoksi. 

Se nyrjähti siten, että se vapautti Jumalan uudesti synnyttävän 
siunauksen virrat tulvimaan Jaakobin sielun pelastukseksi 
ja Herran kunnian kirkastamiseksi. 

Siihen sen täytyy tulla. Siihen tahtoisi Herra meitä kaikkia 
saada, joko sitten ruumiillinen lonkkaluumme nyrjähtää tai 

on nyrjähtämättä. Meissä on Herralla jotakin nyrjähdyttämistä 
ja musertamista sittenkin vielä, kun hän on saanut 
meidät Jaakobin kanssa päättävästi kääntymään vanhurskauden 
tielle ja lähtemään omakohtaisen uskon merkissä 
valtaamaan luvattua maata, taivasten valtakuntaa, jonka omistaminen 
aikaisemmin oli ollut, kuten Jaakobilla, ainoastaan 
perinnäisen uskonnollisen tiedon ja totenapitämisen varassa. 

Oi onnellisia meitä, jos tuo oman vanhurskauden, omahyväisyyden 
murtuminen pääsee tapahtumaan meissä ja 
tarvittaessa uudistumaan Kristuksen kautta tulvivan Herran 
siunauksen painosta eikä tuomioksi kypsyneen Herran vihan 
painosta! Ounellinen Jaakob, joka ontuessaankin saattoi 
nyt riemusta säteilevin silmin omillensa huudahtaa: »Olen 
nähnyt Jumalan, kasvot kasvoja vastaan ja kuitenkin henkeni 
pelastui.» 

Autuas sinäkin, ystäväni, jos Herra on saanut sinut ahdistetuksi 
Jaakobin rukoustaisteluun, jossa ehdottomasti antaudut 
Herran käsiin, riisuudut omista suunnitelmista ja 
järjen laskelmista ja sanot: käyköön minulle ajallisesti miten 
hyvänsä, tulkoon osakseni millaiset kärsimykset tahansa, 
pääasia on, etten sinun siunaustasi, Herra, menettäisi, etten 
sinun armostasi ja rauhastasi osattomaksi jäisi, etten sinun 
liitostasi eksyisi pois, etten sieluraukkaani iloissa enkä suruissa 
hukuttaisi! 

Silloin saisimme monesti kokea jotakin samanlaista kuin 
Jaakob seuraavana päivänä. Kun Eesau tuli, juoksi hän 
Jaakobin kaulaan itkien, syleili ja suuteli häntä. Tällaisilla 
aseilla kykeni raajarikko Jaakobkin kyllä veljeänsä kohtaamaan, 
vaikkakaan ei enää niillä, joilla oli edellisenä päivänä 
joukkonsa varustanut. 

Kuinka syvästi mahtoikaan Jaakob nyt hävetä huomatessaan, 
kuinka turhaa oli ollut "kaikki hänen hätäilemisensä, 
vaivannäkönsä ja varovaisuustoimenpiteensä. Ehkäpä meillä 
muillakin on jotakin samanlaista hävettävää. Oletko saanut 
jo tuollaisen häpeämisen armon? 

---039--- 

Sekin kuuluu siihen lonkkaluun nyrjähtämiseen. 

»Ja kun hän oli kulkenut Penuelin ohitse, nousi aurinko; 
mutta hän ontui lonkkaansa.» Kyllähän vaivaava onnahtaminen 
joka askeleella huusi Jaakobin sielulle: häpeä, häpeä 
sinulle epäuskostasi! Mutta kyllä se myös samassa tahdissa 
kaiutteli: ylistys, ylistys Herralle, hänen sanomattomasta, 
siunaavasta armostansa! 

Ontuva jalka muistutti Jaakobille pitkin ikää, kuinka kovan 
koulun hän oli saanut käydä Laabanin luona ja kotimatkalla 
ja kuinka toisenlaiset opetusvälineet olivat siinä 
koulussa olleet kuin ennen Rebekan käyttämät vohlan nahat 
ja hernekeitto olivat. Mutta onnahtaminen muistutti uusien 
koetuksien edessä myös siitä ihmeellisestä auringon noususta 
Penuelin kohdalla, jonkalaista Jaakob ei ollut koskaan ennen 
kokenut. Se oli- auringonnousu hänen sielullensakin, ihana 
pääsiäisaamu, ylösnousemuksen aamu. 

Onko sinullakin ollut sellainen vai onko ehkä — lonkkaluu 
vielä nyrjähtämättä? 

JOOSEFIN JUMALA MEIDÄN KANSSAMME. 

Ja Joosef vietiin Egyptiin, ja Pootifar, egyptiläinen mies, 
joka oli faaraon hoviherra ja henkivartijain päämies, osti hänet 
ismaelilaisilta, jotka olivat hänet sinne tuoneet. Mutta Herra 
oli Joosefin kanssa, niin että hän menestyi kaikessa, ja hän 
oleskeli isäntänsä, tuon egyptiläisen, talossa. Ja hänen isäntänsä 
näki, että Herra oli hänen kanssaan ja että Herra antoi 
kaiken, mitä hän teki, onnistua. Niin Joosef saavutti hänen 
suosionsa ja sai palvella häntä. Ja hän asetti hänet talonsa hoitajaksi 
ja uskoi hänen haltuunsa kaikki, mitä hänellä oli. Ja 
siitä ajasta lähtien, kun hän oli uskonut hänen hoitoonsa 
talonsa ja kaiken, mitä hänellä oli, Herra siunasi egyptiläisen 
taloa Joosefin tähden, ja Herran siunaus oli kaikessa, mitä 
hänellä oli kotona ja kedolla. 

1 Moos. 39: 1 — 5. 

Joosefin elämän tunnuksena mainitaan, että »Herra oli 
Joosefin kanssa.» Ja tämä todistus hänen elämänsä kuvauksessa 
kertautuu aina uudestaan kussakin tärkeimmässä 
elämän vaiheessa. 

Herra tosin tahtoo ja voi olla kaikkein meidän kanssa, 
riippumatta siitä, tahdommeko me olla Herran kanssa. Asia 
on siten kuin Paavali ateenalaisille Jumalasta huomauttaa: 
»hänessä me elämme ja liikumme ja olemme.» Toinen asia 
on, että oli suuri erotus Jumalan suhteessa Paavaliin ja hänen 
suhteessaan atenalaisiin, samoin kuin oli erotus siinä, missä 
mielessä Jumala oli Joosefin *ja missä mielessä hänen veljiensä 
kanssa. Tätä Jumalan mielialan erilaisuutta meihin 
nähden ei voida arvioida meidän ulkonaisten elämänkohtaloidemme 
perusteella. Siinä saatetaan pahasti erehtyä. 

Kun orjain vapauttamissodan aikana Pohjois-Amerikassa 
joku oli toivottanut presidentti Lincolnille, että Herra olisi 
hänen kanssansa, oli tämä suorasukaiseen tapaansa vastannut: 
Kyllä minä olen siitä vakuutettu, että Herra on meidän 
kanssamme, mutta toinen asia on, olemmeko me Herran 
kanssa. 

Näytti kauan aikaa siltä, että Herra pelastavana ja varjelevana 
rakkautena oli ennemmin Joosefin rikollisten veljien 
kuin hurskaan Joosefin kanssa. 

Herra salli veljien vihamielisten toimenpiteiden menestyä. 
Joosef myytiin orjaksi. Joutui suuriin kärsimyksiin. 
Niitten alkuvaiheesta jo muistelivat veljet jälkeenpäin: »me 
näimme hänen sielunsa tuskan, kun hän meiltä armoa rukoili, 
emmekä kuulleet häntä.» Nuo veljet sen sijaan saivat 
elää rauhassa isän kodissa ja nauttia kaikkia hyvän kodin 
tarjoamia etuja. Ja kuitenkaan he eivät tahtoneet olla Herran 
kanssa siten kuin Joosef tahtoi. 

Samoinhan on vieläkin monilla jumalattomilla paljon ajallista 
menestystä muutenkin ja myös vääryyden harjoituksessa. 
Saavat kunniaa, rikkautta ja valtaa. Ja kun miesmakaa 
tukkihumalassa maantieojassa; kun toinen hekumoi 
huoruuden kiimassa; kun kolmas hankkii itselleen etuja kavalasti 
toista mustaamalla, onhan selvää, että heidän kanssansa, 
heidän taluttajanansa on perkele, yhtä varmaan kuin tuo 
ruhtinas oli opastamassa Joosefin veljiä ja egytiläisen Pootifarin 
irstasta vaimoa heidän petomaisessa vehkeilyssään 
Joosefia vastaan. 

Mutta vaikka tällaista näkyy etualalla, oli Jumala kuitenkin 
sen takana. Hän oli takana siten kuin hän vieläkin on 
jumalattomia seuraamassa heidän retkillään, seuraamassa 
pitkämielisellä kärsivällisyydellään, Hyvän Paimenen etsivällä 
rakkaudella kutsumassa parannukseen. 

On ihmeellistä, kuinka kauan, kuinka voimallisesti ja 
kuinka monin tavoin Herra tuossa merkityksessä on meidän 
kanssamme, armokutsujansa antaen. Ei mikään ihmisrakkaus 

voi siinä Jumalan rakkautta mitata. Ei kukaan voi 
siihen etsikkoaikaan nähden määrää panna. 

Eikö ollut ihmeellistä, että Herra oli Joosefin veljien 
kanssa edelleen vuodesta vuoteen, oli armahtavana hoitajana, 
hengellään nuhdellen ja kolkutellen heidän omaatuntoaan, 
kunnes sai heidät herätykseen ja ratkaisevaan parannukseen 
Egyptissä viljanostomatkalla. Siellähän he, heille 
tuntemattoman Joosefin toimesta vangittuina ja kovasti 
kohdeltuina, nöyrtyivät särkyneinä tunnustamaan toisillensa: 
»totisesti, me olemme syylliset sen tähden, mitä teimme 
veljellemme Sentähden on meille tullut tämä tuska.» 

Kuka olisi Jeesuksen ristiinnaulitsemisen aikoina uskonut, 
että muutaman viikon perästä, helluntaina, tulee 3 000 henkeä 
särkevän parannuksen murheessa muuttumaan Kristuksen 
ristin vihollisista Kristuksen ristin kantajiksi? Eikös 
se ollut ihmeellinen todistus siitä, että Herra oli ollut päivästä 
päivään suurena armahtajana heidän kanssansa, vaikkeivät 
he olleetkaan Herran kanssa. 

Ja eikös ole yhtä ihmeellistä, että kun sinä, ystäväni, et 
muista Jumalaa, muistaa Jumala sinua; kun et sinä kysy 
hänen tietänsä, tahtoansa, lähestyy Herra sinua, tekee tuntosi 
rauhattomaksi synnistä, uskottomuudestasi! Siten on 
Herra kulkemassa sinun kanssasi, että saisi sinut kulkemaan 
.hänen kanssansa, samoin kuin Joosefin veljet Egyptin matkalla, 
ryövärin ristillä ja tuhlaajapojan sikojen ruuhella. 

Pääseekö Herra voittamaan tarkoituksensa? Ei päässyt 
toiseen Golgatan ryöväriin nähden, ei maaherra Pilatukseen 
nähden, ei kuningas Agrippaan nähden. He laiminlöivät 
Herran etsikkoajan, otollisen ajan. Ja kuinka lienee käynyt 
Joosefin egyptiläisen isännän, Pootifarin? 

Hänelle antoi Herra Joosefin hurskauden kautta voimallisen 
armokutsun. Hän tunsi sen itsekin tunnossaan. Hän 
tunsi tekstimme mukaan, että elävä Jumala oli Joosefin 
kanssa ja että hän ja koko hänen kotinsa sai Herran siunauksen 
Joosefin kautta. Mutta hän oli kuitenkin valmis irstaan 

vaimonsa valheen johdosta syöksemään Joosefin vankeuteen 
ja kärsimyksiin, kuten luemme tekstimme jälkeen, samassa 
luvussa. 

Kuinka moni muu jumalaton ihmisraukka on samoin voi^ 
nut tunnottomasti, kiukulla ja ylenkatseella palkita hurskaan 
isän tai äidin tai ystävän tai palvelijan, jonka kautta oli saanut 
osakseen Herran siunausta ja pelastusrakkautta! Voi 
meitä, jos meiltä siten etsikkoaika katkeaa ja nautittu Jumalan 
hyvyys kääntyy paatumukseksi ja tuomioksi! 

Mutta oi meitä onnellisia, jos Herra, kulkiessaan meidän 
kanssamme, vierellämme, perässämme, on saanut meidät 
tuomitsemaan itseämme ja tunnustamaan Joosefin veljien, 
tuhlaajapojan ja katuvan ryövärin tunnustusta! Silloin 
hän julistaa meille saman armahduksen kuin noillekin. 
Hän rientää meitä syleilemään armolupauksissaan niinkuin 
Joosef syleilee katuvia veljiänsä, Moos. 45: 14, 15. Vakuuttaahan 
Herra m. m. että hän »on pelastanut meidät pimeyden 
vallasta ja siirtänyt meidät rakkaan Poikansa valtakuntaan. 
Hänessä meillä on lunastus, syntien anteeksi saaminen», 
Koi. 1: 13, 14. 

Mutta jos Herra saa meidät voitetuksi rakkaudellaan niinkuin 
Joosef voitti veljensä, silloin voi usein näyttää siltä 
kuin ei Herra olisikaan meidän kanssamme, meitä siunaamassa, 
varjelemassa ja vihollisia vastaan puolustamassa. 
Joosefin veljien myöhemmistä kohtaloista siinä suhteessa 
emme paljon tiedä, mutta Joosefin oma kohtalohan muodostui, 
kuten jo edellä on viitattu, sellaiseksi, että sama uskollisuus 
Jumalan pelossa, joka tuotti hänelle ihmisten suosion, 
ärsytti myös ihmisten vihan häntä vastaan. 

Näin on käynyt muidenkin Herran palvelijain. Ja 
Herra on lausunut meidänkin varaltamme: »jos te olisitte 
maailmasta, niin rakastaisihan maailma omaansa; mutta 
koska ette ole maailmasta, vaan minä olen valinnut teidät 
maailmasta, sentähden maailma vihaa teitä.» Joh. 15: 19. 

Maailma saa aihetta vihaansa meidän heikkouksistamme, 
joko näennäisistä tahi todellisista heikkouksistamme. Nuoren 
Joosefin luonteen heikkoutena olivat suuruuden unelmat, 
jotka kuvastuivat hänen unennäöissään. Kun hän näki unissaan, 
että aurinko, kuu ja ii tähteä kumarsivat häntä ja että 
veljien lyhteet pellolla kumarsivat hänen lyhdettänsä, olihan 
niissä unissa Jumalan antamaa profetiaa. 

Mutta kun Joosef niitä aina uudestaan jonkinlaisella itserakkaudella 
kertoili ja keikaroi, isänsä puolueellisen rakkauden 
suosikkina, kauniimmassa puvussakin kuin mitä toisille veljille 
suotiin, on hänen veljiensä kateus ja viha jossakin määrin 
ymmärrettävissä. Kun Joosef sen ohessa oli tavattomasti 
lahjakas nuorukainen, veljeksistä lahjakkain, niin johtui veljien 
viha varmaankin yhtä paljon näistä mainituista syistä 
kuin Joosefin hurskaudesta. Ja niin oikein kuin olikin, että 
Joosef hurskaudessaan ei yhtynyt veljiensä pahantekoihin, 
joista kuuli puhuttavan ympäristössä, onhan mahdollista, 
että hänen niitä isällensä tiedoittaessa tämä ei aina johtunut 
puhtaasti jumalisista vaikuttimista. 

Joosefissa alkuun päässyt Jumalan armotyö, Joosefin suurten 
lahjojen ja erittäin miellyttävien luonteenominaisuuksien 
yhteydessä, oli sellainen seos suuren »savenvalajan» käsissä, 
että tämä saattoi tehdä siitä astian sangen jaloa käytäntöä 
varten, Room. 9: 21. Mutta juuri sitä varten täytyi 
Herran sallia Joosefin joutua kärsimyksissä sulatettavaksi, 
nöyryytettäväksi hänen luonteensa heikkouksien takia. 

Kyllä Herra oli ollut Joosefin unien takana. Hän oli 
aikonut asiat johtaa niin, että aurinko, kuu ja 11 tähteä 
tulivat kumartamaan Joosefia, mutta Joosefin täytyi ensin 
kaikesta itserakkaudesta ja omahyväisyydestä riisuttuna oppia 
kumartamaan yksin Herraa Jumalaa, kumartamaan ja 
palvelemaan häntä syvemmässä mielessä kuin tähän asti. 
Piti tulla kaikille ilmi, että Joosefin ihmeelliset unet eivät 
lopultakaan olleet kunnianhimoisen nuorukaisen mielikuvitusta, 
vaan elävän Jumalan aikanaan toteutuvaa profetiaa. 

Herran yksin piti saada kunnia. Sitä varten tarvitsi Joosefin 
käydä raskaita oppikursseja. Niiksi järjesti Herra veljien 
väkivallan teon, orjaksi joutumisen Pootifarin taloon, 
sieltä vankeuteen joutumisen ynnä ylimmäisen juomanlaskijan 
kiittämättömyyden. 

Jotakin tuohon verrattavaa on meidän kaikkien läpikäytävä 
Herran seuraan lähdettyämme. Sillä erotuksella vain, 
että pääsemme sitä vähemmällä kuta vähempiarvoinen asemamme 
suuren »savenvalajan» astiain joukossa on. Joka 
tapauksessa tulevat koetukset meille aina ylivoimaisiksi, 
joskus vallan kauhistuttaviksi, kun herännyt omatunto todistaa, 
että olemme itsekin antaneet aihetta vihollistemme tai 
viekasten veljien kiukuitsemiselle. 

Mutta ei Herra oppilastansa heikkona aikana jätä. Hän 
on silloin meitä likempänä kuin koskaan muulloin, vaikkei 
se meistä ehkä siltä tunnu eikä muidenkaan silmissä siltä 
näytä. 

Pahat ihmiset saivat kohdella Joosefia kuin teuraseläintä. 
Mutta kyllä he itse asiassa koskivat Herran silmäterään. 
Sen saivat Joosefin veljet tuskallisesti tuntea sielussaan, 
kun joutuivat Egyptissä kohdelluiksi ja kuritetuiksi kuin 
suuret rikolliset ainakin. Eikä Pootifarin vaimo varmaankaan 
jäänyt vähemmälle, vaikk'ei pyhä kertoja hänestä sen enempää 
mainitse. 

Herran armahtava läsnäolo ahdistuksissamme näkyy jo 
siinä, että sydämestämme nousee Herran eteen särkevä hätähuuto. 
»Me emme tiedä» — tunnustaa apostoli — »mitä 
meidän on rukoiltava rukoillaksemme niinkuin tulee, mutta 
Henki itse esiintyy puolestamme, rukoillen sanomattomin 
huokauksin», Room. 8: 26. 

Herran Henki panee rukoilemaan kärsimyksen syyn poistamista, 
pahasta paikasta pois pääsemistä. Mutta se panee 
myös rukoilemaan uskoa, toivoa, kärsivällisyyttä ja P. Hengen 
hallitusta. Se panee huutamaan ylhäältä voimaa kuolettaaksemme 
sydämemme katkeruuden ja kapinoimisen, 

niin että Kristuksen kanssa ristiinnaulittuina saisimme myös 
hänen kanssansa ylösnousta uuteen ylösnousemuselämään. 

Ei ole raamatussa kerrottu mitään Joosefin rukouksista. 
Mutta hänen isänsä Jaakob, joka oli rukouksen mies, oli 
varmaan lempipoikansa aikaisin rukoukseen harjoittanut. 

Se hiljainen alistuvaisuus Herran johtoon ynnä Herran 
ajan ja avun kärsivällinen odottaminen, jossa Joosef oli paljon 
edellä isäänsä, lienee suureksi osaksi johdettava siitä, 
että Joosef rukouselämässänsäkin oli syvempi ja kiinteämpi 
kuin isänsä. Jaakobin hätiköimistä ja omapäistä puuhailua 
Herran selän takana emme Joosefissa ollenkaan tapaa,vaikka 
hänen kärsimyksensä olivat isän kärsimyksiä paljon raskaammat; 
olivat silloinkin, kun hän sai aivan viattomana kärsiä. 

Jos mekin Herran lupauksista kiinni pitäen pitkitämme 
hätähuutojamme Jaakobin, Joosefin, psalminveisaajan y. m. 
Herran pyhien kanssa, saamme myös heidän kanssansa ylistää 
Herraa keskellä ulkonaisia ahdistuksiakin. Siihen ovat 
Herran monet veritodistajat Stefanuksesta alkaen saaneet 
tyytyä. Ja tähän on kunkin meistäkin valmistauduttava 
aikojen lopun lähetessä. Mutta ulkonaisenkin avun voi 
Herra tuoda. 

Sen Joosef, Job ja Davidi todeksi nähneet ovat, 
Kun heitä murhe ahdisti ja tuskat, vaivat kovat, 
Ett 9 aikanaan taas vaivoistaan heit' aina Herra autti. 
Ken Jumalaan luottaapi vaan, se voittaa vaarat kaikki. 

Jos Herra pääsee meidät sisällisesti vapauttamaan, sisällisesti 
vakuuttamaan, että hän on meidän kanssamme, voi 
hän sen sitten ulkonaisestikin osoittaa, kun hänen aikansa 
on tullut ja hän sellaisen avun näkee koituvan meille hyödyksi 
ynnä hänen kunniansa kirkastamiseksi. Hän tuo meille 
hyvitystä, korvausta kärsimästämme vääryydestä, tuo monin 
verroin. Mutta tuo aivan arvaamattomia teitä. Ei 
sieltä kautta eikä siinä muodossa kuin itse odotimme. 

Ei Joosefin hurskaus saanut palkintoa isän kodissa, eikä 
Faraon juomanlaskijan kautta, jolle Joosef oli tehnyt hyvän 
palveluksen. Hyvitys tuli vasta Pootifarin kautta, veljien 
tekemän vääryyden korvaamiseksi, ja myöhemmin taas Faraon 
kautta Pootifarin tekemän vääryyden palkitsemiseksi. 

Niin Herra vieläkin tekee. Jos ei Herra muuta keinoa 
löydä, nostaa hän Pootifarin tai Faraon haudastaan sinua 
siunaamaan, ilahduttamaan ja kunnioittamaan, jos alistut 
Herran tähden vääryyttä kärsimään, Hänen ristiänsä kantamaan. 

Älkäämme väsykö vaivassamme, vaikka ei kukaan meitä 
taistelussamme ymmärtäisi; vaikka jäisimme yhtä yksinäisiksi 
kuin Joosef, Job ja Daniel koetuksissansa! 

»Älkää siis heittäkö pois uskallustanne, jonka palkka on 
suuri. Sillä vähän, aivan vähän aikaa vielä, niin 
tulee hän, joka on tuleva eikä viivyttele.» Hepr. 10: 35 — 37. 

KURITTOMAN AARONIN ASKELISSA. 

Mutta kun kansa näki, että Mooses viipyi tulemasta alas 
vuorelta, kokoontui kansa Aaronin ympärille ja sanoi hänelle: 
»Nouse, tee meilJe jumala, joka käy meidän edellämme. Sillä 
me emme tiedä, mitä on tapahtunut Moosekselle, tälle miehelle, 
joka johdatti meidät Egyptin maasta». Niin Aaron sanoi 
heille: »Reväiskää kultarenkaat, jotka ovat vaimojenne, poi~ 
kienne ja tyttärienne korvissa, ja tuokaa ne minulle». Ja koko 
kansa repäisi kultarenkaat, jotka heilJä oli korvissaan, ja he toivat 
ne Aaronille; ja hän otti vastaan kullan heidän käsistään, 
muovaili sitä taltalla ja teki siitä valetun vasikankuvan. Ja 
he sanoivat: »Tämä on sinun jumalasi, Israel, se, joka on johdattanut 
sinut Egyptin maasta». Kun Aaron tämän huomasi, 
rakensi hän sille alttarin; ja Aaron julisti ja sanoi: »Huomenna 
on Herran juhla». Ja he nousivat varhain seuraavana päivänä 
ja uhrasivat polttouhreja ja toivat yhteysuhreja; ja kansa istuutui 
syömään ja juomaan, ja sitten he nousivat iloa pitämään. 

2 Moos. 32: 1 — 6. 

»Huomenna on Herran juhla», huudahti ylipappi Aaron 
kansalle, joka, häneltä saatuaan kultavasikan, ihastuneena 
sitä katseli, vakuutellen toinen toisellensa: »tämä on sinun 
jumalasi, Israel, se, joka on johdattanut sinut Egyptin maasta.» 
Ja niin käytiin viettämään elävän Jumalan juhlaa Aaronin 
rakentaman alttarin edessä, kultavasikan ympärillä iloiten ja 
karkeloiden, pakanain uskonnollisia menoja jäljitellen. 

Mikä suloinen ja ihana juhlapäivä kansalle! Mikä häpeällinen 
ja saatanallinen sekasotku 4 * Jumalan silmillä katsottuna 
ja Jumalan korvilla kuultuna! 

Jos Herran kansa olisi yksinomaan tuota kultavasikkaansa 
juhlinut irtipäästetyin lihallisin tuntein, ei se olisi ollut niin 

kauhistuttava Jumalan pilkka kuin nyt, kun tarkoitettiin 
täydellä todella palvoa elävää Jumalaa noiden uusien kultavasikkaan 
liittyvien »liturgisten» menojen puitteissa lauluineen, 
juhla-aterioineen ja karkeloineen. Tämä teki tuon 
epäjumalanpalveluksen kauheammaksi ja vaarallisemmaksi. 

Herran kansa Siinain juurella ei olisi älynnyt itsestään 
siihen mennä. Johtajaksi tarvittiin papillinen auktoriteetti. 
Aaron vei kansan siihen. Kansan valmistaman koetuksen 
edessä hätäännyttyään, vasikan tehtyään ja nähtyään, että 
kansan pakanallinen innostus meni pitemmälle kuin hän oli 
luullutkaan, tavoitteli Aaron tässä uudenmallisessa »herätysliikkeessä» 
yliotetta järjestämällä Herralle juhlan, nähtävästi 
siinä tarkoituksessa, että saisi kansan vieroitetuksi pois 
vasikkainnostuksestaan. Mutta Aaron erehtyi pahasti. Yliotteen 
sai kansa eikä Aaron. Voiton ja kunnian sai pakanuus. 
Jumalan asia kärsi tappion ja häväistyksen. Mooseksen 
arvostelun mukaan kävi tästä jumalanpalveluksesta ilmi, 
että »kansa oli kurittomuuden vallassa, koska Aaron oli 
päästänyt sen kurittomuuden valtaan.» Niin sanoo Mooses. 

Kun kansa aluksi oli esittänyt Aaronille pyyntönsä: »nouse, 
tee meille jumala, joka käy edellämme», silloinhan jo olisi 
Aaronin tietysti tullut tiukasti kieltäytyä ja julistaa se suurimmaksi 
synniksi. Ja siinä kaikki. Mutta niinkuin kaivattu 
epäjumalan kuva oli tullut kansan jumalaksi väärän uskon 
kautta, niin kansa heti ensi vaatimuksellaan tuli Aaronin 
jumalaksi. Oliko siinä vaikuttamassa kansan epäsuosion 
pelko vaiko kansan suuremman suosion tavoittelu, sitä on 
vaikea ratkaista. Jälkimmäinenkin mahdollisuus on huomioon 
otettava siihen nähden, että eräässä toisessa yhteydessä 
on tullut ilmi Aaronin ja hänen sisarensa kateus veljeänsä 
Moosesta kohtaan. Ja nyt Mooseksen vuorella viipyessä 
oli Aaronilla ainakin hyvä tilaisuus yrittää vallata 
Moosekselta ensi sija, johon hänellä suurilahjaisena, loistavana 
puhujana näytti olevan erikoiset edellytykset kankeakielisen 
Mooseksen rinnalla. 

Myöhempinäkin aikoina on ollut vaikea tietää, kumpiko 
on tuottanut Jumalan asialle suurempaa vahinkoa kansan 
hengellisten johtajain puolelta: ihmispelkoko vaiko ihmissuosion, 
ihmiskiitoksen hakeminen. Niillä onkin, noilla 
mielialoilla, sikäli keskinäistä psykoloogista yhteyttä, että 
ihmissuosion nälkä vie ihmispelkoon. Joka tapauksessa kumpikin 
mieliala panee sydämen epäröiväksi ja horjuvaksi silloin 
kuin lihan ja hengen riidan syntyessä pitäisi seistä lujana 
Jumalan aitoperäisen totuuden puolesta ihmismieliä ja sen 
sekoituksia vastaan. 

Kirkon historia myöskin hengellisten herätysliikkeiden 
historiana sisältää surullisia esimerkkejä siitä, kuinka mainitusta 
syystä johtajat ovat joutuneet johdettaviksi ja joukkoliike 
on vienyt heidät mukanaan samalla tavalla kuin Israelin 
kansa vei Aaronin ja Isebelin liike vei Tyatiiran seurakunnan 
piispan. Asema käy kaksin verroin surulliseksi, jos 
koetetaan ulkokullaisella uskonnollisella kiivailulla peittää 
tapahtunutta lankeemusta, sen sijaan että viipymättä ja viisastelematta 
painuttaisiin parannukseen oikealta paikalta. 

Mainittuun surulliseen heikkouteen ja Herran asian kavaltamiseen 
olemme aina kirkon ja seurakuntien palvelijoina 
tietenkin yhäti sortumassa, jos keskinäinen suurenteleminen 
ja kateus on sieluamme pimittämässä. En tiedä, lieneekö 
Skovgaard-Petersen oikeassa väittäessään, että tuollainen 
itseänsä suurenteleva virkakateus on kaikkein tavallisimpia 
pappisheikkouksia. Mutta olivatpa syyt mitkä hyvänsä, 
suurempaa vahinkoa Jumalan asialle tuskin voimme muuten 
tehdä kuin käymällä kurittoman Aaronin askelissa uskonnollisilla 
panoksilla avustamaan sellaista harrastusta, jossa Siinain 
kultavasikkaan liittyvä tyypillinen huvi- ja murhenäytelmä 
yhäti uudistuu monenlaisina muunnoksina. 

Mitäs muuta esim. ovat ne monet nykyaikaiset isänmaalliset, 
taloudelliset, poliittiset ynnä monia kulttuuriharrastuksia 
palvelevat kansanjuhlat, jotka aletaan kirkossa jumalanpalveluksella 
ja jatketaan jossakin seurojen talolla kaikenlaisella 

kirjavalla ohjelmalla, asiaan kuuluvine teatterinäytäntöineen 
ja karkeloineen juhlailtamassa. 

Luin tässä kerran lehdestä, kuinka muutamassa maalaiskunnassa 
oli uuden vuoden vastainen yö vietetty ensin 
nuorisoseuran hauskassa iltamassa, josta sitten lähellä puolta 
yötä käväistiin kirkossa kuulemassa nuoren papin kaunista 
puhetta ja sieltä taas siirryttiin öistä, hupaista iltamaa jatkamaan 
lauluin ja karkeloin. Kuinka nykyaikaisesti ylipappi 
Aaron yli 3 000 vuotta sitten osasikaan osallistua 
Siinain vuoren juurella suureen uskonnolliskansalliseen juhlaan, 
huolehtimalla siitä, ettei toki elävän Jumalan nimi jäisi 
siinä mainitsematta, ennenkuin kansa kävi juhla-aterioimaan, 
laulamaan ja karkeloimaan! Kuinka helppo onkaan hänen 
puolustautua meidän arvostelumme edessä viittaamalla meidän 
juhliimme ja iltamiimme, joihin me pappiparat omat 
annoksemme annamme siinä samassa tarkoituksessa kuin 
hänkin antoi, nimittäin pannaksemme edes jotakin vastapainoksi 
ohjelmien enemmän tahi vähemmän kevyelle maailmallisuudelle! 

Emme huomaa sen paremmin kuin Aaron, että siten uskonnollista 
kurittomuutta varoessamme juuri kurittomuuteen 
kristikansamme opastamme, kun meiltä puuttuu se valo, se 
kaikkensa antava paimenrakkaus, se uskonnollinen selkäranka, 
joka olisi ollut Herran koulussa saatavissa, jos olisimme 
sitä koulua uskollisemmin käyneet. Kuinka paljon ja 
monenlaista hengellistä pimeyttä tuossa yhteydessä hiipiikään 
sieluumme! Kuinka se jo osaltaan muuttaa muunkin 
uskonnollisen toimintamme hengellisesti halvatun avuttomaksi 
hapuilemiseksi tai diletanttimaiseksi Kristuksen kavaljeerin 
osan näyttelemiseksi! 

Ylipappi Aaron voi meidän tuomiomme alta kohoutua 
meidän arvostelijaksemme myöskin siihen viittaamalla, että 
me olemme seuranneet hänen askelissaan, vaikka emme ole 
edes joutuneet niin ankaroitten koetuksien eteen kuin hän 
joutui koko kansan tiukasti vaatiessa: tee meille Jumala, joka 

kävisi edellämme. Me emme ole vielä siihen ehtineet, että 
meitä tiukasti vaadittaisiin antamaan uskonnon pyhittävä 
voitelu kansan valitsemalle epäjumalalle, olipa se nyt sitten 
jokin aate, kansanliike tai yksityinen henkilö. Nyt vasta 
harjoitellaan. Mutta niille, jotka sellaiseen aaronilaiseen 
koetukseen voivat vielä joutua, on Aaron ikäänkuin etukäteen 
huomauttamassa: kuinka te poloiset siinä kestätte, kun ette 
nyt pienemmissä koetuksissa jaksa Kristuksen rakkauden 
ja sielujen pelastuksen takia kirkastaa seurakunnillenne ensimmäistä 
käskyä eli sitä, mikä ja millainen on raja Jumalan 
ja epäjumalan välillä, maailman ja Jumalan valtakunnan 
välillä, lihallisen ja hengellisen välillä kuin myös sitä, miten 
juhlajumalanpalvelukset velvoittavat ohjelmaa jatkamaan 
pyhäisin ja arkioloissa. 

Ylipappi Aaron pitää vertailussa puolensa edelleen siihenkin 
nähden, että me jo meidän pienissä koetuksissamme turvaudumme 
verukkeisiin samoin kuin Aaron hänen raskaammassa 
koetuksessaan. Olkoonpa, että meidän verukkeemme 
voivat olla toisenlaisia kuin Aaronin, joka kävi kansalle huomauttamaan, 
että heidän vaatimansa uusi jumala tulee liian 
ankaraksi kukkarolle, liian kalliiksi. Koko kansan pitäisi uhrata 
kaikki kultaiset korvarenkaansa, ilmoitti Aaron, nähtävästi 
siinä luulossa, ett'ei kansa raskisi sitä uhria tehdä ja 
että koko suuri kansanliike raukeisi siihen. 

Aaron pettyi pahasti, kuten Jumalan asioissa verukkeiden 
ja diplomatian käyttäjä aina pettyy. Kansa teki ilomielin 
työtä käskettyä. Joskin joku vielä pudisteli päätänsä 
joko säälistä kukkaroaan kohtaan tahi Aaronin myöntyväisyyttä 
ja yllättävää kehoitusta oudoksuen, niin yleisempi, 
välitön innostus tempasi heidätkin mukaan, kun uhraus 
asetettiin sille taustalle, että nyt on kysymyksessä pikainen 
luvatun maan saavuttaminen. 

Kuinka tyypillistä on tuo kansan uhrimieli kaikille ajoille! 
Muistamme Siimon velhon rahantarjouksen Pietarille hänen 
omien itsekkäiden pyyteittensä ajamiseksi kristinuskon varjossa. 

Ja kuinka suunnattomia lahjoituksia on vuosisatojen 
kuluessa tehty katoliselle kirkolle samanlaisista lihallisen 
uskonnollisuuden vaikuttimista. Ehkäpä jotakin siihen verrattavaa 
voitaisiin tavata evankelisten kirkkojenkin keskuudessa 
siitä huolimatta, että me evankeliset olemme enemmän 
tunnettuja suuresta karuudestamme, kun on kysymys varojen 
uhraamisesta uskonnollisiin tarkoituksiin yleensä. Paavin 
anekirjalla on aina näyttänyt myös uhraamiseen nähden 
olevan suurempi teho kuin Kristuksen sovintoveren voimaa 
julistavalla puhtaalla evankeliumilla. 

Mutta kuitenkin on tapauksia, että samat ihmiset, jotka 
eivät uhraa penniäkään liikuttaessa puhtaasti uskonnollisella 
pohjalla, ovat valmiit uhraamaan kuinka suuria summia hyvänsä 
uskonnon asian puolustamiseksi ja tehostamiseksi, kun 
saavat sillä varjolla ajaa muita, maailmallista mieltä kiinnostavia 
sivutarkoituksia, jotka ovat heille pääasioita. Onhan 
Jumala voinut ja voi käyttää joskus sellaisiakin uhrauksia 
hänen asiansa edistämiseksi. Täytyyhän ulkokultaisuudenkin, 
kuten muunkin pahan, usein palvella Jumalan hyviä tarkoituksia. 
Mutta se on asia erikseen, johon nyt tässä ei ole 
aihetta lähemmin kajota. 

Joka tapauksessa ylipappi Aaronin diplomatiia on surullinen 
varoitus meille valvomaan, ettei Jumalan valtakunnan 
pyhiä arvoja uhrattaisi ihmisten maailmallisten pyyteitten 
saavuttamiseksi. 

Kristinusko on evankelisenkin kirkon historian mukaan 
saanut liian usein tehdä rengin palvelusta isänmaallisten, 
kansallisten, sosiaalisten ja poliittisten liikkeiden valtakamppailuissa. 
Vielä yleisemmin on tämä, vaikkakin toisenlaisissa 
merkeissä, tapahtunut hurmahenkisissä uskonnollisissa 
liikkeissä, joissa kiihoittunut sielullinen ihminen näyttelee 
hengellisen ihmisen osaa ja lahkon henki on vallannut Pyhältä 
Hengeltä sijan. 

Se, että Israelin kansalla alusta alkaen uskonnollisuus, kansallisuus 
ja isänmaallisuus oli yhdistetty, se jos mikään oli 

tuon kansan kasvatuksen kannalta tarpeellista. Niin tulisi 
vieläkin olla myöskin kristikansoissa jonkinlainen teokratia 
vallitsemassa, joskaan ei vanhatestamentillisessa mielessä. 
Sen vuoksi, kun jokin suuri poliittinen kansanliike avoimesti 
tunnustautuu uskonnon asialle suosiolliseksi, on se sinänsä 
niin suuriarvoinen ilmiö, ettei kristitty voi muuta kuin vilpittömästi 
iloita. 

Mutta se, onko kristinuskon asian yhdistäminen tuollaisiin 
itsessään luvallisiin harrastuksiin edelliselle voitoksi vai tappioksi, 
riippuu kokonaan hengestä, minkä hallittavina ollaan, 
ynnä perusteesta, jolta liikkeelle lähdetään. Jos siinä ollaan 
eksyksissä, kuten siinailaisessa »herätysliikkeessä» oltiin, jää 
uskonnollinen harrastus juurettomaksi puuksi, joka ei kanna 
todellista hedelmää myöskään noille toisille harrastuksille. 
Käy niinkuin Faraon unessa, että laihat lehmät syövät ne 
lihavat, eivätkä tule sen lihavammiksi. On aina syytä tehdä 
tarkka kustannusarvio, ennen kuin kansan liikehtimisen yhteydessä 
ryhdytään johonkin puhtaasti uskonnolliseen tai 
uskonnollis-poliittiseen suureen urakkaan. 

Onhan tosin kirkon historiassa yhäti uudistunut pienemmässä 
tai suuremmassa mittakaavassa Simsonin uhrautuva 
voimateko, jolla hän uhmaten, filistealaiset tuhotessaan, tuhosi 
itsensäkin. Mutta hetkellisiä ja isänmaallisia voittoja 
lukuunottamatta olisi Jumalan valtakunnan kannalta monessakin 
tapauksessa ollut onnellisempaa, että Simsonin hiussuortuvat 
olisivat jääneet kasvamatta kuin että niiden kasvettua 
ryhdyttiin simsonilaisiin ponnistuksiin. 

Toisaalta lienee meillä kristittyinä velvollisuus suurten urakoiden 
edessä ottaa laskuihimme sekin mahdollisuus, että meille 
voi käydä samoin kuin ylipappi Skeevaan pojille, jos vaikuttimien 
joukossa on jonkinlainen annos noiden poikain ylimielisyyttä, 
esim. sellaista, joka panee puoluetunnuksena julkisesti 
julistamaan: *me teemme, mitä me tahdomme; muut 
tekevät, mitä he voivat.» 

Tuskinpa Jeesuksen opetuslapsilla, yrittäessään auttaa 

Mark. 9:nessä luvussa mainittua nuorukaista pahan hengen 
vallasta, oli läheskään noin paljon ylimielisyyden henkeä, 
mutta huono tuli tulos, siitä huolimatta, että edessä 
oli huutava hätä ja parantajain tarkoitus oli mitä vilpittömin. 
Jeesuksen lyhyen ja vakavan huomautuksen: »tätä lajia ei saa 
lähtemään ulos muulla kuin rukouksella ja paastolla», luulisi 
tulleen sanotuksi meidänkin varaltamme. 

Jeesus ei suinkaan tarkoita kieltää kaikkea toimintaa hänen 
nimessään pahuuden vallan vastustamiseksi. Vielä vähemmän 
hän tuolla muistutuksellaan tahtoo hyväksyä sitä, 
että me' muiden yrittäessä jotakin pimeyden vallan torjumiseksi 
jäämme nokkaviisaiksi syrjästäkatsojiksi tai itsevanhurskaiksi 
arvostelijoiksi. Tottahan Kristuksen evankeliumi, 
jos mikään, on ajamassa jokaista toimintaan, hyökkäykseen, 
taisteluun hänen asiansa puolesta pimeyden valtaa vastaan, 
kun vain kaikessa ja kaikkiin saa Kristuksella olla määräävä 
asema. 

Sen x kuitenkin minun ymmärtääkseni, evankeliumi sisältää, 
ett'ei Herran asian, kristinuskon asian ajamiseen saa liittää mitään 
sivutarkoituksia, ei mitään liittoutumista vierashenkisten, 
kultavasikkaa kaipaavien ainesten kanssa, ei mitään kansan 
voimaa eikä ihmishengen innostusta Kristuksen nimen ja 
sanan vaikutuksen terästämiseksi ja vielä vähemmän sellaista 
sekoitusta, että toisin vuoroin ajetaan jonkin kansanliikkeen 
avulla uskonnon asiaa ja toisin vuoroin uskonnon 
avulla tuon kansanliikkeen asiaa. Jos tämän ohessa vielä 
raamattu kädessä Jumalan tuomiot kohdistetaan kansanliikkeen 
ulkopuolella oleviin, mutta ei sen sisäpuolella oleviin 
jumalattomiin yhtä ankarasti, niin on kai meidän Kristuksen 
opetuslapsina otettava vakaasti punnittavaksi, kuinka kauan 
sellaista yhteistoimintaa on jatkettava nimenomaan kristinuskon 
merkeissä ja tuleeko Kristuksen asia lopultakaan sitä 
tietä voittamaan pysyväisiä saavutuksia. Jos meillä ei ole 
uskallusta eikä voimaa virittää Herran tulta ilman vieraan 
tulen apua, voi olla syytä kysyä, onko silloin juuri sen otollisempi 

hetki liikkeelle lähtemiseen, kuin mitä Israelin kansalla 
oli tehdessään Siinain juurella yrityksensä. Eiköhän sittenkin 
sellaisen aseman vallitessa olisi oikeampaa Herran asian 
ajajain turvautua — rukoukseen ja paastoamiseen, eikä muuta. 
Raamatun valossa katsottuna olisi ainakin Israelille ollut 
onnellisempaa, jos se repäisevän uskonnollisen juhlahumun 
sijasta olisi painautunut Siinain juureen, hiljaisuudessa 
rukouksella ja paastolla odottamaan Herran aikaa ja Herran 
tekoja. 

Jos ei muusta syystä, niin nykyään muodissa olevan muinaismuistoharrastuksen 
kannalta saanen vielä lisätä, — että 
alkuseurakunta oli ilman mitään kansanliikkeen apua vetänyt 
enkelin taivaasta vapauttamaan kristinuskoa sortavan 
valtiovallan vankeudesta apostoli Pietarin; oli vetänyt enkelin 
alas herkeämättä yötä päivää rukoilemalla Pietarin puolesta 
ja hänen edustamansa Jumalan asian puolesta. Ja että tähän 
alkuseurakunnan härkäpäiseen rukoukseen oli ennemmin 
yhdistetty myöskin paastoaminen kuin Siinain juurella juhlivan 
Israelin juhla-aterioiminen lauluineen ja karkeloineen, 
saanemme myös olettaa, vaikk'ei pyhä kirjoittaja siitä mainitsekaan. 

Mutta jos tämän kirjoittaja olisi ollut alkuseurakunnan 
kokouksessa, olisin kaiketi huomauttanut, että tuollainen 
itsepäinen rukouksen pitkittäminen on suoraa hulluutta, 
koska sitä oli jo koetettu Jaakobinkin puolesta ja siitä huolimatta 
Herodeksen pyöveli katkaisi häneltä kaulan. Ja luultavasti 
olisin jatkanut: tässä on vihdoinkin ryhdyttävä pikaisiin 
ja jyrkkiin toimenpiteisiin, sillä onhan meillä vielä 
kansaa tuhansittain puolellamme. Ainakin olisin esittänyt 
edes lähetystön lähettämistä Herodeksen luo, kuten tyyrolaiset 
ja siidonilaiset samoihin aikoihin tekivät Herodeksen 
vihan lepyttämiseksi. (Apt. 12: 20.) 

Mutta kun alkuseurakunta ei muuta tehnyt kuin vain 
rukoili, joutunevat tuollaiset raamatun kohdat yhä enemmän 
museotavaraksi minulle ja ehkä jollekin muullekin papille, 

saatikka niille rakkaille seurakuntalaisillemme, jotka voivat 
innokkaasti olla mukana ajamassa uskonnon opetuksen asiaa 
sillä edellytyksellä, että kirkkojumalanpalveluksesta tultua 
on kaikkia hyviä asioita edelleen ajettava iltamilla juhla-aterioineen, 
maailmallisine lauluineen, teatteriesityksineen ja 
karkeloineen. Aivan niinkuin vanha Israel on jo Siinain 
juurella mallin antanut. 

Mutta mikäli monet Jeesuksen ja alkuseurakunnan otteet 
nähtävästi jäävät meille aikansa eläneiksi, nykyoloihin soveltumattomiksi 
historiallisiksi muistoiksi, on tämä tällainen 
raamattu »hiljainen hautaus» kovin traagillisesti tuomitsevaa 
meille sikäli kuta ankarammin olemme kiivailleet kokonaisen 
raamatun puolesta järkeilevää raamatun kritiikkiä vastaan. 

Ei Israelilainen kansanliikekään Siinain juurella tarkoittanut 
juuri äsken annetusta Mooseksen laista piirtoakaan 
silti poistaa, vaikka se nyt hetkisen halusi kultavasikan ympärillä 
vähän laulella ja karkeloida. Luulenpa, että tuo kansa 
kokonaisuudessaan olisi ollut valmis suurella jyrinällä käymään 
jokaisen kimppuun, joka olisi yrittänyt vähänkään 
Mooseksen lakia lyhentää. 

Sitä paitsi, kuten jo viitattiin, oli joukossa varmaankin 
paljon vakavaa, hurskasta väkeä, jotka levottomina ja päätään 
pudistellen kulkivat »kultavasikkaherätyksessä» mukana, 
kuten aina myöhempinäkin aikoina vastaavissa tapauksissa 
on ollut asianlaita. Olisipa kumma, etteivät entiset koetukset 
ja Jumalan entiset suuret työt olisi kehenkään Israelilaiseen 
jättäneet syvempää muistoa ja oppia kuin mitä suuren joukon 
laita oli. Mutta nuo vakavammat ainekset ovat myöhemminkin 
sellaisissa tapauksissa joutuneet vain kantamaan suurempaa 
vastuuta, kun eivät ole noudattaneet apostolin varoitusta: 
»älkää antautuko kantamaan vierasta iestä yhdessä 
uskottomain kanssa.» 

HENGEN KURIN ALLA. 

(Sama teksti kuin edellisessä.) 

Pyhä Henki ei ole Kristukseen uskoville orjuuden henki, 
vaan lapseuden, rauhan, ilon ja vapauden henki. Vapauden 
Henkenä se vapahtaa meidät syntivelastamme, pahasta 
omastatunnosta ynnä himojemme ja oikkujemme orjuudesta 
ja myöskin ihmisorjuudesta, ihmispelosta ja ihmissuosion 
lumoista. Mutta siten »vapaana kutsuttu on Kristuksen orja», 
kuten apostoli sanoo. Ja siten on Herran Henki myös 
kurin henki. 

Ylipappi Aaron ei — Israelin kansasta puhumatta — voinut 
saada tuon Hengen mittaamatonta täyteyttä siten kuin 
me Uuden Liiton lapset, »joiden silmien eteen Kristus Jeesus 
on kuvattu ristiinnaulittuna». Eikä niin ollen hänen edellä 
kuvattu kurittomuutensa ole niin ihmeteltävää kuin meidän 
pois vetäytymisemme Hengen kurin alta. Toisaalta ei kirkon 
piirissä kaikki myöntyväisyys johtajain puolelta johdettavain 
vaatimuksiin ole Aaronin kurittomuutta. Kaikki riippuu 
siitä, onko kysymyksessä meidän asiamme vaiko Jumalan 
asia, meidän kunniamme vaiko Jumalan kunnia. 

Kun alkuseurakunnan keskuudessa hellenistit mielenosoituksellisesti 
nousivat vaatimaan apostoleita paremmin 
huolehtimaan heidän leskiensä avustamisesta, taipuivat nämä 
nöyrästi tuon, heidän arvovaltaansa loukkaavan vaatimuksen 
edessä ja siten pelastivat tilanteen, niin että vältettiin 
vaarallinen seurakunnan hajaannus. Aptk. 6: 1 — 7. 

Sellaista myöntyväisyyttä varmaan nytkin vielä tarvittaisiin 
silloin, kun Herran asia kristillisen rakkauden kannalta 

niin vaatii eikä ole kysymyksessä muuta kuin johtajain oman 
itserakkauden ja ylpeyden alaspainaminen. Se on Hengen 
kurin kuulemista, joka toisi saman Hengen salattuja voimia 
toisia tarpeita ja toisia koetuksia varten. Apostolein ihailtava 
itsensä hillintä ja nöyrtyminen mielenosoittajani kautta 
ilmenevän P. Hengen johdon edessä tuotti saman P. Hengen 
uuden vuodatuksen m. m. siihen kestävään rukoukseen 
vangiksi joutuneitten Jaakopin ja Pietarin puolesta, josta 
on edellisessä luvussa puhuttu ja johon P. Henki neuvoi 
tyytymään, pidättäen kaikista mielenosoituksista Herran 
asiaa soitavaa Herodes-kuningasta vastaan. Tätä itsepäisyydessään 
ja toimettomuudessaan »hullua» helluntaiseurakunnan 
rukousta voisimme mekin kai paremmin ymmärtää ja 
harjoittaa, jos meillä olisi enemmän tuota edellä viitattua 
apostolien nöyrtymistä Hengen kurin alle. 

Tuo apostolinen seurakunta käsitti kirkkaammin kuin 
Israel Siinain juurella, että luvattua maata ei saavuteta ilman 
Herran johtoa ja että paikalla marssiminen siinä johdossa on 
suurempi voitto kuin eteenpäin hyökkääminen ilman sitä 
johtoa. Seurakunta käsitti, että siinäkin tapauksessa, että 
Herra olisi johonkin toimintaan ohjannut, oli tuo koko 
seurakunnan yötä päivää jatkunut rukous pääedellytys Herran 
armahtamiselle. 

Tuon rukouksen kautta tuli kaikkien riisuutua kaikesta 
maailman hengestä, kaikesta omasta viisaudesta, voimasta ja 
kerskauksesta. Tämä oli myös Hengen kurin alle alistumista. 
Ja tämä on pannut ja panee aina ajamaan kristinuskon asiaa 
omalla linjallaan ja omalla painollaan, erillään kaikista 
sivuvaikuttimista ja pyyteistä, niihin kuuluvine kamppailuineen. 
On asia erikseen, että mihinkään kamppailuihin nähden, joissa 
maalliset ja taivaalliset arvot yhteen sekoitetaan, ei kristitty voi 
niihin soveltuvaa esirukoustansa jättää, yhtä vähänkuin 
kansalaisvelvollisuuksiensa täyttämistä yhteiskunnassa ja valtiossa. 

Nykyaikaisten joukkoliikkeiden uskonnolliset harhailut 
ovat sikäli vaarallisempia, että harvoin käy niin onnellisesti 

kuin tuolla Siinain juurella, että Mooses tai hänen edustajansa 
ilmestyisi yhtäkkiä kuin salama kirkkaalta taivaalta 
tekemään haihattelusta lopun kesken kaiken. Ei tahdo Mooseksen 
edustajaksi enää löytyä meidän nykyaikaisten joukkosielujen 
joukosta toisia ketään päätään pitempää, hengellisesti 
arvovaltaista persoonallisuutta. Ja kun Jumala profetian mukaan 
on vielä tulevaisuudessa sellaisiakin lähettävä, olemme 
me silloin ehkä kehityksessä ehtineet siinailaisia haihattelijoita 
niin paljon edelle, että nuo Mooseksen edustajat saavat 
kurinpitonsa hengellänsä maksaa, (Vert, Ilm. 11: 7). 

Joka tapauksessa, kun Mooses kävi tiukasti vaatimaan 
Aaronia tilille hänen uskonnolliskansallisista otteistaan, on 
Aaronin itsepuolustelu hänen pintapuoliselle uskonnollisuudelleen 
kuvaavaa ja tyypillistä kaikiksi ajoiksi, Aaron vastasi 
nuhtelevalle Moosekselle: »älköön herrani viha syttykö, 
sinä tiedät itse, että tämä kansa on paha,» Aaron ei ollut 
tehnyt mielestään muuta kuin heittänyt tuon pahan kansan 
tuomat kullat tuleen, »ja siitä tuli tämä vasikka», vakuuttelee 
Aaron, Kansa oli yksin pahan tehnyt ja vasikka oli yksin 
astunut esiin tulesta. Mikä nykyaikainen itsepuolustelun 
tyyli, kun jokin yhteinen suuryritys päättyy nolosti ja vastuunalaisten 
johtajain on pelastettava nahkansa! 

Miksi Aaron kuitenkin pääsi vielä tällä kertaa ilman sellaista 
ankaraa kuritusta, joka tuli kansan osaksi, tuntuu arvoitukselliselta. 
Jonkinlaisena selityksenä saanee ottaa huomioon, 
että ainoastaan 3 000 miestä kansastakin Mooseksen käskystä 
tuhottiin ja suurin osa sai jäädä henkiin. Näiden 3 000 joukossa 
oli monen monilla, ehkä kaikilla jälkeen jääneillä rakkaita, 
likeisiä omaisia, joiden kuolema ikäänkuin uhrikuolemana 
eloon jääneitten puolesta tuli näille tuomitsevaksi 
kuritukseksi ja nöyrryyttäväksi muistoksi koko loppuiäksi. 

Samanlainen kuritus tuli myöskin Aaronin osaksi vähän 
myöhemmin, kun Herra löi kuoliaaksi hänen kaksi poikaansa 
Nadabin ja Abihun sen vuoksi, että he kantoivat vierasta tulta 
Herran alttarille, 3 Moos, 10: 1 — 3. Kaipa yksi ja toinen 

kansasta silloin ajatteli, että nyt sai ylipappikin Jumalan kurituksesta 
osansa. Kaipa Aaron itsekin sen kipeästi tunsi ja 
lisäksi senkin, että myöskin hänen oma uskonnollinen pintapuolisuutensa 
oli osalta syynä hänen poikiensa uskonnolliseen 
vallattomuuteen, ja että poikien hirvittävässä kuolemassa 
sai tuomionsa myös hänen oma haihattelunsa vieraan 
tulen vaalijana Siinain juurella. 

Ja kun tämän johdosta vielä Mooses Aaronille julisti, että 
Herra on tuon tapauksen kautta kaiken kansan edessä osoittanut 
pyhyytensä ja kirkkautensa, sanotaan, että »Aaron vaikeni
». Muutkin merkit Aaronin myöhemmältä iältä, 40-vuotisen 
korpileirinajalta viittaavat siihen, että Aaronin omakohtainen 
hengellinen elämä vielä uudistui ja syventyi. Ja milloin 
kaikkinäkevä Jumala niin langenneessa Aaronissa kuin meissäkin 
langettuamme näkee vielä tuollaisen parannuksen mahdolliseksi, 
antaa hän ansaitsemamme tuomion toimeenpanon 
lykkäytyä, voidaksensa meitä vielä aseenansa käyttää. 

Meillä ei ole kenelläkään niin korkeaa asemaa kuin ylipappi 
Aaronilla oli, mikä asema teki nöyrtymisen hänelle 
niin paljon vaikeammaksi kuin mitä se meidän asemassamme 
on. Mutta ken meistäkin kaksi kertaa peräkkäin julkisesti 
kaiken kansan kuullen häväistynä osaa Aaronin kanssa vaieten 
hävetä, hänellä on nytkin vielä pelastumisen toivo. Sillä 
vaikenemisen armo ja häpeämisen armo sellaisissa tapauksissa 
on takauksena siitä, että voidaan saada armoa armon 
lisäksikin ja päästä jälleen Hengen kurin alle. 

Se mahdollisuus tuolla kurituksen saaneella kansallakin 
vielä oli. Missään tapauksessa ei tämä surullinen Herran 
kansan lankeemus Siinain juurella ole kerrottu raamatussa 
sitä varten, että me sen rinnalla löytäisimme itsemme vanhurskaiksi. 

Tuleehan kertomusta lukiessa niin helposti mieleen ensimmäisenä 
ajatus: Kuinka oli mahdollista, että tuo kansa 
saattoi noin törkeään epäjumalanpalveluksen kiihkoon langeta 
nyt juuri, kun Jumala oli heille lakinsa antanut; lieneekö 

tuolla kansalla ennenkään koskaan ollut vilpitöntä 
uskon otetta elävään Jumalaan, Tämä ajatus vahvistuu 
vielä, kun muistaa, että tuo kansa tällä matkallaan oli vastuksien 
kohdatessa ainakin jo neljä kertaa yhtynyt julkisesti 
napisemaan Moosesta ja hänen edustamaansa Jumalan 
johtoa vastaan. Tekee mieli epäillä, että kansan jumalisuus 
oli ollut kaiken aikaa paljasta ulkokultaisuutta. 

Nämä ajatukset osoittavat vain, kuinka vähän tunnemme 
omaa itseämme ynnä saatanan tarttumista kaikkiin pyhimpiinkin 
Jumalan tekoihin. Kun tuo kansa Punaisen meren 
poikki päästyään oli veisannut Herralle mahtavan 
ylistysvirren ja kun kansa äskettäin Herran kymmenet käskyt 
kuultuaan oli juhlallisesti kahteen kertaan vakuuttanut 
tahtovansa niitä noudattaa, niin kyllä siinä varmaan sanojen 
takana oli vilpitön lapsen pelko ja rakkaus pyhää ja hyvää 
Jumalaa kohtaan. Siinä oltiin Hengen lohdutuksen ja Hengen 
kurin alla. Mutta että kansa siitä huolimatta saattoi heti 
Jumalan ilmestyksen tapahduttua langeta aistilliseen epäjumalisuuteen, 
se ei ole yhtään sen kummempaa kuin mitä 
meille itsellemme tapahtuu siinä, että kuss'ikään olemme 
Herran hengen kosketuksesta saaneet ajatelleeksi yhden 
taivaallisen ajatuksen eli sielussamme eläneeksi jonkin 
ihanan Kristus-pitoisen elämyksen, juuri samassa hetkessä 
jo saatana tahraa sen saastaisella henkäyksellään sieluraukkamme 
langettamiseksi. 

Tähän tuli Israelin kansalle lisäkiusauksena se, että Mooseksen 
välittäjäasema oli tullut niin oleelliseksi osaksi heidän 
uskonnollisessa näkemyksessään, että hänen poistumisensa 
epämääräisen pitkäksi ajaksi ynnä siihen liittyvä Herran 
ilmoituksen odotus muodosti niin oudon, uudenluontoisen 
koetuksen, että entisistä koetuksista ei tämän ymmärtämiseen 
ollut mitään apua, yhtä vähän kuin sydämien kurittomuuden 
ehkäisemiseen. 

Että elävän Jumalan näkyväiseksi edustajaksi eli symboliksi 
Mooseksen sijasta kohotettiin kultainen vasikka, ei 

oikeastaan ole sen enemmän ihmeteltävää kuin että miljoonat 
tänä päivänä katolisen kirkon piirissä riemuiten palvovat 
neitsyt Marian ynnä muiden pyhimyksien kuvia ja varmassa 
avun toivossa suutelevat Rooman Pietarin kirkossa sijaitsevan 
apostoli Pietarin kuvapatsaan isoa varvasta, niin että 
se on suuteloista aivan kulunut. Kuten jokainen siellä kävijä 
on tilaisuudessa toteamaan. 

Luonnollisesti kukin maailmallisuskonnollinen eksymys 
pukeutuu sellaisiin muotoihin, mitkä ovat pakanahenkisestä 
maailmasta lähinnä löydettävissä. Egyptiläinen eläinkultti 
oli Aaronin kansalaisia lähin ja sen vuoksi muovaili Aaron 
kaivatun jumalan vasikan muotoiseksi. Mutta kaikki palvonta 
ja kunnioitus, mikä kohdistetaan jollekin muulle, olipa 
se kuvalle, aatteelle, ihmiselle j. n. e., kohdistetaan suuremmalla 
lämmöllä ja ihastuksella kuin mitä sanassaan ilmestynyttä 
Jumalaa kohtaan tunnemme, kaikki se on sitä eksyneitten 
irsaelilaisten vasikkajumalisuutta. Ja kaikki sellainen 
uskonnollinen harrastus, jossa pyydämme — tuosta epäjumalisuudesta 
parannusta tekemättä — saada viihdytystä 
ja viehätystä luonnolliselle ihmisellemme omantunnon rauhattomuuden 
haihduttamiseksi, kaikki sellainen on — Aaronin 
kultavasikan juhlimista. 

Käyköön harrastuksemme sitten kuinka hurskaalla tai 
kuinka puhdasoppisella nimityksellä hyvänsä. 

Olisi kylläkin väärin hakea ilman muuta tuosta siinailaisen 
kansanliikkeen uskonnollisesta juhlanvietosta vertauskohtaa 
niille nykyaikaisille kirkollisille harrastuksille, joilla pyritään 
jumalanpalveluksen menoja juhlistuttamaan ja tekemään 
niitä soiton, laulun ynnä muiden liturgisten osien puolesta 
ihmisten tunteisiin vaikuttaviksi ja tunnelmallista hartautta 
herättäviksi. Onhan siinä toki paljon oikeutettua. Mutta 
lienee kuitenkin syytä muistaa, että tuollainen harrastus ei 
kyennyt siinailaista kansanliikettä pitämään Hengen kurin 
alla. Eiväthän sen liturgiset muodot sellaisinaan voisi nykyajalle 

sopia. Mutta muodot ja asteikko eivät olekaan tässä 
taas ratkaisevia, vaan henki. ^ 

Israelin kansa isänmaallisen innostuksensa ohella selvästi 
kaipasi jumalanpalvelukseensa enemmän eloisuutta, luonnollista 
ihmistä viihdyttävää viehätystä ja vaihtelevaisuutta, 
enemmän kuin Mooseksen kautta annetut jumalan säädökset 
sisältivät. Se oli tässä pääasia. Ja sellaista kaipausta, 
kuten erityisesti paavinkirkko muistuttaa, on ollut myös kristillisen 
kirkon piirissä aina sitä mukaa kuin on kyllästytty 
siihen Jumalan sanaan, joka ei ole tarkoitettu luonnollisen 
ihmisen ruokkimiseksi, vaan sen kuolettamiseksi ristillä. 

Herra Jeesus saattoi usein puhua sangen tunteellisesti, 
niin että kerrankin eräs nainen tunteissansa syttyen ja hehkuen 
keskeytti hänen puheensa huudahtaen: »autuas on se 
kohtu, joka on kantanut sinut, ja ne rinnat, joita imit.» Mutta 
Jeesus heti jäähdytti tuon hehkun kylmästi ja terävästi huomauttamalla: 
»niin, autuaita ovat ne, jotka kuulevat Jumalan 
sanan ja noudattavat sitä*» 

Emme tiedä, tyydyttikö tämä Jeesuksen »liturginen» vuorolause 
tuota naista, mutta siinailaisia juhlan viettäjiä ei tuollainen 
kuiva Jumalan sana nähtävästi tyydyttänyt. Siinä 
oli vika. Siinä oli uskonnollisen kurittomuuden juuri, meillekin 
varoitukseksi ja erityisesti niille meistä, joita askarruttaa 
pyrkimys saada jumalanpalveluksemme muuttumaan jonkinlaiseksi 
hartaudelliseksi taidenautinnoksi, joka vaihtelevaisuudellaan 
vetäisi ihmisiä puoleensa. 

Mutta. Niin törkeältä kuin Israelin uskonnollinen kurittomuus 
jo Mooseksen silmissä näyttikin, oli se mitätöntä 
lasten leikkiä sen rinnalla, mitä tulee kristillisen kirkon piirissä 
ilmenemään aikojen lopulla. Ilmestyskirjan iy.s ja 
18:s luku antaa meidän ennakolta katsahtaa uskonnollisen 
kurittomuuden huippusaavutukseen ja sitä kohtaavaan hirvittävään 
tuomioon, sellaisena kuin - tämä kaikki ilmenee 
pedon selässä inhottavassa korskeudessa jahekumallisuudessa 
kiemailevan Babelin porton kohtalossa. Ei Aaron eikä Israelin 

kansa aavistaneet, että heidän tekemänsä pieni alku oli 
aikojen kuluessa lukemattomien kirkollisten ja lahkollisten 
luonnoksien ja muunnoksien kautta kehittyvä laajuudeltaan 
ja laadultaan niin hirvittävään lopputulokseen. 

Mutta sepä juuri on onnettomuutemme, että lukemattomat 
kristityt eivät sitä vielä nytkään usko, vaikka kuritonta uskonnollisuutta, 
babelilaista sekoituskristillisyyttä on kirkon 
ja lahkojen historiassa yhäti tavattavissa. Kaikista vähimmän 
uskoo kukaan, että sitä on hänessä itsessään ja että se 
jo alkuasteella on Jumalan silmissä yhtä inhottavaa ja yhtä 
tuomittua kuin huippuunsa kehittyneenä. Saatana ei ole 
3000 vuoteen Israelissa eikä kristikunnassa hellittänyt otettaan 
silti, vaikka Mooses sitä jo Siinain juurella niin rivakasti 
kynsille löi. Ei Mooses eikä Jeesuskaan kaikkensa antavalla 
rakkaudellaan saanut edes Israelia pysyväisesti Hengen kurin 
alle. 

Mutta jos me Herran armon kautta aina uudestaan herätettyinä 
olemme joutuneet joka päivä tuskalla tekemään parannusta 
siitä, että omassa sydämessämme ja elämässämme 
on niin paljon kuritonta kristillisyyttä, silloin joudumme 
myös itsevanhurskaudesta vapaalla murheella toteamaan, että 
kurittomuus kristillisyyden alalla on ympärillämme yhä 
leviämässä laajana rintamana, monissa muodoissa, monine 
puhdasoppisine ja harhaoppisine ihanteineen, joiden alkuoireen 
löydämme jo Siinain juurella aaronilaisesta kultavasikkaihanteesta. 

Silloin opimme myös uskomaan, että joskin olemme yhden 
tai toisen saatanallisen ihanteen päässeet hylkäämään, 
hän juuri parastaikaa voi olla pimittämässä sieluamme jollakin 
toisella lumouksella ja että hän mielellään sallii meidän 
nähdä ja tuomita toistemme eksymykset, kunhan vain saa 
niin toisessa kuin toisessa joukossa sydämet vieroittaa Kristuksen 
hengen kurin alta pois. 

Herran koulussa myös ymmärrämme, että vaikka Herran 
armollisen väliintulon kautta tuossa yleisessä babelilaisessa 

kehityksessä tapahtuu nousuja ja laskuja ynnä monenlaisia 
rintamanmuutoksia, Ilmestyksen ennustamaa hirvittävää 
lopputulosta ei voi mikään estää, koska siinä yhdessä 
muiden vitsausten kanssa »Jumalan viha täyttyy», Ilm. 15:1. 

Olkoon P. Hengen kuria puuttuva kristillisyytemme 
kuinka hurskasta ja harrasta hyvänsä, on se aina välittömästi 
tai välillisesti edistämässä törkeän antikristillisen kurittomuuden 
valtaan pääsemistä lopputuloksineen. Ja mikäli 
kirkkomme elämä ja sanan julistus vieraantuu Hengen kurin 
alta pois, ei ankarinkaan ihmiskuri kykene sitä korvaamaan 
eikä kehitystä ehkäisemään eikä sitä voida saada edes 
toimeksi sellaisena kuin sitä tarvittaisiin kodissa, yhteiskunnassa 
ja valtiossa. Kurittomuuden kirous tekee tehtävänsä. 

Mutta kiitos olkoon Jumalan! Kultavasikka Siinain juurella 
on saanut Herran Ilmestyksessä vastakohdakseen Karitsan 
Siionin vuorella, jonne Ilmestyksen sanan mukaan 
Karitsan verellä puhdistettuina ja uudesti syntyneinä pelastetaan 
ne, »jotka seuraavat Karitsaa, mihin ikinä hän meneekin», 
Ilm. 14: 1, 4. Silloin P. Hengen ilo ja P. Hengen 
kuri yhtyvät ikuisesti autuaalliseksi sopusoinnuksi Karitsan 
veren salatun voiman kautta, hänelle kunniaksi. 

MOOSEKSEN KANSSA SALAISUUKSIEN JA ILMOITUKSIEN 
EDESSÄ. 

»Se, mikä on salassa, se on Herran, meidän Jumalamme, varassa; 
mutta mikä on ilmoitettu, on olemassa meitä ja meidän 
✓lapsiamme varten ikuisesti, jotta me täyttäisimme kaikki tämän 
lain sanat.» 

5 Moos. 29: 29. 

Kun tämän kirjoittaja kulki jonkin matkaa Kairosta Niilin 
virtaa egyptiläisen laivurin aluksessa, viittasi tämä kädellään 
erääseen paikkaan rannalla ja sanoi sen olevan paikan, 
jossa Mooses lapsena makasi kaisla-arkussa, heitteelle 
jätettynä. 

Luonnollisesti ei tuosta paikasta ole historiallisesti mitään 
muuta varmuutta kuin että se jossakin kohti sillä Niilin 
ranta-alueella oli. Yrittämättä kuitenkaan järkyttää muhamettilaista 
laivuria hänen uskossaan historiallisten tietojensa 
tarkkuudesta, oli hänen huomautuksensa kuitenkin riittävä 
palauttamaan minut muistoissa Mooseksen elämän tapauksiin. 
Ei Cheopsin pyramidi eivätkä kuningas Tutanchamenin 
hautakammion rikkaudet saaneet sieluani sellaiseen vireeseen 
kuin tuon Moosesta kunnioittavan afrikkalaisen käden viittaus. 

Mooseksen elämähän oli kudottu ihmeellisistä Jumalan 
salaisuuksista ja ilmoituksista siitä saakka kuin hänen äitinsä, 
hänet synnytettyään, salasi hänet kaikilta kolme kuukautta 
aina siihen asti kuin Jumala hänet salaisesti hautasi Moabin 
maalle ja hänen hautansakin salasi kaikiksi ajoiksi. Toisaalta 
ilmestyi Jumala Moosekselle erikoisemmin kuin kenellekään 
muulle Vanhan Liiton aikana ja puhui hänelle ilmoituksiansa. 

Ei kukaan ole ollut oikeutettu enemmän kuin Mooses 
kiinnittämään Israelin ja meidän huomiotamme sekä Jumalan 
salaisuuksiin että Jumalan ilmoituksiin. Eikä ole 
kumma, että hän elämänsä lopulla, ennen eroamista kansastaan, 
tuollaisessa lyhyessä ponsilauseessa ikäänkuin rikkaiden 
kokemuksiensa tuloksena ja tunnuksena korostaa Jumalan 
salaisuuksien ja ilmoituksien merkitystä meille. 

Me olemme kaikki Jumalan salaisuuksien ympäröimiä. 
On paljon salattua luonnon valtakunnassa ja vielä enemmän 
hengen maailmassa. Me puhumme luonnon ilmiöistä. Kuhunkin 
luonnon ilmiöön sisältyy kuitenkin vielä paljon salattua, 
joka ei ole ilmitullut. Eivät ainoastaan taivaan avaruuden 
salaperäiset, lukemattomat tähtimaailmat ole sellaisia. 
Jokainen vesipisara, jonka käytämme ja pieni maan matonen, 
jonka tallaamme, ovat suuria salaisuuksia. Puhumattakaan 
siitä, mitä aavistamattomia, mittaamattomia mahdollisuuksia 
esim.- sähkövoimassa piilee ja mitä uusia valo- ja voimasalaisuuksia 
taivaanavaruus vielä sisältää. 

Kuinka luonnon valtakunnan salaisuudet ovat asiallisesti 
yhdistettyjä hengen maailman, Jumalan valtakunnan salaisuuksien 
kanssa, käy ilmi niistä muutamista ääriviivoista, 
joilla Ilmestyskirja luonnehtii uuden maan ja uuden Jerusalemin 
rakennetta, kuinka siellä juoksee Jumalan ja Karitsan 
istuimesta kristallikirkas elämänveden virta, jonka kahden 
puolen kasvava elämänpuu kantaa runsaita hedelmiä 
siitä huolimatta, ettei aurinkoa ole olemassa, yhtä vähän kuin 
on kuuta, yötä ja merta. Jumalan kirkkaus valaisee sen ja 
sen kynttilä on Karitsa. Tämä sama valo on siellä Jumalan 
palvelijain hengellisesti autuaallisena valona ynnä elämän 
puulle elinvoimaa antavana valona. 

Miksi ei luonnon valtakunnan salaisuuksista ole enempää 
jo aikaisemmin ihmiskunnan palvelukseen käytettäväksi 
ilmi tullut, se kuuluu jumalallisen hallitustalouden salaisuuksiin. 
Niin esim. se omituinen asema, että Jumalan 
Poika sai täällä maan päällä elää ja toimia ilman nykyaikaisia 

liikennevälineitä ja ilman muita nykyaikaisia keksintöjä, 
vaikka hän toisaalta ihmetöittensä kautta kykeni kokonaan 
syrjäyttämään luonnonvaltakuntaa hallitsevat luonnon lait. 
Ja siihenhän jo Mooseskin kykeni, vaikk'ei kyennytkään 
laatimaan ilmalaivaa eikä radiosähkötystä. Muistammehan 
m. m. hänen Egyptissä tekemänsä ihmetyöt. 

Mutta siksi paljon oli Jumala sallinut ihmetöihin opastamansa 
Mooseksen katsahtaa luonnonvaltakunnan salaisuuksiin, 
että hän aavisti sinne sisältyvän paljon, paljon sellaista, 
mitä hän ja hänen aikansa ei voinut ilmi saada; ja siihen nähden 
Mooses jo huudahtaa: »se, mikä on salassa, se on Herran, 
meidän Jumalamme, varassa». Ja tähän Mooseksen vakuutukseen 
ovat kaikki suurimmat luonnontutkijat nöyrästi yhtyneet, 
tuntiessaan kuinka mitättömän vähän luonnon salaisuuksia 
on vielä ilmi saatu ja kuinka jäljellä olevaa ei väkisin 
ilmi saada ilman sen Jumalan armoa, jonka varassa 
on se, mikä on salassa. 

Joskin siis luonnon salaisuuksien ilmituleminen meidän 
hyväksemme riippuu jo sinänsä Jumalan salatusta maailmanhallituksesta, 
jonka mukaan Jumala voi noudattaa tuon 
asian hoitamisessa määrättyä järjestelmää ja olisi ehkä noudattanut 
sitä paratiisillisenkin olotilan säilyessä, täytyy kuitenkin 
uskoa, että henkimaailman piiriin kuuluvalla syntiinlankeemuksella 
on ollut ja vieläkin on vaikutuksensa myöskin 
luonnon ilmiöihin ja niiden salaisuuksiin. Vert. Room. 
8:20 — 22. 

Synnistä Jumalan puhdistettavaksi antautunut Mooses 
ja synnitön Jeesus osoittivat voivansa ihmeitten kautta syrjäyttää 
luonnon lait ja paljastaa luonnon salaisuuksia, vaikka 
eivät voineetkaan jouduttaa luonnon salaisuuksien paljastumista 
koko ihmiskunnan palvelemiseksi ennenkuin Jumalan 
järjestelmä ja hänen aikansa sen sallivat. 

Mutta tähän juuri on ihmiskunnan synnillä voinut olla ehkäisevä 
vaikutus. Niinkuin synti on ehkäissyt Jumalan iankaikkisen 
rakkauden yleiseen vaikutukseen pääsemistä ihmiskunnan 

hengelliseen elämään nähden, niin se on todennäköisesti 
ollut ehkäisemässä ja rajoittamassa myös luonnon salaisuuksien 
vapautumista ihmiskunnan palvelemiseksi. Kun 
uudessa maassa ja uudessa Jerusalemissa ei enää syntiä ole, 
on kaikki luonnon salaisuudet paljastuneet, samalla kuin 
aurinko ja kuu ynnä yö ja meri ovat hävinneet. 

Vaikka siis onkin niin, että »mikä on salassa, se on Herran 
meidän Jumalamme varassa», ei liene väärin ajatella, että 
paljon enemmän luonnon salaisuuksia olisi ilmi saatu ja viljeltäväksi 
saatu, jos kristikunta olisi yleisemmin pyrkinyt 
synnistä eroon ja jos sen suuret luonnontutkijat, synnistä 
eroon pyrkien, olisivat nöyremmin etsineet työhönsä Jumalan 
siunausta ja nöyremmin antaneet hänelle saavutuksistansa 
kunniaa. 

Mooses tiesi hyvin, että hänen kansansa niinkuin ihmiset 
yleensä pyrkivät luonnon salaisuuksien perille, ihmetöitä 
havitellen. Hän tiesi myös, että pimeyden henkivallalla on 
tässä kiitollinen työala koettaa kaikenlaisten taikurien ja velhojen 
avulla pettää ihmisiä heidän onnettomuudekseen ja 
Jumalan asian vahingoittamiseksi. Olivathan Egyptin noidat 
jo siinä Mooseksen, kanssa kilpailleet Faraon eksyttämiseksi. 

Tällaista tiedämme jälkeenkinpäin sekä Vanhan että Uuden 
liiton aikana tapahtuneen. Ja Jeesus sanoo, että aikojen 
lopun lähetessä yhä enemmän »vääriä kristuksia ja vääriä 
profeettoja nousee ja he tekevät suuria tunnustekoja ja ihmeitä, 
niin että eksyttävät, jos mahdollista, valitutkin.» Näkipä 
Johannes Ilmestyksessä, että ennen Herran tulemista 
maasta nouseva ihmispeto tekee suuria ihmeitä, niin että saa 
tultakin taivaasta putoamaan maahan ihmisten nähden.» 
Ilm. 13: 13. 

Ihmisten utelias kiihko päästä luonnon salaisuuksia ja 
luonnon ihmeitä tuntemaan sisältää suuren uskonnollissiveellisen 
vaaran. Sitä tietä joudutaan helposti uskonnollisten 
vääräin profeettain käsiin, joiden takana on itse pimeyden 

ruhtinas sen vallan nojalla, minkä hän synnin kautta 
on saavuttanut ihmiskunnan ja luomakunnan yli. Siltäkin 
kannalta katsoen varoittaa meitä Mooses luonnon salaisuuksiin 
nähden pysymään Herran käsissä, jättäen sen, mikä on 
salassa, olemaan Herran, meidän Jumalamme, varassa. 

Kuten on jo viitattu, ovat luonnon valtakunnan salaisuudet 
likeisessä yhteydessä henkimaailman salaisuuksien kanssa, 
paljon likeisemmässä kuin usein luullaankaan. Ilmestyskin 
jo osoittaa, että kristikunnan suuren uskonnollisen luopumuksen 
ja Jumalan tuomioitten tärkeitä vaiheita vastaa 
suuret' mullistukset luonnonvaltakunnassa. 

On paljon salattua henkien valtakunnassa, johon meidän 
tarvitsisi päästä aina syvemmin katsahtamaan. Ajatelkaamme, 
että Aabraham jo noin kaksituhatta vuotta ennen näki 
Ihmisen Pojan päivän. Ja kuinka kauas ja kuinka syvälle 
Jumalan valtakunnan salaisuuksiin ovatkaan Vanhan Liiton 
profeetat Mooseksesta alkaen nähneet! Hehän ovat nähneet 
Kristuksen ensimmäisen ja toisen tulemisen ja niihin liittyviä 
suuria Jumalan tekoja Israelin kansan ja koko maailman 
armahtamiseksi ja tuomitsemiseksi. 

Eikä heidän henkensä suinkaan ole ollut koneellisesti Jumalan 
käytettävänä. Heidän näkynsä riippuivat heidän henkensä 
uskollisista määrätietoisista tutkimuksista. Pietari todistaa 
siitä: »Sitä pelastusta ovat etsineet ja tutkineet profeetat, 
ovat tutkineet, mihin tai millaiseen aikaan heissä 

oleva Kristuksen henki viittasi, kun edeltäpäin todisti Kristusta 
kohtaavista kärsimyksistä ja niiden jälkeen tulevasta 
kunniasta, 1 Piet. i: 10, ii. 

Ja kuinka ihmeellisiä näkemyksiä onkaan Paavalilla ollut 
esim. Israelin kansan kohtalosta (Room. ii) ynnä hänellä ja 
Johanneksella »laittomuuden ihmisen» eli antikristuksen 
ilmestymisestä, josta saamme lukea toisessa tessalonikalaiskirjeessä 
ja Johanneksen Ilmestyksessä. Saipa Pietari tietoonsa 
jotakin myös Jeesuksen käymisestä ja toiminnasta tuonelan 
valtakunnassa, 1 Piet. 3: 19,20; 4: 6. Samoin Paavali 

kuolleitten ylösnousemisesta ja toisten muuttumisesta, 1 Kor. 
15: 51 ja 52. 

On ollut paljon ihmisiä kristikunnassa, jotka ovat pyrkineet 
tuntemaan henkimaailman ja Jumalan valtakunnan salaisuuksia. 
On nytkin sellaisia, jotka mielellään haluaisivat 
tietää jotakin tulevaisista tapahtumista: maailman lopusta, 
oman kansan ja muitten kansain kohtalosta, Herran tulemisen 
merkeistä, antikristuksen ilmestymisestä, vieläpä vainajain 
kohtalosta, haudantakaisesta olotilasta j. n. e. 

Mutta me emme tuollaisia näkemyksiä kaivatessamme 
aina muista ottaa huomioon, että Herralla on henkimaailman 
salaisuuksien ilmoittamiseen nähden erinäisessä suhteessa 
tarkoin määrätty järjestys. Se on vieläkin selvempi ja varmempi 
kuin luonnon valtakunnan salaisuuksiin nähden. 

On kaksi suurta salaisuutta, joita meidän täytyy Jumalan 
ilmoituksen kautta päästä tuntemaan, ennenkuin muitten 
hengen salaisuuksien tuntemisesta voi mitään tulla. Toinen 
salaisuus on synti, toinen on armo. Näitten salaisuuksien 
tuntemista oli Mooses ensi sijassa opetellut. Ja niitten tuntemisesta 
riippuu myös meidän koko ajallinen ja iankaikkinen 
onnemme ja myöskin selvänäköisyys kaiken muun salatun 
tuntemiseksi, mikä koskee Jumalaa ja maailmaa, taivasta 
ja helvettiä, aikaa ja iäisyyttä. 

Mutta kiitos Herrani Ennen kaikkea juuri noita kahta salaisuutta 
tahtoo Herra itse opettaa meitä tuntemaan. Ensi 
sijassa niihin nähden vakuuttaa Mooses tekstissämme: »mikä 
on ilmoitettu, on olemassa meitä ja meidän lapsiamme varten 
ikuisesti.» Mooseksen, profeettain, apostolein ynnä heidän 
läheisten henkiystäväinsä tietäjäsuuruus on johtunut 
juuri siitä, että he uskollisemmin kuin muut aikalaisensa 
ovat tahtoneet Herran koulussa opetella synnin ja armon 
tuntemista. Siitä näkökulmasta * katsoen onnittelee Jeesus 
opetuslapsiansa muitten rinnalla, sanoen: »teidän on annettu 
tuntea taivasten valtakunnan salaisuudet, mutta heidän ei 
ole annettu», Matt. 13: 11. 

Mutta onko synti salaisuus? Eikö Paavali ole oikeassa 
huudahtaessaan: »lihan teot ovat ilmeiseh. Eikö sellaisia ole 
kaikkialla näkyvissä hänen tekemänsä luettelon mukaan? 
Gal. 5: 19 — 21. 

Kyllä synti on julkinen ilmiö. Mutta niinkuin luonnon 
ilmiöt ovat salaisuuksia, niin on syntikin. Ajatelkaamme 
esim. synnin perinnöllisyyttä! Äidin tavat tyttärellä, päässä 
pojan isän mieli. Ja useasti aina kolmanteen ja neljänteen 
polveen perinnölliset luonteen heikkoudet ja paheet. Sehän 
on hirvittävä salaisuus. Entäpäs synnin kiusauksien valta 
sydämessämme sittenkin vielä, kun olemme heränneet sitä 
huomaamaan. Saamme pahasti puhuttuamme tai tehtyämme 
pyhästi päättää, ettemme enää toiste niin menettele. 
Ja yhtäkkiä huomaamme häpeällä ja murheella kaatuneemme 
siihen, mistä juuri nousimme. 

Kauheinta synnin salaisuutta on kuitenkin se, että se 
niin usein pukeutuu vanhurskauden pukuun ja sen kautta 
sokaisee ihmiset uskomaan, että se julkisina paheinakin ilmetessään 
ei ole mikään yliluonnollinen asia, vaan ainoastaan 
luonnollinen heikkous, kuten esim. ruumiillinen sairaalloisuus, 
väsymys ja alakuloisuus. Hirvittävä salaisuus jatkuu 
sitten siten, että tuota luonnollista heikkoutta luullaan voitavan 
luonnollisin keinoin auttaa. Lääkkeiksi uskotaan usein 
riittävän humanistisen kansanvalistuksen tai ainakin korkeamman 
opillisen sivistyksen monine erikoisvalmisteineen. 
Uskotaan sittenkin, vaikka Jumalan tuomiota huutava, levoton 
omatunto ei ota rauhoittuakseen tuollaisista annoksista. 

Jumala on kuitenkin ollut uskollisuudessaan väsymätön 
muistuttamaan onnettomalle, synnistä kärsivälle kristikunnalle, 
että synnistä ei pelasta mikään muu lääke kuin — Jumalan 
armo Kristuksessa Jeesuksessa, uskolla vastaan otettuna. 

Mutta tämä armokin on salaisuus. Pakanatkin ovat tosin 
jo tienneet armosta puhua. Paavalilla oli käytettävänään 
siihen nähden pakanallisessa kreikankielessä valmis sana ja 

käsite. Kaikki nytkin voivat armosta puhua ja armoa myös 
keskinäisessä ihmiselämässä käyttää, sellaisetkin, jotka ovat 
kristinuskolle vieraita. Armokäsite sinänsä on julkinen, yleismaailmallinen 
asia. 

Ja kuitenkin on Jumalan armo suuri salaisuus vielä tänäkin 
päivänä, niin hyvin kuin ihmiset luulevatkin sen tuntevansa. 
Kullakin ihmisellä voi olla armokäsite ja sen käytäntö 
enemmän tai vähemmän toisista eroava. Mutta eri vivahdukset 
sulautuvat kuitenkin eräänlaiseksi yleiseksi, sovinnaiseksi 
perusnäkemykseksi, joka on sellainen, että Jumalan 
armo meidän autuaaksitulemisessamme on jonkinlainen välttämätön 
täyte, joka täydentää Jumalan vanhurskauden vaatimuksessa 
sen, mikä meiltä mitasta puuttuu, kun laskemme 
siihen mittaan ensin kaiken omanvanhurskautemme, kaikki 
meidän hyvät puolemme, mitkä pahojen puolien peittämiseksi 
ikinä itsestämme irti saamme. 

Ja siihen nähden hurskas, temppelissä rukoileva fariseus 
ja lain käskyt mielestänsä täyttänyt rikas nuorukainen, evankeliumin 
esittäminä, tunsivat tarvitsevansa mahdollisimman 
vähän Jumalan armoa rukoilevan publikaanin rinnalla. Tämä 
pitkä asteikko on ihmissieluissa salaisesti tai julkisesti nytkin 
käytännössä. Mutta sen viljelijöille on Kristuksessa 
Jeesuksessa valmistettu Jumalan armo vieläkin joko pahennus 
tahi hulluus niinkuin se juutalaisille ja kreikkalaisille oli. 

Jumalalle oli paljon helpompi lähettää Poikansa tänne ihmiseksi, 
kuin saada meidät ihmiset uskomaan, että Hän meidät 
voi ainoastaan jumalattomina armahtaa Jeesuksen tähden 
ja että hänen täytyy sitä varten saada meidät kokonaan 
riisutuksi pois kaikista oman vanhurskauden puolustuksista, 
niin että tunnoissamme tyydymme tinkimättä aina tunnustautumaan 
vain jumalattomiksi ja sallimme pahentumatta 
muidenkin meidät sellaisiksi tuomita, Room. 3: 23, 24; 4: 5. 

Voi kuinka vaikea on tätä tietä armosta autuaaksi tulla! 
Vaikea se on ei vain fariseuksille, vaan myös publikaaneille, 
sillä eipä monta näistäkään Herra saa todistetuksi niin jumalattomaksi, 

etteivät he enää jonkun toisen rinnalla kerskaisi. 
Tämä omanvanhurskauden kerskaus, jolla koko kristikunta 
on kyllästetty, on saatanallisen henkivallan vaikutuksena 
myöskin suuri yliluonnollinen salaisuus. Ja se tekee sen, 
että Jumalan jo itsessään salattu armo on tullut yhä suuremmaksi 
salaisuudeksi, joka Herran itsensä täytyy saada meille 
koulussansa, evankeliuminsa ja P. Henkensä kautta opettaa. 
Opettaa sitä mukaa kuin saa meille opettaa myöskin synnin 
salaisuutta. Ja kuta syvällisemmin saa Jumalan henki meidät 
tuntemaan jälkimmäistä, sitä suuremmaksi hän kirkastaa 
edelliseh. Jokainen Paavalin koulutoveri voi yhtyä hänen 
todistukseensa: »missä synti on suurentunut, siinä on armo 
tullut ylenmäärin runsaaksi», Room. 5: 21. 

Näistä tällaisista, jotka joka päivä näiden salaisuuksien 
tuntemista opettelevat ja siinä ratkaisuja tekevät omatekoisen 
ja evankeliumin kirkastaman käsityksen välillä, Herra on 
saanut kansallensa suurimmat siveellisyysarvojen, totuuden, 
vanhurskauden ja rakkauden arvojen opettajat, niinkuin 
Mooseksen, Paavalin, Augustinuksen, Lutherin y. m. Myöskin 
siitä näkökulmasta katsoen on paikalleen osuva Mooseksen 
muistutus: »mikä on ilmoitettu, on olemassa meitä ja 
meidän lapsiamme varten ikuisesti, jotta me täyttäisimme 
kaikki tämän lain sanat.» 

Mutta mikä meille on vielä tärkeää, on se, että ainoastaan 
noiden kahden salaisuuden, synnin ja armon, tuntemisen 
kautta pääsemme tuntemaan muita henkimaailman ja Jumalan 
valtakunnan salaisuuksia, sikäli kuin ne ovat meille tarpeellisia. 
On jo suuri voitto se, että uskon kilvoitus synnin 
ja armon tuntemisessa vapauttaa meidät monista turhanpäiväisistä 
ja eksyttävistä tulevaisuuden salaisuuksien haihattelemisista 
ja varjelee vääräin profeettain käsiin joutumasta. 

Mutta toisaalta tuo kilvoituksen tie P. Hengen koulussa 
ohjaa meitä terveellisessä mielessä ymmärtämään aikain merkkejä 
ynnä profetian viittauksia Jumalan valtakunnan muihin, 
edellä viitattuihin salaisuuksiin nähden. Se tie avaa 
silmämme ja avartaa sydämemme myöskin huomaamaan ja 
ymmärtämään tuloansa tekevän Ihmisen Pojan ihmeellistä 
hallitusta tämän maailman sekasotkun keskellä. Se panee 
myös elävässä toivossa »odottamaan suuren Jumalan ja Vapahtajamme 
Jeesuksen Kristuksen ilmestymistä». 

Silloin kaikki salat tulevat julki, nekin, jotka nyt ovat 
vielä »Herran, meidän Jumalamme varassa.» 

Salattu tiellä uuden syntymisen 
Elämä ompi armost' eläväisen, 
Salattu sisällinen kristitty; 
Ei maailma voi tuta armon lasta, 
JolP ompi uusi luonto Jumalasta 
Ja salattu. 

Salattu aika, jolloin minä kerran 
Kasvoista kasvoihin saan nähdä Herran 
Ja päästä valittujen joukkohon. 
Ei ole hitauteen aikaa mulla, 
Voi tänä päivänä jo ylkä tulla 
— Se salattu. 

RATKAISEVA VALINTA. 

Niin peljätkää nyt Herraa, palvelkaa häntä nuhteettomasti 
ja uskollisesti ja poistakaa ne jumalat, joita esi-isänne palvelivat 
tuolla puolella virran ja Egyptissä, ja palvelkaa Herraa. Mutta 
Jos teille on vastenmielistä palvella Herraa, niin valitkaa tänä 
päivä nä 9 ketä tahdotte palvella, niitäkö jumalia, joita esi-isänne 
palvelivat tuolla puolella virran, vai amorilajsten jumalia, niiden, 
joiden maassa te asutte. Mutta minä ja minun perheeni 
palvelemme Herraa. 

Silloin kansa vastasi ja sanoi: »Ei suinkaan! Emme hylkää 
Herraa emmekä palvele muita jumalia.» 

Joos. 24: 14 — 16. 

Jos on ihmeteltävää, että Herran täytyi Joosuan kautta 
antaa Israelille tuollainen kehoitus: »valitkaa tänä päivänä, 
ketä tahdotte palvella», on vielä enemmän ihmeteltävää, että 
Herran täytyy tuo kehoitus uudistaa vielä meillekin, Uuden 
Liiton kansalle. 

Luulisi olevan itsestään selvän asian, että ilman mitään 
tuollaisia, ratkaisuun vaativia kehoituksia palvelisimme sitä 
Jumalaa, jolta olemme kaiken hyvän ja paljasta hyvää saaneet, 
sitä Jumalaa, joka on antanut meille ruumiin, sielun, 
silmät, korvat, järjen ja kaikki aistit ynnä nämä kaikki vielä 
voimassa pitänyt. 

Tämän lisäksi tiedämme, että Jumala, lähettämällä tänne 
oman Poikansa, on meidät itsensä kanssa sovittanut; on valmistanut 
siten meille täydellisen synteinanteeksisaamisen 
ja päästön pahasta omastatunnosta ja on yhäti evankeliuminsa 
kautta antanut meidän siitä kuulla. Luulisipa, että 
jokainen ilomielin olisi antautunut palvelemaan sellaista Jumalaa. 

Tähän luulisi myöskin ilman muita kehoituksia senkin 
houkuttelevan, että ne, jotka ennen meitä olivat tuohon 
Herran palvelukseen antautuneet, ovat kaikki yhdestä suusta 
todistaneet, että tuo palvelus ei ole palkatonta, ilotonta orjan 
työtä, vaan mitä ihaninta sielun nautintoa, sielun rauhaa ja 
rikkautta. Vakuuttaahan jo Vanhan Liiton veisaaja ylitsevuotavin 
sydämin Jumalallensa: »Kun sinä vaan omani olet, 
ei minua mikään taivaassa eikä maan päällä miellytä. Vaikka 
vielä ruumiini ja sieluni vaipuisi, olet sinä, Jumala, kuitenkin 
aina sydämeni turva ja minun osani», Ps. 73: 25, 26. 
Ja tunnustaahan Paavali samasta Herran palveluksesta: 

»Kaikessa me osoittaudumme Jumalan palvelijoiksi 

tuntemattomina ja kuitenkin tunnettuina; kuolemaisillamme 
ja katso me elämme murheellisina, mutta aina iloisina, 
köyhinä, mutta kuitenkin monia rikkaiksi tekevinä; 
niinkuin ne, joilla ei ole mitään, mutta joilla kuitenkin on 
kaikki», 2 Kor. 6: 4 — 10 

Tiedämmehän vielä historiasta, kuinka monet Kristuksen 
marttyyrit, miehet ja naiset, olivat valmiit jättämään kaiken, 
mikä heille oli maailmassa rakkainta, ja astumaan petojen 
eteen tai polttoroviolle Kristuksen tähden, hänelle ylistystä 
veisaten siitä, että saivat olla hänen palveluksessaan. Kuinka 
paljon puhuukaan tämän palveluksen ihanuudesta Rooman 
Kolosseumin, tuon marttyyrien teurastuspaikan, keskellä 
vieläkin nähtävä, suuren suuri risti, päällekirjoituksineen: 
ave crux, spes unica (terve risti, ainoa toivo). Luulisipa 
kaiken tämän riittävän kehoitukseksi, kun on kysymyksessä 
Herran palvelukseen astuminen. 

Mutta. sitä paitsi, tiedämmehän toisaalta kaikki kokemuksesta, 
kuinka raskasta, tuskallista ja petollista synnin palveleminen 
ja kaikenlainen epäjumalanpalvelus on. 

Ei se mitään merkitse, jos näetkin ympärilläsi hymyileviä 
maailman ihmisiä joukottain }a kuulet heidän remuavia, 
repäiseviä ilojansa kaikenlaisissa huvittelupaikoissa. Kun 
saat katsahtaa heidän arkioloihinsa, muuttuu näky kokonaan. 

Ei mitään iloa vastoinkäymisissä, ei mitään voimaa kärsimyksissä, 
ei mitään sielun rauhaa omantunnon syytöksissä, 
ei uhrautuvan palveluksen iloa, ei anteeksi saamisen eikä 
anteeksi antamisen autuutta. Orjan ilot, orjan kahleet, orjan 
luihu Jumalan pelko, orjan toivoton loppu tai eläimellisesti 
tylsä lähtö suureen tuntemattomaani Siinä synnin ja maailman 
palveluksen yleisluontoinen yhteenveto. Ja kuten 
sanottu, kullakin meistä, ilman Kristusta eläessämme, on 
siitä jotakin kokemusta. 

Mutta niin suuri on sokeutemme, niin hirvittävä pimeyden 
henkivallan lumous, että emme kaikista noista erilaisista 
todistuksista huolimatta tahdo yleensä siirtyä synnin ja saatanan 
palveluksesta Jumalamme palvelemiseen. Yhtä vähän 
kuin monenlaiset elämykset elänyt Israelin kansa sitä 
tahtoi tehdä, Joosuan silmillä katsottuna. Herran täytyy 
aina vain huutaa: »valitkaa tänä päivänä, ketä tahdotte palvella!» 

Siinä valinnassa on kolme kohtalokasta erehdystä vältettävä. 

Monet luulevat valinnan tehneensä, vaikka eivät olekaan 
tehneet. Luulevat, että valinta tehdään kerta kaikkiaan. 

Voit tavata ihmisiä, jotka mielellään puhelevat siitä, 
kuinka ovat tulleet herätykseen ja uskoon niin ja niin monta 
vuotta takaperin. Mutta jos kysyt heiltä, mitä kokemuksia 
on teillä viime viikolta ja eiliseltä päivältä saatanan kiusauksista 
ja Jumalan armahtamisesta, niin heillä ei ole ehkä mitään 
sanottavaa. Valinta oli tehty aikanaan ehkä hyvin vakavasti, 
mutta uskonelämä oli sen jälkeen kuivettunut paljaaksi 
muodollisuudeksi ja tietopuoliseksi opin kaavaksi. Kristillisyys 
oli vanhentunut voimattomaksi vanhuudenheikkoudeksi 
ehkä jo ihmisiän puolivälissä. Nuortumisesta ei 
merkkiäkään. Vielä vähemmän kotkan nuorentumisesta, 
Ps. 103: j. 

Asian laita on kuitenkin niin, että elävä usko ei ole kerta 
kaikkiaan tapahtuva ratkaisu, vaan loppumaton sarja ratkaisuja. 

Valinta on tehtävä aina uudestaan, jos mieli välttyä 
siitä Sardeen seurakunnan kohtalosta, että »sinulla on se 
nimi, että elät, mutta olet kuollut.» Vanha Israel oli Egyptistä 
alkaen saanut aina uudestaan, lukemattomat kerrat 
tehdä valintansa Jumalan ja saatanan välillä, uskon ja epäuskon 
välillä, oman tahtonsa ja Herran tahdon välillä. Vanha 
Joosua tiesi hyvin, kuinka huonosti se oli usein valintansa 
tehnyt. Hän tiesi myös, että kansa siitä huolimatta oli vielä 
uskollisen Jumalan valittu kansa, jolta Jumala vielä kerran 
odottaa uutta valintaa kaiken sen suuren, nöyryyteen painavan 
siunauksen jälkeen, jota tuo kansa koko Joosuan hallintoajan 
oli luvatussa maassa saanut nauttia. Herralla oli oikeus 
odottaa kansansa uskonnollisuuden nuortumista, ettei se jo 
historiansa alussa sortuisi elähtäneen vanhuuden voimattomuuteen, 
kuten monen muun kansan kanssa on käynyt. 

Kuinka ihanan esikuvan uudistuvasta valinnasta antaakaan 
evanheliumin kuvaus Jeesuksen ensimmäisistä opetuslapsista! 
He eivät olleet itsessään pyhempiä eikä viisaampia 
kuin me. Kuinka monesti heidän uskonnollinen tomppelimaisuutensa, 
heidän epäuskonsa, heidän itserakkautensa, 
omahyväisyytensä, kateutensa ja kunnianhimonsa tuli esille! 

Mutta kun Jeesus vaati valppaasti heitä tekemään valintansa 
uudestaan, niin he tekivät. Toisin sanoen, kun Jeesus 
kohdisti heihin vakavan nuhteen sanan tai näytti samaa tarkoittavan 
esikuvan, milloin itsensä, milloin heränneen kanaanealaisen 
tai samarialaisen vaimon, milloin pienen lapsen, 
niin oppilapset häpesivät, vaikenivat, nöyrtyivät. Kätkivät 
sanat ja esikuvat tutkistellen sydämeensä, kuten Jeesuksen 
äitikin. Se oli heidän lopullisen voittonsa salaisuus. 

Sillä siitä oli aina seurauksena uusi Jeesuksen rakkauden, 
rauhan, valon ja voiman vuodatus heidän sieluihinsa, sen 
sisäisen iäisyysperusteen vahvistuminen, jossa ylösnoussut 
Kristus kaikkien oppilasten harhailujen jälkeen tapasi 
maailmalle tuntemattoman liitekohdan pääsiäistervehdyksellensä. 

Sentähden, kun yksi heistä jälkeenpäin huudahtaa: »me 
katselimme hänen kirkkauttaan, kirkkautta sellaista kuin 
ainokaisella Pojalla on Isältä, täynnä armoa ja totuutta», niin 
emme tarvitse ajatella sen tarkoittavan vain kirkastusvuoren 
näkyä Mooseksen ja Eliaan seurassa. Ennemminkin Johannes 
tarkoittanee siinä huudahtaa, meillekin siunaukseksi, 
lyhyen yhteenvedon kaikista monista autuaallisista elämyksistä, 
mitä heillä Jeesuksen armon kirkastuessa, heidän uudistuvan 
valintansa yhteydessä, oli ollut. 

Mutta me voimme myöntää tuollaisen uudistuvan valinnan 
välttämättömäksi, mutta emme kuitenkaan sitä tee siten 
kuin Herra tarkoittaa. Israelin kansa vastasi Joosuan kehoitukseen: 
»Emme hylkää Herraa emmekä palvele muita 
jumalia.» Mutta Herran koulussa kokeneen Joosuan silmä 
näki toista. Hän vastasi kansalle: »Te ette voi palvella Herraa, 
sillä Hän on pyhä Jumala; hän on kiivaileva Jumala, 
hän ei anna anteeksi rikoksianne ja syntejänne», v. 19. 

Kyllä uskontunnustus on hyvä; Ihastus ja innostus Jumalan 
asian ja Jumalan seuraamiseen on hyvä. On oikein 
kerskata Kristuksesta, Hänen sovintoarmostaan, Hänen pelastusrakkaudestaan. 
Mutta ennen uskontunnustusta on aina 
synnintunnustus tehtävä. Uskontunnustus ilman uskottomuutemme, 
saastaisuutemme, kelvottomuutemme, mahdottomuutemme 
tuntemista ja tunnustamista on itsemme pettämistä. 
Kun, ihmisten silmissä, pyhä mies, profeetta Jesaias 
kauhistuneena huusi: »voi minua, minä hukun, sillä minulla 
on saastaiset huulet», oli tämä tunnustus Herralle otollisempi 
kuin edellä mainittu Israelin kansan uskontunnustus. 

Sentähden voi vanhalla Joosualla olla syytä aina uudestaan 
odottaa meiltäkin yhtä hyvin kuin hänen kansaltansa 
uutta arviointia Jumalan pyhyydestä ja omasta saastaisuudestamme, 
uutta, syvempää näkemystä Jumalan palveluksen 
merkitykseen ja oman sydämemme vilpillisyyteen ja uskonnolliseen 
pintapuolisuuteen. Tämä on välttämätön edellytys 
aina jokaisessa uudessa valinnassa, niin erilaiset tapaukset 

kuin voivatkin kysymykseen tulla eri ihmisten kohdalla 
ja samankin ihmisen kohdalla eri aikoina. 

Olipa nyt kysymyksessä jokin erikoinen uskonluottamuksen 
tai uskon kuuliaisuuden osoitus Herran sanalle tai erikoiseen 
rukoukseen painuminen tahi kiitoksen kantaminen 
Herralle tai erkaneminen, kieltäytyminen jostakin Herran 
tähden, tahi olipa kysymyksessä puhuminen tai vaikeneminen, 
pakeneminen tai hyökkääminen Herran asian yhteydessä, 
aina odottaa Herra Joosuan kanssa, että valintamme pohjana 
olisi jotakin tuosta profeetta Jesaian syvästä synnintunnosta. 
Kyllä Joosua tiesi, että Israelin kansan sadat tuhannet 
yksilöt tarvitsivat valintansa tehdä niin kovin erilaisissa 
yksilöllisissä tilanteissa, mutta kaikille yhteisesti hän kuitenkin 
huudahtaa, että he käsittivät uskon Jumalaan liian 
pintapuolisesti, johtuen siitä, että he liian pintapuolisesti tunsivat 
syntinsä ja jumalattomuutensa Jumalan edessä. Joosualle 
ja Herralle olisi ollut paljon otollisempaa, jos kansa 
ennemmin olisi tunnustanut uskottomuutensa kuin uskonsa 
ja jos kansa ennemmin olisi itkien ja maahan langeten valittanut 
kyvyttömyyttänsä uskoon, sen sijasta, että se mahtavasti 
tunnusti kykenevänsä uskomaan. 

Useat meistä pelkäävät syntimurhetta enemmän kuin 
pintapuolista, omatekoista uskoa. Mutta Jeesus vieroo jälkimmäistä 
enemmän kuin edellistä. Niin paljon kuin Jeesus 
puhuukin uskosta ja niin hartaasti kuinhan toivoi, että kaikki 
uskoisivat häneen, niin hän sittenkin joutui eristäytymään, 
luopumaan, pakenemaan monien innostuneitten uskovaisten 
seurasta. Siitä kertoo evankeliumi tuon tuostakin. Mutta 
se ei kerro yhtään tapausta, että Jeesus olisi jättänyt Jesaian 
tavalla kelvottomuuttansa, saastaisuuttansa valittavan. Hän 
tiesi, että sieltä kautta hän itse pääsee valoksi ja voimaksi 
aina uudistuvan valinnan tekemiseen. Kun Pietari uskossa 
kerskaten vakuutti pysyvänsä uskollisena muitten mahdollisesti 
langetessa, murehdutti tämä Jeesuksen sydäntä. Mutta 
kun sama Pietari oli mahdottomuutensa tunnossa maahan 

heittäytyen huudahtanut: »mene pois luotani, Herra, sillä 
minä olen syntinen ihminen», ilahdutti se sanomattomasti 
Jeesuksen sydäntä ja vapautti hänet vakuuttamaan: älä pelkää, 
tästälähin saat saaliiksi ihmisiä.» 

Kyllä Jeesus mielellään suo, että sinä, ystäväni, kuten itse 
luulet, olisit paljon parempi, pyhempi, viisaampi ja täydellisempi 
kuin joku toinen ja että siinä olisi kiivas kilpailu meidän 
välillämme ja että ratkaisuja sitä varten ahkeraan tehtäisiin. 
Mutta hänen itsensä täytyy siitä kaikessa juuri 
meidän onnemme tähden päästä voimaksi ja valkeudeksi. 
Eikä hän siksi pääse, ennenkuin hän saa aina uudestaan 
tehdä uskovan uskottomaksi, viisaan tyhmäksi, väkevän 
voimattamaksi ja pyhän syntiseksi. 

Mutta jos tuo edellä käsitelty itsepetos valinnan tekemi-» 
sessä on meille onnettomasti kohtalokas, on yhtä vaarallista 
päätellä itsestämme tai muista, että on väärän valinnan teillä 
menty jo niin pitkälle, ettei voida enää valita elämän tietä. 
Tosin on etsikkoaika ehkä useinkin lyhyempi kuin elämän 
ikä. Esau, Saul kuningas, Juudas Iskariot ovat siitä todistuksia. 
Meillä on täysi syy itsellemme ja toisille muistuttaa 
tästä. Meille on varmaan yhtä tärkeää muistaa Golgatan 
paatunutta ryöväriä kuin katuvaista ryöväriä, samoin myös 
niitä Kristuksen ristiinnaulitsijoita, jotka vielä Helluntainakin 
sokeudessaan panivat kaikki Kristuksen työt pilkaksi, 
siitäkin huolimatta, että toiset saivat piston sydämeensä ja 
tekivät Herran toivoman valinnan. 

Mutta juuri nämä viimeksimainitut, samoin kuin useat tuhannet 
Helluntaipäivän jälkeen kääntyneet juutalaiset osoittavat, 
kuinka monien kymmenien eksymysvuosien jälkeen 
voidaan vielä siirtyä Kristuksen ristin vihollisista Kristuksen 
ristillä siunattujen joukkoon. Lukemattomien väärien 
ratkaisujen jälkeen voi vielä oikea ratkaisu tapahtua. 

Siinä on paljon meiltä salattua, kuinka Herra voi sittenkin 
vielä voittaa toisen ihmisen, vaikka ei toista. Sentähden on 
lopullinen tuomio aina jätettävä sen Herran käteen, joka 

sanoo, että monta ensimmäistä tulee viimeiseksi ja monta 
viimeistä ensimmäiseksi. Meidän asia on toivoa jokaisesta 
viimeiseen asti ja samalla huutaa itsellemme ja muille: 
valitkaa tänä päivänäl Tänäpäivänä, kun kuulette hänen 
äänensä, älkää paaduttako sydäntänne. Muistakaa Lootin 
vaimoa, huudahtaa Jeesus. 

Ja sittenkin on niin, että me emme voi valita, vaan Herra 
voi, se Herra, joka sanoo, että »ei se ole sen vallassa, joka tahtoo, 
eikä sen, joka juoksee, vaan Jumalan, joka armahtaa», 
Room. 9: 16. Herrahan se on, joka yhäti ottaa meitä kiinni, 
saarnauttaa sanaansa, tekee lupaa kysymättä omantuntomme 
levottomaksi synnistä, herättää odottamatta sielussamme 
iäisyyskaipuuta. Herrahan se on, joka sallii meille yllätyksenä 
raskaita onnettomuuksia, vaivoja, kärsimyksiä, pettymyksiä 
tässä elämässä ja niiden kautta panee painoa kehoituksilleen. 
Ne ovat vieneet monet ratkaisuun. Tehneet mahdottoman 
mahdolliseksi. Sillä niihin kätkeytynyt Jumala 
»vaikuttaa sekä tahtomisen että tekemisen, mielisuosionsa 
toteuttamiseksi», Filip. 3: 13. 

Sentähden saattoi Jeesus sanoa opetuslapsilleen: »ette te 
minua valinneet, vaan minä valitsin teidät.» Ja niin on 
Herran salattu armo ja rakkaus vienyt ja vie ensiksikin ensimmäiseen 
ratkaisuun, niin erilaiseksi kuin tämä muodostuukin 
eri ihmisille. Toisille, kuten Johannekselle, hiljaiseksi 
siirtymiseksi rannalta rannalle, toisille, kuten Paavalille, 
suurta huomiota herättäväksi, järkyttävän vakaiseksi 
jäitten lähdöksi jyrkän kosken pauhinassa. Ei ole yhdenkään 
ihmisen kääntymys toisen kääntymyksen jäljennös. 

Mutta sama salattu armo, joka kaikissa vaikuttaa, on ennen 
tehdyt ratkaisut siunaava lähtö- ja tukikohdaksi uuden valinnan 
eteen joutuessamme. 

Siten myös selvenee se järjelle arvoituksellinen seikka, 
että juuri ne meistä, jotka Joosuan kanssa ovat vakavimmin 
ja pysyväisimmin aina valintansa tehneet, nöyrästi tunnustavat: 
minä olen aina ollut Herralle tottelematon, huikentelevainen, 

vilpistelevä ja maailmaa rakastava, mutta Herra on 
ollut sanomattoman uskollinen; on väsymättömästi hyvän 
paimenen rakkaudella juossut perässäni, on minua aina 
uudestaan armahtanut, on palauttanut eksyksistä, on nostanut 
lankeemuksistani, on puhdistanut verellään, on kärsinyt 
heikkouttani, on tukenut voimattomuuttani, niin että minulla 
on vielä pelastumisen toivo. 

Muut kaikki hyljäa, vaan Sinä et; 
Autuuden särkyneet sydämet 
Sinulta saavat, 
Sä luet haavat ja kyyneleet. 

PANE JÄLLEEN MAATA. 

Ja poikanen Samuel palveli Herraa Eelin johdolla; mutta 
Herran sana oli harvinainen siihen aikaan, eivätkä näyt olleet 
tavallisia. Siihen aikaan tapahtui kerran, kun Eeli, jonka silmiä 
alkoi hämärtää, niin ettei hän voinut nähdä, makasi sijallansa 
eikä Jumalan lamppu ollut vielä sammunut ja Samuel 
makasi Herran temppelissä, jossa Jumalan arkku oli, että 
Herra kutsui Sumuelia. Hän vastasi: »Tässä olen». Ja hän 
riensi Eelin luo ja sanoi: »Tässä olen, sinä kutsuit minua». 
Mutta hän vastasi: »En minä kutsunut; pane jälleen maata». 
Ja hän meni ja pani maata. 

i Sam. 3: 1 — 5. 

Elävä usko on muutakin, mutta se on myöskin yhäti 
uudistuvaa kääntymistä elävän Jumalan puoleen nöyrtyvässä 
hätähuudossa: puhu Herra, palvelijasi kuulee. Siihenhän 
nuori Samuel lopuksi tuli Herran majassa maatessaan, 
jossa »ei Jumalan lamppu ollut vielä sammunut.» 

Että Herran kutsumukset tuohon uskoon kuuluivat Samuelille 
erittäin voimakkaina, on hyvin ymmärrettävää, 
kun tiedämme, kuinka Samuel oli aivan erikoisessa mielessä 
Herralle pyhitetty rukouksen lapsi. Olihan hänen äitinsä 
Hanna siinä mielessä häntä rukouksessa Herralle kantanut jo 
ennen hänen syntymistään ja siinä esirukouksessaan yhäti 
pitkittänyt. 

Ihmeellisempää on, että Herran armokutsumus voi monia 
meistä kohdata yhtä voimallisesti kuin Samuelia, vaikk*ei 
meillä ehkä ole ollutkaan hurskasta, rukoilevaa äitiä. Eikä 
meistä kukaan Herraa etsi, ellei Herra etsi meitä. Herran uskollisuus 
hänen kutsumuksissaan on aina ihmeellisempi 

kuin meidän vastauksemme noihin kutsumuksiin. Sen olisi 
varmaan Samuel ensimmäisenä tunnustanut. 

Mutta juuri siinä on meidän asemamme pimeyden henkivallan 
vaikutuksen takia niin kohtalokas, että kun Herra 
yhäti huutaa: herää, herää, huutaa pimeyden valta monin 
tavoin: nuku, nukul 

Ylipappi Eelin pojat, joiden jokapäiväiseen seuraan nuori 
Samuel oli joutunut sen kautta, että hänen äitinsä oli uskonut 
hänet Eelin kasvatettavaksi, olivat sangen jumalattomia, 
siveettömiä miehiä. Ja jumalattomalla elämällään he joka 
päivä Sanoivat Samuelille: pane jälleen maata. 

Eeli itse, ollen omakohtaisesti hurskas mies, oli kyllä pitkin 
aikaa ollut kehoittamassa Samuelia kuulemaan Herran 
kutsuja. Monessa kohti kykeni hän paremmin kuin Hanna 
Samuelille uskonnon opettajaksi, ja Samuel oli varmaan häneltä 
saanut monta hedelmällistä vastausta tekemiinsä kysymyksiin. 
Aivan samoin kuin 12-vuotias Jeesus sai juutalaisten 
kirjanoppineilta temppelissä, kuunnellessaan heitä ja 
kysellessään heiltä, selityksen moneen kysymykseen, joihin 
hän ei äidiltänsä ja isältänsä ollut selvitystä saanut. 

Mutta kun Eeli oli vuosikaudet sallinut omien poikiensa 
elää kurittomasti ja häväistä Jumalanpalvelustakin, heikkeni 
siitäkin syystä hänen oma käsityksensä Herran äänen ymmärtämiseen 
nähden. Ja siten joutui hän vasten tahtoaankin 
kaatamaan Herran työtä Samuelinkin sydämessä ja oli siellä 
synnyttämässä ristiriitaa hänen ja Samuelin äidin kasvatuksen 
välillä. 

Nuori Samuel' oli varmaankin usein joutunut kiusatuksi 
ajattelema^n^m^htoiko hänen äitinsä ankarampi hurskaus, 
jolla äiti oli häntä kasvattanut, olla liikanaista. Eikö vähempikin 
riittäisi, varsinkin kun ei Eelille eikä hänen pojilleen 
kuulunut mitään Jumalankaan kuritusta? 

Siihen nähden, että Eelin poikain törkeä elämä oli kansan 
kesken yleisenä puheen aiheena, ajattelen, että tästä oli ollut 
keskustelua myös Hannan ja Samuelin kesken, edellisen 

käydessä jälkimmäistä tervehtimässä kerran vuodessa, jolloin 
hän toi pojallensa aina uuden päällysviitan. 

Se oli Jumalan armahtavan rakkauden ja kurittavan vanhurskauden 
ristiriita, jonka eteen äiti ja poika olivat joutuneet, 
kuten hurskaat vanhemmat lapsineen tänäkin päivänä 
vielä joutuvat, nähdessään pahuuden jäävän monesti ilman 
Jumalan rangaistusta silloinkin, kun pahuus kulkee uskonnon 
liittolaisena tai uskonnollisen suvaitsevaisuuden suojassa. 

Miksi Jumala sallii tuollaisen törkeän jumalattomuuden 
tai tuollaisen uskonnollisen laittomuuden eli kevytmielisyyden 
menestyä ja jatkua rankaisematta? Miksi täytyy 
minun lapseni ja muiden heikkojen kristittyjen tuollaisten 
esimerkkien kautta saada ainaista pahennusta? Tahi, kuinka 
kauan sallii Herra oman asiansa pysyä surkeassa alennuksen 
tilassa hänen uskonnollisesti ala-arvoisten palvelijainsa takia? 
Tällaisten kysymysten edessä ovat kypsyneemmätkin Herran 
oppilapset kuin Samuel-poikanen kompastuneet, jopa uskossansa 
haaksirikon tehneet. 

Yhä vaikeammaksi vuosi vuodelta oli tuon, sekä Jumalan 
että Eelin ja Samuelin takia, arkaluontoisen asian käsitteleminen 
varmaankin Hannalle käynyt hänen Samuelia tavatessaan, 
kun kansan pilkkapuheet paisuivat Eelin poikain jumalattomuuden 
paisuessa niin pitkälle, että »he makasivat niiden 
naisten kanssa, jotka toimittivat palvelusta ilmestysmajan 
ovella.» 

Kyllä kai Hanna sai käyttää ei vain sanansa, vaan myös 
kaiken esirukouksensa voiman varjellakseen poikaansa pahennukselta 
ja saadakseen hänet uskomaan ja uskossansa 
tyytymään siihen, että Herran ajatukset eivät ole meidän 
ajatuksiamme eivätkä Herran tiet meidän teitämme. Kaipa 
siinä hurskas äiti joutui lahjakkaan, tutkivan poikansa edessä 
joskus aivan sanattomaksi, joutui tunnustamaan omankin 
käsityksensä riittämättömyyden niinkuin senkin, että hänenkin 
uskonsa oli tullut koetukselle, mutta että Herra kyllä 
aikanaan asiansa toimittaa ja kaikki ristiriidat selvittää. 

Rukoileva äiti oli saanut sellaista uutta sisältöä rukoukseensa, 
jota hän ei ollut arvannut, poikaansa Eelin hoitoon 
uskoessaan. Rukouksen lapsi, Samuel-poikanen, tuli aivan 
uudessa merkityksessä vielä rukouksen lapseksi. Rukous ei 
käynyt äidille helpommaksi, niinkuin hän oli ehkä luullut saatuaan 
pojalleen arvokkaimman kasvattajan. Rukouksen aiheet 
vain muuttuivat yhä enemmän ja yhä syvemmin sielua 
raateleviksi. Kuinka raskain mielin oli Hanna tuontuostakin 
lähtenyt Siilosta kotimatkalle, nähdessään poikansa vaarat 
ja kuullessaan kansan räikeitä pilkkapuheita Eelistä ja 
hänfen* pojistaan ynnä Herran palveluksen pyhistä toimituksista, 
jotka olivat hänen sydämelleen kalleimmat maailmassa. 

Samuelin pois ottaminen Eelin profeetta-koulusta, kesken 
valmistumisen, ei käynyt päinsä. Sitä ei Hanna rohjennut 
tehdä. Mutta siellä kaukana Efraimin vuoristossa Raamataim 
— Soofimissa, Elkaanan talossa, taisteltiin hellittämätöntä 
rukoustaistelua sekä Samuelin että Eelin ja hänen poikainsa 
puolesta ja ennen kaikkea Jumalan asian puolesta. Ja 
se Hannan palava rukoustaistelu osaltaan joudutti Herran 
väliin tuloa Siiloon murhenäytelmän lopettamiseksi. Sillä 
Samuelin varjeltuminen oli Herralle vielä kalliimpi kuin 
Hannalle, koska Samuelista piti tulla Herran profeetta. 

Missä määrin Hanna onnistui poikansa sielussa tuota edellämainittua 
ristiriitaa selvittämään ja hänen näkemystänsä syventämään 
Jumalan hallituksen ymmärtämiseksi, sitä emme 
tiedä. Mutta Eeli ei ainakaan näytä siinä onnistuneen. Tuskinpa 
hän sitä kykeni edes yrittämään, kun ei kärsinyt poikiensa 
jumalattomuudesta niin syvästi kuin olisi pitänyt. 
Ehkäpä Eelin muut jujnaliset puheet vaikuttivat juuri siitä 
syystä Samueliin useinkin samoin kuin tuo hänen sanansa 
merkillisenä etsikkoyönä: »pane jälleen maata.» Tämä neuvo 
— niin hyvä tarkoitus kuin sillä olikin Samuelin ruumiilliseksi 
virkistymiseksi — oli tällä kertaa tappava sana Samuelin 
hengelliselle ihmiselle. 

Kuinka usein voivat vanhempien kristittyjen puheet ja 
käytös vaikuttaa samoin nuorisoon tai muutoin kokemattomampiin 
kristittyihin hengellisessä suhteessa nukuttavastil 
Toiset vanhemmista kristityistä vaeltavat ehkä kurittomasti, 
tuntematta tai noudattamatta Jumalan vanhurskautta. Tahi 
puhuvat kokemattomille, heräämättömille ihmisille sellaista 
lihallista evanheliumia, josta puuttuu kaikki siveellinen teho, 
tahi sellaista evanheliumia, joka on vain opinkappaleita. 

Toisilla näyttää olevan anhara siveellisen elämän harjoitus 
ja harrastus määrätyissä merkeissä, he ja vaativat siihen muitakin, 
mutta eivät tunne Jeesuksen sovitus- ja pelastusrakkautta, 
hänen ristinsä salaisuutta eikä sen uudestisynnyttävää 
voimaa. Ja mikäli tuollaisilla on suurempi lähetys- ja käännyttämiskiihko 
kuin vanhalla väsähtäneellä Eeli-papilla, sikäli 
he ympäristöstään aina uusia käännynnäisiä saavat ja — 
Jeesuksen sanan mukaan — tekevät niistä helvetin lapsia, 
kahta vertaa pahempia kuin he itse ovat. 

On vaikea ratkaista, kumpi tuotti Samuelille vaarallisemman 
kiusauksen: Eelin poikain jumalattomuus vaiko 
heidän isänsä veltto ja kuriton jumalisuus. Yhtä vaikea on 
arvata, kumpi meidän nuorisomme sydämessä enemmän 
on tukahduttamassa Herran hengen salattuja kutsumuksia: 
jumalaton toveripiirikö vaiko meidän, vanhempain kristittyjen, 
ulkokullattu muotojumalisuus. Jälkimmäiseen kiteytyneinä, 
voimme meitä tarkkaavalle, sielussaan kysymyksiä 
tekevälle nuorisolle puhella joko kylmästi ja kaavamaisesti 
tahi ehkä suurella lämmöllä ja innostuksella tapaamatta kuulijaimme 
sydämessä senkään verran liitekohtaa kuin Eelin 
puheet' Samuelin sydämessä. 

Sielussaan vaivatulle ja sielussaan iäisyyskaipuuta sairastavalle 
nuorisolle on kaikki keinotekoinen kristillisyys kuolettavaa 
myrkkyä. Se tuntee vaistomaisesti siinä kaupattavan 
kuollutta Jumalaa elävän sijasta. 

Voi kuinka usein myöskin me uskovaiset isät ja äidit sammutamme 
omien lastemmekin sieluissa sitä, minkä Herra on 

sytyttänyt, ja sytytämme, lietsomme sellaista liekkiä, minkä 
Herja tahtoisi sammuttaa! Voi kuinka harvassa on niitä 
isiä ja äitejä, jotka lastensa joutuessa vaikeitten ristiriitojen 
eteen tässä elämässä, hurskaan Hannan kanssa varovat 
tekemäst�� lastensa saamaa pahennusta yhä pahemmaksi ja 
ymmärtävät ennemmin vaieta kuin taitamattomasti puhua 
ja yhä hartaammin esirukoukseen paeten asettuvat 
lapsineen odottamaan Herran ratkaisua ennemmin kuin että 
itse Herran tehtävään käyvät! 

Kuinka ihanaa on, kun saamme jonkun kypsyneemmän 
kristityn kokemusvarastosta joskus nautittavaksemme sisällistä 
ihmistämme rikastuttavaa ja elävöittävää pääomaa. 
Niitä hetkiä emme koskaan unhoita. Mutta yhtä onnellista 
voi olla, jos emme keneltäkään ihmiseltä saa mitään hyödyllisiä 
vaikutteita Jumalan valtakunnan peltoon kätketyn 
aarteen löytämiseksi ja omistamiseksi. Tärkeimmät iäisyysratkaisut 
on sittenkin tehtävä kahden kesken Herran kanssa. 
Siihenhän Eelikin lopuksi ymmärsi Samuelia opastaa. 

Kun Samuel kolmannen kerran yöllä tuli Eelin tykö 
sanoen: »Katso tässä olen, sinä kutsuit minua», vastasi 
Eeli kolmannen kerran: »pane jälleen maata», mutta hän nyt 
lisäsi: »jos sinua vielä kutsutaan, niin sano: puhu Herra, 
palvelijasi kuulee.» Ja Samuel teki niin ja sai ihmeellisen 
Jumalan ilmoituksen. 

Eeli osoittautui heikkoudessaankin paremmaksi opettajaksi 
kuin monet hengelliset johtajat, jotka kiinnittivät etsiviä 
sieluja aina vain omaan persoonaansa. Sen sijaan, että 
jättäisivät ohjattavansa kahden kesien Kristuksen eteen, 
tarjoutuvat he selittämään kaikki antoitekset, vastaamaan 
kaikkiin kysymyksiin, vaatien oppilaitansa katsomaan kaikkea 
johtajansa silmälaseilla ja märehtimään aina johtajansa syöttämiä 
puruja. Kuinka paljon edellä noista olikaan ylipappi 
Eeli, kuunnellessaan kärsivällisesti hänen yöuntansa yhäti 
häiritsevää nuorukaista, tunnustaessaan hänelle nöyrästi ymmärtämättömyytensä 
ja neuvoessaan häntä asettumaan sellaiseen 

sielunasenteesen, että Herra voisi hänelle selvittämättömät 
selvittää ja hänen sielunsa vaivan alta päästää. 

Voi kun Herra saisi meidätkin aina uudestaan tavalla tai 
toisella pelastaa mestaroivien ihmisten käsistä kahdenkeskisiin 
ratkaisuihin hänen kanssansa! Ja vaikka saisimmekin 
kauemmin kuin Samuel odottaa Herran vastauksia, se odotus 
maksaa vaivan. »Ne, jotka Herraa odottavat, saavat 
uuden voiman, he kohottavat siipensä kuin kotkat. He 
juoksevat eivätkä näänny, he vaeltavat eivätkä väsy», Jes. 
40: 31. 

Autuas sinä, jonka Herra on saanut vaivasi alla tavailemaan: 
puhu Herra, palvelijasi kuulee! Kaksin verroin autuas 
olet, jos Herra saa sinut sitä huutoa pitkittämään siksi, 
että hän pääsee sinulle vastaamaan. Herran odotuskin on 
autuutta hengelle, vaikkakin tuskaa lihalle. Sen tiesi Eeli, 
vihdoinkin ymmärtäessään, että Herra Samuelia niinkuin 
häntäkin vaivatessaan ja heidän yöuntansa häiritessään tarkoitti 
valmistaa heille uuden ilmestyksen ja uuden iäisyyselämyksen. 

Mutta joka tapauksessa, kun Eeli vihdoinkin ohjasi Samuelin 
oikealle paikalle, johtui se siitä, että Samuel vaivasi häntä 
kysymyksillänsä ja Herra Samuelin kautta. Voi kun Herra 
vaivaisi meidänkin lapsiamme ja nuorisoamme niin hellittämättä 
armokutsuillaan, että he sitten vaivaisivat meitä, lapset 
vanhempiansa, oppilaat opettajiansa niin, että joutuisimme 
Eelin kanssa yhtä neuvottomiksi ja avuttomiksi, ettei olisi 
muuta keinoa kuin lähteä, nuoret ja vanhat yhdessä, Herran 
eteen huutamaan: oi puhu Herra meille, minulle, lapsilleni, 
ynnä tuolle muulle nuorisolle, joka huvitellessaan ja tanssiessaankin 
on sinun henkesi vaivattavana rauhattomassa 
omassatunnossaan! 

Minkähänlaisia ihmeitä saisimme nähdä, jos Herra saisi 
kaikki itsekylläiset, viisastelevat ja mestaroivat kristittynsä 
noin tyhmiksi ja köyhiksi ja sellaisina koulussansa 
pitää! 

Herran ilmoitus Samuelille tuntuu aluksi oudolta, yllättävältä. 
»Katso minä teen yhden asian Israelissa, niin että 
joka sen kuulee, hänen molemmat korvansa soivat. Sinä 
päivänä tuotan minä Eelille kaiken sen, mitä olen hänen 
sukuansa vastaan puhunut, alusta loppuun asti. Minä ilmoitan 
hänelle, että minä tuomitsen hänen sukunsa ikuisiksi 
ajoiksi sen rikoksen tähden, kun hän tiesi poikiensa pilkkaavan 
Jumalaa eikä pitänyt heitä kurissa. Sentähden minä 
olen vannonut Eelin suvusta: totisesti Eelin suvun rikosta 
ei koskaan soviteta, ei teurasuhrilla eikä ruokauhrilla», 
3: 11— 14. 

Eipä kumma, että nuori Samuel tuli tästä Herran hirvittävästä 
ilmoituksesta sielussaan niin järkyttyneeksi, ettei hän 
millään ehdolla tahtonut sitä Eelille kertoa. Siinäkin tapauksessa, 
että tämä Herran sana, kuten monet muut Vanhan 
Testamentin siihen verrattavat tuomiojulistukset, tarkoittaisivat 
ajallisen kurituksen pitkittymistä Eelin suvussa miespolvesta 
miespolveen, oli siinä nuorelle Samuelille hirvittävä 
kuorma kannettavaksi. 

Ja kuitenkin se oli samalla vapauttava päästön sana. Ei 
Herra olisi noin kamalaa ilmoitusta Samuelille antanut, ellei 
hänen sielussaan olisi ollut jo ennen valmistettu maaperä. 
Juuri tuo Herran ilmoitus osoittaa, että Samuel oli kauan 
sielussaan hautonut ja sairastanut tuota ristiriitaa, josta 
edellä olemme puhuneet. Herra nyt selvitti sen, mitä ei 
hurskas Hanna-äiti eikä kukaan muu ihminen ollut voinut 
selvittää. Samuel pääsi nyt yhteen sopusointuun sovittamaan 
Herran pitkämielisen rakkauden ja kurittavan vanhurskauden. 

Mutta minkä syvän, lähtemättömän vaikutuksen tekikään 
vielä Samuelin herkkään sieluun tuon vanhan papin hänen, 
nuoren pojan, edessä tekemä nöyrä tunnustus Jumalasta: 
»Hän on Herra, hän tehköön minkä hyväksi näkee.» 

Jos tämä yökohtaus merkitsee uutta ratkaisua Samuelin 
uskon elämässä, uutta kehitysastetta, uutta syventymistä 

Hertan atmossa ja totuudessa, niin tuo vanhan papin nöyrä 
alistuminen Herran hirvittävään tuomioon antoi siihen Samuelin 
uudistumiseen ehkä yhtä tärkeän loppupanoksen 
kuin mitä itse Jumalan ilmestys oli ollut. 

Vanhan papin nöyrtyminen nuoren pojan edessä oli myöskin 
Jumalan ilmestystä. Se merkitsi myös Eelin uskon 
syventymistä, samalla kuin se oli Samuelille surullinen, 
mutta kuitenkin siunattu loppuluku Eelin kasvatusopissa, 
jonka oppilaana Samuel oli niin pitkät ajat ollut. Vanha 
opettaja siten lopuksikin sovitti sen pahennuksen, minkä oli 
tehnyt vuosien kuluessa sanoessaan niin monin tavoin Samuelille: 
»pane jälleen maata.» 

Kyllähän Herra soisi meidän, johtavassa asemassa ollessamme, 
lasten vanhempina, opettajina, pappeina, perheen 
isäntinä tai muina esimiehinä, saavan ihanamman lopun 
kuin minkä vanha Eeli-pappi sai. 

Mutta kyllä monessa tapauksessa, asianomaisten eläessään 
ja kuollessaan kerskatessa Kristuksen armosta ja autuudesta, 
olisi heidän iankaikkisesta kohtalostaan jäänyt varmempi 
toivo, jos he tuon kerskauksen sijasta olisivat julkisesti nöyrtyneet 
Eelin kanssa Herran tuomion alle, kun olivat Eelin 
kanssa pahennuksiakin tehneet ja moni ehkä suurempiakin 
kuin mitä Eeli oli tehnyt. Jos lastemme kurittamisen laiminlyöminen, 
Eelin tavalla määrätyssä asemassa ollessamme, on 
Jumalan silmissä niin tuomittava teko, miten onkaan sitten 
suoranaisesti pahentavaisten paheitten laita? Eeli ei ollut 
sellaisia harjoittanut. 

Ei tuomion alle nöyrtymättömän uskon kerskaus voi niitä 
syntejä peittää. »Mutta jos me tutkisimme itseämme, niin 
ei meitä tuomittaisi, mutta kun meitä tuomitaan, niin on 
se meille Herran kuritusta, jottei meitä maailman kanssa 
kadotukseen tuomittaisi», 1 K©r. ii: 31, 32. 

AMALEKIN VOITTAJA AMALEKIN VOITTAMANA. 

Saul vastasi Samuelille: »Minähän olen kuullut Herran 
ääntä ja tehnyt sen matkan, jolle Herra minut lähetti. Minä 
olen tuonut tänne Agagin, Amalekin kuninkaan, ja vihkinyt 
tuhon omiksi amalekilaiset. Mutta väki on ottanut saaliista 
lampaita ja raavaita, parhaan osan siitä, mikä oli vihitty tuhon 
omaksi, uhrataksensa ne Herralle, sinun Jumalallesi, Gilgalissa.» 
Silloin Samuel sanoi: 

»Haluaako Herra polttouhreja ja teurasuhreja 
yhtä hyvin kuin kuuliaisuutta Herran äänelle? 
Katso, kuuliaisuus on parempi kuin uhri, 
ja tottelevaisuus parempi kuin oinasten rasva. 
Sillä tottelemattomuus on taikuuden veroinen synti, 
ja niskoittelu on valheen ja kotijumalainpalveluksen veroinen. 
Koska olet hyljännyt Herran sanan, 
on hän myös hyljännyt sinut, etkä sinä enää saa olla 
kuninkaana.» 

i Sam. 15: 20 — 23. 

Saulin, Israelin ensimmäisen kuninkaan, surullinen elämän 
kohtalo on tuuti arvoitus. 

Kun lukee hänen elämänsä viime vuosista, kuinka hän 
pahojen henkien rtfvaamana teki itsensä mahdottomaksi asemaansa, 
sietämättömän kiukkuiseksi kaikille, raivoten kuin 
villipeto uudistuvissa murhayrityksissä nuorta Daavidia ja 
omaa poikaansakin Jonatania vastaan, voisi luulla, ettei 
hänellä koskaan ollut yhteyttä Jumalan kanssa, joka voi 
myös itsekkään ja väkivaltaisen luonteen taltuttaa ja pyhittää. 

Mutta kun raamatun esittelemänä ensi kerran tapaamme 
nuoren Saulin, tapaamme hänet kaikesta itsekkyydestä 

vapaana, vaatimattomana ja nöyrämielisenä, sellaisena, millaiseksi 
ihminen vain Herran käsissä koulutetaan. 

Kodin tehtävässä, isänsä aasintammoja hakiessaan, sai 
hän odottamatta sekä Herran että kansan kutsun kuninkaan 
virkaan. Huomautettuaan ensin Herran edustajalle, profeetta 
Samuelille vaatimattomasti, että hän on Israelin pienimmän 
sukukunnan vähäpätöisimmästä perheestä, hän sitten, 
kun kansa yhtäkaikki ryhtyi häntä kuninkaaksi valitsemaan, 
pakeni hätääntyneenä kansan keskeltä johonkin tavaravarastoon 
tai kuormastoon piiloon. Eipä kumma, että tällainen 
itseänsä halveksiva nöyrämielisyys vain yhä lisäsi 
kansansuosiota, joka puhkesi välittömästi voimakkaaseen 
riemuhuutoon: eläköön kuningas! 1 Sam. 10: 20 — 24. Kansansuosiota 
oli omansa lisäämään sekin, että nuori kuningas 
vaalin jälkeen jalomielisesti pelasti kiukustuneen kansan 
käsistä muutamat Belialin lapset, jotka olivat häntä halveksien 
loukanneet ja jotka kansa aikoi tappaa. 1 Sam. 11: 13. 

Nämä tapaukset ovat merkkejä siitä, että niinkuin Saul 
Israelin kauneimpana ja kookkaimpana miehenä oli ulkonaiselta 
olemukseltaan kuninkaallinen, oli hän Herralta saanut 
myöskin kuninkaallisen sydämen ja sen mukana sellaisia 
miellyttäviä ja rakastettavia ominaisuuksia, että hänestä tuli 
koko iäkseen myös vanhan Samuelin lemmikki. 

Sitä enemmän yllättävää on, että Saul sittenkin kuninkaana 
oli kehittynyt sellaiseksi, millaisena hän ilmenee amalekilaissodassa 
ynnä sen jälkeisinä aikoina. 

Kun ihmisiä arvostellaan heidän elämänsä ulkonaisten 
ilmiöiden ja julkisten tekojensa mukaan, voidaan siinä yhtä 
hyvin erehtyä kuin oikeaan osua. Ensi katsauksessa näyttää 
siltä kuin Saul, amalekilaiset lyötyään, olisi ennemmin ansainnut 
palkinnon kuin rangaistuksen siitä, että säästi heidän 
kuninkaansa hengen ynnä» osan saaliista. Niin todella 
olisi pitänytkin käydä, ellemme muistaisi, että Jumala oli 
nimenomaan käskenyt tuhoamaan kaikki rikollisen Amalekin 
rankaisemiseksi ja että Saul siinä siis liikkui Jumalan 

---097--- 

asianajajana eikä omilla asioillaan. Ja mitä Sauliin tulee, 
ei tuo ulkonainen teko tässä ole vielä ratkaisevana, 
vaan sen sisäiset vaikuttimet ja se yhteys, missä Saulin 
teko oli Jumalan kasvatustarkoituksien kanssa häntä kohtaan. 

Jumala oli nähnyt tarpeelliseksi, että Saul sisällisen ihmisensä 
uudistamiseksi oli pantava uskon kuuliaisuudessa koetukselle. 
Jumalan pyhän tahdon kuuleminen tahi hylkääminen 
— se oli nyt taasen kerran Saulin ratkaistava. Että 
se ratkaisu tuli tällä kertaa hänen eteensä amalekilaisten 
hävittämisen puitteissa, on toisarvoinen asia. Yhtä hyvin 
olisi Jumala voinut koetuksen yhdistää johonkin muuhun 
julkiseen ja vaikkapa filantrooppiseen tehtävään, ellei nyt 
samalla kertaa olisi ollut Amalek kuritettava, Jumalan näkökannalta 
katsoen. 

Tätä taustaa vastaan on Saulin rikos arvioitava. Ja sittenkin. 
Mehän tiedämme raamatun sanasta, kuinka mittaamaton 
Jumalan anteeksiantava armo on. Tunnemme monen monia 
raamatullisia esimerkkejä syvälti langenneista, jotka saivat 
anteeksiantamuksen suurista rikoksista. Muistamme 
patriarkka Jaakopin esikoisuuspetoksen, ylipappi Aaronin 
kultavasikkahui jauksen, kuningas Daavidin huoruusrikoksen 
y. m.; muistamme, että he juuri Jumalan anteeksiantavan 
armon kautta saattoivat vielä nousta uusina ihmisinä 
vaeltamaan Jumalan teillä. ^ 

Tuollaisten esimerkkien rinilklla juuri tuntuu Saulin tuomio 
arvoitukselliselta. Ehkäpä\jääkin ytimeltään meille arvoitukseksi 
Jumalan valtakunnan muiden selittämättömien 
arvoitusten joukkoon, ollen sellaista »vaikeatajuista», jota 
— Pietarin sanan mukaan — »tietämättömät ja vakaantumattomat 
vääntävät kieroon niinkuin muitakin kirjoituksia, 
omaksi kadotuksekseen.» 

Mutta raamatun kertomuksella tässä lienee sentään muukin 
tarkoitus kuin viisastelevien raamatunlukijain paaduttaminen. 

Saulin menettelyssähän ilmeni heti, paitsi tottelemattomuutta 
Jumalaa vastaan, myöskin valheellisuutta, kun hän 
ensin vakuutti kaiken karjankin hävittäneensä, v. 13, 14. 
Mutta kun Herra paljasti sen, panemalla piilotetut lampaat 
määkimään, koetti Saul peittää tottelemattomuuttansa jumalisuuden 
varjolla. Koetti tarjota Jumalalle uhrin kuuliaisuuden 
sijasta, vedoten siinä vielä kansankin tahtoon. 

Tässä ei ollut siis kysymyksessä lihan, vaan hengen saastaisuus, 
ja näyttää siltä, että se ei ollut vain satunnaista, saatanan 
ylivoimaisesti yllättävästä kiusauksesta johtuvaa, kuten 
monien Jumalan pyhien lankeemus on ollut. Tässä oli nähtävästi 
vain yksi uusi aste Saulin hengellisen vilpillisyyden 
kehityksessä, joka oli pysynyt muilta ihmisiltä salassa, 
mutta josta kokeneen Samuelin silmä oli jo ennemmin oireita 
havainnut ja Saulille siitä varoituksen antanut, kuten 
voimmei 3:nnesta luvusta nähdä. 

Saulin menettely oli jotakin samanlaista kuin apostolisen 
alkuseurakunnan historiasta tuntemamme parikunnan, Ananiaan 
ja Safiiran petos, jotka uskottelivat seurakunnalle 
luovuttavansa koko omaisuutensa, vaikka salaa pidättivätkin 
osan itselleen. Tämän parikunnan tavalla koetti Saulkin 
uskotella ihmisten edessä jumalisuudeksi sellaista, mikä oli 
tämän maailman rakkautta. Niin hyvin Pietarin ankaruus 
parikuntaa kohtaan kuin Samuelin ankaruus Saulia kohtaan 
osoittaa, että Jumala pitää tuollaista jatkuvaa hengellistä 
ulkokullaisuutta pahempana kuin julkista rikollisuutta. 

Ja kuitenkin voi meissäkin, meidän kirkoissamme, yhdistyksissämme, 
hengellisissä juhlissamme, lahjoitustoiminnassamme 
olla tätä Saulin jumalanpalvelusta. Ja vaikka olisimme 
Jumalan avulla voittojakin saavuttaneet Amalekista, 
s. o. jumalattomasta maailmasta, hukkuvat voittomme — 
Saulin jumalanpalvelukseen. Amalekilaisten epäjumalisuus 
ja taikuus siirtyykin meihin. Amalekilaisten henki siirtyy 
koteihimme, seurakuntiimme. Siten voitettu Amalek, voitettu 

maailma, voittaakin meidät ja riistää meiltä luvatun 
maan. 

Tuollainen tappio on voinut kauan pysyä salassa muilta ja 
voitetulta itseltäänkin. Me itse ja muut voimme pitää tällaista 
kristillisyyttä aivan mallikelpoisena. Se rehentelee saarnatuoleissa 
yhtä hyvin kuin sanankuulijain penkeissä. Emmekä 
huomaa siinä mitään vaaraa, sen enempää kuin Saul ja hänen 
kansansa — kunnes joku syvemmin kokenut Samuel sen 
meille paljastaa. Mutta ellei ketään uutta Samuelia ilmestyisikään, 
riittää meille tuomioksi Saulin eteen ilmestyneen 
Samuelin julistus: »Katso, kuuliaisuus on parempi kuin 

uhri Koska olet hyljännyt Herran sanan, on hän 

myös hyljännyt sinut.» 

Paljastukoon siis vilpillisyytemme tai jääköön paljastumatta, 
tapahtukoon elämässämme jokin törkeämpi lankeemus 
tai olkoon tapahtumatta, kaikki riippuu siitä, olemmeko 
Jumalan silmissä kehittyneet uskonnollisessa vilpillisyydessämme 
Saulin tasolle. Se se on, joka ratkaisee kohtalomme. 

Tuomion ensimmäisenä osana voi tapahtua jokin häpeällinen, 
julkinen nöyryytys ihmisten edessä — niinkuin Saulille. 
Aluksi tuomittiin hänet menettämään vain kuningasvirkansa. 
Mutta kävi ilmi, että kun sisäinen kehityksen mitta on kerran 
täysi, ei ulkonainen nöyryytys enää voi koitua parannukseksi. 
Se synnyttää vain ilmeisempää paatumusta, niin että 
tuomion toinenkin osa pääsee toteutumaan. Joudumme Saulin 
kanssa hyljätyksi myöskin Jumalan valtakunnan ja sen 
armon osallisuudesta. 

Eikä tuomion viimeinen aste silti ilmesty kaikkien yli itsemurhan 
muodossa, vaikkakin se Saulin kohdalla siten tapahtui. 
Monelta ihmiseltä, uskonnolliseltakin ihmiseltä, on etsikkoaika, 
armonaika voinut loppua, vaikka he vielä sen jälkeen 
elävät täällä ulkonaisesti kunniallisina kymmeniä vuosia. 
Siten voi loppua ennen kuolemaa se aika, jolloin olisi voitu 
parannusta tehdä, mutta ei tahdottu. 

Älköön silti kukaan meistä menkö toisesta lopullista tuomiota 
julistamaan, koska ei ylienkeli Miikaelkaan rohjennut 
sellaista edes perkeleelle julistaa, Juud. 9. Keneltä me luulemme 
etsikkoajan loppuneen, sillä sitä vielä voi olla. Ja 
päinvastoin. Me emme pysty näyttelemään Samuelia. Eikä 
Samuelkaan Saulia kohtaan asettunut Jumalan tehtävään. 
Päinvastoin on meidän, armosta elävinä, jokaiselle lankeemustansa 
tunnustavalle ja itkevälle muistutettava Jumalan 
määrättömiä armolupauksia. 

Mutta se on meidän kuitenkin tehtävä selväksi itsellemme 
ja muille, että eivät meidän kyyneleemme ja hyvät liikutuksemme 
ole mikään takaus etsikkoajan jatkumisesta. Saul 
uhrasi edelleen uhrejaan Jumalalle. Hän särkyi kyyneleihin 
saakka Daavidin jalomielisyyden edessä, kun tämä, Saulin 
häntä takaa ajaessa, säästi Saulin hengen, muitten yllyttäessä 
hänet tappamaan. Kaikkien kuullen Saul, ääneensä itkien, 
tunnusti Daavidille: »sinä olet hurskaampi minua, Herra 
maksakoon sen sinulle.» Mutta ei hän silti voinut lakata 
Daavidia vihaamasta ja murha-aikein vainoamasta. Ei hän 
päässyt eroon helvetin henkien puristuksesta. Mikä kauhistuttava 
kohtalo! 

Kuinka pelastua tästä kohtalosta? 

Se ainakin näyttää selvältä, että kun Saul, Amalekin voitettuaan, 
alkoi tuntea kiusausta saaliin puoleen, silloinhan jo 
olisi ollut aika rukoilla viipymättä Herran apua sitä kiusausta 
vastaan. Ja jos ei yksin jaksanut, silloin oli aika kutsua 
Samuel ja tarrata kiinni hänen vaatteensa liepeeseen, 
uskoa hänelle tuo kiusaus ja pyytää hänen esirukoustaan. 

Oikeastaan oli otollinen aika o) lut jo ennen käsissä. Se aika oli 
jo silloin, kun Saul sai Herran käskyn toimia Herran kurittavana 
aseena, käskyn: mene ja voita amalekilaiset, äläkä säästä 
heitä, v. 2 — 4. Saul otti tämäii tehtävän ja siihen kätketyn 
koetuksen liika keveästi. Hän ei nähtävästi luullut siinä 
mitään koetusta, mitään valvomisen syytä olevankaan. Ei 
oman mitättömyytensä ja mahdottomuutensa tunnossa Herran 

apua ja hallitusta rukoillen tehtäväänsä käynyt. Tarkastettuaan 
väkensä ja havaittuaan niitä olevan »kaksisataatuhatta 
jalkamiestä ja kymmenentuhatta Juudan miestä», ei 
hän nähtävästi muuta kaivannut. Omassa voimassaan lähti. 
Omassa voimassaan voitti, omassa voitossaan — hävisi. 

Rukoiletko sinä, ystäväni, alati, kun liikut tehtävissäsi, 
kutsumuksesi piirissä, Herran kansan tai Amalekin keskuudessa? 
Muistatko, ymmärrätkö, uskotko, että vihollisesi on 
ylivoimainen, tilasi vaaranalainen voittojakin voittaessasi, 
yhtä hyvin kuin tappioita kärsiessäsi, yhtä hyvin Herran 
asioillar liikkuessasi kuin omia asioitasi ajaessasi? Muistatko, 
että ulkopuolellasi oleva Amalek ei ole koskaan niin vaarallinen 
kuin sisälläsi liikkuva ja että edellisen lyötyäsi jälkimmäinen 
voi vielä olla lyömättä. 

Uskotko, että juuri sinä hetkenä kun tunsit Herran läsnäoloa, 
sinä hetkenä kun voitit itsesi, hillitsit himosi, kuoletit 
vanhan ihmisesi, sinä hetkenä kun löit sisäisenkinAmalekin, 
että juuri sinä hetkenä olet — lanheemuksen edessä. 

Herrahan voi varjella ihmeellisesti. Hän on tehnyt ja 
tekee siinäkin yli sen, minkä me voimme rukoilla ja ymmärtää. 
Sen ovat kyllä tunteneet Jumalan suuret pyhät, jotka 
itsessään ovat olleet yhtä heikkoja kuin Saulkin. He ovat 
myös saaneet kokea, kuinka Herra on ihmeellisellä uskollisuudella 
nostanut heitä heidän langetessaan, kuinka Herra, 
heidän yritellessään Saulin tavalla peittää syyllisyyttänsä, on 
aina paljastanut sen, panemalla jollakin tavoin »lampaat määkimään 
ja raavaat ammumaan». Kun sitä tietä on — ilman 
Saulin kieräilyä — käyty viipymättä synnin tunnustukseen, 
on päästy jälleen Herran anteeksiantamuksen osallisuuteen. 
»Minä sanoin: minä tunnustan Herralle rikokseni, niin sinä 
annoit anteeksi syntieni velan», Ps. 32: 5. 

Siksipä on Herran pyhillä riittänyt Herran ylistystä joka 
tilassa. Siksi ovat he joutuneet kauhistumaan Saulin ulkokullattua 
uhripalvelusta ja lujinakin Herran tiellä seisoessaan 
rukoilemaan psalminveisaajan kanssa: »tutki minua Jumala 

ja tunne sydämeni, koettele minua ja tunne ajatukseni 
ja katso, olenko kadotuksen tiellä ja johda minut iankaikkiselle 
tielle», Ps. 139: 23, 24. 

Tunnemmeko tätä Jumalan lapsen sisällistä vapautta, joka 
on monen mielestä orjuutta, tätä Kristuksen veressä puhdistetun 
autuaallista osaa, joka on monen mielestä lain ikeen 
alla huokaamista? Tahdommeko tänä itseviisaan ja itsekylläisen 
kristillisyyden nousukautena opetella tuota suurten 
pyhien salattua viisautta, joka on hulluutta lihalle ja verelle ? 

Vai tahdommeko Saulin kanssa ennemmin valita — »oinasten 
rasvan» Vapahtajaksi ja Amalekin uudeksi luvatuksi 
maaksi ja jäädä voittajanakin voitetuiksi? 

Sellainen olen Jeesus nytkin juuri, 
Sä tiedät, että velkani on suuri. 
Uskottomuuttan' auta tuntemaan, 
Niin että veres' priiskoituksen saan. 

Tällainen syntinen sua avuks' huutaa: 
Heikkoa auta, vaikk'en taida muuta 
Kuin armahtaissas' estää sinua, 
Tunnusta omaksesi minua. 

SANKARIUSKO KOETUKSISSA. 

Niin Saul koetti keihästää Daavidia seinään, mutta hän väisti 
Saulia ja tämä iski keihään seinään. Ja Daavid pakeni ja pelastui 
sinä yönä. 

* 1 Sam. 19: 10. 

Kun nuori Daavid, lyötyään Goljatin ja filistealaisten 
sotajoukon, kutsuttiin Saulin hoviin rauhoittamaan kanteleen 
soitolla pahojen henkien riivaamaa kuningasta, 
oli siinä takana Jumalan johto ja Jumalan erikoistarkoitus. 

Daavidin tuli Saulin hovissa kohottaa ylös Jumalan lippu, 
joka siellä oli painumassa puolitankoon sitä mukaa kuin 
Herran hylkäämä kuningas sortui yhä enemmän pahojen 
henkien hallittavaksi. Kuninkaan yhä tiheämmin uudistuvat 
raivokohtaukset synkistyttivät ja raaistuttivat luonnollisesti 
koko hovielämän, niin että elävän Jumalan tunto oli 
haihtumassa sydämistä, lukuunottamatta Saulin hurskasta 
poikaa Joonatania. 

Saulia murehtiva vanha profeetta Samuel ei näytä enää 
olleen missään läheisissä kosketuksissa Saulin kanssa sen 
jälkeen kuin oli Herran käskystä hänelle julistanut Herran 
hylkäystuomion. Se, että Sauliin kerran tuli yhdessä muiden 
profetoivien kanssa profetoimisen henki, oli irrallinen ilmiö, 
jolla oli kylläkin oma Jumalan tarkoittama merkityksensä, 
ilman että sillä kuitenkaan oli mitään yhteyttä Saulin omakohtaisen 
sieluntilan kanssa. Sen kanssa oli se niin suuresti 
ristiriidassa, että syrjäiset hämmästyneinä huudahtivat: »onko 
Saulkin profeettain joukossa?» 1 Sam. 19: 24. 

Joka tapauksessa oli uskovaisen, herttaisen ja sankarin 
sädekehällä seppelöidyn Daavidin tulo Saulin hoviin ollut 
ikäänkuin tuulahdus taivaasta. Avoimella, lujalla tunnustususkollaan 
\?l siihen liittyvällä miellyttävällä olemuksellaan 
hän tartutti kaikkiin taivasten valtakunnan uudistavan, pyhittävän 
hapatuksen, saaden siinä Joonatanista ihanan aateveljen. 
Herra oli nähtävästi tarkoittanut antaa Daavidille 
lähetystehtävän Saulin ympäristön pelastamiseksi Saulin kamalan 
hengen vaikutukselta ja Jumalan asian pelastamiseksi 
Israelissa Saulin synnyttämästä alennustilasta. 

Samalla oli Jumala nähtävästi tarkoittanut panna Daavidin 
Saulin vihamielisyyden valmistamalle uskon koetukselle. 
Uskon voitot tuovat meille ilon ja riemun, mutta vievät 
toisaalta uusiin uskon koetuksiin. Sellainenhan on sääntö 
Jumalan valtakunnassa. Se on tarpeen Jumalan asian eteenpäin 
viemiseksi ja meidän itsemme pidättämiseksi ja kasvattamiseksi 
Jumalan koulussa. 

Niin valtavan suuri ja ihana uskon voitto kuin nuoren 
Daavidin voitto Goljatista oli ollut, vaati se juuri uuden, 
aivan erikoislaatuisen uskon koetuksen Daavidin uskon syventämiseksi 
ja kasvattamiseksi vielä erikoisesti niitä suuria 
tehtäviä varten, jotka häntä odottivat kuninkaan virkaan 
päästyä. Tähän tarvittava koetus ei ollut mahdollista 
Daavidin kotioloissa, isän, lisäin, vierellä. Siihen tarvittiin 
aivan erikoinen asema. Sen oli Jumala Daavidille järjestänyt 
Saulin palveluksessa. 

Saulin kateus ja viha Daavidiin oli syttynyt jo silloin, kun 
Israelin naiset, Goljatin kaaduttua ja filistealaisten kärsittyä 
suuren tappion, lauloivat: »Saul voitti tuhat, mutta Daavid 
kymmenen tuhatta». Mutta kuta enemmän Daavid olemuksellaan 
saavutti hoviväen suosiota ynnä koko Israelin ja Juudan 
rakkautta (18: 5, 16), sitä enemmän kasvoi Saulin viha 
Daavidia kohtaan. Kaksi kertaa oli hän jo ennemmin heittänyt 
Daavidia kohti sotakeihäänsä ja kun hän sen teki vielä 
kolmannenkin kerran, pakeni Daavid Saulin hovista. 

Tämä pako tuntui varmaankin silloin niinkuin nytkin monen 
mielestä aivan luonnolliselta. Ei vanha Samuelkaan, 
jonka luokse Daavid poikkesi, näytä Daavidia moittineen. 
Sitä vähemmän, kun hän itsekin oli pelännyt Saulin tappavan 
hänetkin, kostoksi siitä, että hän oli voidellut Daavidin kuninkaaksi, 16: 2; 19: 18. 
Mutta sittenkin saattoi Jumalalla 
olla toinen ajatus. Jumalan silmissä saattoi Daavidin pako 
olla lankeemus. 

On lankeemuksia, jotka ovat sellaisia ainoastaan määrättyjen 
ihmisten elämän tapauksina ja näidenkin elämässä ainoastaan 
määrätyssä kohdassa tapahtuneina. Jos joku muu olisi ollut 
Daavidin sijassa, ei pakoa ehkä olisi katsottava miksikään lankeemukseksi. 
Mutta Daavidin usko ja uskonnollisuus sisälsi 
aivan toisenlaiset edellytykset, niinkuin toisaalta Jumalan 
tarkoitukset häneen nähden olivat ainutlaatuiset. 

Kun Daavid oli mennyt Goljatia vastaan, oli hän uskontnnoituksella 
kaiken kansan kuullen huutanut hänelle: »Sinä 
iulet minua vastaan miekoin, peitsin ja keihäin, mutta minä 

tulen sinua vastaan Herran Sebaotin nimeen, jota 

olet häväissyt. Ja koko tämä suuri joukko tulee tietämään, 
ettei Herra anna voittoa miekan eikä keihään avulla, 
sillä sota on Herran ja hän antaa teidät meidän käsiimme» 
(17: 45, 47). Tällaista tunnustusta ei ollut Joonatan eikä vanha 
Samuelkaan voinut tehdä eikä sen nojalla filistealaisia vastaan 
käydä eikä muitakaan siihen innostuttaa. Kaikesta uskonnollisuudestaan 
huolimatta puuttui heiltä siihen tarvittavat 
erikoisedellytykset. Eivät he olleet uskonsa harjoitukseksi 
karhujen kanssa painiskelleet eikä sulin käsin leijonan 
partaan tarttuneet, kuten kuulemme Daavidin tehneen paimentamiensa 
karitsain pelastamiseksi noiden petojen kidasta, 17- 35. 

Daavidin voitto Goljatista oli aivan ainutlaatuisesti tunnustususkon 
riemuvoitto, ja sen mukainen oli sitten hänen lähetystehtävänsäkin 
Saulin hovissa, johon tehtävään nähden 
Jumala oli pannut Daavidiin niin suuren luottamuksen sekä 

oman asiansa edistämiseksi Israelissa että Daavidin kasvatuksen 
kannalta; hänestä kun piti kuninkaan istuimella tulla 
»mies Jumalan mielen jälkeen.» 

Tätä taustaa vastaan on Daavidin pako arvioitava. 

Eikö Jumala, joka Daavidin oman tunnustuksen mukaan 
oli pelastanut hänet leijonan, karhun ja Goljatin käsistä, 
olisi voinut häntä varjella Saulinkin edessä, vaikka keihäitä 
olisi satanut joka minuutti? Eikö Jumala olisi voinut häntä 
varjella yhtä hyvin kuin Joonatania, jota Saul myöskin keihäällä 
heitti, ja yhtä hyvin kuin Danielia leijonain luolassa 
ja hänen kolmea ystäväänsä tulipätsissä? 

Näiden osoittamaa uskon lujuutta oli Jumala oikeutettu 
Daavidilta odottamaan, sitä enemmän kun hän Samuelin 
kautta hänet voitelemalla oli antanut hänelle ennakkolupauksen, 
että hänestä oli tuleva Israelin kuningas. Tämä lupaus 
oli kyllin riittävä kilpi myös Saulin keihäitä vastaan. 

Eihän Daavidin epäusko toki ollut samanluontoinen kuin 
Saulin lankeemus amalekilaissodassa eikä edes niin surkuteltava 
kuin ylipappi Aaronin haihattelu kultavasikkaa valmistaessaan. 
Se ei ollut lankeemusta hengen maailmasta 
lihan maailmaan eikä Jumal-uskosta epäjumalanpalvelukseen. 
Se oli putoamista korkeammalta uskon tasolta alemmalle, 
pakenemista Herran käsistä maailman turviin, taantumista 
yksilöllisestä sankariuskosta joukkouskonnollisuuteen. 

Ja tämä uskon otteen hellittäminen oli Jumalan osoittaman 
luottamuksen pettämistä, samalla kuin se merkitsi Daavidille 
uusia, raskaita oppikursseja, pitkällisiä, nöyryyttäviä 
kiertoteitä, joiden kautta Herran täytyi koettaa häntä saada 
siihen uskonnollissiveelliseen kypsyyteen, johon Saulin palveluksen 
kautta olisi kulkenut suorempi ja lyhyempi tie. Daavid 
ei ottanut laskuihinsa, että hän Saulia paetessaan pakeni 
Jumalaakin, joka oli huolen pitäyä siitä, ettei hän nyt Saulia 
pakenemalla hengenvaarasta pääse. Hengenvaara tuli seuraamaan 
Daavidia yötä päivää vähintään yhtä uhkaavana 
kuin hänen Saulin palveluksessa ollessaan. 

Että Daavidin pako oli epäuskon vaikutusta, tuli pian 
ilmi. Tultuansa Noobiin pappi Ahimelekin tykö kyseli hän 
tältä aseita, valhetellen olevansa kuninkaan asioilla. Kun 
pappi vastasi, ettei hänellä ole muita aseita kuin Daavidin 
tappaman Goljatin miekka »vaippaan käärittynä tuolla kasukan 
takana», niin Daavid otti sen, huudahtaen: »ei ole toista 
sen vertaa, anna se minulle.» 1 Saam. 21: 1 — 9. 

Goljatia vastaan lähtiessään ei Daavid ollut huolinut 
miekkaa eikä muita sota-aseita, joita hänelle tarjottiin. Nyt 
kaipasi hän heti aseita. Ja Goljatin miekka oli nyt Daavidin 
mielestä paras turva. Siinä oli nyt hänen jumalansa. 

Jos Goljat olisi voinut haudastansa nousta katselemaan 
noita entisen vastustajansa puuhia, eiköpä hän olisi mahtanut 
ihmetellen huudahtaa: Kuinka sinä nyt haet turvaa minun 
miekastani, jota ennen niin ylenkatsoit ja joka ei todella 
voinut minuakaan varjella? 

Ja mitähän pappi Ahimelek oli sanonut, saatuaan kuulla, 
että Daavid oli hänet puijannut karattuaan salaa kuninkaan 
hovista? Ei olisi ollut kumma, jos hän murhemielin olisi 
kummastellut, että siihenkö se nyt loppui Daavidin suuri 
usko, joka oli saanut aikaan uskonnollisen nousun koko 
Israelin kansassa. Ehkäpä moni muukin tuohon kummasteluun 
yhtyi, mikä murehtien, mikä ankarasti tuomiten, varsinkin 
sen jälkeen kun he saivat kuulla Saulin murhanneen 
pappi Ahimelekin mukana 85 pappia sen vuoksi, että Ahimelek 
oli antanut Daavidille suojaa. Tyly Naabal (25: 10) lienee, 
Daavidia armottomasti arvostellessaan, katsottava laajemman 
mielipiteen edustajaksi. 

Yhtä murheellista on Daavidin alennuksen tilan jatkuminen 
siinäkin, että hän pakeni Herran vihollisten, filistealaisten 
ja heidän kuninkaansa Akiksen turviin, siellä tuntemattomana 
elääksensä. Mutta kun huomasi joutuvansa ilmi, hän 
»tekeytyi mielipuoleksi heidän silmissänsä, raivosi heidän 
käsissänsä ja piirusteli portin oviin ja valutti sylkeä parrallensa
» ja pääsi siten pakoon, (n:s ja 22:s luku). 

Kukapa olisi uskonut suuren uskon sankarin sortuvan 
noin säälittävään ihmispelkoon! Vielä vähemmän olisi kukaan 
Goljatin kaatumisen aikoina voinut uskoa, että Goljatin 
voittaja saattaisi langeta niin alas, että vielä tarjoutui 
saman filistealaisen Akis kuninkaan palvelukseen, sotiakseen 
hänen apunaan omaa kansaansa vastaan (27.S ja 28.S 
luku). 

Daavid oli niihin aikoihin menettänyt kokonaan otteensa 
elävään Jumalaan ja suurimman pelon järkyttämänä puheli 
itseksensä: »Kerran Saulin käsi kuitenkin tuhoaa minut; minulla 
ei ole muuta neuvoa kuin pelastautua filistealaisten 
maahan, 27: 1». Ja niin Daavid vei mukanaan filistealaisten 
sotapalvelukseen myöskin ne kuusisataa israelilaista miestä, 
jotka olivat hänen seuraansa liittyneet; joista vielä tuonnempana. 

Tämä kauhistuttava pelko oli lähinnä johtunut siitä, että 
Saul oli sotajoukkoineen käynyt ajamaan Daavidia takaa. 
Ei Jumalan Daavidille antama lupaus hänen kuninkaaksi 
tulemisestaan voinut estää Daavidin uskon romahdusta. 
Yhtä vähän auttoi se, että Joonatan oli kahteen otteeseen 
Daavidia rohkaissut, myöskin vakuuttamalla hänen ennen 
pitkää pääsevän kuninkaan istuimelle. Voitetun Goljatin 
haamu ajoi näin Daavidia takaa, tehden pelottomasta sankarista 
säälittävän pelkuriraukan ja pilkaten näin uudessa 
muodossa Israelin Jumalaa, jonka pilkan Daavid oli hänen 
kaatuessaan vaientanut. 

Tätä Daavidin uskon moriin tavoin ilmenevää alennuksen 
tilaa ei mielestäni voida muutoin ymmärtää kum seurauksena 
siitä, että hän jätti sen vartiopaikan, johon Jumalaoli 
hänet Saulin hovissa asettanut. 

Emmehän tiedä, kuinka raskaaksi Daavidin asema Saulin 
palveluksessa olisi ajan oloon muodostunut siitä huolimatta, 
että hänellä poislähtöönsä mennessä oli ollut nähtävästi 
ajoittain helpompaakin ja rauhallisempaa oloa (vert. 19: 6, 7). 
Mutta sen me tiedämme yhtäältä, että Herran kädessä 

Saulin kiukku ja keihäskin olivat, yhtä hyvin kuin leijonain 
kiukku ja hampaat, joista Daavid kertoi tämän tästä pelastuneensa 
silloinkin, kun oli ollut käsirysyssä tartuttava leijonan 
partaan. Toisaalta tietää moni kristitty omasta kokemuksestaan, 
että ihmisiä voidaan kyllä menestyksellä paeta, mutta 
kun heidän takanaan on Herra, saadaan Herraa paettua Herra 
kuitenkin vastaan. 

OlisikohanDaavidin poika, Salomo, myöskin näitä isänsä vaiheita 
muistellen kirjoittanut Saarnaaja-kirjassaan: »Jos hallitsijassa 
nousee viha sinua vastaan, niin älä jätä paikkaasi, sillä 
sävyisyys pidättää suurista synneistä», Saarn. 10: 4. Tätähän 
myös edellä mainittu Naabal oli Daavidille muistuttanut, 
sanoen: »tätä nykyä on paljon palvelijoita, jotka karkaavat 
isäntänsä luota.» Joka tapauksessa Herra tahtoi Daavidille 
osoittaa, ettei hänen asemansa tullut vähääkään turvallisemmaksi 
hänen jätettyä paikkansa Saulin palveluksessa. 

Paitsi sitä, että Saul joukkoineen ajoi häntä hellittämättä 
takaa ja jonkin kerran sai hänet miehineen saarroksiinkin, 
sai hän kokea muutakin yhtä kamalaa kohtelua. Eräs hänen 
tuttavistaan Saulin hovimiehistä, Doeg, ilmiantoi hänen 
käyntinsä jo mainitun pappi Ahimelekin luona ja Saulin käskystä 
pani toimeen juuri edellä mainitun pappien joukkomurhan, 
joka siten joutui myös Daavidin omalletunnolle, 
vaikkei hän suoranaisesti ollutkaan siihen syyllinen, 

Sitten erään syrjäisen metsäkulman asukkaat, siifiläiset, 
joitten turviin Daavid kerran sijoittui, ilmiantoivat hänet 
Saulille, tarjoutuen jättämään hänet Saulin käsiin. Yksinpä 
Kegilan asukkaat, jotka Daavid oli vapahtanut f ilistealaisten 
käsistä, palkitsivat hänen jalomielisyytensä salahankkeella 
hänen ja hänen miestensä luovuttamiseksi Saulille (23*.s 
luku). Yhtä raskasta oli varmaan Daavidille vielä sekin, 
minkä hän sai kokea Siklagissa, jonka filistealaisten kuningas 
oli antanut hänelle ja hänen seuralaisilleen asuttavaksi, 
palkkiona Daavidin tekemistä palveluksista. Kun Daavidin 
poissa ollessa amalekilaiset olivat käyneet kaupunkia ryöstämässä, 

käänsivät kaupunkilaiset sangen kiittämättöminä ja 
mielettöminä kauhean kiukkunsa kotiin palannutta Daavidia 
vastaan, niin että hän töin tuskin sai pelastetuksi henkensä 
heidän murhahankkeeltaan, 30: 1 — 6. 

Nämä viittaukset osoittavat, minkälaisiin hirvittäviin oppikursseihin 
Daavidin täytyi joutua, oppiakseen ymmärtämään, 
että Herraa ei voi paeta ja että Herran käden alta ei 
päästä sillä, että koetetaan ottaa liha käsivarrekseen, kuten 
Daavid oli yritellyt. Hänen piti oppia myös ymmärtämään 
ja uskomaan, ettei kansansuosioon ole luottamista, vaan että 
sama kansa, joka oli hänelle Goljatin kaaduttua hurraata 
huutanut, ja samat ihmiset, joille hän oli tehnyt suuria hyviä 
tekoja, olivat valmiit ottamaan hänet hengiltä. 

Tämä läksy on täytynyt ja täytyy oppia jokaisen Herran 
palvelijan, jos mieli Herran voida kutakin jatkuvasti 
asiansa ajajana käyttää. Herra armossaan jakaikkinäkeväisyydessään 
yhdistää tämän läksyn lukemisen milloin minkinlaisten 
tapausten yhteyteen, riippuen kunkin oppilaan asemasta 
ja edellytyksistä. Kuninkaaksi aiotun ja koko kansan 
jumaloiman nuoren Daavidin täytyi käydä tuota läksyä 
opettelemaan siinä asemassa, minkä hän itse oli Saulia pakenemalla 
itsellensä valmistanut, kun ei ollut jättäytynyt opettelemaan 
sitä Saulin hovissa, jossa olisi sittenkin voinut 
päästä vähemmällä. Ainakin se on yleinen sääntö Jumalan 
valtakunnassa, että Jumalan järjestämä koetusasema on 
sittenkin helpompi kestää kuin meidän itsemme järjestämä. 

Ei ollut kumma, että oppiminen kävi Davidille toisinaan 
vaikeaksi, niin että kärsimättömyys valtasi mielen ja viha 
leimahti sydämessä, kuten esim. silloin, kun Daavid yritti 
kostaa tunnottomalle Nabalille, joka ilkeämielisyydellään oli 
koskettanut Daavidin sydämessä arempaan paikkaan kuin 
kukaan muu. Raskainta ja vaarallisinta kaikista lienee kuitenkin 
ollut se, että Daavid lähimmästä ympäristöstään ei 
saanut koettelemuksissaan mitään tukea »paremmalle ininällensä
» eli Jumalan äänelle sydämessänsä. 

Daavidin ympärille oli, hänen kierrellessään, kerääntynyt 
kirjava joukko miehiä, joiden luku nousi lopuksi kuuteensataan 
ja joista sanotaan, että he olivat »kaikenlaista ahdingossa 
olevaa, velkaantunutta ja katkeroitunutta, tylyä väkeä
», 22: 2; 30: 22. Sz oli selvästi seikkailijajoukkoa, vallankumousmiehiä, 
joita yhdisti keskenään yhteinen tyytymättömyys 
oleviin oloihin ja jotka etsivät Daavidin seuraa, 
vaistoten hänessä löytävänsä aateveljen. 

Tällaisen joukon johtajaksi Daavid nyt tahtoen tai tahtomattansa 
joutui, joukon, jolla ei ollut mitään menettämistä, 
mutta Daavidin avulla toivo voittaa paljonkin. Tämä »saki» 
oli aina puhaltamassa Daavidin huonoihin vaistoihin. Ne 
olivat heti valmiit kurittamaan Naabalia, joka oli sanonut 
Daavidille totuuden, vaikkakin huonoista vaikuttimista. Tuo 
sama seurue yllytti myös Daavidia tappamaan Saulin, kun 
siihen kaksikin kertaa tarjoutui hyvä tilaisuus. Ja Siklagin 
vapahdettua amalekilaisten käsistä yritti tuo miesjoukko 
keskenään pahasti riitaantua sotasaaliin jaosta, 30: 22. Daavid 
puolestaan taas, uskonsa heikkouden takia, tunsi olevansa 
riippuvainen tuon seurueensa kannatuksesta, eikä voinut 
siitä erota. 

Näin ollen ei Daavidilla ollut valittavana uskonnollissiveellisessä 
suhteessa muuta kuin kaksi vaihtoehtoa: joko 
painua yhä alemma, tuon seurueensa tasolle, tahi kärsimykset 
Herran kädestä ottamalla ja Herran nimeä avuksensa huutamalla 
uskon elämässä entisestään syventyä, siten kuin Jumalan 
tarkoitus oli ollut hänet Saulin palveluksen vaivoihin 
johdattaessansa. Niin paljon Jumalan työtä oli sittenkin 
nuoren Daavidin sydämessä, niin herkän liitekohdan Herra 
siellä armovaikutuksillensa tapasi, että Daavid Herran avulla 
saattoi valita tuon jälkimmäisen vaihtoehdon. 

Kun joku toinen Daavidin sijassa olisi sielussansa katkeroitumistaan 
katkeroitunut, nöyrtyi Daavid yhä enemmän Herran 
käsiin, painamaan alas kärsimättömyyttänsä ja tyytymättömyyttänsä. 
Lukuunottamatta edellä viitattua vihan leimahtamistä 

Naabalia kohtaan, jonka Herra Naabalin viisaan vaimon 
väliintulon kautta ajoissa asetti, emme huomaa Daavidissa 
sen pahempaa katkeroitumista kuin mikä lievästi ilmenee 
hänen Joonatanille kerran kohtaloansa valittaessaan, 20: 1 — 3. 

Herra voitti sallimiensa kärsimysten kautta kasvatustarkoituksensa 
Daavidiin nähden, aivan samoin kuin nuoreen 
Jaakoppiin nähden hänen kurjan enonsa, Laabanin, valmistamassa 
kärsimysten koulussa. Niinkuin Jaakoppi enonsa 
häikäilemättömän mielivallan ja petollisuuden edessä tuli 
ikäänkuin uudesti heränneenä tuntemaan oman petollisuutensa 
vaarallisuutta, niin näyttää nuori Daavidkin hulikaanijoukkonsa 
keskellä heränneen entistä syvemmin tuntemaan 
luonteensa ja uskonsa heikkouden ynnä vaaranalaisuutensa 
uskonnollissiveellisessä suhteessa. 

Herra sai Daavidin ymmärtämään, yttä nyt oli toisenlainen 
ja kamalampi vaara uhkaamassa kuin ennen leijonan 
partaan tartuttaessa ja että sitä vaaraa vastaan eivät Daavidin 
luontainen voima, ketteryys ja reippaus mitään auttaneet. 
Daavidin oma uskon heikkous oli hänet vienyt tuon hirvittävän 
vaaran keskelle, jossa hän voi menettää kaiken Jumalan 
pelkonsa ja sen mukana kaikki ne korkeammat arvot, jotka 
ihmisestä tekevät ihmisen. Mutta tähän Daavidin eksymykseen 
Jumala liitti, kuten hän niin usein meille ihmisille tekee, 
oman armollisen koulutuksensa, niin että Daavid nähtävästi 
joutui omaa vaaranalaisuuttansa vastaan valvoessaan tuntemaan 
joukkonsa johtajana myös vastuunalaisuutensa Jumalan 
ja ihmisten edessä. 

Herra oli tahtonut kasvattaa Daavidia hänen koulussansa 
askeleen eteenpäin, vaihettamalla kansan suuret kunnianosoitukset 
häväistykseen ja kärsimykseen. Kun Daavid ei 
ollut tyytynyt Jumalan johdatuksesta sitä kurssia käymään 
Saulin palveluksessa, pani Jumala sen kurssin uudestaan hänen 
eteensä, hänen itsensä valitsemalla tiellä, jossa kärsimykset 
monistuivat ja lisääntyivät. Ja Daavid alistui nöyrästi 
Herran opetettavaksi. 

Ja vielä. Kun Daavid ei ollut jäänyt Herran määräämäksi 
ajaksi suorittamaan lähetystehtävää Saulin hovissa, pani 
Herra hänet uuteen lähetystehtävään noiden kuudensadan 
seikkailijan keskellä, joille oli opetettava jotakin muuta kuin 
leijonan partaan tarttumista. Ja Daavid otti tehtävän vastaan 
ja suoritti sitä kärsivällisesti ja antaumuksella, asettaen 
itsensä heille esikuvaksi kaikessa hyvän ja jalon harrastuksessa, 
mikä oli Jumalasta kotoisin. 

Kunpa me kaikki, joiden kannettavaksi Herra järjestää 
noihin Daavidin koettelemuksiin verrattavia vaikeuksia, 
tahtoisimme niissä Daavidin tavalla alistua Herran opetettaviksi 
ja kasvatettaviksi) Kuinka suuria ja ihania voittoja 
siten saavutettaisiin Jumalan valtakunnan hyväksi ja Jumalan 
asian nostamiseksi siitä alennuksen tilasta, missä se nytkin 
monessa suhteessa on) 

Minkä siunatun ja hengellisesti herättävän vaikutuksen 
mahtoikaan Daavidin miehiin tehdä Daavidin nöyrä tunnustus, 
kun hän, kuultuaan Saulin tappaneen nuo edellämainitut 85 
pappia, otti Saulin rikoksen omaksi syyksensä, huudahtaen 
pappi Ahimelekin ainoalle henkiin jääneelle pojalle: 
»minä olen syypää koko isäsi suvun, joka hengen, kuolemaan», 

22: 22. 

Entäs Daavidin osoittama- ihana jalomielisyys Saulia kohtaan 
säästäessään hänen henkensä) Se vaikutti tietenkin 
hänen seuralaisiinsa aivan kuin jumalallinen ilmestys taivaasta, 
sitä enemmän, kun he huomasivat julman ja raa'an 
Saul-kuninkaankin sen edessä puhkeavan äänekkääseen itkuun, 
Daavidille antamansa ihanan tunnustuksen ohessa. 
Sanomattakin on selvää, kuinka tuo entinen hul.kaanijoukko 
tuli siten kansan keskellä levittämään Daavidin ihmeteltävän 
hurskauden mainetta ja valmistamaan valtakunnassa siunatun 
maaperän Daavidin tulevalle kuninkuudelle. 

Ja kun Daavid jätti kostamatta Kegilan kaupunkilaisille 
ja siifiläisille heidän edellämainitut konnamaiset salahankkeensa; 
kun hän närkästymättä kärsi Siklagin asukkaiden tunnottoman 

kiittämättömyyden ja aiheettoman kiukustumisen, 
oli sillä varmaan Daavidin ympäristöön aivan uutta elämää 
luova vaikutus. Ei ole kumma, että tämä uusitestamentilliseen 
huippukorkeuteen noussut uskon ja rakkauden saavutus 
pannaan Uudessa Testamentissa meillekin esikuvaksi ja että 
Daavid siellä korotetaan yhdeksi Jumalan valtakunnan suurmieheksi, 
jopa Kristuksen vertauskuvaksi. 

Eikä Daavidia suinkaan panna meille esikuvaksi ainoastaan 
Jumalan valtakunnan levittämisen tarkoituksessa, vaan ennenkaikkea 
siinä mielessä, että me itse sen alla sisällisesti 
pääsisimme nauttimaan Herran läsnäoloa, Herran rauhaa ja 
tulevaisen maailman voimien kautta vahvistuisimme sisällisessä 
ihmisessämme. 

Kuinka tämä voisi päästä toteutumaan? 

Herrahan se oli, joka suuressa armossaan vuodatti Daavidin 
sieluun yliluonnolliset, ylimaailmalliset voimansa hänen 
vanhan ihmisensä huonojen taipumuksien vastapainoksi, saaden 
näistä yliotteen. Daavid itse sen nytkin vielä ensimmäisenä 
tunnustaisi ja erittäinkin sen, että hän nyt vasta noissa 
hirvittävän vaikeissa pakolaisuuden kärsimyksissä joutui ymmärtämään, 
että uskoa tarvitaan, ei ainoastaan leijonan, karhun 
ja Goljatin tappamiseksi, vaan myös sitä varten, että se 
usko rakkauden kautta työtä tekisi, että se vainottunakin 
ja vääryyttä kärsivänä jaksaisi, anteeksi antaen ja uhrautuvasti 
palvellen, pahan hyvällä maksaa. 

Kyllä saatana on väsymätön välikappaleineen yrittämään 
tuollaisissa koettelemuksissa saada Herran kasvatuskeinot 
kääntymään itsellensä voitoksi. Edellä olemme nähneet siitä 
kylläkin merkkejä Daavidinkin harhaotteissa. Hänen sielustaan 
siellä Jumalan ja saatanan välillä kävi päätaistelu, 
vaikka Daavidin seuralaisetkin olivat molempien henkivaltojen 
vaikutuksen alaisina, kuitenkin niin, että jälkimmäiset 
toimivat enemmän saatanan lähetystyön tekijöinä Daavidin 
voittamiseksi, niinkuin Daavid toimi Herran lähettiläänä 
noiden seuralaistensa voittamiseksi Herralle tai ainakin heidän 

kapinahankkeittensa estämiseksi. Sekä Herralla että saatanalla 
oli siinä kummallakin oma lähetyskohteensa ja omat 
lähetyssaarnaajansa. Ja kun muistamme, kuinka saatana sai 
aina vähän päästä lisävoimia, reservejä, milloin Naabalista, 
milloin Kegilasta ja Siklagista j.n. e., niin eipä ole kumma, 
että Herra tuon tuostakin n. s. papillisen olkavaatteen kautta 
antoi Daavidille ohjausta (vert. 23: 9 — 12). Ymmärrämme 
myös, kuinka suureksi tueksi Daavidille oli jalomielisen, rakkaudessaan 
uskollisen Joonatanin kohtaaminen silloin tällöin. 

Ja sittenkin yritti Daavidin toivo tuontuostakin pettää 
ja voimat uupua. Sitä todistavat Daavidin pakomatkoillansa 
tekemät psalmit. Mutta ne osoittavat myös, kuinka 
siellä Israelin synkkien korpien, rotkojen ja luolien kätköissä, 
leiritulien vierellä, taisteli Herran kanssa hellittämätöntä rukoustaistelua 
»mies, joka oli mies Jumalan mielen jälkeen». 
Vuoroin hätähuudot, vuoroin Herran kiitos sieltä yhäti 
nousi korkeutta kohti ja veti taivaasta alas voimia, jotka kestivät 
helvetin porttien rynnäköissä. 

Siellä koottiin myös yhäti uusia aineksia niitäkin ihania 
psalmeja varten, jotka syntyivät vasta Daavidin pakolaisuuden 
jälkeen. Niinkuin Paavalin vankeusvuosien hedelmänä 
syntyivät sellaiset ihanat kirjeet kuin Filippiläiskirje ja Filemonin 
kirje, niin saamme Daavidin pakolaisvuosia kiittää 
hänen psalmiaarteistaan, jotka ovat tulleet koko kristikunnan 
ja sen kilvoittelevien yksilöiden mitä kallisarvoisimmaksi 
omaisuudeksi. 

Kuinka ihmeellisiä teitä voi Jumala valmistaakaan yhden 
yksilön kautta itsellensä kunnian jakautta vuosituhansien lukemattomille 
yksilöille ulottuvan siunaukseni Kuinka onkaan 
suurinkin uskon sankari itsessään vain ruohon korsi ja Herra 
yksin uskollisuudessansa suuril Kuinka nöyryyttävää ja 
nostavaa on, että Hän vieläkin tahtoo ja voi synnyttää meissä 
leijonia ja Goljateja voittavan uskon ja vielä sellaisenkin 
uskon, joka voi Saulinkin hornahenkisen vihan rakkaudella 

maksaa! Kuka voi ja tahtoo uskoa, että sieltä kautta saavutamme 
kaikkein ihanimmat iäisyyselämykset taivasten auetessa, 
elämykset, jotka olivat Daavidillekin monin verroin 
kalliimmat kuin kuninkaan kruunu täällä. 

Kun Palestiinan-kävijä nykyaikana saa, mukavasti Juudean, 
Samarian ja Galilean vuorten rinteitä ja laaksoja autolla 
ajaen, vaipua hiljaisuudessa kaukaisiin muistoihin, tuntuu 
sielussa m. m. ikäänkuin sieltä rotkoista ja luolista vielä 
vastaisi pakolais-Daavidin hätähuutojen ja ylistysvirsien 
kaiku vuosituhansien takaa, pannen sisällisen ihmisen oudosti 
kaipaavaan iäisyysvireeseen. Ja tuon tuostakin siellä 
erämaan syrjäpoluilla vilahtelevat aaseilla ja kameleilla 
ratsastavat kulkijat, yksinäiset ja karavaanit, ynnä kertomukset 
Jordanin-takaisten beduinien yhäti uudistuvista vainoretkistä 
antavat sielun tunnelmille ja lentävälle mielikuvitukselle 
todellisuustuntua sen Herran koulun ymmärtämiseksi, 
jossa aikoinaan leijonan partaan uljaasti tarttunut sankariusko 
taivutettiin vainoa kärsivän ja uhrautuvan rakkauden 
palvelukseen. 

Uskoni kallis, sun on se työs, 
Rakkaus, toivo, ne suita on myös. 
Oikeaan ohjaa armo mun tieni, 
Suur* olet Herra, mä ihminen pieni, 
Herra on suur', minä ihminen pieni. 

KOKO ISRAEL ITKEMÄSSÄ, 

Ja Jerobeamin vaimo nousi ja meni ja tuli Tirsaan; ja kun 
hän astui huoneen kynnykselle, kuoli nuorukainen. Ja he 
^ hautasivat hänet ja koko Israel itki häntä, Herran sanan mukaan, 
jonka hän sanonut oli palvelijansa, profeetta Ahijan 
kautta. 

i Kunink, 14: 17, 18. 

Koko Israel, koko pohjoinen Israelin valtakunta, Jerobeamin 
äsken muodostama kuningaskunta itkemässä. 

Tarvitaan paljon, ennenkuin yksi miehinen mies itkee. 
Kun kaikki valtakunnan miehet yhdessä naisten kanssa itkevät 
ja pitävät suuret valittajaiset, tyytymättä ammatti-itkijäin 
valitteluun, kuten Itämailla oli tapa, täytyi jokin erikoisen 
suuri onnettomuus olla kysymyksessä. Tällä kertaa 
oli onnettomuus siinä, että kansa tunsi menettäneensä niin 
suuren hyvän, ettei se ollut mitenkään korvattavissa. 

No oliko tuo nuori kuninkaallinen prinssi Abia, jonka 
kuolemaa koko kansa itki, ehtinyt tehdä joitakin suuria 
valtakunnallisia tekoja sodan tai rauhan toimissa? Ei, Hän 
oli ollut vielä liian nuori uutta historiaa luomaan valtiollisten 
suurtöiden kautta. Mutta hänen nyt itketty suuruutensa oli 
siinä, että kansa oli tuntenut nuoren prinssin mielialassa, 
katsantokannassa, olemuksessa jonakin sellaista, mitä ei ollut 
kuningas Jerobeamilla eikä muilla kuningasperheen jäsenillä. 

Kuningas Jerobeam oli valittu kymmenen Israelin sukukunnan 
kuninkaaksi sen jälkeen, kun nämä sukukunnat olivat 
Reheabeamista eronneet. Säilyttääkseen alamaistensa uskollisuuden 
oli hän tahtonut ne heti vieroittaa ja eristää Jerusalemin 

temppelin jumalanpalveluksesta ja järjesti m. m 
valtakuntansa pohjois- ja etelärajalle mahtavat epäjumalanpalveluksen 
menot kuvapatsaineen ja uhreineen. Ja niin 
hän itse ja koko kuningashuone muutenkin kävivät kaikenlaisen, 
epäjumalanpalvelukseen liittyvän kevytmielisyyden 
johtoon, koettaen siten kansan uskonnollisesti huonoja vaistoja 
tyydyttämällä saada kansan suosion säilymään ja lisääntymään. 

Nuori prinssi Abia yksin oli ollut poikkeuksena kuningashuoneen 
häpeällisistä uskonnollisista harhailuista. Hänellä 
oli ollut vakavammat uskonnolliset mielipiteet. Profeetta 
Ahian kuningattarelle antaman todistuksen mukaan oli »hänessä 
havaittu jotakin Herralle, Israelin Jumalalle otollista.» 

Missä ja miten tämä oli ilmitullut, ei ole raamatussa 
lähemmin kerrottu, yhtä vähän kuin on ilmoitettu prinssin 
ikävuosista. Nuorukaiseksi häntä vain mainitaan. Kauan hän 
ei ollut ehtinyt uskonsa avuja osoittaa, eikä hänen lahjakkaisuudestaankaan 
ole mitään tietoa. Ja tuskinpa hänen uskonnolliset 
harrastuksensa ulottuivat paljonkaan ulkopuolelle 
hovipiiriä. Kuitenkin sai kansa niistä tiedon, ja sillä 
tiedolla näyttää olleen ihmeellinen vaikutus. 

Mitä todistaa tuo kansan yleinen itku nuoren prinssin 
kuoltua? 

Totta ensinnäkin sitä, että niin jumalaton kuin kansa 
yleensä lienee ollutkin, ymmärsi se sittenkin panna arvon 
tuon kuninkaan pojan jumalisuudelle. Ja arvatenkin oli 
kansa toivonut saavansa tuosta pojasta jumalisemman hallitsijan 
kuin mitä hänen isänsä oli. Nyt toivo petti. Siitä 
itku. 

Jerobeam oli koettanut kaikin tavoin alamaisiansa miellyttää, 
tyydyttämällä heidän kevytmielisiä taipumuksiansa. 
Mutta kun hän kuoli, ei kansa» häntä itkenyt, vaan hänen 
uskonnollisen poikansa kuolemaa tuo kansa itki. 

Niin se vieläkin on. Kyllä johtavassa asemassa olevat, 
olipa he sitten valtiollisia tai yhteiskunnallisia henkilöitä, 

korkean sivistyksen tai uskonnon merkkimiehiä, voivat eläessään 
ja kuollessaankin saada osakseen paljonkin ylistystä ja 
ihailua siitä, että ovat Jerobeamin hengessä lietsoneet ihmisten 
luontaista rakkautta johonkin epäjumaliseen menoon. 
Mutta ei heitä kuoltuansa kukaan itke siten kuin Israel itki 
Abia-prinssiä. 

Toisaalta on sangen opettavaista tässä yhteydessä todeta, 
kuinka elävän Jumalan kaipuu voi olla usein kätketty syvälle 
suuren, kevytmielisen jumalattomuuden kuoren alle. 
Kukapa olisi uskonut, että tuo kansa, joka oli niin valmis 
Jerobeamin kehoituksesta kantamaan uhrejansa epäjumalain 
alttarille Betelissä ja Danissa, kuitenkin kaipasi elävää 
Jumalaa ja tunsi kiintymystä sen Jumalan nuoreen kuninkaalliseen 
edustajaan, joka ei heidän pakanallisia haihattelujansa 
hyväksynyt. 

Sellaisia ristiriitaisia olentoja ovat ihmiset, kun on kysymyksessä 
elämän syvimpien arvojen arvioiminen. Sen 
vuoksi ei ole meidän, elävän Jumalan palvelijoina, liian 
pikaisesti langetettava tuomiota silmiinpistävien ulkonaisten 
ilmiöitten perusteella. Olisi ennemmin vain kunkin Jeesuksen 
oppilapsena asemassaan ja ympäristössään Abia-prinssin 
tavalla kärsivällisesti pyrittävä harjoittamaan ja harrastamaan 
»jotakin Herralle, Israelin Jumalalle otollista.» 

Meillähän olisi siihen vieläkin paremmat edellytykset kuin 
tuolla nuorukaisella, meillä, jotka olemme päässeet tuntemaan 
Jeesuksen Kristuksen ja saaneet jo pyhästä kasteesta alkaen 
osallisuuden hänen vanhurskauttavasta ja uudesti synnyttävästä 
armostaan ja armoa armon lisäksi saavuttaaksemme 
saamme jatkuvasti hänen evankeliumiansa viljellä. Monella 
meistä on vielä sekin lisäedellytys, jota Abia-prinssillä ei 
ollut, että olemme voineet saada kodeissamme kristillisen 
kasvatuksen ja isän tai äidin esirukouksella tulleet kannetuiksi 
Jeesuksen käsivarsille. 

Kristityilläkin on usein se käsitys, että Jumalan asian ajajina 
tulee ja sellaisina voivat toimia ainoastaan papit eli ammattipuhujat. 

Abia-prinssi ei ollut sellainen, eikä ole edes ilmoitettu 
eikä korostettu, että hän oli mitään puheita pitänyt. 
Eikä paljon puhuminen ole muillakaan, vielä vähemmän 
nuorukaisilla, mikään varma Jumalan palvelijan merkki. 
Kyllä suurilahjaisia puhujia on paljon, mutta vähän on niitä, 
jotka tekevät sen vaikutuksen, että heissä on »jotakin Herralle, 
Israelin Jumalalle otollista.» 

Kun Herra Jeesus saa sijan sydämessämme, panee se 
yhtä usein vaikenemaan kuin puhumaan, panee opettelemaan 
hiljaisuutta, nöyryyttä, kärsivällisyyttä, uhrautuvaa 
palvelevaisuutta ja toisaalta valvomista, eristäytymistä, pakenemista 
siinä, missä tämän maailman ihminen ei mitään 
eksymisen vaaraa huomaa. Kaipa se oli Abia-prinsissäkin 
jotakin tällaista, se, että »hänessä oli havaittu jotakin Herralle, 
Israelin Jumalalle, otollista.» 

Varsinkin nuorilla kristityillä on vaarana se, mikä usein 
vanhempiakin haittaa, että tuntuu niin turhalta ja toivottomalta 
joissakin määrätyissä olosuhteissa yrittää tunnustaa 
Jeesusta siten kuin edellä on viitattu. Me kaipaamme aivan 
liian pian hedelmiä työstämme tai harrastuksistamme. 

Siitä ei Abia-prinssi näytä tehneen mitään laskelmia. Kun 
hän tavoitteli aina jotakin, minkä tiesi Jumalalle otolliseksi, 
ei hän siitä mitään numeroa eikä reklaamia tehnyt. 

Kyllähän myös keinotekoinen, sisällistä uskon tilaa petollisesti 
ylittävä uskonnollinen intoilu voi aina saada jonkun 
herkkähermoisen naisen itkemään, mutta sitä itkua, 
mitä Israelin kansa itki, sitä ei niillä keinoilla saada syntymään. 
Yhtä vähän kuin siitä koskaan voi syntyä mitään 
todellista hengellistä herätystä eli »kansanliikettä.» 

Jos Siikarin lähteeltä Jeesuksen luota kotikaupunkiansa 
kohti rientävä samarialainen nainen olisi alkanut kaupunkilaisia 
opettamaan sellaisella paatoksella ja auktoriteetilla kuin 
esim. Paavali korintolais- ja galatalaiskirjeissään, ei suinkaan 
kaupungissa olisi mitään uskonnollista herätystä syntynyt. 
Ehkä vain naurua. Mutta Jeesuksen käsissä oli nainen 

joutunut niin pieneksi ja riisutuksi, että hän ikäänkuin 
tahtoi sanoa: te, jotka olette parempia ihmisiä kuin minä ja 
ymmärrätte paremmin näitä asioita, tulkaa ja katsokaa, lieneekö 
hän Kristus; minut hän on ainakin paljastanut sellaiseksi 
kuin minä olen, ja minun poloisenhan te kyllä tunnette. 
Tämä vaikutti. Se pani ihmiset ajattelemaan ja kysymään: 
mikä ihmeellinen voima on tuon naisen noin särkenyt 
ja muuttanut; sitä voimaa täytyy päästä tuntemaan 
(Joh. 4:28—30). 

Eiväthän edes uskollisimmat, voimallisimmat jakypsyneimmät 
Herran todistajat aina saa näin pikaista ja suurta hedelmää 
todistuksestansa nähdä. Ei sitä liioin näkynyt Israelissa 
Abia-prinssin eläessä. Mutta hänen kuoltuansa se puhkesi. 
Aivan niinkuin Jopessa nuoren uskovaisen naisen Dorkaksen 
kuoltua vasta puhkesi valtava herätys hänen vaikutuksensa 
hedelmänä. Itkien sielläkin alettiin tunnustaa, 
mitä oli menetetty, Aptk. 9: 36 — 39. Ja kuinka monen Herran 
palvelijan työ on päässyt vasta heidän kuoltuansa hedelmää 
kantamaani 

Siinä onkin yksi syy siihen, että Herra toisinaan kutsuu 
pois täältä ajasta jonkun nuoren, uskollisen ja etevän asiansa 
ajajan, jonka työ ihmissilmällä katsoen näyttää olevan vasta 
alussa. Herra näkee, että hän kuolemallaan voi tehdä Hänen 
asiallensa suuremman palveluksen kuin elämällään. 

Sentähden kun useimmat uskovaisetkin ihmiset haluavat 
välttämättä elää täällä vanhoiksi, voi se olla eksymystä Jumalan 
valtakunnan näkökulmasta ja Jumalan armohallituksen 
kannalta katsottuna. Joka tapauksessa on erehdystä, 
jos pyritään mittaamaan ihmisen elämän työn arvoa hänen 
elämänsä pituudella. 

Niinkuin nuoren prinssin lyhyt elämä oli Jumalan edessä 
monin verroin arvokkaampi kuin hänen isänsä Jerobeamin 
pitkä elämä, niin vieläkin voi nuorena suoritettu päivätyö 
Jumalan vainioilla olla Jumalan arvioimana paljon suurempiarvoinen 
ja siunatumpi kuin pitkäaikaisempi elämäntyö, 

---122--- 

vaikkapa siinä olisi Jumalan valtakunnankin puitteissa liikuttu. 
Eikä tämä arvo Jumalan silmissä myöskään riipu siitä, 
vaikka kuoltuakin jäisi herätys ympäristössä syntymättä. 
Jumalalla on siinäkin omat salatut mittansa ja arvionsa, 
jotka meille kai paljastuvat vasta sitten tuolla esiripun tuolla 
puolen, jossa täydellisyys on tullut ja vajaa lakannut. 

Aivan toinen asia on se, jos ympärillä olevat eivät ymmärrä 
etsikkoaikaansa silloin, kun heidän keskellään elää ja toimii 
joku, jossa on »havaittu jotakin Herralle, Israelin Jumalalle, 
otollista.» Ei Jerobeam eikä hänen kuningattarensa ottaneet 
hurskaasta pojastaan mitään oppia eikä kehoitusta palaamaan 
parannuksessa Israelin Jumalan palvelukseen. Yhtä vähän 
vaikutti heissä mitään mielenmuutosta se, että vanha Herran 
profeetta Ahia, jolta kuningatar etsi apua pojan sairauteen, 
niin selvästi ja voimallisesti kirkasti kuningattarelle Jumalan 
tuomion koko Jerobeamm perhekunnasta. Kansan yleinen 
suru ja itku oli Jerobeamin ja hänen perheensä viimeinen 
etsikkohetki. 

Ajatelkaamme, mikä valtava herätys olisi voinut Israelissa 
syntyä, jos kuningas Jerobeam olisi — kuten Niiniven kuningas 
profeetta Joonan saarnan johdosta — alentunut tuon 
parkuvan kansan keskelle, jos hänkin olisi käynyt itkien 
tunnustamaan: minä ja minun perheeni olemme luopuneet 
elävästä Jumalasta ja olleet teillekin pahennukseksi, mutta 
nyt me tahdomme palata pois epäjumalista ja synneistämme 
takaisin elävän Jumalan tykö; huutakaamme hänen puoleensa, 
ettemme hukkuisi hänen vihansa alla. Tätä oli Jumala 
ainakin Jerobeamilta odottanut. 

Mutta ei mikään auttanut. Ei Jumalan käsissä taisteleva 
oma lapsi, ei Jumalan tuomioita julistava vanha profeetta, 
ei herätyksen partaalla parkuva kansa saaneet kuninkaan eikä 
hänen perheensä sydämiä särkyinään. Ja sydämiensä kovuudella 
he sammuttivat kansankin sielussa syttyneen Herran 
tulen ja vetivät kansan mukanaan yhä syvemmä pakanuuden 
pimeyteen. 

Kuvaavaa Jerobeamin ja hänen puolisonsa uskonnollisuudelle 
oli se, että he poikansa sairastuessa kylläkin 
läksivät etsimään Herran profeetalta, Ahialta, apua, mutta 
muutoin tahtoivat edelleenkin sisällisesti pysyä vieraina 
Herralle ja jatkaa kevytmielisiä pakanallisia harrastuksiansa. 

Kuinka tavallista tällainen uskonnollinen epäjohdonmukaisuus 
on ollut ja on pitkin aikoja! Tahdottaisiin elävältä 
Jumalalta apua jossakin määrätyssä hädässä, jossa eivät epäjumalat 
voi auttaa, mutta silti ei tahdota antautua elävän Jumalan 
palvelukseen eikä siihen tarvittavaan parannukseen. 
Tahdotaan edelleen jatkaa kaikessa muussa, elämän pääsuuntana, 
muunnettua jerobeamilaista pakanuutta, mikä Betelissä 
mikä Danissa, mikä tieteiden, taiteiden ja maailmallisen 
kirjallisuuden suuria henkiä palvomalla, mikä yhteiskunnallisen 
ja valtiollisen puoluepelin kilpakentällä, mikä kevyempien 
nautintojen lumoissa. 

Kyllähän Herra alentuvassa rakkaudessaan on niin suuri, 
että hän yhäti alistuu olemaan meille viimeisenä hätävarana. 
Hän voi hämmästyttävän kauan aina uudestaan tyytyä sellaiseen 
»Maurin» asemaan, että hänet pannaan menemään 
tiehensä, kun on tehnyt tehtävänsä. 

Mutta jos me Jerobeamin vaimon kanssa käymme Herralta 
ja kristinuskolta apua odottamaan niinkuin joltakin koneelta, 
joka tekee tehtävänsä, kun nappulaa painetaan, niin 
ei Herra sentään siihen asemaan alistu. 

Sen saavat muutkin kokea yhtä hyvin kuin Jerobeamin 
vaimo profeetta Ahian luona, että kyllä Herra sentään kysyy 
avun etsijältä parannuksen mieltä ja sellaista sielun asennetta, 
että hän pääsisi avun hakijaa auttamaan muussakin 
suhteessa, mikä on tämän siveellisen nousemisen ja iankaikkisen 
pelastuksen kannalta tarpeellista. Missä tämä edellytys 
puuttuu aina uudestaan, voi Herran apu nytkin jäädä tulematta, 
niinkuin se Jerobeamille ja hänen vaimolleen tulematta 
jäi. 

Siltä pohjalta käydään sitten tuomitsemaan kristinusko ja 
sen Jumala voimattomaksi tai rakkaudettomaksi. Ja vaikka 
epäjumalilta ei sen paremmin todellista, toivottua apua 
saada, painutaan kuitenkin sitten, kun on Jumalan apuun 
nähden petytty, Jerobeamin ja hänen perheensä kanssa yhä 
syvemmälle epäjumalisuuden lihallisiin haihatteluihin. Kuta 
laajemmalti kansan eti kerroksiin leviää tuollainen julkinen 
epäjumalanpalvelus tai kristinuskon puitteissa harjoitettu 
koneellinen ja taikauskoinen uskonnollisuus, sitä lähempänä 
on yleinen kirkollinen tai myös yhteiskunnallisvaltiollinen 
romahdus. Yhtä varmaan kuin Abia-prinssin sairauden 
yhteydessä ilmi tullut Jerobeamin kuningashuoneen 
taikauskoinen ote Israelin Jumalaan oli tuon huoneen 
romahduksen alku, profeetta Ahian julistuksen arvioimana, 
14: 8 — 11. 

Mutta se on lopuksi taasen kerran ihanaa todeta, että Jumala 
on sittenkin voimallisempi kuin jumalaton ympäristö 
voittamaan omaksensa sen, joka Jumalan kutsumusta kuulla 
tahtoo. 

Herran sana kyllä varoittaa meitä karttamaan huonoa seuraa, 
koska »huono seura turmelee hyvät tavat.» , On turha 
rukoilla Jumalaa: »älä johdata meitä kiusaukseen», jos ehdoin 
tahdoin jumalattomuuden kiusausten keskelle mennään. 
Mutta tuo rukous tulee varmasti kuulluksi, milloin olojen 
pakosta täytyy kiusattuna ja vieteltynä olla. 

Vaikkakin juutalaisten kesken oli sananpartena tämä: »isät 
söivät happamia viinimarjoja ja lasten hampaat ovat heltyneet
», julistaa Herra sen paikkansapitämättömäksi, Jerem. 
31: 29 30. Ja nuori Abia-prinssi on yksi todistaja Herran puolesta 
tuota eksyttävää sananpartta vastaan. Samoinkuin hurskas 
Joonatan Saulin hovissa ja nuori Samuel ylipappi Eelin 
jumalattomien poikien keskellä: 

Sentähden ei myös toisaalta voi kukaan jumalaton ihminen 
nytkään kirkon piirissä puolustautua Herran edessä sillä, 
että on kasvanut jumalattomassa kodissa. Abian Jumala 

elää vielä. Jos hampaamme ovat heltyneet, on parasta jättää 
isän ja äidin happamet viinimarjat heidän asiaksensa ja 
kiiruhtaa parannuksen murheessa Herralle tunnustamaan, että 
itse olemme hampaittemme heltymiseen vikapäät. Oi kunpa 
sen kaikki tekisimme ennenkuin otollinen aika on mennyt ja 
hampaamme sen mukana! 

Useastihan ihmisiä kuoltuansa itketään. Harvemtnin siitä 
syystä, että on menetetty joku Jumalan asianajaja, useammin 
sen vuoksi, että on menetetty, kappale rakasta ja kaunista 
maailmaa. 

Itkeneekö kukaan meitä kuoltuamme? Mistä syystä 
mahtanevat itkeä? 

SARPATIN LESKEÄ OPPIMASSA. 

Niin hänelle tuli tämä Herran sana: »Nouse ja mene Sarpatiin, 
joka on Siidonin aluetta, ja asetu sinne. Katso, minä 
olen käskenyt leskivaimon elättää sinua siellä.» Ja hän nousi 
ja meni Sarpatiin. Ja kun hän tuli kaupungin portille, niin 
katso, siellä oli leskivaimo keräilemässä puita. Hän huusi 
hänelle ja sanoi: »Tuo minulle vähän vettä astiassa juodakseni.» 
Kun hän meni hakemaan, huusi hän hänelle ja sanoi: »Tuo 
minulle myös palanen leipää kädessäsi.» Mutta hän vastasi: 
»Niin totta kuin Herra, sinun Jumalasi, elää, minulla ei ole 
leipäkakkuakaan, vaan ainoastaan kourallinen jauhoja ruukussa 
ja vähän öljyä pullossa. Ja katso, kerättyäni pari puuta minä 
menen leipomaan itselleni ja pojalleni, syödäksemme ja sitten 
kuollaksemme.» Niin Elia sanoi hänelle: »Älä pelkää; mene 
ja tee, niinkuin olet sanonut. Mutta leivo minulle ensin pieni 
kaltiainen ja tuo se minulle; leivo sitten itsellesi ja pojallesi. 
Sillä näin sanoo Herra, Israelin Jumala: Jauhot eivät lopu 
ruukusta, eikä öljyä tule puuttumaan pullosta, siihen päivään 
asti, jona Herra antaa sadetta maan päälle.» Niin hän meni ja 
teki, niinkuin Elia oli sanonut. Ja hänellä sekä myös Elialla 
ja vaimon perheellä oli syötävää pitemmäksi aikaa. Jauhot eivät 
loppuneet ruukusta, eikä öljyä puuttunut pullosta, sen Herran 
sanan mukaisesti, jonka hän oli puhunut Elian kautta. 

i Kun. 17: 8 — 16. 

Kun Jumala tahtoo kaikkialla sanassaan ensimmäisen käskyn 
mukaisesti meitä kiintymään yksin häneen uskollamme, 
pelollamme ja rakkaudellamme, ei tämä tapahdu itsekkäisyydestä 
hänen puoleltaan. Hän sanoo: »minä Herra, se on 
minun nimeni, en minä anna ^kunniaani toiselle, enkä ylistystäni 
epäjumalille.» Mutta tämä ei merkitse sitä, että Jumala 
oman autuutensa takia olisi niin kunnian kipeä. Se on 
sanottu meidän onnemme takia. 

Jumala tietää, että kuta kokonaisemmin ja vilpittömämmin 
me antaudumme hänelle lapsen uskolla, pelolla ja rakkaudella, 
kuta herkemmin tunnemme viallisuutemme ja 
puutteellisuutemme siinä suhteessa, sitä enemmän hän pääsee 
meille suureksi armahtajaksi, sitä suuremman onnellisuuden 
käsitämme ja sitä enemmän hedelmää kantavaksi 
muodostuu uskonnollisuutemme ympäristöllemme kaikissa 
arkielämän oloissa. 

Mutta, surullista kyllä, uskonnollisuutemme jää liika usein 
sellaiseksi, että se pysähtyy muodollisiin jumalanpalveluksiin 
määrättyinä aikoina, määrätyissä paikoissa, ja arkielämä 
kulkee siitä irrallisena omana virtanaan, niin että siellä vallitsee 
luonnollisen ihmisen halut ja pyyteet eikä Herran 
henki. Aivan kuin pakanallisten uskontojen piirissä on asian 
laita* 

Niin oli käynyt Israelissa profeetta Elian aikana. Eroitus 
ja asteikko saattoi siinä kehityksessä olla hyvinkin suuri eri 
ihmisten välillä. Toiset olivat kaksimielisyydessään vielä 
sillä kannalla, että kammoksuivat epäjumalanpalvelusta. Noudattivat 
jumalanpalveluksissaan puhdasoppisesti ainoastaan 
Mooseksen lain sääntöjä. Toiset olivat tältä muodollisen 
jumalanpalveluksen kannalta ehtineet kehittyä ulkonaisestikin 
pakanallisen epäjumalisuuden harjoitukseen. 

Moni saattoi kauhistua muita syntejä: murhaa, varkautta 
ja huoruutta, mutta ei tahtonut uskoa, että epäjumalanpalvelus 
on suurempi synti kuin mikään muu. 

Joka tapauksessa, kun Herra Elian julistuksen mukaisesti 
lähetti tuollaisen synnin kurittamiseksi Israelin maalle ja sen 
ympäristöön yli kolme vuotta jatkuneen nälänhädän, tuli 
tämä tuomioksi yhtä hyvin edellisille kuin jälkimmäisille. 
Niin se nytkin käy. 

Kun nykyaikainen epäjumalanpalvelus kristillisen kirkon 
piirissä on ehtinyt kehittyä määrättyyn asteeseen, tulevat Herran 
tuomiot ja kuritukset, sodat, nälänhädät, ruttotaudit 
j.n. e. Se kuuluu Ilmestyskirjan 6:nnen luvun toisen, kolmannen 

ja neljännen sinettinäyn mukaan Jumalan vanhurskaaseen 
maailmanhallintaan aikojen loppuun saakka. Sitä 
eivät voi mitkään uudet keksinnöt, ei korkea sivistys, ei lain 
säädäntö eivätkä kansainväliset kokoukset estää. Epäjumalisuuteen 
eksynyt sivistys tulee aina syömään omat sikiönsä. 

Herran tuomiot tulevat, ei vain törkeitten jumalankieltäjäin 
ja muitten jumalattomien takia, vaan myös niiden jumalisten 
takia, joiden jumalisuus on vain tietopuolisen opin 
harrastusta tai muodollista tapajumalisuutta, sellaista, joka 
muotoihinsa, määräaikoihinsa ja määräpaikkoihinsa jähmettyneenä 
on jäänyt hedelmää kantamattomaksi, kuolleeksi pääomaksi 
eikä ole silloin muuta kuin epäjumalanpalvelusta. 

Tämä kuollut kristillisyys voi toisin vuoroin ilmetä hyvinkin 
eloisana, innokkaana ja hehkuvana, kun ei ole mitään 
uskon koetuksia ajallisten vaikeuksien muodossa, mutta niiden 
kohdatessa se osoittaa petollisuutensa ja hyödyttömyytensä. 
Sentähden Herra tuota vaarallista asemaamme valittaen 
huudahtaa: »tämä kansa lähestyy minua suullansa ja 
kunnioittaa minua huulillansa, mutta heidän sydämensä on 
kaukana minusta.» 

Mutta kun Jumala antaa jonkin yleisemmän kurituksen 
tulla kannettavaksemme, ei se vielä merkitse sitä, että yksilö, 
kansa tai kirkko olisi auttamattomasti hukassa. On kyllä 
totta, että sen seulomisen kautta, minkä jokin suuri, yleisempi 
onnettomuus synnyttää ihmismielissä, osa ihmisistä 
voi entisestäänkin paatua, kuten kävi esim. kuningas Ahabin, 
joka kiukustuneena etsi Eliata tappaaksensa. Voipa 
paatumus mennä niinkin pitkälle, että käydään herjaamaan 
taivaan Jumalaa; mikä aikojen kuluessa siellä täällä tavattava 
ilmiö näyttää aikojen lopulla esiintyvän entistä yleisempänä 
ja huippuunsa kehittyneenä, Ilmk. 16: 8 — ii. 

Mutta toisaalta voi kaavoihinsa jähmettynyt kristillisyys 
juuri kurituksen alla tulla herätetyksi uuteen eloon. 

Kun Herra vähän myöhemmin tekstissä kerrottua tapausta 
ilmoittaa kiusatulle Elialle, että Israelissa löytyy seitsemän 

tuhatta henkilöä, jotka eivät ole polviansa Baalille notkistaneet, 
niin tämä voi suurelta osalta olla sen kurituksen seurausta, 
jota suuri nälänhätä merkitsi. 

Mutta jo ennen tämän kurituksen puhkeamistakin oli 
Israelissa arvatenkin ollut sellaisia yksilöitä, joiden jumalisuus 
oli jotakin enemmän kuin paljasta ulkonaista muodollisuutta 
ja joille hirveä nälänhätä ei tullut niin paljon kurituksena, 
vaan enemmän uskon koetuksena, uuden uskon 
asteen saavuttamista varten. Niin kai oli m. m. kuningas 
Ahabin palatsipäällikön Oobadjan laita, joka »oli hyvin herraapelkääväinen 
mies.» (18: 3). 

Herra Jeesus tosin sanoo: »Monta leskeä oli Israelissa 
Elian aikana eikä Eliata lähetetty kenenkään heidän 
luo, vaan ainoastaan leskivaimon luo Sidoninmaan Sareptaan
», Luuk. 4: 25, 26. Mutta tämän Jeesuksen sanan ei 
tarvitse merkitä sitä, ettei Israelissa olisi ollut ketään Jumalaa 
pelkäävää leskivaimoa, vaan ainoastaan sitä, ettei heidän 
uskonsa ollut niin suuri, että olisi kestänyt juuri näin 
kovan koetuksen, mitä Elian vierailu tuolle leskivaimolle merkitsi 
hänen silloisissa oloissaan. 

Hirvittävä nälänhätä jo sinänsä oli ankara uskon koetus 
tuolle leskellekin. Moni varakkaampikin oli varmaan sen 
alla paatunut ja katkeroitunut Jumalaan, käynyt napisemaan 
häntä vastaan ja kovettunut armottomaksi köyhempiä lähimmäisiänsä 
kohtaan. Niinhän useimmat meistäkin tekevät, 
kun kovin kallis aika tai muu kärsimys tai vaiva kohtaa. 

Mutta toisten uskon juuret ovat syvemmällä.. He jaksavat 
ottaa kärsimyksen Jumalan kädestä hyvin ansaittuna rangaistuksena. 
Voivat tunnustaa psalmiveisaajan kanssa: »Hyvä 
oli minulle, että minut nöyryytettiin, jotta oppisin säännöksiäsi. 
Herra, minä tiedän, että tuomiosi ovat vanhurskaat 
ja että sinä uskollisuudessasi olet minua kurittanut.» 
Ps. 119: 71, 75. 

Myöskin noiden mainittujen 7000 israelilaisen joukossa 
saattoi olla tällaisia Herran opetuslapsia, jotka nöyrtyivät 

Jumalan väkevän käden alle. Mutta, osittain ehkä myös 
Ahabin vihaa peläten, ei kukaan heistä, Jumalan silmillä 
arvioituna, olisi kestänyt pahentumatta tätä uutta koetusta, 
Elian ruokavieraaksi ottamista. Sen koetuksen kesti vain tuo 
Sarpatin leski ja sen vuoksi on meillä syytä pysähtyä hänen 
oppilaikseen. Siinä oli oppimista itse profeetta Eliallekin. 

Olihan Elia kylläkin tottunut kuulemaan Herran käskyjä. 
Ja olivathan kaarneet, tuomalla hänelle ruokaa Keritin puron 
partaalle, antaneet hänelle lisävakuutuksen siitä, että Herra 
voi löytää ja käyttää millaisia välikappaleita hyvänsä tahtonsa 
toteuttajiksi. Tämäkin antoi tukea uskolle, että joku 
pakanallisen Sarpatin leskivaimo voi vähintään yhtä hyvin 
kuin kaarneet ottaa hänet täyshoitoonsa. 

Mutta se oli kai sittenkin Elialle yllätys, että tuo vaimo 
oli niin köyhä, miksi hän ilmeni. »Niin totta kuin Herra, 
sinun Jumalasi, elää, minulla ei ole leipäkakkuakaan, vaan 
ainoastaan kourallinen jauhoja ruukussa ja vähän öljyä pullossa.
» Herran lähettämänä ja Herran lupausta muistaen 
tapasi Elia kuitenkin omalle uskollensa pohjan, niin että 
saattoi vaimolle vakuuttaa: »jauhot eivät lopu ruukusta, eikä 
öljy tule puuttumaan, pullosta siihen päivään asti, jona 
Herra antaa sadetta maan päälle.» 

Mutta että vaimo heti meni ja teki niinkuin Elia oli sanonut, 
se oli kai Eliallekin uusi yllätys. Ei hän ollut voinut 
aavistaa, että pakanallisesta Sarpatista saattoi löytyä jotakin 
tuollaista uskonnollisuutta. Kuinka nöyryyttävää oli yhtäältä 
todeta,.ettei Herra sellaista uskovaista löytänyt oman 
kansansa piiristä! Kuinka virkistävää, ilahduttavaa ja rohkaisevaa 
oli toisaalta tuskallisesti vaivatulle erämaan profeetalle 
uskonnollisessa yksinäisyydessään tavata tuollainen 
pieni, kukoistava keidas kuloksi poltetun uskonnollisen erämaan 
partaalla, jollaiseksi erämiaksi hän puolestaan Israelin 
oli arvioinut. 

Tuon köyhän leskivaimon usko Jumalan siunaukseen ja siitä 
johtuva lähimmäisenrakkaus Eliata kohtaan oli todellakin 

---131--- 

suuri Jumalan ihme, suurempi kuin Jumalan lähettämä 
nälänhätä ja kaarneitten järjestämä ruokala. 

Herran on täytynyt ja täytyy muulloinkin lähettää yleisiä, 
raskaita koetuksen aikoja, myöskin sen vuoksi, että niiden 
kautta seulottaisiin näkyviin salassa olleet uskovaiset 
todistukseksi niille, jotka eivät ole uskoneet sellaista uskoa 
voivan löytyä, ja tuomioksi niille, jotka ovat saaneet paljon 
runsaammin nauttia Jumalan hyvyyttä, eivätkä ole sittenkään 
Jumalalle kunniaa antaneet. 

Mutta nyt voi joku arka sielu säikähtäen käydä vaikeroimaan: 
voi minua raukkaa, kyllä Herra on minussakin armotyönsä 
alkanut, ahdistamalla minut tunnustamaan syntini ja 
turvaamaan hänen armolupauksensa, mutta minä raukka 
olen niin kärsimätön koetuksien kohdatessa, olen napisevainen, 
katkeramielinen. 

Kuule! Tuo tuskallisesti vaivattu tuntohan on jo Sarpatin 
lesken Jumalan suurta armotyötä. Tämä leskivaimo oli luonnostaan 
aivan samanlainen, yhtä turmeltu kuin sinä ja minä. 

On niin liika yleinen se käsitys Jumalan suurista pyhistä, 
että he ovat aina olleet ikäänkuin jossakin taidenäyttelyssä 
näkemämme kauniit, viimeistä piirtoa myöten sopusuhtaisesti 
täydelliset kuvapatsaat. 

Kun kuulemme evankeliumista paisumiaan sairastavan, 
koirien nuoleskeleman Lasaruksen kärsivällisesti, hiljaisesti 
kantaneen raskasta kohtaloaan, rikkaan miehen komeutta 
kadehtimatta, jättää se mieleemme kuvan tuollaisesta stereotypeeratusti 
täydellisestä ja valmiista ihmisestä, jonka antama 
esikuva tuntuu yhtä saavuttamattomalta kuin kaukaiselta 
muinaismuistoesineeltä. Ja kuitenkin saattoi tuo 
Lasarus rikkaan miehen portaitten kupeella joutua yhäti 
taistelemaan tulista rukoustaistelua kateutensa ja tyytymättömyytensä 
alaspainamiseksi, raskaan sosiaalisen ristiriidan 
voittamiseksi ja sielun rauhan saavuttamiseksi. 

Samoin oli Sarpatin leskellä luonnostaan yhtä häijy ja 
haihattelevainen sydän kuin meilläkin. Hän oli ollut yhäti 

kiusattu, kiusattu miehensä kuollessa ja kiusattu hirveän 
nälänhädän ahdistaessa. Ja niin oli hän kai nytkin Elian 
vaatimusten edessä. Saattoivatpa ehkä syrjäiset ihmisetkin 
kiusauksen painetta lisätä huomauttamalla tähän suuntaan: 
oletko hullu, kun kaiken kärsimyksesi lisäksi otat vielä tuon 
laiskan hengenmiehen elättääksesi ja käyt hänelle papin 
palkkaa maksamaan. 

Jotenkin tuohon tapaan olisivat ainakin meidän keskellämme 
monet naapurivaimot tuolle leskelle huudelleet. Ja tokkopahan 
Siidonin vaimot lienevät siinä suhteessa parempia 
olleet. Kyllä kai useinmiat heistä olivat niiden Israelin vaimojen 
kaltaisia, joiden luo Herra ei ollut voinut Eliaa lähettää 
juuri siitä syystä, että heidän sydämensä olivat jotenkin 
sellaisessa vireessä kuin edellä viitattiin. Sitäpaitsi, olihan 
Sarpatin leskellä erinomainen tilaisuus turvautua siihen keinoon, 
mihin siivonmiat uskottomat nytkin turvautuisivat, 
huomauttamalla, että profeetta voisi kääntyä paikkakunnan 
rikkaampien ihmisten puoleen, joilla on paljon suurenmiat 
varastot jauhoja ja öljyä, kuin mitä hänen ruukussansa ja pullossansa 
on. Mutta se on ihmeellistä, että tuo leski kussakin 
kiusauksessa kuuli sydämessään enenmiän Jumalan ääntä 
kuin turmeltuneen luontonsa vaikutuksia. 

Ja siten Sarpatin lesken usko ja rakkaus oli jotakin yliluonnollista, 
oli kokonaan Jumalan tekemä ihme, suurempi 
ihme kuin öljyn ja jauhojen riittäminen. Varmaan Eliakin 
tätä ihmettä ihmetteli ja sai — kuten edellä viittasimme — 
masentuneelle, vaivatulle sielullensa uuden, ihanan todistuksen 
Israelin Jumalan armosta ja rakkaudesta. Ja tämä 
elämys lesken täyshoidossa oli hänenkin sisällisen ihmisensä 
kasvattamiseksi sangen siunattu oppikurssi muistuttamaan, 
että suuri usko ilmenee muutenkin eikä vain Elian julistaessa 
Jumalan tuomioita milloih nälkävuosiksi, milloin Baalin 
profeettain pään menoksi, 18:40. 

Yhtä opettavaista lienee ollut Elialle, niinkuin on meillekin, 
todeta, että Sarpatin lesken usko kesti vielä senkin koetuksen, 

että hänen ainoa poikansa kuoli Elian vierailun aikana. Ehkäpä 
moni meistä olisi jo silloin suuttunut Jumalaan, valittaen 
kohtalon käyvän liian kovaksi. Mutta leski tunnusti 
nöyrästi vaikeroiden, että tämäkin isku tapahtui hänelle hänen 
pahuutensa, syntinsä rangaistukseksi, 17: 18. 

Tällainen jatkuva nöyrtyminen Jumalan käsiin oli suurempi 
Jumalan ihme kuin se, että Elia herätti pojan henkiin. 
Sillä kaikki kuolleet voi Herra herättää, mutta harvoja ihmisiä 
saa Herra sellaiseen mielenmuutokseen, sellaiseen ihmeteltävään 
uskon ja rakkauden harjoitukseen ja sellaiseen syvälliseni 
synnin tuntoon, johon hän tuon lesken oli saanut. 
Ja tämä nöyrä kelvottomuutensa ja mahdottomuutensa tunteminen, 
se se olikin salattu pohja ja edellytys jatkuvalle 
Jumalan työlle uskon ja rakkauden harjoittamiseksi. 

Kuinka koruttoman yksinkertaisena, vaatimattomana ja 
arkipäiväisenä ilmeneekään tämä Sarpatin lesken sosiaalinen 
uskonnollisuusl Näyttää siltä, ettei hän itse — yhtä vähän 
kuin kanaanealainen vaimo Jeesuksen edessä — tiennyt 
ollenkaan uskoa ja rakkautta omaavansa. Tuskinpa hän olisi 
voinut kenellekään tunnustaa olevansa uskovainen. Hän 
tunsi vain »pahat tekonsa.» Ja kuitenkin itse Jeesus arvioi 
hänen panoksensa Jumalan valtakunnan historiassa Herran 
suurten pyhien korkeitten saavutuksien arvoisiksi. 

Kristillisyys ei ole ensi sijassa juhlahumussa eikä hurmoksissa 
kulkemista, vaan sellaista, mitä Sarpatin leski edustaa. 
Tätä jälkimmäistä tarvitsee myös nykyinen, elinvoimansa 
tuhlannut kristikunta. Se on tarpeen tälle jumalattomuudessaan 
harhailevalle kansalle Herran tuomion ja myös Herran 
armon, uskollisuuden ja rakkauden kirkastamiseksi. 

Juhla- ja hurmoskristillisyys voi joskus myös merkitä 
jotakin, mutta useimmiten on se yhtä hyödytöntä kuin pakanain 
uskonnonharjoitukset, jotka myös voivat ihmiset hurmoksiin 
viedä. Monet haluavat kulkea mukana tuollaisessa 
humussa. Mutta kuka tahtoo käydä Elian kanssa 
— Sarpatin lesken oppilaaksi? 

Haluan tulla yksinkertaiseksi, 
Isoovaks', tyhjäks', oikein köyhtyneeksi, 
Ja Herra kyllä armon siihen sois, 
Vaan silloin sydän vetäytyypi pois. 

Ah Herra, saanenko sen päivän nähdä, 
Jolloinka minun uskossa saat tehdä 
Pysyväiseksi luona ristisi, 
Ja sanallesi kuuliaiseksi. 

SARPATISTA KARMELILLE. 

Ja kun oli tullut se hetki, jolloin ruokauhri uhrataan, astui 
profeetta Elia esille ja sanoi: »Herra, Aabrahamin, Iisakin ja 
Israelin Jumala, tulkoon tänä päivänä tiettäväksi, että sinä 
'olet Jumala Israelissa ja että minä olen sinun palvelijasi ja 
että minä olen sinun käskystäsi tehnyt kaiken tämän. Vastaa 
minulle, Herra, vastaa minulle, jotta tämä kansa tulisi näkemään, 
että sinä, Herra, olet Jumala ja että sinä olet kääntänyt 
heidän sydänensä takaisin.» Silloin Herran tuli iski alas ja 
kulutti polttouhrin, puut, kivet ja mullan sekä nuoli veden, joka 
oli ojassa. Kun kaikki kansa näki tämän, heittäytyivät he kasvoillensa 
ja sanoivat: »Herra on Jumala! Herra on Jumala!» 

i Kun. 18: 36—39. 

Edellisestä luvusta näimme, kuinka Sarpatin lesken uskon 
voitot yksilöllisen uskon historiassa näkyvät yhtä suuriarvoisiksi 
kuin Jumalan suurten pyhien suuret' saavutukset. 

Mutta Israelin kansan yleisen historian kannalta joutuvat 
ne niihin liittyvine tapahtumineen aivan varjoon sen rinnalla, 
mitä tekstimme mukaan Karmelilla tapahtui. Sinne 
siirrymme. 

Ken nyt iltapimeässä Välimeren-laivalla lähestyy Palestiinan 
rannikkoa, satamakaukunki Haifa päämääränä, voi, jo ennen 
kuin kaupungin valot alkavat näkyä, huomata horisontissa 
yksinäisen valon tuikkeen. Tämä valo tervehtii meitä 
Karmelin vuorelta, katolisen Karmeliitta-munkkikunnan 
luostarista. Aamulla, päivän valjettua on siinä laivan kannelta 
katselevalle koko vuori silmäin edessä ja sen juurella 
Haifan kaupunki. Nousemalla autolla ylös vuorelle voi siinä 
seisoessaan saada elävästi sielunsa silmäin eteen koko sen 

tavattomasti valtaavan näytelmän, mistä tekstimme kertoo 
loppu osan. 

Ei ole kumma, että Elia valitsi tämän paikan suuren taistelunsa 
asemapaikaksi. Vaikka Karmelin vuori ei ole korkeimmaltakaan 
kohdalta korkeampi kuin 552 metriä, tuntuu siellä 
ikäänkuin olisi paljon yläpuolella ihmisten jokapäiväisen 
arkielämän pikkumaista hulinaa ja lähempänä suuren Jumalan 
suuria ajatuksia, kaikkivallan ja vanhurskauden ajatuksia. 
Vuorelta länteen päin aukenee auringon loisteessa 
Välimeren sinertävä, rannaton ulappa, jonka yläpuolella kerran, 
pilvettömän taivaan rannalta, ilmestyi kolme ja puoli 
vuotta kestäneen paahtavan poudan jälkeen »miehen kämmenen 
kokoinen» pilven hattara, sittenkuin Elian suurtyön 
jälkeen hänen palvelijansa oli käynyt sitä seitsemän kertaa 
tähyilemässä. On niinkuin sen vieläkin hengessänsä näkisi 
nousevan meren äärestä Välimeren heleän siniselle taivaalle 
ja ikäänkuin korvissansa kuulisi lähestyvän sateen 
kohinan, kuten sen Elian korva kuuli jo ennenkuin pilven 
hattaraakaan näkyi, 18: 41 — 45. 

Itään ja kaakkoon päin Karmelilta avautuu niinikään silmän 
kantamaton aukea, Jesreelin hedelmällinen laakso, nykyään 
suureksi osaksi viljelemätön, ulottuen useampia penikulmia 
pitkänä ja pari, kolme penikulmaa laajana lähelle 
Nasaretia Galileassa. Oikealle kädelle antautuvina, laakson 
rajavartioina, seisovat tuonnempana Megiddon vuoret jaGilboan 
vuoret, joiden lähettyvillä on Vanhan Testamentin 
aikana monet taistelut taisteltu, toisenlaiset kuin mitä Elia 
taisteli. 

Siellä Israelin tuomari Gideon löi midianilaiset Harodin 
luona (Tuom. 7). Siellä voittivat filistealaiset Saulin ja ahdistivat 
hänet itsemurhan tekoon. Samoilla seuduin kaatui 
myös hurskas Josia-kuningas, egyptiläisen armeijan ahdistaessa. 
Toisella laidalla Jesreelin laaksoa, jonka Kiisonin 
puro halkaisee, näkyy loitompana horisontissa Taborin vuori, 
jolla, tarkistamattoman perimätiedon mukaan, Jeesuksen kirkastuminen 

---137--- 

olisi tapahtunut ja jonka lähettyvillä Napoleon 
löi 10 kertaa hänen joukkoansa suuremman turkkilaisen armeijan. 
Myöskin makkabealaisten ja ristiretkien aikana 
siellä sotataisteluja käytiin. 

Syvälle mieleen painuvat valtavat näköalat siinä viehättävässä 
aamupäiväauringon valossa Karmelilla nostattavat 
siten mieleen monia historiallisia muistoja, jotka luovat merkilliset 
puitteet tekstimme esittämille Karmel-muistoille. 

Useasti ovat niillä seuduin kymmenet ja sadat tuhannet seisoneet 
rintamassa toisiansa vastaan ja punanneet omalla ja 
toistensk verellä Kiisonin puron veden, kuten sen profeetta 
Eliakin suuren näytelmänsä viimeisessä näytöksessä teki, 
tapattaessaan, vanhatestamentillisen teokratian vallan käyttäjänä, 
tuon puron partaalla 450 Baalin profeettaa. Mutta 
kuinka toisenlaiset ovat olleet syyt ja pyyteet noilla muilla 
kuin Elialla! Kuinka vähän niissä taisteluissa oli kysytty 
Jumalan kunniaa, mikä oli Elialla ainoana vaikuttimena, 
ja niin painavana, että hän oli valmis yksinään seisomaan 
kaikkia vastaan ilman muuta asetta kuin Jumalan sana suussansa 
ja oli myös valmis kaatumaan sen sanan kanssa, jos Jumalan 
tahto niin vaati. 

Jumalan kunnian kirkastamiseksi, Jumalan asian nostamiseksi 
häpeällisestä alennuksen tilasta oli Elia antautunut voimain 
mittelyyn, jättiläiskamppailuun Baalin profeettain 
kanssa. Sitä varten oli hän odottamatta ilmestynyt hänen 
henkeänsä vaanivan kuningas Ahabin eteen, pyytäen hänen 
kokoamaan Karmelille kaikki Baalin profeetat ja koko Israelin 
kansan. Jumalan liiton uudistamiseksi oli hän kokoontuneelle 
kansalle huudahtanut: »Kuinka kauan te onnutte molemmille 
puolille? Jos Herra on Jumala, seuratkaa häntä, 
mutta jos Baal on Jumala, seuratkaa häntä.» 

Kun sitten Baalin profeetat, Elian ehdotukseen suostuen, 
olivat turhaan huutaneet Baalilta tulta heidän uhrinsa polttamiseen 
ja Elian Jumala sitä vastoin oli tulella vastannut hänen 
rukoukseensa, laukesi jännitys Herran asian voitoksi. 

»Kun kaikki kansa näki tämän, heittäytyivät he kasvoillensa 
ja sanoivat: Herra on Jumala! Herra on Jumala.» 

Mitähän Sarpatin leski olisi sanonut, jos olisi ollut näkemässä 
näitä Jumalan uusia ihmeitä, joiden rinnalla hänen 
jauhoruukkunsa ja öljypullonsa salaisuus jäi aivan mitättömäksi? 
Ja mitähän ne monet sotapäälliköt, jotka Karmelin 
lähettyvillä olivat miekalla joukkoja maahan lyöneet, olisivat 
sanoneet, kun kymmenet, sadat tuhannet kaatuivat maahan 
aseettoman miehen edessä, kenenkään pakottamatta? 
Siinä ainutlaatuinen tilinteko Israelin kansan ja Jumalanvaltakunnan 
historiassa, tilinteko jumalanpalveluksen ja epäjumalanpalveluksen 
välillä. 

Juuri siihen verraten, että epäjumalainpalvelus oli jo Jerobeamin 
ajoista niin syvälle syövytetty kansan sieluun, oli 
yllättävää, että mikään ihmetapaus saattoi painaa tuon kansan 
maahan tekemään äänekkäästi uskontunnustustansa elävän 
Jumalan edessä. Eikä tämä ollut vain uskontunnustus. 
Se oli myöskin särkevä synnintunnustus. Tuo valtava huuto: 
»Herra on Jumala, Herra on Jumala» merkitsi myöskin kaiken 
tähänastisen epäjumalanpalveluksen ja siihen liittyvän 
syntielämän synniksi tunnustamista. Se oli, ei ainoastaan 
Baalin 450 profeetan tuomitsemista, vaan myös kuningas 
Ahabin ja hänen irstaan puolisonsa Isebelin tuomitsemista, 
Isebelin, joka noille profeetoille antoi elatuksen omasta pöydästään 
ja valtion varoista. 

Miksi ei meidän kansassamme synny tällaista jäidenlähtöä, 
tällaista »Kansan liikettä», yleisen, hengellisen herätyksen 
merkissä? Miksi meillä tyydytään kuolleeseen muotojumalisuuteen, 
samalla kun »Baalin palvelus» rehoittaa monenlaisissa 
eri muodoissa? Yhtäältä julkinen, rietas pakanuus, 
toisaalla kultivoitu pakanuus tieteissä, taiteissa, kirjallisuudessa, 
yhteiskunnallisessa ja valtiollisessa elämässä 
ynnä kotien piirissä. 

Niin. Miksi jatketaan ontumista molemmille puolille? Miksi 
eivät omattunnot herää ja nouse tuota kaikkea hienompaa 

ja törkeämpää jumalattomuutta tuomitsemaan ja rehellisellä 
synnintunnustuksella luomaan pois jääpeittoa keväisen jokitulvan 
tavalla? 

Niin miksi? Siksi, ettei ole keskellämme Eliata, ei Elian 
kaltaisia persoonallisuuksia. Niin vastataan. Ja siinä onkin 
paljon perää. Syntyihän Johannes Kastajan kautta suuri herätys 
Israelissa, ulottuen kaikkiin kansanluokkiin. Ja se 
syntyi ilman mitään ihmetöitä. Ei tarvinnut Jumalan tulta 
taivaasta lähettää, kuten Elian uskonpuhdistusotteissa. Ei 
tarvittu muuta välikappaletta kuin Johanneksen pyhitetty, 
Herralle kokonaan uhrattu personallisuus ja sen kannattama 
koruton totuuden todistus synnistä ja armosta. Se vaikutti, 
se särki, se herätti ja pani kaikki kansanluokat liikkeelle kysymään 
Johannekselta: mitä meidän on tehtävä? 

Mutta juuri sekin, että Johannes raamatussa merkitään 
toiseksi Eliaksi (Matt. ii: 14; Luuk. 1: 17), osoittaa, että 
tässäkin Karmelin herätyksessä oli päätekijänä Elian pyhitetty, 
kokonaan Herralle antautunut persoona ja se, että hän 
oli sellaiseksi, yksinomaan Herran kunniaa etsiväksi Jumalan 
mieheksi ennestään tunnettu. Jos joku muu olisikin saanut 
aikaan tuon tekstissä mainitun ihmetyön, ei ole sanottu, että 
se sittenkään olisi tehnyt sitä vaikutusta kuin se Elian välittämänä 
teki. 

Mutta se on kuitenkin totta toiselta puolen, että yksinomaan 
pyhitetyllä personallisuudellaan ja suullisella todistuksellaan 
ei Elia ollut saanut Israelin kansaa mielenmuutokseen. 
Kun hän nytkin tässä tilaisuudessa oli ennen ihmeen 
tapahtumista lausunut sen lyhyen, voimakkaan parannuskehoituksen, 
josta edellä on mainittu, ei kansa vastannut 
mitään. Eivät tunnot heränneet. Entisellensä jäätiin, 

Ihmetyötä tarvittiin tällä kertaa uskonpuhdistuksen aikaansaamiseksi 
ja Israelin saattamiseksi sen osallisuuteen. Sellaisen 
sisällisen vakaumuksen oli Elia saanut nähtävästi pitkällisen 
rukouskilvoituksen kautta siellä Keritin purolla ja 
Sarpatin lesken leivän siunautumista seuratessansa. Ja niin 

heittäytyi tuo tulisieluinen erämaan profeetta rohkeaan ja 
kohtalokkaaseen arvanheittoon Baalin profeettain kanssa, 
pannen ei ainoastaan oman henkensä, vaan myös Jumalan 
kunnian yhden kortin varaan. 

Miksi Jumala ei nyt anna tuollaisten ihmeitten tapahtua? 

Vaikka nyt keskellämme eläisikin joku Elia-henkinen, 
pyhitetty Jumalan ihminen, joka olisi valmis ja myös täysin 
kouluutettu Jumalan välikappaleeksi ihmetöitä varten, ei 
Herran aika ole kuitenkaan aina sama kuin meidän aikamme. 

Herra joko näkee meihin nähden vielä voivansa voittaa 
tarkoituksensa muillakin keinoin, ilman ihmetöitä, tahi päinvastoin 
näkee tarkoituksensa jäävän saavuttamatta sittenkin, 
vaikka panisi Elian uusia ihmeitä tekemään. Eiväthän kaikki 
Herran profeetat Vanhan Testamentin aikana yrittäneetkään 
ihmeitä sen paremmin kuin Johannes Kastaja, vaikka 
olivat yhtä uskollisia ja yhtä ehdottomasti Herralle antautuneita 
kuin Eliakin. 

Toiseksi eivät kaikki ne Herran opetuslapset, jotka Jumalan 
kunnian ja sielujen pelastuksen takia soisivat voivansa ihmetöitä 
aikaan saada, ole kuitenkaan siihen kypsyneet, vaikka 
niin luulevat. Eivät ole niin itsestänsä kuolleet pois, eivät 
niin tulleet tälle maailmalle ristiinnaulituksi kuin Elia. Eivät 
ole ehkä senkään vertaa rukouksen ja paaston kautta kypsytettyjä 
kuin Jeesuksen apostolit, joiden yritys kerran tehdä 
ihmetyötä erään nuorukaisen parantamiseksi raukesi aivan 
turhaksi, Mark. 9: 

Kuinka täydellisesti Elia oli rukouksessa ja paastossa 
Herran pelon kautta vapautunut ihmispelosta ja Herran suosion 
etsimisen kautta kuollut pois ihmissuosion pyynnöstä, 
osoittaa tekstimme edellä kertomus hänen pelottomasta 
esiintymisestään häntä vainoavan kuningas Ahabin edessä 
(v. 16—19). Myöskin tämä tällainen itsensä uhraava peloton 
tunnustus valmisti sydämessä yhä enemmän tilaa Jumalan 
ilmestymiselle. Se kirkasti hengen silmää näkemään Jumalan 
teitä ja tarkoituksia. Sellainen vieläkin antaa toisin vuoroin 

varmuutta siitä, että mitään ihmeitä ei ole tehtävä, ja 
toisin vuoroin taas selvänäköisyyttä ja lujaa uskon uskallusta 
siihen, että ihmettä on yritettävä. 

Mutta kun tuota Elian kypsyyttä puuttuu, ei ymmärretä 
eikä uskalleta antautua Herran käytettäväksi silloinkaan, kun 
Herra tahtoisi käytettäväksensä ihmetyötä varten. Tahi 
toisaalta hengellisessä ylpeydessä, ilman Jumalan tahtoa, 
sellaiseen ryhdytään yhtä kevytmielisesti kuin Baalin profeetat. 
Osoitetaan sitten heidän tavallaan paljon keinotekoista, 
sairaalloista hartautta ja kiivautta, paljon rukoustakin, jopa 
itsensä 'rääkkäämistä hurmoksiin pääsemiseksi. Ja sittenkin 
saadaan syntymään vain Baalin profeettain humpuukia, johon 
Jumala ei tunnustaudu. 

Sen kautta voidaan kylläkin pettää herkkäuskoisten mielet, 
kuten Baalin profeetatkin tätä ennen olivat onnistuneet 
tekemään. Voidaan saada syntymään jotakin uskonnollisuutta 
ympäristössä, mutta ei mitään Elian henkistä rajan käyntiä 
totuuden ja valheen, lihallisen ja hengellisen välillä. 

Mutta siinäpä juuri onkin kristikunnan suurin vaara, että 
sen johtajat, kirkkojen, seurakuntien, uskon suuntien ja hengellisten 
liikkeiden johtajat, eivät ehkä edes Elian herkkyydellä 
tunne itsessään ja omassa joukossaan tarvittavan syvempää 
raamatullista herätystä ja uskon puhdistusta. 

Niinhän olivat Israelissa asiat, että vaikkakin Baalin palvelusta 
suosittiin, niin toisaalta elävän Jumalan palveluskin oli 
vielä käynnissä Mooseksen lain mukaan. Herran temppelissä 
uhrattiin säännöllisesti. Niin nytkin juuri samalla aikaa 
kuin Elia uhrinsa toimitti, v. 36. 

Mikäli Herran viralliset palvelijat ovat kyllästettyjä maailmalla, 
kulttuurimaailmalla tai poliittisella, sosialisella tai taloudellisella 
maailmalla, sikäli he eivät näe kansamme uskonnollista 
vaaraa niin suureksi kuin se on, eivät voi syttyä 
Elian tavalla, eivät voi kelvata Herran aseiksi, eivätkä saa 
häneen tarpeellista otetta. Siten tyydytään ontumaan molemmille 
puolille ja palvelemaan yhtä rintaa Baalia ja Jumalaa. 

Ei ole niin ollen kumma, jos eivät kansan sydämet nyt 
olisi kylliksi valmistuneet ottamaan Elian ihmetyötä parannukseksi, 
jos Elia keskellemme ilmestyisi. Ei Israelkaan olisi 
ollut siihen valmis, jos Elia olisi aikaisemmin tullut ihmetyötänsä 
tekemään. Mutta sitten vasta, kun Jumalan kuritus 
oli painanut kansaa kolme vuotta kestäneen kuivuuden, 
kalliin ajan ja nälänhädän muodossa, olivat sydämet sen 
verran talttuneet, että Herra saattoi tulen kautta taivaasta puhua. 
Tämä Herran kuritus olikin Karmelin herätyksessä 
ehkä tärkein tekijä. 

Ken siis Jumalalta ihmetöitä kaipaa Jumalan seuraajaksi 
ruvetakseen, olkoon ensin valmis ottamaan Jumalan kurituksen 
kantaaksensa. Se on järjestys. 

Ja sittenkin vielä voi käydä niin, että kurituskin jää valmistuskeinona 
tehottomaksi. Kokonaiset kansat voivat Herran 
kurituksien alla paaduttaa itsensä, kuten Ilm. 16: 8 — mnnen 
valossa voimme nähdä. Ja että niin voi käydä, voimme ymmärtää 
siitä, kun itsekin voimme yksilöllisen kurituksen kohdatessa 
käydä kärsimättömästi kiukuttelemaan ja napisemaan: 
miksi minun pitää tällaista saada kannettavakseni, olenko 
minä suurempi syntinen kuin tuo ja tuo, jotka pääsevät niin 
paljon vähemmillä kärsimyksillä? 

Mikäli näin käy, silloin ei ole Jumalan ihmetöistä meille 
mitään hyötyä. Silloin emme voisi edes Israelin kanssa häveten 
vaieta, jos Elia meille jyrkästi huomauttaisi: kuinka 
kauan onnutte molemmille puolille j. n. e. Voisimme käydä, 
vastoin vaikenevaa Israelia, puolustautumaan Herran nuhteen 
edessä. 

Mutta silloin emme myöskään voisi edes erottaa Jumalan 
ihmeitä perkeleen toimeenpanemista ihmeistä. Sillä 
vaikka Baalin profeetat kyseenalaisessa tilaisuudessa eivät 
pimeyden vallan edustajina kyenneetkään ihmettä tekemään, 
niin tämä valta niitä on kuitenkin tehnyt ja varsinkin aikojen 
lopun lähetessä palvelijainsa kautta tulee niitä yhä suuremmassa 
määrässä tekemään. Jeesushan sanoo: »Vääriä 

kristuksia ja vääriä profeettoja nousee ja he tekevät suuria 
tunnustekoja ja ihmeitä, niin että eksyttävät, jos mahdollista, 
valitutkin», Matt. 24: 24. Ja sitä enemmän olemme alttiit 
joutumaan tuollaisten henkien petettäviksi, kuta enemmän 
nurisemme Herran käden lyöntien alla. 

Mitenkä välttää tuo hirvittävä vaara, joka meillä on suurempi 
kuin muinaisella Israelilla? 

Ainoastaan siten, että alistumme usköllisemmiksi Herran 
sanan opetuslapsiksi jo ennenkuin Herran kurittava käsi 
meitä kovemmin lyö. 

. Kunpa tahtoisimme raamatun sanaa kuulla sen tuomioissa 
ja armon julistuksissa Elian ihmeitä odottelematta! Silloin 
saisimme yhä enemmän nähdä ihmeitä omassa elämässämme, 
Jumalan kaikkivallan, viisauden, ja rakkauden ihmeitä. Jumalan 
sanan oppilaina, Herran kouluun alistuessamme, Herran 
anteeksiantavan ja uudistavan armon kautta siunattuina 
alkaisi koko entinenkin elämämme aina lapsuuteen saakka 
näkyä syntihaavojen rinnalla yhtämittaiseksi Jumalan ihmeitten 
sarjaksi. Ja silloin emme ulkonaisia Elian ihmeitä 
kaipaa. 

Mutta silloin kyllä saavutamme jotakin Elian hengestä, 
Elian tinkimättömästä jumalanpelosta. Ja vaikka meillä ei 
olekaan niin tärkeä asema kuin Elialla oli, saisimme Herran 
koulussa kuitenkin tuntea hänen kanssansa Herran sisällistä 
läsnäoloa, joka vapauttaa ihmisorjuudesta ja ihmissuosion 
lumoista, kun antaa varmuutta Herran suosiosta ja varjeluksesta. 

Sitä tietä, mutta ei Elian ihmetyötä kaipailemalla eikä myöskään 
viisastellen arvostelemalla, tulee Elia Karmelilta yhä 
lähemmäksi meitä myöskin Herran lähetystyön tekijänä, 
niin että mekin opimme opastamaan tilanteen mukaisesti 
toisiakin pois ihmisten turhista, pikkumaisista kahinoista suuren 
Jumalan ijäisyysajatuksia lähemmäksi. 

Senkin, jonka Herra on ehkä jonkin maagillisen ihmeen 
kautta saanut herätykseen, tarvitsee siten kuin on edellä viitattu 

hänen sanansa opetuslapseksi käydä, että hänen parannuksensa 
tulisi pysyväiseksi. 

Tämän sanan laiminlyömisen takia jäi Israelinkin parannus 
Karmelilla vain hetkelliseksi. 

Kunpa Herra saisi meidät hänen tarkoittamassansa mielialassa 
joka aika ja kaikissa vaiheissa tunnustamaan: Herra 
on Jumala, Herra on Jumalal 

Osoita Herra Sun kunnias, voimas, 
Suo valtakuntasi lähestyä, 
Johdata kansamme totuuden tuntoon, 
Että vois* pelkosi lisääntyä; 
Pyydämme suita Henkesi tulta, 
Että vois* laumasi enentyä. 

USKON VOITOT USKON PETTYMYKSISSÄ. 

Niin Naeman tuli hevosineen ja vaunuineen ja pysähtyi 
Elisan talon oven eteen. Ja Elisa lähetti hänen luokseen sanansaattajan 
ja käski sanoa: »Mene ja peseydy seitsemän kertaa 
* Jordanissa, niin lihasi tulee entisellensä, ja sinä tulet puhtaaksi.» 
Mutta Naeman vihastui ja meni matkaansa sanoen: »Minä luulin 
hänen toki tulevan ja astuvan esiin ja rukoilevan Herran, 
Jumalansa, nimeä, heiluttavan kättänsä pyhään paikkaan päin 
ja niin poistavan pitalin. Eivätkö Damaskon virrat, Abana 
ja Parpar, ole kaikkia Israelin vesiä paremmat? Voisinhan yhtä 
hyvin peseytyä niissä tullakseni puhtaaksi.» Ja hän kääntyi 
ja meni tiehensä kiukustuneena. Mutta hänen palvelijansa 
astuivat esiin ja puhuttelivat häntä ja sanoivat: »Isäni, jos 
profeetta olisi määrännyt sinulle jotakin erinomaista, etkö 
tekisi sitä? Saati sitten, kun hän sanoi sinulle ainoastaan: 'Peseydy, 
niin tulet puhtaaksi'.» Niin hän meni ja sukelsi Jordaniin 
seitsemän kertaa, niinkuin Jumalan mies oli sanonut; ja hänen 
lihansa tuli entisellensä, pienen pojan lihan kaltaiseksi, ja hän 
tuli puhtaaksi. 

Sitten hän palasi Jumalan miehen luo, hän ja koko hänen 
joukkonsa, meni sisälle, astui hänen eteensä ja sanoi: »Katso 
nyt minä tiedän, ettei Jumalaa ole missään muualla maan 
päällä kuin Israelissa. Ota siis vastaan jäähyväislahja palvelijaltasi.
» Mutta hän vastasi: »Niin totta kuin Herra elää, jota 
minä palvelen, en minä sitä ota.» Ja Naeman pyytämällä pyysi 
häntä ottamaan, mutta hän epäsi. Niin Naeman sanoi: »Jos 
et tätä otakaan, salli kuitenkin palvelijasi saada sen verta maata, 
kuin muulipari voi kantaa. Sillä palvelijasi ei enää uhraa polttouhria 
eikä teurasuhria muille jumalille kuin Herralle.» 

2 Kun. 5: 9 — 17. 

Naemanin ja profeetta Elisan kohtaus ei ole nähtävästi 
kerrottu ensi sijassa sen takia, että Naeman Elisan välittämän 
ihmeen kautta parantui pitalitaudista. 
10 

— Luvatun maan perillisinä 

Ansaitseehan sekin kyllä tulla kerrotuksi. Mutta sellaista 
kuitenkin tapahtuu joka päivä lukemattomille ihmisille 
maailmassa. Yhäti parantuu sairaita monenlaisista taudeista 
ihmeellisellä tavalla. Samoin tulevat toiset autetuiksi 
muista ajallisista kärsimyksistä ja onnettomuuksista. Mikä 
välittömästi, mikä jonkun välikappaleen kautta. 

Apu tulee aina samalta Jumalalta, jolta Naemankin avun 
sai. Onko siinä sitten välikappaleena Elisa tahi joku muu, 
se on toisarvoinen asia. Eivät välikappaleet missään tapauksessa 
ole voineet eivätkä voi apua tuoda. Ei lääkärit sairaudessa 
eivätkä muut auttajat muussa hädässä voi sitä tehdä 
muutoin kuin että Herra on ollut siunaamassa. Kun hän siunauksensa 
pidättää, saavat vaikka koko taivas ja maa yhtyä 
yrittämään, eikä mitään apua tule. 

Tämän välikappaleitten avuttomuuden joutuvat ihmiset 
toteamaan ja tunnustamaan lukemattomissa tapauksissa, 
jolloin ei ole apua saatu. Mutta se jää tunnustamatta silloin, 
kun on autetuksi tultu. Silloin olisi kunnia annettava Jumalalle, 
mutta se annetaankin välikappaleelle, joka silloinkin 
oli itsessään aivan avuton. 

Onhan paikallaan, että jälkimmäistäkin jollakin tavalla 
muistetaan, niinkuin Naemankin muisti. Kiitollisuus ihmisiäkin 
kohtaan on kristillinen velvollisuus. Mutta se on 
ihmeellistä, että Naeman ei pysähtynyt siihen, vaan tunsi 
niin elävästi Elisan välityksessä elävän Jumalan käden, että 
se vaikutti hänessä hengellisen herätyksen, täydellisen mielenmuutoksen, 
niin että hän antautui kokonaan elävän Jumalan 
palvelukseen, kuten hänen liikuttava vakuutuksensa 
osoittaa, vv. 15 — 17. Juuri tämä puoli Naemanin historiassa 
on merkille pantava. 

On surullista, kun vaivaan ja kärsimykseen joutunut ihminen 
ei hätäänsä etsi Jumalan apua. Ja niinhän oli niiden 
monien Elisan aikaisten juutalaisten pitalisten laita, joista 
Jeesus sanoo: »Monta pitalista miestä oli Israelissa Elisa profeetan 
aikana, eikä kukaan heistä tullut puhdistetuksi, vaan 

ainoastaan Naeman, syyrialainen», Luuk. 4: 27. Mutta on 
surullisempaa vielä, jos olemme Herran apua etsineet ja 
saaneet ja sitten unohdamme Herran. Sitenhän menetteliyät 
ne 9 pitalista miestä, jotka Jeesukselta avun saatuaan 
eivät enää Jeesuksen seuraan palanneet. Ja siten on Herra 
jäänyt saamatta lukemattomilta muilta kiitoksen ja kunnian. 

Kuinka autuaallista olisi Herran armahtamista osaksemme 
saatua antautua Naemanin kanssa Herralle niin kokonaan, että 
opimme ottamaan elämämme pienet ja suuret tapaukset Herran 
kädestä ja näkemään niissä Herran suuria ihmetöitä, 
Herran rakkauden, viisauden ja kaikkivallan ihmeitä. Siitä 
riittää Herran kiittämistä, Herran nimen tunnustamista ja 
uudistuvaa antautumista Herran palvelukseen. 

Ja sehän se tekee »hengessään köyhän» Jumalan lapsen 
elämän sisällöltään niin rikkaaksi ja täyteläiseksi, samalla 
kuin monien paremmassa ulkonaisessa asemassa olevien 
jumalattomain ihmisten elämä on niin surkeasti köyhää ja 
sisällyksetöntä, kun he eivät näe elämässänsä muuta kuin sattumia 
tahi omia ansioita, joista kerskataan niin pöyhkeästi, 
että tullaan sisällisesti entistäkin onnettomammiksi. 

Mutta ennenkuin Naeman pääsi elävän Jumalan tuntemiseen 
ja hänen nimensä ylistämiseen, sai hän kokea samaa, 
mitä muutkin Jumalan lapset ovat saaneet kokea. Tulee 
pettymyksiä. Matka muodostuu niin toisenlaiseksi kuin mitä 
oli lähtiessä kuviteltu. 

On kuultu saarnasta, on luettu Jumalan sanasta Jumalan 
suurten pyhien autuaallisista kokemuksista. On tehty etukäteen 
elävä mielikuva siitä, millainen tulee elävän uskon olla, 
kuinka siinä on paljon valoa, lämpöä, voimaa ja iloa, kuinka 
siinä saadaan niitä ja niitä nähdä ja maistaa Herran suloisuudesta. 

Aivan niinkuin pitalinen Naeman etukäteen kuvitteli, 
kuinka profeetta Elisa tulee ulos asunnostaan, kuinka hän 
kohteliaasti ja rakastettavasti hymyillen ottaa hänet vastaan, 
rukoilee siinä samassa Jumalaansa ja »heiluttaa kättänsä pyhään 

paikkaan päin.» Eikä mitään tällaista tapahtunut. Lyhyt, 
tyly sana vain palvelijan kautta: »mene ja peseydy 
seitsemän kertaa Jordanissa, niin lihasi tulee entisellensä.» 
Vähemmästäkin voi ihminen suuttua, alhaisempikin ihminen, 
tervekin ihminen, saatikka tuskallisen taudin ja rasittavan 
matkan vaivaama korkea sotaherra. 

Mutta sellaisena voi Jumalan pelastustarkoitus, Kristuksen 
armahtava rakkaus meitä kohdata. Sinä rukoilet anteeksi 
antamuksen rauhaa, ja rauhattomuus sielussa tulee suuremmaksi. 
Sinä rukoilet voimaa vanhan ihmisesi kuolettamiseen, 
ja tämä vain näyttää yhä voimistuvan. 

Ja vielä. Sinä toivot tapaavasi miellyttäviä, henkeviä ja 
palvelevaisia pappeja tai muita Herran palvelijoita, saadaksesi 
heiltä tukea, ja sinä voit huomata heidät yhtä tylyiksi ja 
kuivakiskoisiksi kuin Naemanin etsimä, huoneeseensa sulkeutunut 
Elisa. 

Kuule! Sinä kyllä seisot oikealla paikalla — profeetan 
ovella, taivaan ovella. Mutta kun meidän hengelliseen mielikuvaamme 
on kokoontunut niin paljon omatekoista ja muitten 
antamaa, peittämään sitä, mitä Herra on antanut, niin 
täytyyhän Herran noita vieraita kasvannaisia leikata pois. 

Ja siitä nyt riippuu pelastuksemme, sallimmeko Herran 
tuota työtään tehdä. Siinä on koko Pyhän Hengen koulu. 
Herralle on helppo asia istuttaa meidät oksiksi totiseen 
viinipuuhun, mutta paljon vaikeampi on saada oksa hedelmää 
kantavaksi. Siihen tarvitaan kaikki jumalallisen viisauden, 
rakkauden ja vanhurskauden teho, että Herra saisi 
kaikki ennakolta tehdyt, hengellisiksi luulotellut, mutta kuitenkin 
lihalliset mielikuvat kaadetuksi ja aina uudestaan kaadetuksi 
sanansa kautta. Tämä riisuminen tarkoittaa kasvamista 
armossa, siinä armossa, jonka Herra Jeesus on ansainnut 
meille vanhurskaudeksi Jumalan edessä, sovittaessansa 
meidät Jumalan kanssa verensä kautta. 

Me Uuden Liiton lapset emme tarvitse tulla riisutuiksi 
Jumalan sovittamista varten. Ei. Sentähden, että me jo 

olemme hänen kanssansa sovitetut Jeesuksen ristillä ja sen 
tähden, että jo kasteessa, uuden Jordanin vedessä pestyinä 
olemme tuon sovituksen omistukseen päässeet, tarvitsemme 
hedelmää kantaaksemme käydä taivaallisen viinitarhurin 
puhdistettavaksi yhäti, alusta alkaen ja niin pitkin matkaa. 
Aivan niinkuin Jeesus ensimmäisille oppilapsilleenkin sanoi: 
»te olette jo puhtaat sen sanan tähden, jonka olen teille 
puhunut» ja kuitenkin toisaalta puhui heille puhdistamisen 
välttämättömyydestä. 

Tässä koulussa joudumme Naemanin kanssa pettymyksiin. 
Mutta*pettymyksiin kätkeytyvät yhtä hyvin uskon voitot 
kuin uskon tappiot, riippuen meidän jatkuvasta suhteestamme 
Jumalaan. Siinä oli Jeesuksen ensimmäisten oppilasten 
voitollisen edistymisen salaisuus, että he heitä yhäti 
yllättävissä uskon pettymyksissä antautuivat aina uudestaan 
Herran ojennettaviksi. Kävivät hänen sanansa ahdistamina 
yhäti tarkistamaan hengelliset mielikuvansa. 

Puhdas, raamatullinen oppi, luterilaisen tunnustuksen esittämänä, 
on meidän tärkeä tietämään päästä. Mutta sen kaavat, 
vaikka ne kuinka oikeiksi uskottaisiin, eivät meitä pelasta 
ja niihin puitteisiin voi itsekukin meistä sisällyttää yhtä ja 
toista, joka on meistä itsestämme tai »isiltä», mutta ei Jumalasta. 

Kyllä juutalaistytön uskonoppi oli oikea, tuon tytön, joka 
sotavankina joutui palvelukseen Naemanin emännälle ja oli 
tälle sanonut: »Oi jospa herrani kävisi profeetan luona Samariassa! 
Hän kyllä päästäisi hänet pitalistansa»; v. 2, 3. 

Tämän opin mukaan lähti Naeman kylläkin oikealle tielle. 
Mutta hän sisällytti siihen omia mielikuviansa ja kommentaarejansa. 
Ja niin hän eksyi ensin Israelin kuninkaan luo 
ja sai pettymyksen. Ja kun hän vihdoinkin osui Elisan luo, 
sai uuden pettymyksen. 7 Sen vuoksi vain, ettei yksinkertaisesti 
mennyt suoraan Elisan luo ja jäänyt nöyrästi odottamaan 
jatkoa. Uskoi ennemmin omia selityksiänsä ja yritti 
vähällä niiden takia hylätä koko juutalaistytön neuvoman 
oikean tien, luulotellen, että siinä se oli vika. 

Kenellä on koskaan ollut puhtaampaa ja raamatullisempaa 
oppia kuin katolisella kirkolla kolme, neljä vuosisataa oli? 
Ja missä se nyt on? Älkäämme jääkö siihen, että autuaaksi 
tekevä usko on jonkin opin uskomista eli totenapitämistä tai 
sen puolesta taistelemista. Aivan huomaamattamme sekaantuu 
siihen puhtaan opin puitteissa toinenkin henkivalta eikä 
vain Jumala. 

On suuri armo, että silloin pääsemme Herran sanan valossa 
kokemaan jonkin nöyryyttävän pettymyksen. 

Eivät Herran tiellä mitkään ulkoa opitut, ihmisten tekemät 
kaavat kestä. Kaiken täytyy mennä sekaisin. Niin kävi 
Naemanille. NiinNikodemukselle. Mikä lihasta on syntynyt, 
on lihaa. Eikä liha mitään auta, vaikka me sitä kuinka puhtaan 
opin puitteissa hengelliseksi uskottelemme itsellemme, 
Jumalalle ja maailmalle. Tuomituksi sen täytyy tulla Herran 
sanan kautta. 

Oi kuinka paljon Herran täytyy sitten sanansa tehostamiseksi 
painoja panna. Mille pitalitauti, mille keuhkokuume, 
mille muuta! Ja sittenkin niin moni meistä pahentuu 
Herraan ja livistää tiehensä. Pitää lujasti kiinni omista opinkaavoistaan 
ja luo itse tai lainaa muilta niitä vastaavan Kristuskuvan 
ja huudahtelee pontevasti: näin sanoo raamattu 
tahi näin todistaa kirkkomme tunnustus. 

,Oi onnellinen Naeman, joka kuitenkin otit järkesi vangiksi 
uskon kuuliaisuudessa, kuuntelit alhaisten palvelijoittasi 
profeetan sanaa tehostavaa neuvoa (v. i}), et jatkuvasti 
pahentunut Herraan etkä omien mielikuviesi lumoihin jäänyt, 
vaan annoit niiden murskaksi mennä! Onnellinen sinäkin, 
ystäväni, joka annat Herran murskata sinun omatekoisen 
parannuksesi, omatekoisen uskosi, itserakkautesi; luulopyhyytesi, 
ylpeytesi, tietojumalisuutesi!- - Sillä tiellä joutuin 
ensimmäiset oppilapset aina uudestaan Kristuksen käsiin 
ja aina uudestaan huudahtamaan: me näimme hänen 
kirkkautensa^ kirkkauden sellaisen kuin ainosyntyisellä pojalla 
on isältä, täynnä armoa ja totuutta.» 

Ehkä ei kukaan, ystäväni, ymmärrä sinun sielusi ristiriitaa, 
joka voi olla vähintään yhtä tuskallinen kuin Naemanin. 
Ehkä ei kukaan ole sinua Jumalan sanan lupauksiin 
kiinnittämässä tuollaisena vaarallisena ratkaisun hetkenä, 
jolloin saatana tekee ne lupaukset aivan voimattomiksi. 

Mutta kuule! Naemanin yksinkertaiset palvelijat tulevat 
sinullekin avuksi. He kehoittavat »profeetan suljetulla ovella» 
odottamaan Herraa enemmän kuin vartia aamua. Hänen 
kuivista ja hengettömiltä näyttävistä lupauksistaan pyytävät 
rakkaasti siivun odotellessasi kiinnipitämään. He varoittavat 
Ikästelemästä ja juonittelemasta ja palaamasta takasin 
Damaskon virtojen vesiin. 

Ja tiedä, ystäväni, että profeetan oven takana suuri profeettamme 
ja ylipappimme Jeesus rukoilee puolestasi ja 
Naemanin palvelijain työtovereina äärettömät enkelijoukot 
seuraavat jännityksellä taisteluasi; odottavat henkeänsä pidätellen, 
että tekisit Naemanin ratkaisun. Ja voi sitä riemuhuutoa, 
mikä siellä ylhäällä kajahtaa, jos maahan langeten, 
itkien huudat: oi Herra armahda minua, älä jätä minua synteihini 
ja nurjan sydämeni juonitteluihin, pelasta minut 
epäuskoni ja saatanan siteistä lupauksesi mukaan! Siten 
Herra voittaa. 

Tämän ratkaisun kautta vie Herra sinut voittoon seitsemässä 
seuraavassa koetuksessa, kuten Naemanin, v. 10, 14. 
Sillä »kaikille, jotka ottavat hänet vastaan, antaa hän vallan 
tulla Jumalan lapsiksi, jotka uskovat hänen nimeensä.» Ihmeitä 
tapahtuu. Ilo ja riemukin syttyy aikanaan. 

Niin ne sitten aina uudet uskon voitot sisältyvät uskon 
pettymyksiin niille, jotka kiusallisessa pettymyksessään nöyrtyvät 
Naemanin kanssa palautumaan uudestaan hylkäämänsä 
profeetallisen sanan eteen, josta Pietari sanoo: 

»Ja sitä lujempi on meille nyt profeetallinen sana, ja te 
teette hyvin, jos otatte siitä vaarin, niinkuin pimeässä paikassa 
loistavasta kynttilästä, kunnes päivä valkenee ja kointähti 
sydämissänne koittaa.» 

Siinä valossa näkyy myös Herran valvova uskollisuus 
niin suureksi, että se mykistää kaiken oman kerskauksen. 
Niin paljon edellä kuin Naeman onkin niitä, jotka eivät olisi 
lähteneet halvan juutalaistytön saarnaa eikä noitten toisten 
palvelijain kehoituksia seuraamaan, niin nöyrästi täytyi hänen 
toisaalta tunnustaa koko hänen parantumisensa näiden 
ansioksi tai niiden takana vaikuttavan armahtavan Jumalan 
ansioksi. 

Nyt vasta Elisan luota ja Jordanilta palattua kirkastui 
Naemanille perheineen niinkuin tuolle juutalaiselle orjatytöllekin 
Jumalan armon ja rakkauden suuruus siinä, että 
Jumala oli johdattanut tuon tytön sitä varten Naemanin kotiin, 
että Naeman parka tulisi pelastetuksi ei vain pitalistansa, 
vaan myös pakanuudestansa ja kaikista synneistänsä. 

Mutta sinä, ystäväni, joka et ole ehkä vielä lähtenytkään 
»profeetan oven» taa, joka vielä uiskentelet Damaskon virtojen 
vesissä. Kuulel Turhaan sieltä pitalillesi parannusta 
etsit. Turhaan maailmasta sielullesi rauhaa odotat. Etkö 
jo huomaa, kuinka hätäsi on vain lisääntynyt? 

Älä odota, että Herran pitäisi sinuakin varten lähettää erityinen 
lähetyssaarnaaja silti, vaikka sellainen lähetettiin Naemanin 
kotiin pienen juutalaistytön haahmossa. Älä vaadi, 
että Herran pitäisi panna joku vaivattavaksi sinun tähtesi, 
niinkuin tuo pieni sotavanki pantiin kärsimään Naemanin 
pelastumiseksi! Ei Naemanilla ollut sitä Kristuksen evankeliumia, 
mikä sinulla on, eikä sitä »todistajain pilveä», mikä 
sinua ympäröipi. Ja ne todistajat muistuttavat sinulle: »sana 
on sinua lähellä, sinun suussasi ja sinun sydämessäsi, se on 
se uskon sana, jota me saarnaamme», Room. 10: 8, 

AKANA JA PUU. 

Autuas se mies, joka ei vaella jumalattomain tavoin 

eikä kulje syntisten tietä 

eikä istu, missä pilkkaajat istuvat, 

vaan rakastaa Herran lakia 

ja mietiskelee hänen lakiansa päivät ja yöt) 

Hän on kuin puron partaalle istutettu puu, 

joka antaa hedelmän ajallansa 

ja jonka lehti ei lakastu; 

ja kaikki, mitä hän tekee, se onnistuu. 

Niin ei jumalattomat) 
Vaan he ovat kuin akanat, joita tuuli ajaa. 
Sentähden jumalattomat eivät tuomiolla kestä 
eivätkä syntiset vanhurskasten seurakunnassa. 
Sillä Herra pitää huolen vanhurskasten tiestä, 
mutta jumalattomain tie vie perikatoon. 

Ps. 1. 

Tuuli ajaa ja lennättää kevyesti muutakin kuin akanoita. 
Höyhenet lentelevät sinne tänne yhtä heikon tuulen käsissä 
kuin akanatkin. Mutta höyhenen huomaa jokainen heti höyheneksi, 
akanoita sen sijaan voi äkkisilmäyksellä luulla jyviksi, 
joihin ne ovat ennen puimista kuuluneetkin. 

Samoin voidaan eksyä luulemaan jumalatonta ihmistä 
vanhurskaaksi, kun ei tuuli käy, kun hänet tapaa jossakin 
määrätyssä asenteessa. Hän voi tehdä hyvin miellyttävän 
vaikutuksen. Voi näyttää hyvin hurskaalta ja luotettavaltakin, 
kun on kysymys jostakin hyvästä ja oikeasta asiasta. 

Mutta hyvin usein voi samasta ihmisestä ennen pitkää 
havaita, ettei hän ollutkaan luotettava, ettei häneltä saatu 
sitä, mitä hänen olemuksensa ja puheensa lupasivat. Koetuksen 

hetkellä osoittautuu, ettei hän voinutkaan seisoa kannallaan 
tai ettei hänellä ollut mitään kantaa vakavissa asioissa. 
Kävi kuin akanoille, jotka, ensin viljaan kuuluvina, puimakoneen 
ruhjomina viljasta erkanevat. 

Kuinka usein tuollainen pettymys voikaan meitä kohdata 
yksityiselämässä, pettymys ihmisiin nähden, jotka osoittauvat, 
vastoin meidän luuloamme, aina riippuvaisiksi toisten 
ihmisten mielipiteistä, näitten suosiosta tai epäsuosiosta silloin, 
kun siitä ei saisi olla riippuvainen, ja asettavat oman 
ajallisen etunsa oikeuden, totuuden ja vanhurskauden edelle. 

Yhtä raskasta kuin on meille tuollaisten havaintojen tekeminen 
muista, on se myöskin rtiuille tehdessään samanlaisia 
havaintoja meistä. Ja kun me tällaisina joudumme sitten 
yhtymään joukkokokouksissa, pienemmissä tai suuremmissa, 
yhteiskunnallisen, valtiollisen tai kirkollisen elämän alalla, 
voi tuollainen joukkotoiminta näyttää ensi näkemältä hyvinkin 
kauniilta ja paljon antavalta oikeuden, totuuden ja 
vanhurskauden kannalta, mutta ennen pitkää voikin syrjäinen 
todeta, että tuo ihmisyhtymä olikin »akanaläjä», jota 
tuuli lennätteli, kuljetteli mukanaan, puoluehengen tuuli tai 
yleinen ajan hengen tuuli. 

Tämä suuri epäkohta kyllä tunnetaan ja sen sairauden 
syitä yhäti etsitään ja selitetään, kun siitä ja sen seurauksista 
kaikki, kärsimme, kärsimme niin monessa merkityksessä. 
Mutta kaikki etsiminen, selitteleminen ja syytteleminen jää 
turhaksi niin kauan kuin ei psalminveisaaj an kanssa käydä 
tunnustamaan, että perinnäisenä syynä tuohon surulliseen 
ilmiöön on — jumalattomuus, sydämien vieraantuminen 
elävästä Jumalasta. 

Kun sama kansajoukko, joka oli riemullisesti huutanut 
Jeesukselle hosiannaa, vähän jälkeenpäin, kiihottajain yllyttämänä, 
huusi. Pilatuksen palatsin edessä: ristiinnaulitse, ristiinnaulitse 
hänet, osoittautuivat he »akanoiksi, joita tuuli 
ajaa»;. Aivan samanlaisiksi tuulen lennättelemiksi akanoiksi 
osoittautuivat myös Lystran kaupungin asukkaat, jotka ensin 

pappinsa johdolla julistivat Paavalin ja Barnabaan jumaliksi, 
ja muutaman päivän perästä juutalaisten yllyttäminä 
yrittivät tappaa Paavalin kivittämällä, Apt. 14: 8 — 19. Entäs 
Maltan saaren asukkaiden haihattelu, kun he ensin julistivat 
haaksirikkoisena rannalle heitetyn Paavalin murhamieheksi 
sen vuoksi, että myrkyllinen käärme hyppäsi hänen 
käteensä, ja toisena hetkenä julistivat hänet jumalaksi, kun 
ei käärmeen myrkky häntä vähääkään vahingoittanut. Apt. 
28: 3 — 6. 

Tällaisia haihattelijoita me kaikki nytkin luonnostamme 
olemme. Ei mitkään luonteenomaisuudet, ei luonnonlahjat, 
ei sivistys- eikä yhteiskuntataso tee siinä suhteessa mitään 
erotusta. Jotakin erotusta voi näkyä tavallisissa, säännöllisissä 
oloissa, kun ei kunnia-, valta- tai kukkaroasema ole vaarassa. 
Mutta jos koetuksen tullen ja seulomisen hetkellä 
tuollaiset edut ovat vähänkin vaarassa, niin pian ovat kaikki 
akanoina leijailemassa sinne päin, minne tuuli painaa. 

Onhan vapaus milloin naureskellen, milloin kiukutellen 
kuvitella ja selitellä tuollaiseen »akanailmailuun» millaisia 
syitä hyvänsä, mutta psalminveisaajan käsityksen mukaan 
ainoa, todellinen syy on se,, että akanankevyiset sydämet 
eivät ole tunteneet elävää Jumalaa, eivätkä ole Jumalan 
tuntemisen kautta siirtyneet pimeydestä valoon ja synnistä 
vanhurskauteen. 

Tätä vastaan voidaan kyllä sanoa, että. on ollut ja on hartaasti 
jumalisia, kristillisyyttä- tunnustavia ihmisiä, jotka 
koetuksen tullen voivat, osoittautua mielipiteissään ja menettelyssään 
aivan yhtä heiluviksi kuin lystralaiset ja maltalaiset. 
Saattaapa käydä niinkin, että tämä heiluvaisuus kätketään 
jonkia. hyvinkin pontevan ja juhlallisen asenteen verhoon, 
joka kuitenkn voi; merkitä jumalallisen totuuden ja vanhurskauden 
uhraamista jonkin itsekkään, halpamaisen, persoonallisen 
edun vuoksi. 

Mutta voidaanhan akanoitakin värjätä, eivätkä ne kuitenkaan 
värjättyinäkään ole muuta kuin akanoita. Sellaista on 

monen jumalisen jumalisuus, ei vain alhaisten ihmisten, 
vaan usein kirkon johtavissa asemissa olevienkin. Kaikesta 
värjäyksestä huolimatta »he ovat kuin akanat, joita tuuli 
ajaa.» Eivätkä asiat suinkaan parane käymällä värjääntyneitä 
käsiä Pilatuksen kanssa pesemään. 

Tämä juhlallinen temppu maailman ihmisten tekemänä 
voi olla naurettava, mutta jumalisuutta harrastavien puolelta 
ilmenevänä on se sitä, mikä pani Jeesuksen itkemään 
hänen kerran katsellessaan Jerusalemia. Kuinka monesti 
olivatkaan siellä kädet tahraantuneet ja taasen pestyt jo ennen 
kuin Pilatus tuon historiallisen temppunsa teki. 

Ja kuinka inhottavaksi akanankaltaisuus voi tuollaisessa 
kätten pesemisessä kehittyä, käy Pilatuksen yhteydessä ilmi 
siinä juutalaisten korkean Neuvoston juhlallisessa päätöksessä, 
että onnettoman Juudas" Iskariotin takaisin tuomat 
rahat, jotka katsottiin saastaisena veren hintana uhriarkkuun 
vallan sopimattomiksi, havaittiin hyvin sopiviksi muukalaisten 
armeliaaseen avustamiseen, hautausmaan ostamisella. 

Sangen kiusallinen juttu selvitettiin ja kuitattiin yhteiseksi 
tyydytykseksi hyväntekeväisyystempulla. Sillä haihdutettiin 
myös tyystin se vähäinen omantunnon liikahdus, 
jonka oli aiheuttanut Juudas raukan epätoivoinen huudahtus: 
»Tein synnin, kun petin viattoman veren.» Neuvoston 
miehet saattoivat hyväntekeväisyyspäätöksensä kautta yhä 
paremmalla omallatunnolla, Juudaksen hirttäytymisenkin 
kuultuaan, vakuutella toisilleen: »Mitäs se meihin koskee?» 

Meitä puistattaa tuo inhottava ulkokullaisuus. Mutta samoin 
oli moni Neuvoston jäsenistäkin aikoinaan kauhistunut 
samanlaista ulkokultaisuutta. Ja tuskinpa kukaan oli aikonut 
tuollaiseksi »käsien pesijäksi» kehittyä silloin kun oli aloitellut 
»akanailmailua». Ehkäpä yksi ja toinen noista »käsien 
pesijöistä» nytkin vielä kulki mukana hiukan levottomana, 
päätänsä pudistellen, toisten häikäilemättömällä »hurskaudella
» toimiessa, mutta kun oli kerran akanaläjään akanana 
liittynyt, täytyi tuulen mukana kulkea. 

Mutta joskin jumalallista vanhurskautta ja rakkautta on 
liika usein häväisty myöskin heiluvalla uskonnollisella ulkokultaisuudella, 
ei tuo vanhurskaus ja rakkaus ole silti joutunut 
itsessään menettämään sitä merkitystä, minkä psalmiveisaaja 
sille antaa puhuessaan tuon vanhurskauden ja rakkauden 
elävöittämästä miehestä, joka »rakastaa Herran lakia ja mietiskelee 
hänen lakiansa päivät ja yöt», ollen siten »kuin puron 
partaalle istutettu puu, joka antaa hedelmän ajallansa ja 
jonka lehti ei varise.» Tämä sopii todellakin kuvaavaksi otsakkeeksi 
koko psalmien kirjalle, jossa tuollainen »puron 
partaalle istutetun* puun kuvaama ihminen esiintyy monen 
monissa asemissa ja sieluntiloissa. 

Ja jos kysymme, mikä teki Mooseksesta, Eliaasta, Paavalista 
ja Lutherista niin horjumattomat sankarit suurimpien 
koetuksien voittamisessa totuuden, vanhurskauden ja rakkauden 
palveluksessa, niin he itse vastaavat: se oli Jumalan 
musertavan tuomion sana ja Jumalan anteeksiantavan rakkauden 
evankeliumi, jonka alle he alistuivat. Nämä molemmat 
sanat yhteisesti muodostivat sen »Herran lain», jota he 
syntihätpn joutuneina ja syntihädästä pelastettuina »mietiskelivät 
päivät ja yöt», koko elämänsä iän. 

Sieltä kautta ovat senkin jälkeen kaikki siunausta levittävät 
»horjumattomat luonteet» muodostuneet, olivatpa sitten kysymyksessä 
enemmän tai vähemmän huomattavat henkilöt. 
Eikä tuon horjumattomuuden ja kristillisen elinvoimaisuuden 
tarvitse aina esiintyä yhtä repäisevinä otteina kuin profeetta 
Eliaan esiintyminen Karmelilla tai Lutherin Wormsin 
valtiopäivillä. 

Näidenkin miesten elämässä oli joka päivä vähemmän 
huomattuja, pieniä, arkipäiväisiä tekoja ja tekemättä jättämisiä, 
paljon ja monenlaisia suhtautumisia lähimpään ympäristöön 
siten, että sen kautta tuli ilmi, että he olivat »puron 
partaalle istutettuja puita, jotka antoivat hedelmän ajallansa.
» Ja tällaisia pienempää tahi suurempaa ympäristöä 
jokapäiväisissä arkioloissa hedelmöittäviä tekijöitä on Herra 

kaikkialla ja kaikissa oloissa saanut niistä, jotka »rakastavat 
Herran lakia ja mietiskelevät sitä päivät ja yöt.» 

Kun psalmiveisaaja tuollaisesta puron partaalle istutetusta 
puusta vielä vakuuttaa, että sen »lehti ei lakastu» ja etfä 
»kaikki, mitä hän tekee, se onnistuu», niin ei tämä suinkaan 
merkitse sitä, että Jumalan yhteydessä uskon kautta elävä 
ihminen saisi kaikki menemään täällä oman mielensä mukaan. 
Päinvastoin saamme Herran koulussa kulkiessamme kokea, 
että meidän toiveemme ja suunnitelmamme yhäti murskataan 
ja yrityksemme epäonnistuvat. 

Mutta jos emme Herran lakiin, Herran sanaan, suutu, vaan 
pyydämme siitä kiinni pitäen Herran nimeä avuksemme 
huutaa epäuskomme, itserakkautemme voittamiseksi, niin 
saamme sitten ihmeeksemme ja iloksemme todeta, että Herra 
arvaamattomia teitä muuttaa epäonnistumisemme onnistumiseksi, 
tyhmyytemme viisaudeksi ja häpeämme kunniaksi. 
Kysytään vain sitkeää pitkittämistä Herran sanan kätkemisessä 
ja muistelemisessa »päivät ja yö::». Siten lehti pysyy 
lakastumatta, sillä siten työntyvät juuret vain syvemmälle 
elämän antavaan Jumalan valtakunnan maaperään. 

Ja silloinkin, kun tämä elinvoima ilmenee sellaisissa suurissa 
voimannäytteissä kuin edellä viitatut Eliaan, Paavalin 
ja Lutherin sankariteot olivat, ei se voima ole aina sisällisesti 
tunnettavissa. Juuri suurten voittojensa keskeltä huudahtaa 
Paavali korinttolaisille: »ollessani teidän luonanne, minä 
olin heikkouden vallassa ja pelossa ja suuressa vavistuksessa», 
i Kor. 2: 3. Ja raskaitten korinttolaisten selkkausten eri vaiheissa 
näytti usein siltä, että pimeyden vallan kätyrit onnistuivat 
paremmin kuin Paavali heidän yrityksissänsä. 

Ja kun Luther Wormsin valtiopäiväin eteen astuessaan oli 
ratkaisun edellisen yön suuressa heikkoudessa ja sielun tuskassa 
kieriskellyt maassa kuin mato Jumalan armahtamista 
huutaen, niin eipä se ihmissilmällä katsottuna ennustanut 
onnistumista. Päinvastoin näytti, että jos puu olikin ennen 
puron partaalla vankkana seisonut, niin kyllä nyt oli lehti 

lakastumassa ja kaatuminen lähellä. Mutta me tiedämme, 
että niin Paavalin kuin Lutherin heikkoudessa tuli Herran 
voima juuri heikkoudessa väkeväksi. 

Ja niin se on aina ollut kaikkien Herran asian ajajain laita 
pikku mökeissä ja palatseissa, saarnatuoleissa ja sanankuulijani 
penkeissä. Monen monien sellaisten elämänhistoria on 
ja pysyy kirjoittamatta, mutta heidän antamansa panokset 
maailman elämään ovat ihanimpia ja hedelmällisimpiä ja 
ovat aikaansaaneet sen, ettei tämä maailma ole vielä muuttunut 
helvetiksi. 

Kuinka siunattuina ja terveellisinä soluina moni Jumalaa 
pelkäävä isä ja äiti on suuren lapsijoukon kristillisen kasvatuksen 
kautta vaikuttanut koko yhteiskuntaruumiin menestykseksi. 
Puron partaalle istutettuina puina heidän lehtensä 
eivät ole lakastuneet. Vielä heidän kuoltuansakin siunaavat 
lapset ja ystävät heidän muistoansa, niin että sen elinvoima 
ja iäisyysvaikutus ulottuu usein vielä seuraaviinkin miespolviin. 

Juuri Herran sanaa uskon luottamuksessa ja uskon kuuliaisuudessa 
yöt päivät tutkistellen on Herran palvelija 
paljossa muitten mukaan mukautuvainen, muita kärsiväinen, 
muille anteeksi antavainen, koettaen muitten heikkouksia 
parhain päin kääntää. Mutta puron partaalla maaperään 
juurtunut runko tekee sen, ettei olla riippuvaisia ihmisten 
suosiosta eikä ihmisten tuomioista, vaan Herran suosiosta, 
Herran tahdosta, Herran sanasta. Vaikkapa tällainen ihminen 
olisikin vähemmän liukas ja miellyttävä seuraihminen, 
on hän kuitenkin luotettava; on aina sitä, mitä on, niin että voit 
aina tietää, mistä hänet löydät. Hän »ei vaella jumalattomien 
tavoin, eikä kulje syntisten tietä eikä istu, missä pilkkaajat 
istuvat.» 

Älköön kuitenkaan luuloteltako Herran sanasta elävää 
ihmistä täydelliseksi ihanneihmiseksi! Eivät suurimmat 
Herran pyhätkään ole sellaisia olleet. Uskollisestikin Herran 
askelissa valvoessamme voimme saatanan ylivoimaisten kiusausten 

painosta erehtyä, horjua, hairahtua puheessa, käytöksessä, 
arvosteluissa. Niinhän kävi Pietarille Antiokiassa 
ja Paavalille ja Barnabaalle riitautuessaan keskenään, Gal, 
2: 11— 14; Apt, 15: 37—39. 

Mutta jos vielä puron partaalla istutaan, on tuollaisissa 
tapauksissa heti tunto kipeä. Se on valmis vastaanottamaan 
nuhteen; on valmis huutamaan Herran tykö. Käy niinkuin puron 
partaalle istutetun puun, jota kyllä tuuli heiluttelee, mutta 
ei kaada, kun juuret ovat kiinni elinvoimaisessa maaperässä. 

Mutta tämä kestävyys tulee varsinkin ilmi vastoinkäymisten, 
vaivojen, kärsimysten ja onnettomuuksien kohdatessa. 
Ilman Jumalaa elävä ihminen on sellaisissa kohtaloissa ilman 
kestävyyttä, ilman ymmärrystä; ei tiedä, mihin kääntyä; 
juoksentelee sinne tänne epäjumalain puoleen; on avuton, 
neuvoton; on akana, jota tuuli ajaa. 

Toisin on laitamme, jos Jumala on saanut pelastusarmollaan 
istuttaa meidät valtakuntansa osallisuuteen. Voimme 
koetuksen kohdatessa olla kiusattuja, levottomia, vaivattuja. 
Mutta me tiedämme, minne on käännyttävä. Huudamme 
Herran puoleen, antaudumme hänen riisuttavakseen, tunnustamme 
vaivan ansainneemme. Muistelemme Herran sanaa; 
vetoamme hänen lupauksiinsa. Tuuli heiluttelee oksia, 
runkoakin, mutta ei voi muuta; ei voi kaataa, ei paikalta 
irti nyhtää, kun juuret ovat kiinni maaperässä, puron partaalla, 
voimanlähteen vierellä. Juuret vain työntyvät tuulen 
liikuttamisesta syvemmälle, saamaan uutta elinvoimaa. 
Pimeys voi peittää sielun. Mutta pian taasen kirkastuu 
Herran armo, Herran rakkaus, kun viipymättä käymme 
armoistuimen eteen. 

Ja tämä siirtyminen murheesta iloon ei ole akanan lentelemistä, 
mutta puron partaalla kasvavan puun huojumista 
myrskyn keskellä. Kyllä latva voi yhäti syväänkin taipua. 
Mutta heti se on taas pystyssä taivasta kohti. 

Niin, uskovainen ystäväni! Sellainen tuulen henkäys, joka 
akanoita lennättelee, ei voi mieltäsi saada järkytetyksi pois 

tasapainosta. Toisin on myrskytuulien laita. Et voi estää 
niitä nousemasta. Et voi muuta kuin painua alas niiden 
painosta, raskaasti huoaten, kuten puu myrskyn alla raskaasti 
kohisten huokaa. Mutta ennen pitkää on pääsi taas nouseva. 
Herra Jeesus pitää huolen siitä, yhtä varmaan kuin juurensa 
voimasta elävä puu nostaa myrskyn alta latvansa ylös jälleen. 

Sinun kohiseva huokauksesi, voihkava hätähuutosi painojesi 
alla on ihaninta musiikkia Jeesuksen korvissa. Ja hänen 
enkelinsä, tuhannet palvelevaiset taivaalliset henget ovat 
aina työssä varjellakseen sinua, ettei »lehtesi lakastu». 

Lopxlksi vielä sana »akanoille, joita tuuli ajaa.» Jumalan 
valtakunnan piirissä on sekin mahdollista, mikä luonnon 
valtakunnan alalla on mahdotonta. Akanasta voi tulla puu 
Herran käsissä. Siinä tarkoituksessa Herra pitkittää etsikkoaikaa. 
Siinä tarkoituksessa hän tekee kullekin »akanailmailuun
» osallistuneelle tunnon kipeäksi ja levottomaksi synnistä. 
Siinä tarkoituksessa hän kurituksella ja häpeällä ahdistaa, 
huutaen sanassansa: »Kääntykää, luopuneet lapset! Minä 
tahdon parantaa teidän luopumisenne», Jerem. 3: 22. 

Kääntyäkö vai jäädäkö akanaksi, jota tuuli ajaa, ajaa perikatoa 
kohti? »Herra pitää huolen vanhurskasten tiestä, 
mutta jumalattomain tie vie perikatoon.» 

Tie Kristus on ja elämä kaikille katuville 
Pois kääntyville synnistä, vääryydestä 
Armoa etsiville! 

Hän sanoo: tänne tänne tulkaatte, te syntiset, 

mun, puoleen'! 
Mä tahdon tuoda sieluille virvoituksen, 
Ettette syntiin kuole. 

PÖYTÄ — VITSA — SAUVA. 

Daavidin virsi. 

Herra on minun paimeneni, 

ei minulta mitään puutu. 

Vihreille laitumille 

hän vie minut lepäämään; 

virvoittavien vetten luo 

hän minut johdattaa. 

Hän virvoittaa minun sieluni. 

Hän ohjaa minut oikealle tielle 
nimensä tähden. 

Vaikka vaeltaisin pimeässä laaksossa» 
en pelkää mitään pahaa, 
sillä sinä olet kanssani; 
sinun vitsasi ja sauvasi, 
ne minua lohduttavat. 

Sinä valmistat pöydän eteeni 

ahdistajieni nähden. 

Sinä voitelet öljyllä pääni; 

maljani vuotaa reunojen yli. 

Vain onni ja armo seuraavat minua 

kaiken elinaikani; 

ja minä saan asua Herran huoneessa 
päivien päähän. 

Ps. 23. 

Tämä Vanhan Liiton veisaajan uskon virsi on osoittamassa, 
kuinka korkealle uustestamentilliselle tasolle Vanhan Liiton 
pyhien uskon näkemys saattoi kohota. Tuskinpa sen korkeammalle 
voi nytkään kukaan Jumalan armolapsi päästä uskon 
elämässä ja Jumalan uskollisuuden ja rakkauden ylistämisessä. 

Tekee päinvastoin mieli epäillen kysyä, onko tuo psalmiveisaajan 
elämys totta? Voiko se tulla kaikkien muidenkin 
osaksi, eikä vain hänen? Voivatko todella muutkin päästä 
luvatun maan perillisiksi noissa merkeissä? Voivatko päästä 
elämässään kokemaan noin ihmeellistä Jumalan siunausta, 
Jumalan rakkautta, Jumalan kaikki voittavaa apua, johdatusta 
ja hallitusta, että saattavat kaikissa vaiheissaan riemuiten 
tunnustaa: »Herra on minun paimeneni, ei minulta mitään 
puutu, vihreille laitumille hän vie minut lepäämään» 
j. n. e. 

Kai&i voivat tähän päästä, niin totta kuin on, että Jumala 
tahtoo kaikkia ihmisiä autuaiksi ja että he totuuden tuntoon 
tulisivat. 

Sinä, ystäväni, sanot: kyllähän joskus on tuntunut minunkin 
elämässäni niinkuin Herra olisi paimeneni, joka sieluni 
virvoittaa, niin että on ruvennut tuntumaan että: »vain onni 
ja armo seuraavat minua kaiken elinaikani.» Olen voinut 
lapsen tavalla turvata Jumalaan, olen voinut uskoa Hänen 
anteeksiantavaan armoonsa, olen voinut iloitakin hänen rakkaudestaan. 
Olen huomannut hänen kuulleen rukoukseni, 
hätähuutoni, jopa niin, että on tehnyt ylikin sen, mitä olen 
voinut rukoilla tai ymmärtää. Olen saanut ulkonaisessa elämässänikin 
huomata hänen siunaustaan ja hänen antamaansa 
menestystä. 

Mutta sitten tuli toinen käänne. Yllättäviä vaikeuksia, 
kärsimyksiä ulkonaisessa elämässäni. Sisäistä rauhattomuutta, 
pimeyttä sielussani. Vanhan ihmiseni ylivoimaisia, lihallisia 
juonitteluja, saatanan päällekarkauksia, pahojen ihmisten ilkeitä 
vehkeitä. 

Kuule, ystäväni! Juuri samoin oli käynyt psalmiveisaajallekin. 
Sen huomaat, kun luet ja muistelet hänen sydämensä 
vuodatuksia toisissa psalmeissa. Juuri samoin oli 
käynyt Paavalinkin, kun hän esim. korintolaisille huudahtaa: 
»ollessani teidän luonanne minä olin heikkouden vallassa ja 
pelossa ja suuressa vavistuksessa», 1 Kor. 2: 3. Mutta kaikesta 

huolimatta psalmi veisaa ja tunnustaa Herralle: »vain 
onni ja armo seuraavat minua kaiken elinaikani», »sinä valmistat 
pöydän eteeni, minun ahdistajieni nähden.» Tämä 
yliluonnollinen uskon näkemys on Hyvän Paimenen panos 
veisaajan sieluun. 

Onhan sellaista sanottava suureksi sotapäälliköksi, joka 
voi ajaa väkevämmät ahdistajansa, vihollisensa näkymättömiin 
tai tuhota ne olemattomiin. Mutta eikö sellainen sotapäällikkö 
olisi vielä ihmeellisempi ja voimallisempi, joka 
sallisi suunnattomien vihollisjoukkojen vapaasti liikehtiä, 
ampua ja hyökkäillä tuossa silmiensä edessä, mutta istuu 
itse siinä heidän edessänsä herkkupöydässä ystäväinsä kanssa 
kaikessa rauhassa, halliten oikean kätensä ojentamalla nuo 
vihollisensa niin, etteivät he pysty kenellekään pöydässä 
istuvalle tekemään pienintäkään vahinkoa! 

Ja yhä ihmeellisempi olisi tuon sotapäällikön taikavoima, 
jos hän saisi vielä pöydässä istuvatkin tästä niin täydellisesti 
vakuutetuksi ja rauhoitetuksi, että jokainen huomaisi kaiken 
vihollisten hirveän metelin, kiukun ja voiman aivan turhaksi 
ynnä oman, yrittelevän pelkonsa aivan aiheettomaksi. 

Sellainen sotapäällikkö on Herra Jeesus, Hyvä Paimen, 
hän, joka on antanut henkensä lammasten edestä, hän, joka 
sanoo: »minä elän ja olin kuollut, ja katso, minä elän iankaikkisesti, 
ja minulla on kuoleman ja tuonelan avaimet», Ilm. 
i: 18. 

Jeesus voi sallia lihamme, maailman ja saatanan käydä 
kimppuamme, hyljättyämme niiden ystävyyden ja valittuamme 
hänen ystävyytensä. Luonnollisesti joudumme masentuneina 
tai kauhistuneina parkumaan näiden entisten ystäviemme 
hyökkäysten, kiusausten ja vainojen alla. Me 
voimme tuskissamme kysellä: miksi näin, miksi näin? Mutta 
jos Jeesus saa meidät pitkittyvästi avuksemme huutamaan 
hänen nimeänsä, paljastuu joku vanhan ihmisemme syntipesäke 
sielussamme ja me pääsemme ymmärtämään, että sen 
perkaamiseksi ja tuhoamiseksi olemme kärsimään joutuneet 

ja että Herra käyttää vihollistemme kiukkua hänen »vitsanaan
», jonka kautta hän valmistaa meille pöydän ja istuttaa 
meidät siihen vihollistemme nähden. 

Kunpa vain emme kävisi neuvoa kyselemään lihalta ja 
vereltä, emmekä missään muodossa käyttäisi lihaa käsivartenamme. 
Kunpa vain tahtoisimme uskoa Herran vakuus 
tusta: »kääntymisellä ja hiljaisuudella te autetuiksi tulette, 
hiljaisuudessa ja toivossa te väkeviksi tulette.» 

On monta vertaa onnellisempaa tulla sisältä ja ulkoa ahdistetuksi 
meidän heikkouksiemme ja virheittemme takia 
kuin rfauttia rauhaa maailman, lihamme ja perkeleen puolelta. 
On tuhannesti onnellisempaa sallia vihollistemme 
meille vahinkoa tuottaa kuin niiden ystävyydessä säilyttää 
ja kartuttaa kaikenlaista, mikä ylpeydellemme, ahneudellemme 
ja kateudellemme on rakasta. Kaikki Herran pyhät 
ovat saaneet kokea, että Herra on heille monin verroin siunannut 
takaisin kaiken maailman tuottaman vahingon, siunannut 
aivan arvaamattomia, ihmeellisiä teitä, kun he vain 
tyytyivät odottamaan Herraa enemmän kuin vartia aamua. 

Kyllä meille pöytä katetaan, herkkupöytä, ahdistajaimme 
nähden, mutta Herralla on siinäkin oma tapansa ja oma 
aikansa. Siihen kuuluvat myös Hyvän paimenen »vitsa ja 
sauva» erottamattomasti ja ne sattuvat meihin kipeästi ja aina 
ajattomalla ajalla. Ei maailman ihminen eikä luulouskovainen 
suostu sellaiseen juhla-ateriaan, johon ajetaan »vitsalla ja 
sauvalla» ja jossa sittenkin vielä »vitsa ja sauva» ovat aina 
vierellä. 

Mutta autuas sinä ystäväni, jos et suutu Herraan, jos 
pitkität avuksihuutamistasi, jos tunnustat hänelle eksymyksesi, 
epäuskosi, jumalattomuutesi, syntisi. Autuas sinä, jos 
tunnustat hänelle kaiken kurituksen ansainneesi, mutta samalla 
vetoat hänen järkähtämättömiin lupauksiinsa, hänen, 
joka pahasti eksyneille korintolaisillekin huudahtaa: »ettekö 
tiedä, että olette Jumalan temppeli ja että Jumalan henki 
asuu teissä» »te olette pesettäneet itsenne, te olette 

pyhitetyt, te olette vanhurskautetut Herramme Jeesuksen 
Kristuksen nimessä ja meidän Jumalamme Hengen kautta.» 
i Kor. 3: 16; 7: 11. 

Tätä tietä pääset, ystäväni, psalmiveisaajan kanssa tavailemaan 
ilokyynelin: »Kyllä Herra minua kurittaa, mutta ei 
hän minua kuolemalle anna.» Janiin voit ennen pitkää yhtyä 
myöskin psalmiveisaajan, järjen kannalta järjettömään, tunnustukseen: 
»Sinun vitsasi ja sauvasi, ne lohduttavat minua.» 

Opit ymmärtämään, että vitsaa ei tarvita, mikäli paimenen 
sauvan ohjausta seurataan. Mutta kun sauva ei riitä, 
täytyy vitsan auttaa. Suuren itämaisen paimensauvan lyönti 
voisi tappaa heikon karitsan, mutta vitsan lyönti ei, vaikka 
tekeekin kipeää. Mutta ne molemmat yhtäkaikki lohduttavat, 
kun pääsemme ymmärtämään, että Herran tarkoitus on saada 
meidät niiden kautta varjelluiksi joutumasta vihollisen saaliiksi. 
Hyvin useinhan tulee lohdutus juuri sitä tietä, että 
jonkin »vitsan» lyönnin kärsittyämme huomaamme jälkeenpäin, 
että olemme juuri sen kautta tulleet varjelluiksi jostakin 
suuremmasta pahasta. 

Ahdistuksen kohdatessa me luonnollisesti ennemmin toivomme, 
että Jumala poistaisi kaikki hädän syyt ja raivaisi 
ahdistajamme pois aivan näkymättömiin ja kuulumattomiin. 
Ja kyllähän Herra joskus alentuvassa rakkaudessaan 
niin tekeekin. Mutta jos hän alati niin tekisi, niin kuinka 
meille sitten kävisi, kun joudumme lopuksi silmä silmää 
vastaan hirmuisimman vihollisemme, kuoleman kanssa? 

Kuinka voisimme kuoleman kauheaan kitaan astuessamme 
käsittää lohdutusta ja elävää toivoa, jollemme jo ennen sitä 
ole täällä päässeet tottumaan sellaiseen Jumalan auttamistapaan, 
että hän sallii vihollistemme vapaasti raivota ympärillämme 
ja sisällämme ja kuitenkin tuo keskelle pimeyttä 
valkeuden, keskelle heikkoutta voiman, keskelle rauhattomuutta 
rauhan, keskelle tappiota voiton. 

Tällä tieilä oli Paavali oppinut tunnustamaan: »minulla on 
ylenmäärin iloa kaikessa ahdingossamme»; »olemme murheellisia 

ja kuitenkin aina iloisia, köyhiä ja kuitenkin monia rikkaiksi 
tekeviä, niinkuin ne, joilla ei mitään ole, mutta joilla 
kuitenkin on kaikki.» Ainoastaan tätä tietä oli apostoli myöskin 
kuoleman kauhuja silmästä silmään katsoen saanut armon 
voiman huudahtamaan: »Kuolema, missä on voittosi? 

Kuolema, missä on otasi» »Kiitos olkoon Jumalalle, 

joka antaa meille voiton Herramme Jeesuksen Kristuksen 
kautta.» Kun siis psalmiveisaaja tunnustaa Herralle: »Sinä 
valmistat pöydän eteeni ahdista jieni nähden», toteutuu tämä 
ihana elämys vielä kuoleman kauhistuttavassa kidassakin. 

Ja tämähän on suurempi ihme kuin jos Herra tuhoaisi ja 
raivaisi pois näkyvistämme kaikki vastuksemme. 

Olisihan Herra voinut estää juutalaisten Neuvostoa raipoilla 
pieksämästä Pietaria ja Johannesta, mutta suurempi 
ihme oli, että he lähtivät pois Neuvostosta iloissaan siitä, että 
olivat katsotut arvollisiksi kärsimään häväistystä Jeesuksen 
nimen tähden, Apt. 5: 41. Herralle olisi myös ollut sangen 
helppo asia estää kaikki marttyyrimurhat ajanlaskumme ensimmäisinä 
vuosisatoina. Mutta se oli suurempi riemuvoitto 
Herralle, että he heitä vihaavan maailman raivotessa 
riemuvirsiä veisaten kuolemaan kävivät. 

Kun kunkin meistä on joka tapauksessa jouduttava elämänsä 
varrella aina jossakin merkityksessä myöskin pimeihin 
laaksoihin, joissa sisäiset ja ulkonaiset ahdistukset käyvät 
vielä kamalammiksi kuin elämän päiväpuolella ja sielua 
ahdistava nälänhätäkin tuskallisemmaksi, niin kuinka ihanaa 
olisi voida uskon uskalluksella itsellensä ja muille tekstimme 
mukaan vakuuttaa: »vaikka vaeltaisin pimeässä laaksossa, 
en pelkää mitään pahaa, sillä sinä olet kanssani». Ja 
sinä voit, ystäväni, siihen päästä. 

Kun Herran kutsu on sinut herättänyt irtautumaan synnistä 
ja maailmasta ja tarjonnut sinulle puhdistuksen, täyden 
anteeksiannon Jeesuksen sovintoveressä ja turvannut siten 
sinun selkäpuolesi, kääntyessäsi perkelettä, maailmaa ja 
lihaasi vastaan, niin käy rohkeasti ja jatkuvasti tekemään 

niistä eroa kaikessa, missä ne pyrkivät sinua erottamaan 
Jeesuksesta ja Jumalan sanasta! Kyllä Herra aina vastaa 
pöydän kattamisesta ynnä siitä, että vain onni ja armo seuraavat 
sinua kaiken elinaikasi, v. 6. Eivät viholliset koskaan 
pysty sinulta elämän leipää riistämään. Pöytä, vitsa ja 
sauva on oleva maailmalta salattu autuutesi siksi kunnes 
saavutat perintöosasi uudessa Jerusalemissa ja saat »syödä 
elämän puusta, joka on Jumalan paratiisissa.» Ilm 2: 7. 

Hän sielulleni valmistaa runsaimman armopöydän 
Ja hengellään mua vahvistaa ett' ilon suuren löydän. 
Mua hyvyydellään noudattaa ja armollansa taluttaa 
Ijäisiin majoihinsa. 

HÄTÄ RIITTÄMÄTTÖMYYDESTÄ. 

Halleluja! Kiittäkää Herraa, sillä hän on hyvä, sillä hänen 
armonsa kestää iankaikkisesti. 
Kuka voi kertoa Herran voimallisia tekoja ja julistaa kaikkea 
hänen kiitostaan? 

Ps. 106: 1, 2. 

Meitä ihmisiä koskettaa täällä monenlainen hätä. Yksi 
hätä on hätä kiittämättömyydestä. 

On ihmeellistä, kuinka muutamat ihmiset osaavat olla kiitollisia 
Jumalalle ja ihmisille, osaavat olla vähästäkin kiitollisia, 
eikä vain hetkellisesti, vaan jatkuvasti. Näkevät kaikessa 
kiitoksen syytä. 

Kun saavat köyhyydessään niukan leipäpalan, halvan 
vaaterepaleen itselleen tai lapsilleen, voi kuinka kiitollisia 
muutamat osaavat siitä olla! Voi kuinka sydämellisesti osaavat 
Herraa kiittää joka päivä ääneen ja äänettömästi, kiittää 
siitä, että ovat vielä saaneet omistaa ruumiin terveyttä, ulkonaista 
rauhaa, työkykyä, työssänsä menestystä ja Jumalan 
varjelusta onnettomuuksia ja pahoja ihmisiä vastaan. Ja 
vaikka he ankaralla työllä ja ahkeruudella kutsumuksessaan 
raatavat, kantaen raskaasti päivän kuormaa ja hellettä, on 
ihmeellistä, kuinka voivat ottaa tuloksensa aivan kuin armon 
antimina Jumalan kädestä, sydän täynnä kiitollisuutta. 

Ja jos sellainen ihminen saa ihmisiltä jonkun pienenkään 
ystävyyden osoituksen ja tunnustuksen, jos hänen perheelämänsä 
saa kulkea säännöllistä, yksitoikkoista uraansa, jos 
hänen lapsensa menestyvät Jumalan ja ihmisten edessä, voi 
kuinka se kaikki tuntuu suurelta armolta ja painaa sydämen 
joka päivä kantamaan Herralle kiitoksen ja ylistyksen siitä. 

Mutta jos tuo on ihmeellistä, on se kuitenkin vielä ymmärrettävää. 
Ja vielä paremmin ymmärrettävää oli se, että 
pitalistaan parantunut Naeman syyrialainen palasi Jumalaa 
kiittäen kiittämään myös Jumalan välikappaletta, profeetta 
Elisaa. Yhtä ymmärrettävää oli, että yksi kymmenestä Jeesuksen 
sanan kautta parannetusta pitalisesta miehestä tuli 
Jeesusta kiittämään ja että Pietari Jeesuksen ohjauksen 
avulla suuren kalansaaliin saatuaan, tuli sydämessään siitä 
suuresti liikutetuksi. 

Mutta se on paljon ihmeellisempää, että Vanhan Liiton 
hurskas Joob, menetettyään kaiken suuren maallisen hyvyytensä, 
saattoi vilpittömin mielin huudahtaa: »Herra antoi, 
Herra otti, Herran mini olkoon kiitetty.» Vielä tavattomampaa 
oli se, että Pietari ja Johannes juutalaisten Neuvoston 
rääkkääminä iloitsivat siitä, että olivat katsotut sellaiseen 
arvollisiksi. Entä Paavalin ja Siilaan sydämenpurkaus, kun 
he Filipin vankihuoneessa, jalkapuuhun puristettuina ja 
selkä verille hakattuna, virittivät puoliyön pimeydessä Herralle 
ylistysvirren! 

Eipä ole kumma, että sama Paavali löysi sitten yhäti muustakin 
kiitoksen jä ylistyksen syytä, löysi oman elämänsä 
vaiheista, löysi muitten kristittyjen huonosta kristillisyydestäkin, 
josta hän heidän suurista virheistään ja heikkouksistaan 
huolimatta löysi aina jonkin valopilkun, jonkin Jumalan 
armotyön merkin. Siitä, Jumalan armosta Kristuksessa, 
joka oli tullut hänen ja muitten osaksi, siitä riitti apostolilla 
yhäti sydämen ylistystä Jumalalle monin sävelin, kuten 
kaikista hänen kirjeistään näemme. 

Ja sellaisia kiitoksen kantajia on Jumalalla vieläkin, sellaisia, 
jotka ennen kaikkea, iloissaan ja suruissaan, onnen ja 
onnettomuuden päivinä ylistävät Herraa siitä, että hän on 
heidät Kristuksessa sovittanut itsensä kanssa ja että ovat 
Kristuksessa synneistänsä pestyt, ja vanhurskautetut. Kuinka 
loppumaton kiitoksen syy onkaan siinä, kun voimme apostoli 
Johanneksen kanssa tunnustaa: »Siinä rakkaus on — ei 

siinä, että me rakastimme Jumalaa, vaan siinä, että hän 
rakasti meitä ja lähetti Poikansa meidän synteimme sovitukseksi
», 1 Joh. 4: 10. 

Mutta harvassapa näitä tällaisia kiittäjiä on. Jos annan 
kerjäläiselle kymmenmarkkasen, kiittää hän ainakin sillä 
hetkellä minua. Mutta jos julistan hänelle, että Jumala on 
hänet Kristuksen verellä sovittanut ja antanut siten suurimman 
lahjan, minkä kaiken rikkauden jakaja on voinut antaa, 
ei hän useimmassa tapauksessa siitä tunne sitä kiitollisuutta 
kuin kymmenmarkkasesta. Kuinka monen ihmisen laita on 
tällainen! 

Ja kun Jumalan suurin lahja ei ollenkaan kosketa sydäntä, 
emme maallisestakaan hyvästä Jumalaa kiitä. Emme näe 
sitä Jumalan lahjaksi, vaan omaksi ansioksemme, oman viisautemme, 
ahkeruutemme ja työmme tulokseksi. Ja jos 
köyhä Lasarus rikkaan miehen portaitten kupeella ei aina 
jaksaisikaan Herraa kiittää koirien nuoleskellessa hänen paisumiansa, 
niin se on surullisempaa, ettei tuo rikas mies anna 
Herralle suuresta rikkaudestaan edes senkään vertaa kiitosta. 

Tuosta rikkaitten, ylhäisten, hyvinvoipien kiittämättömyydestä 
juuri näemme, kuinka väärä voi olla niiden köyhien, 
puutetta kärsivien ajatus, jotka luulevat, että olisivat 
paljon kiitollisempia Jumalalle, jos paremmille päiville pääsisivät. 
Se kai oli Lasaruksen onnen salaisuus, ettei hän sitä 
kuvitellut, eikä Sen vuoksi rikasta miestä hänen purppurapukimissaan 
kadehtinut. Kunpa kaikki köyhät ja puutteenalaiset 
jaksaisivat Lasaruksen kanssa uskoa, että he rikkaan 
miehen asemaan päästyänsä olisivat aivan hänen kaltaisiansa! 
Se helpottaisi raskaitten sosialisten epäkohtain kantamisessa 
ja tekisi mielen kiitollisemmaksi. Sen kautta ei ainakaan mitään 
menetettäisi. 

Mutta kun köyhät ja rikkaat, parempi- ja huonompiosaiset 
ovat yhtä kiittämättömiä, niin siitä on Herralla hätä. 
Hän muistuttaa yhäti sanassaan meille armostaan, hyvyydestään 

ja rakkaudestaan ja kehoittaa meitä kiittämään häntä. 
»Ylistäkää Herraa, sillä hän on hyvä, sillä hänen armonsa 
pysyy iankaikkisesti. Kuka voi kertoa Herran voimallisia 
tekoja, julistaa kaikkea hänen kiitostansa». Niin kuuluu kehoitus 
tekstissämme. Samoin kautta raamatun kaikkialla: 
Kiittäkää, kiittäkää, ylistäkää Herraa! 

Yhtä rintaa kiitoskehoituksien kanssa koettaa Herra sanassaan 
esittää hänen suurta armoansa, uskollisuuttansa ja rakkauttansa 
meidän ruumiimme ja sielumme hoitamisessa, 
että saisi kiitollisuutemme heräämään. 

Miksi Herra näin hätäilee meidän kiittämättömyydestämme? 
Onko hän yhtä itsekkäästi kiitoksen kipeä kuin mekin, 
jotka olemme heti synkeinä, jos meidän pieninkin hyvätekomme 
jätetään kiittämättä? 

Ei. Ei Jumalan laita ole niin. 

Mutta Jumalamme tietää, että kiitollisuus tekee ihmisen 
onnelliseksi ja että kiittämätön ihminen on onneton ihminen 
on ilman rauhaa ja iloa. Jumala tahtoisi tehdä meidät kaikki 
onnellisiksi. Sen vuoksi hän kehoittaa kiittämään. Sen vuoksi 
hän yhäti alentuvassa rakkaudessaan tarjoutuu meille armahtajaksi, 
pelastajaksi, hallitsijaksi. Sen vuoksi muistuttaa 
meille jo ennen antamastaan siunauksesta ja varjeluksesta 
ynnä iankaikkisuudesta saakka alkaneesta pelastusrakkaudestaan 
Jeesuksessa Kristuksessa. 

Herra tietää vielä, että kiittämätön ihminen on myös ilman 
lähimmäisenrakkautta, on kiittämättömyydellään, napisemisellaan 
ja vaativaisuudellaan vaivaksi muille, pahennukseksi 
ympäristöllensä. 

Jos Herra olisi saanut Lasaruksen vastakohtana mainitun 
rikkaan miehen komeutensa keskellä ymmärtämään rikkautensa 
Jumalan lahjaksi ja sellaisena siitä Jumalaa joka 
päivä nöyrästi kiittämään, olisi hän varmaan ymmärtänyt 
paremmin myös velvollisuutensa Lasarusta kohtaan. Sosiaalinen 
ristiriita ei olisi jäänyt niin räikeäksi, että koirain piti 
käydä sitä tasoittamaan. Uskommehan sen, ystäväni! 

Jotakin samanlaista jouduin ajattelemaan seisoessani Jerusalemissa 
muinaisen Betesdan lammikon vierellä ja katsellessani 
sen kappelin seinälle ripustettuja, sadoilla maailman 
kielillä kirjoitettuja tauluja, jotka esittävät evankeliumin kertomuksen 
Jeesuksen ihmetyöstä, jolla hän paransi siinä lammikon 
partaalla 38 vuotta sairaana maanneen miehen. 

Jos monet tuossa lammikossa terveytensä saaneet ihmiset 
olisivat tahtoneet ymmärtää parantumisensa Jumalan suureksi 
armolahjaksi, tuntien ja tunnustaen siitä hänelle kiitollisuutta, 
olisivat he varmaan malttaneet lammikolla sen 
verran viipyä, että olisivat tuon onnettomuustoverinsa lammikkoon 
kantaneet, ettei hänen olisi tarvinnut vaikeroida: 
»Herra, minulla ei ole ketään, joka veisi minut lammikkoon, 
kun vesi on kuohutettu», Joh. 5: 1 — 9. 

Juuri parempiosaisten kiittämättömyys Herraa kohtaan on 
yhä lisäämässä sosiaalista hätää, äänetöntä ja äänellistä hätää, 
jota ei saada loppumaan millään pakkotoimenpiteillä, 
niin hyviä kuin nekin lain säätäminä voivat olla. 

Jos. sydämessä auennut Herran kiittäminen ei saisikaan 
kaikkia jalon Barnabaan kanssa luovuttamaan koko omaisuuttansa 
yhteiseksi hyväksi (Apt. 4: 37) eikä Sarpatin lesken 
tavalla jakamaan toisen puutteenalaisen kanssa viimeisiä 
jauhovaroja, (1 Kunink. 17: 8- — 16), niin kyllä monet 
sosiaaliset epäkohdat kuitenkin korjautuisivat kaikessa hiljaisuudessa, 
ilman taistelua ja meteliä, ilman kirouksia ja 
hammasten kiristyksiä. Jos Herra saa sydämissä tehdä 
kiitollisuusihmeen, tekee hän rakkausihmeen myöskin. Jumalanvaltakunnan 
historia kautta aikojen todistaa sen. 

Sen vuoksi on Herralla hätä meidän kiittämättömyydestämme 
ja ulkokullailevasta kiitollisuudestamme. Sen tähden 
koettaa hän kaikkia keinoja meitä auttaaksensa ja sanansa 
kehoituksille painoa pannaksensa. 

Toisille hän lisää ulkonaista hyvyyttä hyvyyden päälle, 
siunausta siunauksen lisäksi. Ja huutaa sitten Paavalin 
kautta: »Halveksitko hänen hyvyytensä, kärsivällisyytensä 

---174--- 

ja pitkämielisyytensä runsautta, etkä tiedä, että Jumalan 
hyvyys vetää sinua parannukseen?» Room. 2: 4. Saako Herra 
nöyrtymään parannukseen ja kiitollisuuteen? Ja onko hän 
saanut sinua, joka ehkä yhtä kiittämättömänä ja katkerana 
kadehdit tuota toista, parannukseen tuosta katkeruudestasi, 
joka vie sinulta elämän ilon ja onnen? 

Ellei ole saanut, niin eihän ole kumma, jos Herran täytyy 
koettaa edelleen kovuutta ja kuria. Ehkä olet parastaikaa 
kärsimässä jotakin sellaista elämäntapausten kautta tai ihmisten 
puolelta. 

Tiedätkö, mitä se on? Sen takana on Herra, joka tahtoo 
saada sinut kiitolliseksi ja onnelliseksi. Kuinka se on mahdollista? 

Siten, että käyt nöyrästi tunnustamaan kurituksen ansainneesi 
syntisi tähden, ja kuulet Herraa, joka kehoittaa: »Huuda 
minua avuksesi hädän päivänä, niin minä autan sinua.» Jos 
noudatat kehoitusta, vedoten muihinkin Herran lupauksiin; 
jos pitkität tätä avuksi huutamista syntiäsi, kiittämättömyyttäsi, 
uskottomuuttasi tunnustaen, saat ennen pitkää todeta 
todeksi tuon Herran kehoituksen loppuosankin: »ja sinä olet 
kiittävä minua.» Saat yhtyä veisaajan kanssa sanomaan: 
»Kiitos sulle, Herra taivaan, ettäs kuulit ääneni; kun jo vaipui 
toivo aivan, olit kilpen', väkeni.» 

No. Eihän tämän läksyn lukemiseen ole pakko käydä. 
Tämän yksinkertaisen läksyn lukijoita ovat kuitenkin olleet 
kaikki Jumalan suuret pyhät Aabrahamista Paavaliin saakka. 
Ja niin suuret kuin pienet tämän läksyn lukijat ovat vieneet 
evankeliumin voittoon maailmassa, ovat tulleet siunaukseksi 
muille ja ovat tulleet itse siunatuiksi, onnellisiksi kiitollisuudessaan, 
kunnes ovat siirtyneet Herran valtaistuimen eteen, 
siihen valkopukuiseen kuoroon, jossa Herran kiitos soi täysiäänisenä, 
loppumattomasti kerraten tunnustusta: »Pelastus on 
Jumalamme, joka valtaistuimella istuu, ja Karitsan.» Dm. 7: 10. 

Karitsan veren voima, Kristuksen »ristin hulluus» selvittää 
järjen, omantunnon ja sosiaalisen hädän selvittämättömät 

ristiriidat. Tietysti siinä kysytään myös kaikkien asianomaisten 
ristille lähtemistä vanhan ihmisen kuolettamiseksi. 
Mutta eikö sitäkin sopisi koettaa, koska epäjumalat ovat 
aina palvojansa pettäneet, — Jumala ei koskaan) 

Älkäämme vain eksykö kuvittelemaan, että Herran seuraan 
päästyä täällä ei tyytymättömyys, kiittämättömyys ja 
nurina enää koskaan sydäntä koskettaisi. Ei! Saatanan valta 
on vieläkin todellisuus. Taivaallinen enkelikuoro muistuttaa 
meille sitä suurella huudolla: »Voi maata ja merta, sillä perkele 
on astunut alas teidän luoksenne suuressa vihassa, koska 
tietää, että hänellä on vain vähän aikaa jälellä.» Ilm. 41: 12. 

Tämä pimeyden henkivalta muun ohessa voi yhtäkkiä 
kuivata Herran kiitoksen huuliltamme ja pimittää silmämme 
näkemästä sitä Herran hyvyyttä, jonka kiitosta sydämemme 
oli äsken täysi. Mutta silloinkin Herra valvoo, Karitsa, 
tuo Juudan jalopeura, joka on voittanut ja vallannut vanhan 
syyttäjän, saatanan, paikan Jumalan valtaistuimen edessä. 

Hän hoitaa asioitamme täällä ja tuolla ylhäällä suurena ylimmäisenä 
pappinamme, niin että Jumalamme hätä tulee meidän 
hädäksemme. Meille itsellemme tulee hätä kiittämättömyydestämme. 

Voi minua, kiittämätöntä raukkaa, joka en enää näe enkä 
muista Herran hyvyyttä ja uskollisuutta, joka on ollut niin 
suuri, niin suuri minua kohtaan! Voi minua, kun minä en 
enää edes osaa kiittää niin kuin minun pitäisi! Oi avaa, 
Herra, silmäni näkemään sitä, mitä minun pitäisi nähdä! 

Tämä on samaa hätää, joka pani psalmiveisaajan yksinpuheluissa 
ravistelemaan sieluansa, sanoen: »Kiitä, sieluni, 
Herraa, äläkä unhota mitään, mitä hän on sinulle hyvää 
tehnyt», Ps. 103: 2. Älä unhota, älä unhota! 

Tiedätkö, ystäväni, minkä merkki tuo on? Se on merkki 
siitä, että myös Henki auttaa meitä heikkoudessamme ja — 
itse esiintyy puolestamme, rukoillen sanomattomin huokauksin, 
Room. 8: 26. Olemme siis silloin vielä armossa, 
kun tuollainen hätä polttaa tunnossa. Ja siihenkin hätään 

nähden kuuluu Herran armollinen kehoitus: »Huuda minua 
avuksi hädän päivänä, niin minä autan sinua ja sinä 
olet kiittävä minua.» Ja kun oma sydän taasen tapaa kiitossävelen, 
alamme entistä enemmän hätäillä yhdessä Herran 
kanssa myös kiittämättömien veljiemme ja sisariemme herättämisestä 
Herran kiitokseen. 

Joka tapauksessa. Ken aikoo periä luvatun maan, muistakoon, 
että rajan tällä puolen on suuri hätä kiittämättömyydestä. 
Perintöosasi riippuu siitä, jätätkö Jumalan yksin hätäilemään 
vai hätäiletkö sinäkin. 

Kiitos, kun Sun löysimmel 
Kiitos, että etsit meitä. 
Tue heikko toivomme 
Muista meitä eksyneitä. 
Kiitos että kiittää saamme 
Niinkuin voimme Jumalaamme! 

HUKKUMAANKO NIINIVEN KANSSA? 

Ja Herran sana tuli Joonalle toistamiseen, sanoen: 
»Nouse, mene Niniveen, siihen suureen kaupunkiin, ja saarnaa 
sille se saarna, jonka Minä sinulle sanonl» 
^ Ja Joona nousi ja meni Niniveen Herran sanan mukaan. 
Mutta Ninive oli Jumalan suuri kaupunki, kolmen päivämatkan 
suuruinen. 

Ja Joona alkoi kävellä kaupunkia yhden päivän matkan ja 
saarnasi, sanoen: »vielä on neljäkymmentä päivää, niin Ninive 
hävitetäänl» 

Ja Niniven miehet uskoivat Jumalaan ja julistivat paaston 
ja pukeusivat säkkeihin, heidän vanhimmistansa alkaen heidän 
nuorimpiinsa saakka. 

Ja kun Niniven kuningas sen kuuli, nousi hän istuimeltansa 
ja riisui vaippansa yltänsä, kaari itsensä säkkiin ja istui tuhkaan. 

Ja hän antoi huutaa ja julistaa Ninivessä, kuninkaan ja hänen 
ylimystensä käskystä, sanoen: »älkööt ihmiset ja eläimet, karja 
ja lampaat mitään maistako, älkööt laitumella käykö, älköötka 
vettä juoko. 

Vaan pukeutukoot sekä ihmiset että eläimet murhepukuun 
ja huutakoot hartaasti Jumalan tykö, ja palatkoon kukin pahalta 
tieltänsä ja siitä vääryydestä, mikä heidän käsissänsä on. 

Kukaties Jumala kääntyy ja katuu, ja lakkaa vihansa kiivaudesta, 
niin ettemme huku.» 

Ja Jumala näki heidän töitänsä, että he palasivat pahalta 
tieltänsä; ja Jumala katui sitä pahaa, jota Hän oli uhannut 
heille tehdä, eikä tehnytkään sitä. 

Joon. 3. 

Yhdenkin ihmisen parannus on suuri Jumalan ihme. Vielä 
suurempi ihme on kokonaisen kansan tai suuren kaupungin 
väestön kääntyminen pimeydestä valoon, saatanan vallasta 
Jumalan tykö. 

12 

— Luvatun maan perillisinä 

---178--- 

Kun kuulemme raskaista Jumalan rangaistustuomioista 
ja niiden painosta syntyneistä suurista joukkoherätyksistä, 
voimme sen ymmärtää. Mutta Niiniven suurelle maailmankaupungille 
ei ollut tapahtunut mitään erityistä raskasta onnettomuutta 
Joonan saapumisen edellä. 

Samoin, kun kuulemme Jumalan elävähenkisistä, suurista 
hengenmiehistä, jotka pitemmän aikaa ovat jollakin 
paikkakunnalla todistaneet voimallisilla, elävillä puheilla ja 
jumalisella, pyhitetyllä vaelluksella, niin on helppo ymmärtää, 
jos sen hedelmänä on syntynyt suuret, hengelliset liikkeet. 
Mutta Niiniven herätystä ei oltu liioin silläkään tavalla 
valmistettu. 

Outo, synkeä mies, vierasta kansallisuutta, kävelee juhlallisesti 
kaupungin halki ja toistaa aina uudestaan samaa 
julistusta, kuivasti ja yksitoikkoisesti vakuuttaen: »vielä on 
40 päivää, niin Niinive hävitetään.» 

Ajatelkaamme, että esim. Helsingin kaupungin katuja pitkin 
kävelisi tuollainen mies julistuksineen. Mitä hän saisi 
aikaan? Tuskinpa paljon muuta kuin että suuri liuta katupoikia 
liittyisi hänen seuraansa, kaikenlaista ilvettä pitäen» 
Suurin osa vanhemmistakin ihmisistä löisi kaikki nauruksi, 
jos olisivat Niiniven asemassa. Eihän perikatoa voinut ajatella 
missään muodossa mahdolliseksi. Ei mikään viholliskansa 
olisi uskaltanut käydä mahtavan Assyrian pääkaupungin 
kimppuun. Ei liioin voinut ajatella mitään niin tuhoisaa 
luonnon voimain mullistusta. Ei ollut entuudesta sellaista 
tiedossa eikä mitään oireita tulossa olevasta ollut näkyvissä 
eikä kuuluvissa. \ 

Vakavammat meistä olisivat kai loukkaantuneina käyneet 
Joonaalta tiukkaamaan syitä tuohon hänen uhkaamaansa 
perikatoon. Olisimme tahtoneet puolustautua niiden syiden 
edessä, tekeytyä joko kokonaan syyttömiksi tai viitata muihin, 
jotka mielestämme ovat vielä suurempia syntisiä. Mitään 
tällaista ei Niinivessä tapahtunut. 

Kaupungissa ei ollut puhelinverkkoa uutisia välittämässä 
eikä Joona saanut radioonkaan puhua ja kaupunki oli alueeltaan 
niin suuri, että kesti miehen kävellä kolme päivää sen 
halki. Sitä ihmeellisempää oli, että tieto Joonan saarnasta 
levisi ympäri kaupungin hänen asteltuaan kaupungissa yhden 
päivän matkan. 

Mutta vieläkin ihmeellisempää oli Joonan saarnan vaikutus. 
»Niiniven miehet uskoivat Jumalaan ja julistivat paaston 
ja pukeusivat säkkeihin, heidän vanhimmistansa alkaen heidän 
nuorimpiinsa saakka.» 

]og meillä Jumala saakin vanhempaa väkeä parannuksessa 
palautumaan synnistä vanhurskauteen ja hengellisestä 
kuolemasta hengelliseen elämään, niin nuoriso on useasti 
vielä hitaampaa taivaan tielle lähtemään. Niinivessä levisi 
Herran tuli »vanhimmista alkaen heidän nuorimpiinsa saakka.
» Kaikki vedettiin mukaan ja niin perusteellisesti, että 
muodin kahleetkin katkesivat ja muotipuvut vaihdettiin pikaisesti 
itämaisiin murhepukuihin. 

Tätä ei voi muuten ymmärtää kuin että Herra oli saanut 
niiniveläisten sydämissä jo ennen tehdyksi valmistavaa, salattua 
armotyötään. Siellä olivat kansan keskellä jo ennen omattunnot 
tulleet yhä enemmän levottomiksi jumalattomuuden 
takia. Siellä oli toinen toiselleen jouduttu valittelemaan yhteistä 
syntihätää ja ennustelemaan, että hirveät onnettomuudet 
ovat varmaan kypsymässä, ellei tapojen turmeltumisesta 
päästä palautumaan. Ja silloin tuli Joonan saarna sytyttämään 
tulen tappuroihin. Ei joudettu arvostelemaan saarnaa 
eikä saarnamiestä, ei myöskään vaatimaan tuomion julistukselle 
tarkempaa perustelua. Herran valmistama hetki oli 
tullut. Joonan lyhyt, jäykkä tuomion sana otettiin Jumalan 
istuimelta tulleena julistuksena vastaan. 

Näin se on aina ollut ja on vieläkin myös yksilöitten kääntymisessä. 
Jos Herra saakin kutsuvalla armollaan synnyttää 
salattua omantunnon hätää, niin voidaan kylläkin usein 
ulkonaisesti vielä kulkea mukana yhteisessä jumalattomuuden 

virrassa. Sellainen ihminen ei ihmissilmillä katsottuna ehkä 
näytä yhtään sen kummemmalta kuin muutkaan jumalattomat. 

Molemmat ryövärit yhdessä Jeesuksen kanssa Golgatalle 
vietäessä olivat ihmisarvion mukaan yhtä jumalattomat, 
yhtä kaukana Jumalan valtakunnasta. Samoin tullimies 
Matteusta ei kukaan arvannut autuuden näkökulmasta arvioida 
yhtään sen edullisemmin kuin toisia tullimiehiä. 
Mutta toisen ryövärin pilkkasana Golgatalla vei toisen heistä 
ratkaisuun hänen parannuksessansa. Ja vielä vähän tunnetun 
Jeesuksen sana: »seuraa minua» sai Matteuksen jättämään 
kaikki ja seuraamaan Jeesusta. 

Ei tuollaisia äkkikääntymisiä voi nytkään selittää muuten 
kuin siten, että sellaisten ihmisten sydämissä on Herra 
heidän ilmeisestä jumalattomuudestaan huolimatta saanut heidät 
jo sitä ennen salaisesti sairastamaan omantunnon haavoja. 
Huonompikin pappi ja niinkin kuiva ja yksitoikkoinen saarna 
kuin Joonan saarna oli, panee silloin mitan kukkuraksi ja painaa 
sieluntuskassa niiniveläisten viereen tekemään parannusta, 
tunnustamaan synnin synniksi ja luopumaan maailman 
kevytmielisestä seurasta. 

Mutta missä ei Herra saa kutsuvalla armollaan sydämiä 
ahdistetuksi sisällisesti tinkimättömään syyllisyyden tuntoon, 
siellä ei saarnamiesten julistuksella ole tehoa, vaikka se 
olisi kuinka elävää ja henkevää — niin, vaikka enkeli taivaasta 
olisi puhumassa. 

Alemman ja oppimattoman kansan keskuudessa Herra on 
sittenkin aina paremmin onnistunut muokkaamaan maaperän 
taivasten valtakunnan istutukselle. Mutta oppineemmat 
ja ylhäisemmät pysyvät tavallisesti liikkumattomina. 
Ja jos näissä piireissä ja yleensä yhteiskunnallisesti parempiosaisten 
puolella olisikin nykyaikana jonkinlaista kristinuskon 
kannatusta, on se suurelta osalta olemassa ainoastaan siltä 
näkökulmalta, että toivotaan kristinuskolta apua yksityisomaisuuden 
ja valtiolaitoksen suojelemiselle yhteiskunnallisia 

kumousliikkeitä vastaan. Kristinuskon arvo kristikunnan 
suurissa, monenkirjavissa ja monennimisissä »pörssiliikkeissä», 
kansanliikkeissä, noteerataan vain sosiaalisena tekijänä. Siltä 
kannalta sitä puolustetaan tai poljetaan. 

Vasta sitten, kun kristinusko tuodaan porvarimaailmankin 
ja sen johtavien aineksien eteen yhtä jäykästi ja synkeästi 
Jumalan vanhurskaan tuomion julistuksena kuin mitä Joona 
teki, vasta sitten tiedetään, minkä verran »kristillismielisyyden
» varjossa on ollut pelastuksen edellyttämää synnin hätää. 
Sitten vasta tulisi ilmi, pahennutaanko Jumalaan vai nöyrrytäänltö 
hänen edessänsä. 

Emme tunne tarkoin Niiniven sosiaalisia oloja Joonan 
ajoilta. Mutta että kamppailua yksilöllisistä ja yhteiskunnallisista 
eduista ja oikeuksista ihmisten ja ihmisryhmien 
kesken sielläkin oli, sen tiedämme. Nämä kamppailut siirtyivät 
Joonan yllättävän panoksen vaikutuksesta kokonaan 
syrjään kaikkien yhteiskuntaluokkien keskuudessa, vapaitten 
ja orjien piirissä. Yhteinen synnintunto ja tunnustus tukahutti 
kaikki muut pyyteet ja yhdisti kaikki yhteis vastuuseen, 
yhden kaikkien ja kaikki yhden puolesta sen Herran edessä, 
joka nyt oli saanut sieluihin yliotteen. 

Mutta mikä oli ihmeellisintä, oli se, että eivät vain muut 
»parempiosaiset», vaan myös valtakunnan kuningas ja ylimmystökin 
nöyrtyivät julkiseen parannuksen tekoon, antaen 
yhteisen julistuksen, jossa kävivät vahvistamaan ja jatkamaan 
Joonan saarnaa. »Pukeutukoot sekä ihmiset että eläimet 
surupukuun ja huutakoot hartaasti Jumalan tykö ja palatkoon 
kukin pahalta tieltänsä ja siitä vääryydestä, mikä 
heidän käsissänsä on.» 

Näin kuului särkevä kehoitus yhteiskunnan ylhäisön puolelta 
ja valtaistuimen korkeudesta. Ja esimerkillisesti käytiin 
kansan edellä säkkeihin pukeutumalla ja tuhkaan istumalla. 
Ja tämä Niiniven yleinen parannus ei ole tarua, sillä itse 
Jeesus sen todeksi vahvistaa sanoessaan juutalaisille: »Niiniven 
miehet nousevat tuomion päivänä tämän sukupolven 

kanssa ja tulevat sille tuomioksi, sillä he tekivät parannuksen 
Joonan saarnan johdosta ja katso tässä on enempi kuin 
Joona», Matt. 12: 41. 

Kuinka toisin kävikään Niini vessä kuin miten kristikunnassa' 
ja meilläkin on käynyt suurten herätyksien aikana! Onhan 
niin usein käynyt toteen Paavalin sana, »ett*ei monta lihallista 
viisasta eikä monta suuresta suvusta ole Jumala valinnut.» 

Älkäämme kuitenkaan noita korkeamman sivistyksen omaavia 
tai paremmissa oloissa ja valta-asemissa eläviä yksin syyttäkö 
kansamme uskonnollissiveellisestä alennuksen tilasta. 
Muistakaamme, että Niinivessäkin kuninkaan ja ylhäisten 
herääminen johtui osittain selvästi siitä, että he huomasivat 
kansan parannuksen niin vilpittömäksi ja totiseksi. 

Mikäpä sen tietää, mitä ihmeitä alkaisi meidänkin ylemmissä 
yhteiskuntapiireissä tapahtua, jos saisivat ympärillään 
hengellisten liikkeitten piirissä nähdä vähemmän ulkokultaisuutta 
ja suukristillisyyttä ja enemmän niini veläisiä vilpittömiä 
parannuksen tekijöitä. 

Kunpa loppuisivat kaikki eriseurat, kaikki eri karsinoihin 
eristäytyminen Kristuksen tunnustajain kesken, kaikki oman 
hengellisyyden korottaminen ja kehuminen toisten rinnalla! 
Kunpa omassa joukossa käytettäisiin enemmän Jumalan 
totuuden sanan nuhdetta ja alistuttaisiin sitä kuulemaan! 
Kunpa oman joukon ulkopuolelle totuuden sanaa kohdistettaessa 
tahdottaisiin kuitenkin säilyttää veljellistä rakkautta 
ja veljellisessä rakkaudessa yhteistä rakkautta! Kunpa kukin 
Kristuksen tunnustaja maallisessa kutsumuksessaan osoittaisi 
enemmän uskollisuutta, nöyryyttä, tunnollisuutta ja 
palvele vaisuutta! Kunpa pahoja puheita ja laiminlyömisiä 
anteeksi pyydettäisiin ja annettaisiin! Kunpa me kaikki 
Jeesuksen oppilapsina nöyremmästi tunnustaisimme, että 
meissä on syy siihen, että ympärillämme oleva maailma pysyy 
heräämättömänä! 

Voi kuinka pelättävästi ja herättävästi tämä vaikuttaisi 
myös uskonnosta vieraantuneisiin oppineisiin ja ylempisäätyisiin! 

He voisivat tulla tunnoissaan lyödyksi samoin kuin 
Niiniven kuningas ylimyksinensä, tultuansa huomaamaan, 
että kristillisyys onkin jotakin muuta kuin oppikysymys. Samoin 
voisi nuorisokin tulla mukaan vedetyksi suuremmissa 
joukoissa. 

Ja mitä silloin tapahtuisi? Teatterit, tanssisalit ja vankilat 
tyhjentyisivät. Käräjänkäynnit ja riidat loppuisivat. Poliisivallan 
tarve supistuisi mitättömiin. Sanomalehtien täytyisi 
muuttua uskonnollisiksi. Riettaan kaunokirjallisuuden 
ja siveettömän taiteen loppu tulisi. Samoin kävisi viheliäiset, 
itsekkään, poliittisen puoluekamppailun. Köyhyys ja 
rikkaus tasoittaisivat toisiansa ilman pakkolakeja. Eduskuntaa 
ei tarvitsisi vuosikausiin kokoon kutsua. Jotenkin 
tällaisena kai Niiniven parannus ilmenisi meidän aikanamme. 

Joona ei ollut antanut Niinivelle mitään pelastumisen toivoa. 
Yhtä kaikki tämä toivo ilmenee kuninkaan ja ylimystön 
julistuksessa: »Kukaties Jumala kääntyy ja katuu ja lakkaa 
vihansa kiivaudesta, niin ettemme huku.» 

Mistä tuli tämä toivo? Nöyrtymisestä Jumalan väkevän 
käden alle. Sillä on aina ollut ja on se ihmeellinen vaikutus. 
Kun psalmi veisaa ja oli ensin alistuvasti tunnustanut: »Herra, 
minä tiedän sinun tuomiosi vanhurskaiksi ja sinä olet uskollisuudessasi 
minut nöyryyttänyt», pääsi hän heti elävässä toivossa 
huudahtamaan: »Olkoon sinun armosi lohdutukseni, 
niinkuin palvelijallesi lupasit», Ps. 119: 75, 76. Ja samassa 
yhteydessä kuin profeetta Mika nöyrästi tunnustaa tahtovansa 
kantaa Herran vihan, vakuuttaa hän uskon innoituksella: 
»Älä iloitse, viholliseni, minusta! Sillä vaikka minä lankesin, 
niin minä kuitenkin nousen, ja vaikka minä pimeydessä 
istun, on Herra minun valkeuteni», Mik. 7: 8, 9. 

Älkää sentähden, ystävät rakkaat, pyrkikö määräämään mitä 
Jumalan pitäisi teille saarnauttaa! Kun toiset eivät tahdo 
ollenkaan kuulla ankaraa »lakisaarnaa», ja toiset sallisivat 
saarnassa olla lakiakin, mutta »kohtuullisesti» lakia ja »kohtuullisesti» 

evankeliumia, on muistettava, että Joona Herran 
käskystä, saamasi aivan »kohtuuttomasti» paljasta lakia. 

Joona oli joutunut valmistamaan saamansa Välimeren 
syvyyksissä, merieläimen sisuksissa. Kuitenkaan ei siitä 
johtunut se, ettei hänen saarnansa ollut »kauniimpi» ja sisältörikkaampi. 
Jumala oli Joonalle antanut käskyn: »Mene 

Niiniveen ja saamaa sille se saarna, jonka minä 

sinulle sanon.» Ja se saarna kuului: »vielä on 40 päivää, niin 
Niinive hävitetään.» Joona ei uskaltanut sitä saarnaa muuttaa, 
eikä siihen mitään lisätä. Olisi tullut uusi heitto Välimereen 
tai johonkin vielä pahempaan paikkaan. 

Kyllähän meissä, saarnamiehissä, on paljon vikaa. Mikä 
jättää sanomatta sellaista, minkä Jumala tahtoo sanottavaksi 
mikä lisää omiansa, mikä pelkää julistaa lakia, mikä tinkii 
evankeliumin kanssa. Mutta sittenkin, ystävät rakkaat, sen 
sijaan, että arvostelette ja mestaroitte pappianne, rukoilkaa 
väsymättä, että hän saarnaisi teille sen saaman, minkä Herra 
on käskenyt, saarnaisi niin uskollisesti, ettei tarvitsisi tulla 
mereen heitetyksi, saaman valmistamista oppimaan, ja ettette 
itse vielä tulisi heitetyksi sinne hänen kanssansa. 

Jos sitten saarnaaja julistaisi Joonan tavalla paljasta ankaraa 
lain tuomiota, tiedätte silloin, että olette saaneet sellaisen 
saaman, mitä olitte rukoilleet Herralta. Silloin opitte 
myös uskomaan ja ymmärtämään, että jos Herra näkee teidän 
tarvitsevan evankeliumia, hän kyllä varmasti aikanaan 
lähettää senkin julistajan. Jos ei hän siihen muita löydä, herättää 
hän varmaan Niiniven kuninkaan sitä julistamaan, 
niinkuin hän julisti evankeliumia Joonankin saaman jatkoksi, 
sen tunnustaen samalla täysin paikalleen osuneeksi. 

Jumala armahti Niiniven. Oliko tämä ristiriidassa Jumalan 
vanhurskaan tuomion kanssa? Niin ajatteli Joona ja 
kävi siitä juonittelemaan Jumalalle, 4: 1 — 3. Hänen mielestään 
hänen saarnansa meni turhaksi ja hän joutui valehtelijaksi. 
Hänen oli vaikea mukautua Jumalan armahtamiseen. 

Samoin on käynyt sen jälkeenkin monen »lakisaarnaajan», 
että he eivät ole evankeliumin julistusta eikä sen merkitystä 
ymmärtäneet. Siitä syystähän suuri Johannes kastajakin 
yritti pahentua Jeesukseen, lähettäessään vankeudestaan 
lähetystön kysymään Jeesukselta: »oletko sinä se 
tuleva, vai onko meidän odotettava toista», Matt. ii: 3. 

Yhtä useasti on kuitenkin toisaalta evankeliumin merkitys 
ja julistus käsitetty niin inhimillisesti, ettei Joonan tuomiojulistuksen 
jatkamista tunneta tarpeelliseksi, vaan loukkaannutaan 
siihen itse ja yllytetään muitakin loukkaantumaan, 
ja niin' loukkaannutaan Jumalaankin. Kunpa oppisimme 
paremmin ymmärtämään Herran pelastustyötä! Kunpa kävisimme 
yhtä vilpittömästi kiittämään häntä siitä, että hän 
meitä kohtaan vielä uudistaa Joonan tuomiojulistuksen kuin 
siitä, että hän järjestää tuolle julistukselle armahtavan jatkon. 

Sitä tietä kai Joonakin toki lienee lopuksi päässyt ymmärtämään, 
että vanha Niinive tosiaankin hukkui. Ei tosin kaupungin 
maaperä eivätkä sen ihmisten ruumiit eikä asunnot eikä 
muu omaisuus. Mutta sen asukkaitten vanha mieli, vanhat 
synnilliset tavat ja jumalattomat menot, ne olivat tuomittuina 
hukutetut. 

Siten oli Jumalan tuomitseva vanhurskaus päässyt täydellisemmin 
täytäntöön kuin jos ihmiset olisi pitänyt ruumiillisesti 
hukuttaa parannusta syntymättä. 

Tahdommeko käydä hukkumaan Niiniven kanssa? Jos 
mekin itsemme tuomitsemme, ei meitä ollenkaan tuomittaisi, 
vakuuttaa apostoli. Jumalan armo saa silloin sijansa, ei 
ristiriidassa vanhurskauden kanssa, vaan sopusoinnussa sen 
Jumalan vanhurskauden kanssa, joka jätti Kristuksen tuhon 
omaksi, että hänen vanhurskautensa luettaisiin kaikkien niiden 
hyväksi, jotka itse tunnustavat Jumalan vanhurskaan vihan 
tuomion ansainneensa. 

Ja silloin pääsee Jumalan armo sopusointuun hänen vanhurskaan 
vihansa kanssa myöskin ajallisen pelastumisemme 
kannalta. Ei Jumalan valtakunnan historiassa ole koskaan 

voinut eikä voi tapahtua niin, että kansa, joka ylimmistä 
alimpiin nöyrtyy parannukseen Jumalan edessä, voisi tulla 
hävitetyksi minkään vihollisvoiman kautta. 

Sitten vasta, kun niiniveläiset luopuivat tuosta uskonnollisesti 
uudistuneesta mielialastaan, palaten takaisin entiseen 
syntimenoonsa, tuli Niiniven ulkonainen hävitys, kuten profeetat 
Nahum ja Sefanias olivat ennustaneet. 

Samoin on meille ja meidän kansallemme käyvä, ellei 
yleisempää parannusta tule ja ellei hetkellinen parannus saa 
jatkua pysyväiseksi. Saamme vain suuremman tuomion 
kuin Niinive. 

Meidän on joka tapauksessa hukuttava Niiniven kanssa* 
Kummassako merkityksessä tahdomme hukkua? 

Suuren olen päälleni 

Synnin velan kartuttanut, 
Syntisillä töilläni 

Sinut, Jeesus, kuolettanut. 
Vielä vaivas' vaikeimmatkin 
Ylenkatsoin suurimmatkin. 

Kuinka tästä pääsisin, 

Synti synnistä ei päästä, 
Ja jos jään vain synteihin, 

Niin ei mua vihas' säästä. 
Missä hukun Jeesukseni, 
Jos et riennä avukseni! 

PHYÄ HERRA JA SAASTAISET HUULET. 

Kuningas Ussijan kuolinvuotena näin minä Herran istuvan 
korkealla ja korotetulla istuimella, ja hänen vaatteensa liepeet 
täyttivät temppelin. 

* Serafit seisoivat Häntä ylempänä, kuusi siipeä kullakin; kahdella 
he peittivät kasvonsa ja kahdella he peittivät jalkansa ja 
kahdella he lensivät. 

Ja he huusivat toinen toisellensa ja sanoivat: »Pjbä, pyhä y 
pyhä on Herra Sebaot, koko maa on täynnä hänen kunniatansal» 

Ja pihtipielet vapisivat huutajien äänestä ja huone täytettiin 
savulla. 

Ja minä sanoin: »voi minua, minä hukun, sillä minulla on 
saastaiset huulet, ja minä asun kansan keskellä, jolla on saastaiset 
huulet, ja minun silmäni ovat nähneet kuninkaan, Herra 
Sebaotinl» 

Ja minun tyköni lensi yksi serafeista, ja hänen kädessänsä 
oli tulinen hiili, jonka hän oli pihdeillä alttarilta ottanut. 

Ja hän kosketti suutani ja sanoi: »katso, tämä kosketti huuliasi, 
ja sinun pahattekosi on otettu pois, ja sinun syntisi on 
sovitettu!» 

Jes. 6: 1—7. 

Kun ihmiset tahtovat puolustaa uskottomuuttansa Jumalaa 
kohtaan, on yksi tavallisimpia syitä se, etteivät he ole 
koskaan saaneet nähdä mitään sellaisia taivaallisia näkyjä, 
joita raamatun ihmisten osaksi on tullut. 

Mutta taivaallisten näkyjen kaipaajat jättävät huomioon 
ottamatta, että nuo näyt, voidakseen tulla meille avuksi autuuden 
tiellä, edellyttävät aina, että on jo ennemmin Jumalan 
sanan kutsumusta kuultu ja sisällinen, hengellinen mielenmuutos 
määrättyyn asteeseen ehtinyt. Sitä paitsi huomaamme 
raamatussa, että taivaalliset näyt ovat liittyneet yhtäältä 

pelastushistorian suuriin, arvoituksellisiin käännekohtiin, auttamaan 
niiden ymmärtämistä, ja toisaalta on niitä suotu sellaisten 
henkilöitten osaksi, jotka Jumala oli kutsunut erittäin 
tärkeihin ja raskaisiin tehtäviin. 

Kuinka voisi kukaan kadehtien ihmetellä sitä, että esim. 
neitsyt Marialle tapahtui enkeli-ilmestys ja sen kautta ilmoitus, 
että hän miehen kanssa yhtymättä oli synnyttävä pojan. 
Oli siinä monessa suhteessa niin suuri uskon koetus, että 
siihen olisi varmaan kompastunut jokainen, jolla ei olisi jo 
sitä ennen ollut uskon ala viljelty siinä määrässä kuin se 
Marian sielussa oli. 

Ja kun Herran enkeli ilmestyi Pietarille vankeudessa ja 
talutti hänet sieltä ulos lukittujen ovien läpi (Aptk. 12), on 
muistettava, minkä pitkän koulutuksen Herran palveluksessa 
Pietari jo sitä ennen oli käynyt ja kuinka suurta uskollisuutta 
hän oli siinä koulussa osoittanut. 

Siitähän on todistuksena m. m. hänen pyhä kiivautensa 
Akulaan ja Priskillan ulkokullaisuuden tuomitsemisessa, hänen 
iloitsemisensa häntä pieksettäessä juutalaisten Neuvoston 
edessä, hänen nöyrämielinen itsensähillitseminen alkuseurakunnan 
hellenistileskien hyväksi toimeenpannussa mielenosoituksessa 
ynnä hänen jyrkkä esiintymisensä Siimon velhon 
keinottelun torjumisessa. 

Nämä kaikki merkit, muusta nyt puhumatta, osoittavat 
Pietarin sydämessä tapahtuneen yhäti niin suuria Jumalan 
ihmeitä, että tuo mainittu enkeli-ilmestys vankilassa ei ole 
yhtään sen suurempi ihme. En ollenkaan epäile, etteikö 
meillekin tapahtuisi jokin enkeli-ilmestys, jos meillä olisi 
siihen Pietarin edellytykset. 

Muistamme vielä, että jo Jeesuksen eläessä olivat Pietari, 
Jaakob ja Johannes saaneet armon olla Jeesuksen seurassa 
kirkastusvuorella näkemässä sanomattoman ihmeellisen taivaallisen 
näyn. Kun Herra ei ottanut sinne mukaan toisia 
opetuslapsia, ei se johtunut puolueellisuudesta, vaan siitä, 
että he eivät, Herran silmillä arvioituna, olleet vielä hengellisesti 

niin kehittyneitä, että olisivat tuosta taivaallisesta näystä 
saaneet sitä siunausta, mikä Jumalan tarkoitus oli, 

Entäpäs kun vanha apostoli Johannes sai Herralta sen 
suuren, taivasta, maata ja helvettiä mittailevan Ilmestyksen, 
jonka luemme Uuden Testamentin viimeisessä kirjassa, ei 
kukaan edes toisista apostoleista olisi ollut kyllin kypsynyt 
vastaanottamaan ja Jumalan tahdon mukaisesti käyttämään 
tuota taivaallista näkyä. Vielä vähemmän kukaan meistä. 

Ajatelkaammepa esim., että me olisimme saaneet nähdä 
tuon Ilmestyskirjan j:nnessä luvussa mainitun kirjakäärön 
valtaistuimella istujan oikeassa kädessä ja saaneet kuulla, ettei 
kukaan olento taivaassa, maan päällä eikä maan alla voinut 
sitä eikä sen seitsemää sinettiä avata. Mitä tämä olisi meitä 
liikuttanut? Useimmat olisivat sitä aikansa suu auki ihmetelleet 
ja kiiruhtaneet sitten, mikä pellollensa, mikä kaupallensa, 
saamatta siitä sen syvempää iäisyysvaikutusta ja välittämättä 
vähääkään siitä, saataisiinko tuo käärö avatuksi 
vaiko ei. 

Mutta vanhalla Johanneksella oli salainen hengellinen 
sukulaisuus tuon kirjakäärön sisällön kanssa. Hän aavisti, 
että siihen kätkeytyi jotakin hirvittävän vakavaa, jonka rinnalla 
hänen maanpakolaisuutensa vaiva oli vähäinen asia ja 
joka läheisesti koski hänen ja koko maailman iankaikkista 
kohtaloa. Se kuulemansa uhka, että kirjakäärö voisi jäädä 
avaamatta, kauhistutti Johannesta niin, että hän kertomuksen 
mukaan purskahti äänekkääseen itkuun. 

Hänestä oli kaikki muu aivan arvotonta, jos kerran kirjakääröön 
kätketyt Jumalan ajatukset jäivät maailmalle paljastumatta. 
Eipä kumma, että näkyjen sarja jatkui ja että yksi 
taivaallisista vanhemmista sanoi Johannekselle: »älä itke; 
katso jalopeura, Juudan sukukuntaa, Daavidin juurivesa, on 
voittanut, niin että hän voi avata kirjan ja sen seitsemän 
sinettiä,» 

Profeetta Jesaialle tapahtui tekstimme mukaan jotakin 
samanlaista kuin Johannekselle tuossa mainitussa ilmestyksessä. 

Ja taivaallisella näyllä oli profeettaan jotenkin samanlainen 
vaikutus, syvästi herättävä, pyhittävä vaikutus, jonka 
kautta Herra hänet vihki tärkeään profeetalliseen kutsumukseen. 

Olisihan tietenkin kaikille muillekin ollut näkemisen ja 
kuulemisen arvoista Herran Jumalan ilmestyminen korkealle 
ja korotetulle istuimelle ynnä serafien huuto toisillensa: 
»Pyhä, pyhä, pyhä on Herra Sebaot, koko maa on 
täynnä hänen kunniaansa.» Mutta useimmille meistä olisi se 
kai jäänyt siihen, että kun olisi kukin aikansa sitä ihmetellyt 
ja muillekin siitä lörpötellyt heidän uteliaisuutensa tyydyttämiseksi, 
olisimme voineet jäädä hengellisessä suhteessa 
entisellemme, ihmettelemään taas niitä aina uusia maailman 
kummia, joita ihmisiltä kuulemme ja sanomalehdistä luemme 
ja joista tämän maailman ihmisille riittää aina uutta pohtimista. 

Ja nämä maailman kummat ja kuulumiset, poliittiset kannunvalamiset 
ja urheilukilpailut ynnä muut yksilölliset ja 
yleisluontoiset kunnian ja turhamielisyyden saavutukset 
niihin kuuluvine juoruistuntoineen, ne ovat lukemattomille 
meistä monin kerroin kiintoisampaa kuin se serafien huuto, 
että Jumala on kolmifikertaisesti pyhä, ja että taivaan pihtipielet 
siitä huudosta vapisivat. 

Ja jos meillä ei siltä pohjalta ole ollut entuudesta sielussamme 
mitään kosketusta elävän Jumalan kanssa hänen sanansa 
kautta, ei sisällistä kosketusta mielenmuutokseksi tapahtuisi 
sen paremmin, vaikka Jesaian näkemä näky uudistettaisiin 
meidän silmäimme edessä. Kyllä me jäisimme siitä 
yhtä osattomiksi kuin Sauluksen matkatoverit Damaskon 
tiellä tapahtuneesta taivaallisesta näystä jäivät, vaikka Herran 
kirkkaus heidätkin häikäisi ja Herran ääni korvissa kuului. 
Heidän sielustansa puuttui se liitekohta, minkä Ilmestyksen 
Herra tapasi nuoren Sauluksen sielusta, siitä huolimatta, 
että hän, ihmissilmillä katsottuna, oli kamalampi Kristuksen 
vihollinen kuin hänen matkatoverinsa. 

Millainen profeetan kutsumuksen saaneen Jesaian entisyys 
oli ollut, emme tiedä, mutta se sisäisesti nöyryyttävä ja 
maahan ruhjova vaikutus, mikä Jumalan pyhyyden julistamisella 
Jesaian sieluun oli, osoittaa, että sillä julistuksella oli 
siellä sielussa ennemmin valmistettu maaperä. 

Näyttää siltä, että Jesaia oli ihmisten silmissä elämänsä 
puolesta siveellisesti nuhteeton mies. Mutta nähdessään, 
kuinka taivaallisesti pyhät enkelit, mahdottomuuttansa tuntien, 
Jumalan pyhyyden edessä siivillänsä peittivät kasvonsa, 
joutui Jesaia niin kauheaan sielun hätään, ettei hän koskaan 
ennen öllut sellaista tuntenut. 

Siellä Juudan valtakunnassa samaan aikaan kuningas ja 
kansalaiset askartelivat yhä poliittisissa kysymyksissä, pohtivat 
valtakunnan vaarallista asemaa, joka oli uhattu vuoroin 
egyptiläisten, vuoroin syyrialaisten ja assyrialaisten puolelta, 
samalla kuin valtakunta oli taloudellisesti vaurastunut 
ja elämän ylellisyys ja nautinnot lisääntyneet ynnä kaikenlainen 
paheellisuus ja vallattomuus sen mukana. 

Jumalan vanhurskauden valossa tilannetta arvioituaan 
huomauttaa Jesaia: »maa on saastaiseksi tullut asukkaittensa 
alla, sillä he ovat rikkoneet lait, muuttaneet säännöt, rikkoneet 
iankaikkisen liiton.» — »Kansa ahdistaa toinen toistansa, 
jokainen lähimmäistänsä; nuorukainen isottelee vanhurskasta 
vastaan ja ylenkatsottu arvon ansainnutta vastaan.» Ja vielä: 
»Voi syntistä sukua, rikoksen kantavaa kansaa, pahanilkistä 
siementä, pahantapaisia lapsia, jotka hylkäsivät Herran.» 

»Voi niitä, jotka vetävät vääryyttä valheen köysillä 

ja syntiä niinkuin vaunujen valjaksilla .» »Voi niitä, 

jotka aamulla varhain nousevat, rientääksensä viinin ääreen 
ja illalla myöhään siinä viipyvät.» 

Paheitten mukana höltyivät yhä perheelliset, yhteiskunnalliset 
ja valtiolliset siteet, ja Herra julistaa, että äskeinen 
aineellinen hyvinvointi on pian muuttuva taloudelliseksi 
ahdingoksi, jota kuvaavat riittävästi Jesaian eloisat kynänvedot: 
»Veli tarttuu veljeensä isänsä huoneessa, sanoen: sinulla 

on takki, ole sinä päämiehenä meille- ja tämä rappiotila 
olkoon kätesi korjattavissa; silloin hän sinä päivänä korottaa 
äänensä, sanoen: »ei minussa ole parantajaa, eikä talossani 
ole leipää eikä vaatteita, älkää panko minua kansan päämieheksi.
» 

Eivätkä vain Juudan miehet Jumalasta vieraantuneet, vaan 
naisetkin. Niin kauan kuin kodin piirissä, naisten keskuudessa, 
vielä Jumalan pelko ja siveellisyys on kutakuinkin säilynyt, 
on kansan kohtalo pelastettavissa. Mutta mikäli naissukupuolen 
yhä yleisemmin valtaa uskonnollinen ja siveellinen 
kevytmielisyys, ei kansan perikatoa voi nyt, paremmin kuin 
Jesaian aikana, mitkään poliittiset liitot tai pohtimiset pelastaa. 
Huudahdettuansa eosin: »minun kansani vaivaajat ovat 
lapsia ja naiset heitä hallitsevat» julistaa Jesaia Jumalansa 
nimessä: »sentähden, että Siionin tyttäret kopeilevat ja käyvät 
kenossa kauloin ja silmäniskuja heittävät ja tepsuttaen 
käydä astelevat ja jaloissansa solkia soittavat, on Herra Siionin 
tyttärien päät rupisiksi tekevä» »ja on oleva 

löyhkä lemun sijasta ja nuora vyön sijasta ja kähäräin sijasta 
kaljupää ja vannevaatteen sijasta ahdas säkki; arpi kauneuden 
sijasta.» 

Sitä taustaa vastaan, jonka nämä muutamat piirteet ilmaisevat 
Juudan valtakunnan uskonnollisesta, siveellisestä ja sosialisesta 
rappeutumisesta yleensä, ilmenee sitä räikeämpänä 
vastakohtana Jesaian jumalisuuden järkyttävästi syvä vakavuus. 
Samalla kuin muut lipuivat askel askeleelta yhä alemma 
pakanuuden kiroihin, sai Jesaia Herralta uuden valtavan 
elämyksen uskonsa syventymiseksi ynnä armotilansa 
ja kutsumuksensa vahvistamiseksi ja hän myös nöyrästi 
alistui siinä Jumalan siunattavaksi ja pyhitettäväksi. 

»Voi minua, minä hukun, sillä minulla on saastaiset huulet 
ja minä asun kansan keskellä, jolla on saastaiset huulet.» Tästä 
oli Jesaialla sielun tuska ja hätä. Missä ja kenellä on nyt 
sama hätä, on niin suurena, että kaikki muu työntyy syrjään 
sen rinnalla. 

Sillä pohjalla tuli Jesaiasta Jumalan valittu ja Jumalan 
lipun kantaja, jumalallisen valon soihtu pakanallisuuteen 
painuvan muotojumalisuuden yössä. Siltä pohjalta hän 
kertaa hänelle hätääntyneitten tekemää kysymystä: »Vartija, 
paljonko on yötä kulunut? Vartija, paljonko on yötä 
kulunut?» 

Siltä pohjalta voisi Herra meistäkin tehdä jotakin, vaikkakaan 
ei Jesaian suuruuden mittaisia hengen jättiläisiä, niin 
kuitenkin sellaisia, että voisimme saada Jesaian näkemyksistä 
ja elämyksistä, Jesaian uskosta ja rakkaudesta oman 
autuaallisen osamme. 

Tämän osan tahtoisi jokaiselle Jesaian kanssa hätääntyneelle 
parannuksen tekijälle antaa se Jeesus, josta sama Jesaian 
kirja ennustaa: »Hän on haavoitettu meidän pahain tekojemme 
tähden ja meidän syntiemme tähden hosuttu; rangaistus 
oli hänen päällänsä, että meillä rauha olisi, ja hänen 
haavojensa kautta olemme me parannetut.» 

Ja joskin Golgatan ristillä, Golgatan alttarilla poltettu 
uhrihiili kipeästi polttaa meidän huuliamme ja sydämemme 
saastaisuutta, niin sama alttari hiilinensä on meille lopullisesti 
varmentamassa Jesaian luo lentävän serafin vakuutusta: 
»Sinun pahattekosi on otettu pois ja sinun syntisi on sovitettu.» 

Tähän kokemukseen päästyämme puhkeaa sydämestä Herran 
kiitos: 

Ei laulamasta lakkaa mun sielun 9 iloissaan, 
Ett 9 uuvutettu raukka on päässyt kuormastaan. 
Mä etsin kauan lepoa, en sitä löytänyt. 
Nyt sielunahdistuksista on Jeesus päästänyt. 

Mutta se lienee ollut Jesaiallekin yllättävää, että enkelijoukot 
taivaallisessa näyssä eivät ollenkaan ylistäneet Jumalan 
hyvyyttä, armoa ja rakkautta, vaan ainoastaan hänen 
pyhyyttänsä. Siihen on meidänkin päästävä. 

Kyllä on paikallaan, että me kiitämme ja ylistämme Herraa 
kaikesta hänen osoittamastaan siunauksesta, laupeudesta 

ja rakkaudesta. Voi kuinka paljon enemmän meillä on siltä 
kannalta kiitoksen syytä kuin mitä olemme kiitosta Herralle 
antaneet, kiitoksen syytä ruumiillisesta, aineellisesta hyvästä, 
kiitoksen syytä Jumalan armosta Kristuksessa meidän sielumme 
pelastukseksi! 

Mutta me liian usein käsitämme Jumalan rakkauden niinkuin 
Jumalan vihankin samanlaiseksi kuin omamme. Meidän 
vihamme ja meidän rakkautemme on epäpyhää itsekkäisyyttä 
ja sen mukaan puolueellista. Meidän vihaamme ei 
mahdu rakkautta eikä rakkauteemme vihaa. Ne sulkevat 
kokonaan pois toisensa. Mutta niin ei ole Jumalan laita. 
Hänessä sulautuvat viha ja rakkaus niin täydellisesti yhteen, 
että hänen rakkautensa suurin ilmaus, Kristuksen ristinkuolema, 
oli samalla myös hänen vanhurskaan vihansa hirmuisin 
osoitus. Siinä vanhurskas viha rankaisi syntisen ja siinä ikuinen 
rakkaus pelasti syntisen. Ja siten Jumala osoittautui olevansa 
pyhä Jumala. 

Niin. Herra on anteeksiantavassa sovitusarmossaan ja 
pelastusrakkaudessaan niin suuri, niin määrätön, ettei mikään 
inhimillinen armokäsite kykene sitä mittaamaan eikä 
kaikki inhimillinen rakkaus yhteen koottuna ole Jumalan pelastusrakkauden 
kanssa rinnastettavissa. Ei mikään inhimillisen 
rakkauden voima olisi voinut saada sellaista voittoa, 
jonka Kristuksen ristiinnaulittu rakkaus ensimmäisenä voittonansa 
katuvan ryövärin parannuksessa sai. 

Mutta Herran armo on pyhä armo, Herran rakkaus on pyhä 
rakkaus niinkuin hänen vihansakin on pyhä viha, muistuttavat 
serafit Jesaialle ja meille. Sitä samaa huusivat yötä 
päivää Johanneksen Ilmestyksessä mainitut neljä elämäolentoa 
Jumalan valtaistuimen ympärillä: »Pyhä, pyhä, pyhä 
on Herra Jumala, kaikkivaltias, joka oli ja joka on ja joka tuleva 
on» . Pyhäksi Isäksi puhutteli Jeesuskin rukouksessaan Jumalaa. 

On ihanaa kuulla kristittyjen puhein ja virsin ylistävän 
Jumalan suurta armoa ja rakkautta Golgatan ristin sovitussanomana. 
Voi, että jaksaisimme sitä vielä enemmän tehdä! 

Mutta mieli tulee surulliseksi, kun ei oman sydämen kiitos 
eikä muiden kiitos jaksa kohoutua Herran pyhyyden ylistämiseen, 
niin että ylistäisimme häntä yhtä paljon siitä, että hän 
kohdistaa meihin pyhän vihansa, kuin siitä että saamme uskoa 
hänen pyhään pelastusrakkauteensa. Sentähden on virtemme 
ja ylistyksemme niin katkonaista ja oikullista. Sentähden 
lakkaa kiitoksemme pienenkin vastoinkäymisen kohdatessa. 
Sen vuoksi on myös kristillinen rakkautemme niin 
oikullista ja ahdasta puoluerakkautta, joka itse karsinoituu ja 
karsinoittaa toisia. Senvuoksi on myös koko kristikunnan 
hengellinen tila niin heikko, kun Jumalan pyhyys on tuntematon. 

Taivaassa ei ole näin, sen vuoksi, että siellä on sydämet 
vallannut syvä näkemys Herran pyhyyteen. Se on siellä 
kaiken autuuden pohja, edellytys ja sisältö. 

Ystäväni, jos tahdot, että silmäsi aina näkisivät Herran 
ehtymättömän, uskollisen rakkauden ympäröivän sinua siunaavasti, 
jos tahdot aina säilyttää kiitosmielen ja ylistysvirren 
Herran kunniaksi, jos tahdot siihen kätkeytyvää autuutta 
alati nauttia, rukoile Herraa kirkastamaan itsensä sinulle 
pyhänä Jumalana, kolminkertaisesti pyhänä. Siitä 
muistuttavat sinulle serafit taivaan pihtipieliä vapisuttavalla 
huudollaan. 

Ne muistuttavat sinulle, että täällä täytyy tunnon Herran 
pyhyydestä päästä uskomme perusolemukseksi, voidaksemme 
tuolla ylhäällä päästä sulautumaan serafien ylistykseen 
iankaikkisesti. 

»Pyhä, pyhä, pyhä on Herra Sebaot, koko maa on täynnä 
hänen kunniatansa.» 

Tämä on luvatun maan perillisten kansallislaulu. 

KUN JUUDA VAPAHDETAAN JA JERUSALEM 
ASUU TURVASSA. 

Katso, ne päivät tulevat, sanoo Herra, jolloin Minä herätän 
hyvän sanani, jonka olen puhunut Israelin huoneesta ja Juudan 
huoneesta. 

Niinä päivinä ja sillä ajalla kasvatan Minä Daavidille vanhurskauden 
vesan, joka on toimittava oikeuden ja vanhurskauden 
maan päällä. 

Niinä päivinä vapahdetaan Juuda, ja Jerusalem on asuva 
turvassa, ja näin hän nimitetään: »Herra meidän vanhurskautemme.
» 

Sillä näin sanoo Herra: ei ole Daavidilta puuttuva miestä, 
joka Israelin huoneen istuimella istuu. 

Jerem. 33: 14 — 17. 

Milloin toteutuu se, että Juuda vapahdetaan ja Jerusalem 
asuu turvassa? 

Nyt se ei ole vielä toteutunut. Juudan kansa ei ole vielä 
vapautettu kohta kaksituhatta vuotta kestäneestä maanpakolaisuudestaan, 
jossa se on ollut ja on ilman isänmaata, Majoitettuna 
muiden kansojen sekaan. Lukuunottamatta monia 
tuon kansan yksilöitä, jotka ovat, kansallisuudestaan luopuen, 
omaksuneet vieraitten kansojen kansallisuuden ja saavuttaneet 
paljon tämän maailman rikkautta, kunniaa ja valtaa, on Juudan 
kansan summattoman suuri enemmistö joutunut suuressa 
köyhyydessä ja kärsimyksissä, kaikista yhteiskunnallisista 
oikeuksista riisuttuna, kantamaan Jumalan hirmuista 
tuomiota siitä, että ovat hylänneet oman Messiaansa. 

Jos tämä juutalaisten kurja asema on täällä Euroopan 
mantereellakin havaittavissa, saa siitä erikoisen järkyttävän 
vaikutuksen Palestiinassa, jossa he, monista lupaavista yrityksistä 

huolimatta, eivät vieläkään ole saavuttaneet paljonkaan 
jalansijaa muhamettilaisen asutuksen keskellä. Noin 
14 miljoonasta juutalaisesta on Palestiinassa vain muutama 
satatuhatta. Ja Pyhän maan 23,000 neliökilometriin nousevasta 
maa-alueesta lienee tätä nykyä juutalaisten hallussa 
vain 1 300 neliökilometriä ja muhamettilais-arabialainen 
väestö on kaikkialla isännöimässä siitä huolimatta, että Englannin 
hallitus, jonka holhouksen alaiseksi Palestiina maailmansodan 
aikana joutui, on ollut juutalaisille suosiollinen. 
Ja Syyriasta päin ja Jordanin itäpuolelta on juutalainen 
väestö ainaisten hyökkäysten uhkaamana. 

Ja vaikka Jerusalemin 85 000 asukkaasta on 50 000 juutalaista, 
voi sielläkin huomata, etteivät juutalaiset ole edes valtakuntansa 
muinoisessa pääkaupungissa sen paremmin isäntiä 
kuin muuallakaan maassa, jossa he useimmin paikoin ovat 
lukumäärältäänkin vähemmistönä. Ei ole profeetan ennustus 
toteutunut. Ei ole Juuda vapahdettu eikä Jerusalem asu turvassa. 

Juudan kansan kansallisessa, valtiollisessa ja uskonnollisessa 
suhteessa jatkuvan, kurjan alennuksen tilan vertauskuvaksi 
soveltuu erinomaisesti n. s. »Itkumuuri» itkijöineen. 
Tuo muuri on 48 metriä pitkä ja 18 metriä korkea kappale 
vanhan Jerusalemin muuria temppelipaikan länsipuolella, 
todennäköisesti jäännös Herodeksen aikaisen temppelin ympärysmuurista. 
Sen vierellä käyvät juutalaiset seisomassa 
ja ääneen valituspsalmeja lukien vaikeroivat kansansa kovaa 
kohtaloa, Jumalalta Messiasta pelastajakseen huutaen. 

Vaikka siinä vierellä seisova voi havaita joukossa sellaisiakin 
valittelijoita, joille tuo kaikki on nähtävästi vain paljasta 
ulkonaista seremoniaa, on useimmilla selvästi täysi tosi kysymyksessä. 
Qn kerrassaan sydäntä särkevää huomata sitä 
raskasta murhetta ja suurta hartautta, mitä he osoittavat valitusrukoustensa 
ohella vuoroin lyöden otsaansa muurin 
kiviin, vuoroin suudellen niitä. Tuota nähdessään ymmärtää 
selvemmin, kuinka Paavali saattoi sanoa, että hänellä noiden 

kansalaistensa takia »on suuri murhe ja ainainen kipu sydämessä
» sen vuoksi, »että he kiivailevat Jumalan puolesta, 
mutta taitamattomasti» »Kun he eivät tunne Jumalan 
vanhurskautta, vaan koettavat pystyttää omaa vanhurskauttaan, 
eivätkä ole alistuneet Jumalan vanhurskauden 
alle.» 

Etteivät juutalaiset tahdo »Itkumuurin» kuvaamasta uskonnollisesta 
muinaisuudestaan luopua ja kristinuskoon siirtyä, 
sitä ei Jerusalemissa-kävijä voi ihmetellä. Kristinuskon 
edustus siellä on pääasiallisesti molempien katolisten kirkkojen 
käsissä. Ja niin loistavia kuin heidän kirkkorakennuksensa 
jumalanpalveluksineen Jerusalemissa ja läheisessä Betlehemissä 
ovatkin, ei niiden henki ole omiansa kääntämään 
juutalaisten katseita ristiinnaulittuun Messiakseen, jota he ovat 
pistäneet. Kristikunnan yleinen alennuksentila, jonka juutalaiset 
saavat kaikkialla muuallakin maailman kristikansojen 
keskellä havaita ynnä heidän ja kristikansojen kiristynyt 
suhde, esiintyy Jerusalemissa keskittyneenä räikeästi värikkäänä 
pienoiskuvana. 

Viheliäisen vähäpätöinen »Itkumuuri» ja loistava, mahtava 
katolinen »Pyhän haudan kirkko» — mikä suuri vastakohta 
ensi katsauksessa! Mutta kun edellisestä paikasta siirtyy 
jälkimmäiseen kuulemaan ja näkemään katolisen jumalanpalveluksen 
henkeä tappavaa muotomenoa ja pyhien kuvien 
palvontaa, ei katolilaisuuden ja juutalaisuuden sukulaisuutta 
missään muualla voitane sen elävämmin tuntea. Tuntuu 
siltä kuin ristiinnaulittu Kristus olisi molemmille yhtä 
vieras ja niin toisten kuin toisten uskonnollisuus olisi vain 
luonnollisen ihmisen hartaudellisuutta, jossa ei huomaa paljonkaan 
muuta erotusta kuin että hartaus »Itkumuurin» vierellä 
oli todellisempaa, syvempää kuin »Pyhän haudan kirkon
» komeitten alttareitten edessä. 

Ja tämän juutalaisten ja »kristittyjen» hengettömän uskonnollisuuden 
yhdenvertaista voimattomuutta ei mikään 
missään sovi paremmin kuvaamaan kuin se häpeällinen tosiasia, 

että, kaikista keskiajan ristiretkistä huolimatta ja kaikista 
uuden ajan valtioviisauden otteista huolimatta muhamettilainen 
puolikuu kohoutuu Jerusalemissa Moorian vuorella 
sijaitsevan tavattoman komean jättiläismoskeian yllä, ollen 
tuo muhamettilaisten loistorakennuksen koko kaupunkia hallitseva 
asema ikäänkuin ainaisesti ilkkuvaa pilantekoa sekä 
kristinuskoa että juutalaisuutta vastaan. 

Kun tämän kirjoittaja moskeiapalvelijan kenkäini päälle 
työntämissä suurissa tohveleissa laahusteli tuon loistomoskeian 
»pyhällä» marmoripermannolla, katsellen m. m. sen 
keskelle aidattua, paljaana säilytettyä Moorian vuoren lakea 
ja kuunnellen muhamettilaisen opettajan koraaninopetusta 
hänen ympärillään lattialla istuvalle poikajoukolle, mutisin 
itsekse ni: aivan oikein; annatte hyvän kuvan siitä uskonnollisesta 
asemasta, missä me olemme; te ette vaadi kristittyä riisumaan 
kenkiä jaloistansa, niinkuin Muhametin sääntö oikeastaan 
vaatii, vaan tyydytte työntämään suuret tohvelinne 
kenkäin päälle, kunhan vaan saatte kristikunnan niin »tohvelissa
» pidetyksi, että pyhä maa pysyy hallussanne ja väärä 
profeettanne loistavasti isännöipi pyhällä Moorian vuorellakin, 
jossa Aabraham muinoin valmistui uhraamaan poikansa 
ja jossa Herran kansan temppeli seisoi ja jossa Herra itse 
julisti taivasten valtakunnan lähestymistä. 

Niin voimaton kuin muhamettilaisuus nykyään valtiollisena 
tekijänä entisyyteensä verraten onkin, on sen väärä profetallisuus 
vielä suurvalta itämailla ja sen yli 200 miljoonasta 
tunnustajasta useimmat, kristinuskoa ja juutalaisuutta syvästi 
halveksien, vieläkin uskovat intohimoisesti Muhamettiin 
ainoana Jumalan profeettana, joka ihmeellisellä sotaratsullaan 
juuri Moorian vuoren laelta oli noussut ylös taivaaseen. 

Muhamettilaisen uskonkiihkon vaatimuksena on m. m. 
saada hajoittaa maahan mainittu juutalaisten Itkumuurikin 
ja siten hävittää heidän viimeinen viheliäinen muistonsa suuren 
uskonnollisen ja valtiollisen muinaisuutensa ajoilta. Nähtäväksi 

jää, tokko juutalaisten ja muhamettilaisten omistuksesta 
yhäti uudistuvat tappelut vievät siihen tulokseen, ettei 
siitäkään enää — Jeesuksen tuomiojulistuksen mukaisesti — 
jätetä kiveä kiven päälle. Tuskinpa kristikunnan suurvaltojen 
mahtavat »tohvelisankarit» voivat sitä estää, jos vähän 
haluakin olisi. 

Niin Juudan kansan asema, historian suurena arvoituksena, 
yhä jatkuu entisellään. Toisaalta he hallitsevat maailmaa 
suurina raharuhtinaina ja kommunistisen bolshevismin 
verisinä apostoleina, toisaalta he kansana kiertävät maailmaa 
toisten kansojen jaloissa, ilman isänmaata ja valtakuntaa. 

Mutta jo profeetta Jeremia ennustaa tekstissämme, että 
tuo arvoitus on selviävä. »Niinä päivinä vapahdetaan Juuda 
ja Jerusalem on asuva turvassa.» Milloin nämä päivät 
tulevat? Silloin kun toteutuu se, mitä sanotaan Room. 
ii: 25 — 26:ssa, ja Ilmk. 20: 2 — 4:ssä. 

Edellisessä kohdassa sanoo Paavali: »Minä tahdon, veljet, 
— jottette olisi oman viisautenne varassa — ilmaista 
teille tämän salaisuuden, että Israelia on osaksi kohdannut 
paatumus, kunnes pakanat täysilukuisina ovat tulleet sisään 
ja niin koko Israel on pelastuva, niinkuin on kirjoitettu: »Pelastaja 
on tuleva Siionista, hän on poistava kaiken jumalattomuuden 
Jaakobista.» Ja jälkimmäisessä kohdassa luemme 
eräästä enkelistä, jolla oli syvyyden avain ja suuret kahleet 
kädessään, että »hän otti kiinni lohikäärmeen, tuon vanhan 
kyyn, joka on perkele ja saatana, ja sitoi hänet tuhanneksi 
vuodeksi ja heitti hänet syvyyteen ja sulki ja lukitsi sen sinetillä 
hänen jälkeensä ja minä näin valtaistuimia ja 

he istuivat niille ja heille annettiin tuomiovalta; ja minä näin 
niiden sielut, jotka olivat mestatut Jeesuksen todistuksen 
ja Jumalan sanan tähden ja niiden, jotka eivät olleet kumartaneet 
petoa eikä sen kuvaa eivätkä ottäneet sen merkkiä 
otsaansa eikä käteensä, ja he virkosivat eloon ja hallitsivat 
Kristuksen kanssa tuhannen vuotta.» Tähän kuuluu myöskin 
Paavalin profetia: 1 Tess. 4: 15 — 17. 

Näiden profeetallisten ennustuksien mukaan, joiden kantavuutta 
kaikessa laajuudessaan ei ole tässä tilaisuutta käsitellä, 
on tuleva maailmaan tuhatvuotinen, ihana ja ihmeellinen 
Adventtiaika, jolloin Herran Jeesuksen hallitus yhdessä 
omiensa kanssa täällä maan päällä on huomattavampi ja 
valtavampi kuin mitä se nyt on. Se on myös oleva lähetystyön 
ihana loppukausi, joka todennäköisesti alkaa Juudan 
kansan kääntymisellä kristinuskoon ja sen kansan kokoontumisella 
isiensä maahan, sen omistajana. Juudan kansa 
on silloyi oleva Jumalan valtakunnan työn johdossa ja sen 
keskuksena on Jerusalem. 

Mutta sitä ennen tapahtuu vielä paljon muuta. Tosin 
Herra voi jouduttaa kehitystä samoin kuin hidastuttaakin, 
hän, jonka edessä tuhannen vuotta on niinkuin yksi päivä 
ja yksi päivä niinkuin tuhannen vuotta. Ilmestyksen sana 
ilmoittaa, että sen ennustamat hirvittävät kärsimyksen ajat, 
jotka käyvät tuon Herran suuren Adventtiajan edellä, tulevat 
valittujen tähden lyhennettäväksi. Ja »niinä päivinä 
vapahdetaan Juuda ja Jerusalem on asuva turvassa.» 

Missä järjestyksessä ja millaisten tekijäin kautta tämä 
kaikki, nim. pakanalähetyksen valtava loppuvaihe, Juudan 
kansan kääntyminen ynnä Palestiinaan palaaminen tulee 
tapahtumaan, emme lähemmin tiedä. Yhtä vähän tiedämme, 
millaista Jeesuksen ja hänen valittujensa yhteinen, 
tuhatvuotinen hallitus tulee olemaan, vaikkakin useiden raamatun 
kohtien valossa voimme siitä yhtä ja toista aavistaa. 

Mutta varmasti Herra vakuuttaa tekstissänimekin: »ne 

päivät tulevat jolloin minä herätän hyvän sanani, 

jonka olen puhunut Israelin huoneesta ja Juudan huoneesta
» »ei ole Daavidilta puuttuva miestä, joka 

Israelin huoneen istuimella istuu» »ja hän on toimittava 
oikeuden ja vanhurskauden maan päällä.» Tämä 
ennustus ei voi tyhjentyä Jeesuksen ensimmäiseen tulemiseen. 
Muiden raamatun kohtien kanssa verrattuna ja niihin 
liittyvänä ulottuu tekstimme sanojen kantavuus selvästi 

tuohon tuhatvuotiseen Adventtiaikaan, jopa yli siitäkin, 
aina uuteen Jerusalemiin saakka. 

Sitä ihanata aikaa, jolloin »Juuda vapahdetaan ja Jerusalem 
asuu turvassa», tulee nyt kaiken valmistaa, mikä tapahtuu. 
Sillä se aika, jolloin »Itkumuuri» on menettänyt 
merkityksensä, Israelin ylistäessä vihdoinkin löytämäänsä 
Messiasta, on oleva koko pakanakunnan ja kristikunnan 
suurin uskonnollinen nousuaika. »Sillä jos heidän (juutalaisten
) hylkäämisensä on koitunut maailmalle sovitukseksi, 
mitä heidän armoihin ottamisensa on muuta kuin elämään 
nousemista kuolleista», Room. ii: 15. 

Tämän ajan valmistamista varten jatkuu vielä evankeliumin 
julistus ja kaikki Jumalan valtakunnan työ kristikunnan 
piirissä ja pakanalähetyskentillä. Sen tuloksen saavuttamiseksi 
tapahtuu kaikki inhimillisen elämän kehitys, 
kaikki kulttuurityön voitot ja myös kaikki hämmästyttävät 
tekniikan saavutukset. Samaa päämäärää täytyy olla 
valmistamassa myöskin sodat, kapinat, ruttotaudit ja nälänhädät 
ynnä valtiolliset ja yhteiskunnalliset mullistukset. 

Etualalla näkyykin enimmäkseen ihmisviisaus, ihmisvoima, 
jopa valhe, vääryys ja väkivalta, yksilöllinen ja kansainvälinen. 
Jeremiakin, yhtenä lukemattomista vääryyden 
ja väkivallan uhreista, oli tekstimme sanoja julistaessaan 
vangittuna kuin joku pahantekijä. Ja sellaiset kärsimykset 
ovat vieläkin odottamassa Herran uskollisia todistajia 
lähestyvänä antikristuksen hallitusaikana, joka käy Herran 
suuren ja ihanan Adventtiajan edellä. Venäjällä jo saadaan 
siitä esimakua maistaa.. 

Mutta kaiken takana, mikä tapahtuu, on Kristuksen kuninkaallinen 
hallitus, jonka kautta hän nyt jo »vanhurskauden 
vesana» toimittaa oikeuden ja vanhurskauden maan 
päällä. Kaikki sisältyy Jumalan Kristuksessa tekemään hallitussuunnitelmaan. 

Ei kuitenkaan kaikilla tapauksilla ja ilmiöillä ole samanlainen 
asema tässä suunnitelmassa. Toisia Jumala itse suoranaisesti 

tahtoo ja järjestää kansoille ja yksilöille siunaukseksi, 
niinkuin evankeliumin julistusta, kristinopin raamatullista 
opetusta, lähetystyötä, hengellisiä herätyksiä, valtakuntien 
vanhurskasta lainsäädäntöä y. m. Mutta toiset 
ilmiöt ovat saatanan henkivallan lietsomia, niinkuin sodat, 
väkivaltaiset vallankumoukset, kaikki lihalliset kamppailut 
ja riidat, kaikki yksityinen ja kansainvälinen rikollisuus, 
kaikki uudenaikainen pakanuus ynnä kaikki valhekristillisyys, 
»valhevehnän» kylvö lukemattomissa eri muodoissa. 

Mutta kaikki tämäkin on otettu huomioon Jumalan hallitussuurihitelmassa, 
jonka mukaan hän »vanhurskauden 
vesan», s. o. Kristuksen kautta toimittaa oikeutta ja vanhurskautta 
maan päällä. Tuo kaikki tulee toisille meistä 
tuomioksi ja paatumiseksi, toisille herätykseksi, uskon koetukseksi 
ja kasvatukseksi. 

Tämän ovat Jumalan pyhät tulleet tuntemaan. Siitä he 
Jeremian kanssa veisaavat ylistystä Herralle tuolla ylhääliä 
näin: »Suuret ja ihmeelliset ovat sinun tekosi, Herra Jumala, 
kaikkivaltias; vanhurskaat ja totiset ovat sinun tiesi, 
sinä kansojen kuningas. Kukapa ei pelkäisi sinua, Herra, 
eikä ylistäisi sinun nimeäsi? Sillä sinä olet yksin pyhä, sillä 
kaikki kansat tulevat ja kumartavat sinua, koska vanhurskaat 
tuomiosi ovat tulleet ilmeisiksi», Ilm. 15: 3, 4. 

Voi kuinka toisenlaisena tuolla ylhäällä näkyy moni tapaus, 
moni ilmiö, moni Herran johto kuin täällä. Siellä kirkastuu 
myös »Itkumuurin» ja Omarin moskeian edustaman 
uskonnollisen eksymyksen merkitys ja sen likeinen yhteys 
kristinuskon nimellä käyvän muunnetun juutalaisuuden ja 
muhamettilaisuuden kanssa. Siellä kirkastuu myös oma elämämme 
eri vaiheineen sellaisessa valossa, että Herran ylistystä 
riittää ikuisesti sellaisistakin kohdista, joista ei täällä 
ole jaksettu kiitosta antaa. 

Mutta jo täällä alhaalla on tuohon ylistykseen opeteltava. 

Täällä jo Jumalan pyhät tuntevat ja tunnustavat Jumalan 
vanhurskaiksi tuomioiksi niin paljon sellaista, mikä 

täällä toisissa herättää pahennusta ja suuttumusta Jumalaan. 
Tämä on autuaitten onnen salaisuus täällä alhaalla, 
että heillä on tällainen sisällinen näkemys ja tukikohta, 
jolta voivat katsella, eritellä ja arvostella elämää ympärillänsä, 
samoin kuin Daavid, Jeremias, Daniel, Paavali y.m. 
vaikeissa koettelemuksissansa. 

Mutta ehkä joku kysyy: kuinka voisin minäkin sellaisen 
näkemyksen saada? — Siten, että annat Jumalan vanhurskaan 
tuomion käydä itseäsi kohti ja annat sen särkeä kaiken 
salaisenkin itsekerskauksen. Tämä kaikesta omahyväisyydestä 
riisuttu syyllisyyden tunto juuri puuttuu »Itkumuurin
» vieressä itkijöiltä, Omarin moskeian »tohvelikultin
» kunnioittajilta ynnä Pyhän haudan kirkon kuvainpalvojilta. 
Ja sepä se tekee välimatkan heidän välillään paljon 
lyhyemmäksi kuin mitä he itse luulevat. Ja mikäli tuo 
vilpitön ja ehdoton syyllisyyden ja kelvottomuuden tunto 
puuttuu meiltä, evankelisilta kristityiltäkin, kytkee se meidätkin 
kiinni Itkumuurin ja Omarin moskeian edustamaan 
omahyväiseen vanhurskauteen ja siitä seuraavaan Herran 
tuomioon. 

Mutta mikäli Herta saa meidät tunnoissamme särkymään 
ja vaikenemaan hänen tuomionsa alla, se vaikuttaa 
vapauttavasti, kun tuomittuna, kaikesta itsepuolustelusta 
luopuen, tartumme sen Kristuksen lupauksiin, jonka Jumala 
»meidän edestämme teki synniksi, jotta me hänessä 
tulisimme Jumalan vanhurskaudeksi.» 

Sieltä kautta saamme myös keskinäisessä elämässä anteeksiantavan 
ja suvaitsevaisen sydämen toisiamme ' kohtaan, 
niin ettemme tappele Itkumuurin vierellä emmekä 
Jeesuksen syntymäpaikalla, kuten molempain katolisten 
kirkkojen edustajat Betlehemin kirkoissa tekevät. Ja kuta 
enemmän yksityiselämän oloissa harjoittelemme anteeksiantavaisuutta 
ja luopumista oman vanhurskauden vaatimuksista 
meitä loukattaessa, sitä selvemmin näemme Jumalan 
tuomiot vanhurskaiksi ympärillämme. 

Siten myös omalta osaltamme joudutamme edellä mainittua 
suurta Adventtiaikaa, jolloin väärän profeetan puolikuu 
ainiaaksi poistetaan pyhästä maasta »vanhurskauden 
vesan» voimalla ja Vanhan Liiton valittu kansa, Kristusta 
ylistäen ja palvoen, täyttää ja asuttaa pyhän maan, tunnustaen 
ristiinnaulitun kuninkaansa hallittavana todeksi myös 
tekstimme viimeisen sanan: »ei ole Daavidilta puuttuva 
miestä, joka Israelin huoneen istuimella istuu.» 

Jerusalem, sä uus' ja ylhäinen, sä linna Jumalani 
Suli tykö s taas mä katselen ja huokaan, halajan. 
Sun tykös toivon siivin, kuin lintu, lentää saan, 
Sun ihmemaahas liidän, vienohon, valoisaan. 

KUMOUSTA JA KUMOUSTA. 

Miksi nurisee ihminen eläessänsä? kukin nuriskoon syntiänsä 
vastaani 

Koetelkaamme ja tutkistelkaamme teitämme ja palatkaamme 
Herran tyköl 

Jerem. vai. 3: 39, 40. 

Kehityskö vai kumous? 

Kumpaako tietä saadaan loppumaan se nurina, jota maailma 
on täynnä? 

Turhaa väittelyä kaikki siitä saakka, kun paratiisissa tehtiin 
kapina ja ihmissydämeen asettui peto. Tyytymättömyyden 
tyydyttäminen luonnollisin apukeinoin, ihmisiä tai 
oloja kehittämällä, ulkonaisia epäkohtia korjaamalla, on hyvä 
harrastus. Jotakin silläkin on voitu ja voidaan aikaan saada. 
Ja uskovaisilla voisi usein olla siinä suhteessa paljon oppimista 
tämän maailman ihmisiltä. Itse Jeesus huomauttaa, 
että »tämän maailman lapset ovat suhteessaan omaan sukukuntaansa 
älykkäämmät kuin valon lapset», Luuk. 16: 8. 

Mutta turha on toivoa, että ihmisten nurina loppuisi 
minkäänlaisilla ihmiskeinoilla. Heiketä se voi hetkeksi j^ 
siirtyä toisista joukoista toisiin, niin että kumous lykkäytyy. 
Mutta ennemmin tai myöhemmin nurina kuitenkin vie 
kumoukseen ja kumous — nurinaan. Siinä kansojen historian 
kiertokulku. Eipä kumma, että profeetta tekstissämme 
ihmetellen kysyy: »miksi nurisee ihminen eläessänsä»? 

Mutta kun profeetta jatkaa: »Kukin nuriskoon syntejänsä 
vastaan», viittaa tämä ensinnäkin siihen, että on kahtalaista 
nurinaa ja kahtalaista kumousta. Ja kokemus vahvistaa 
sen. 

Yhtäältä nousee äänekäs tai äänetön huuto taivasta kohti: 
Jos Jumala on olemassa, jos hän on todella viisauden, rakkauden, 
vanhurskauden ja kaikkivallan Jumala, miksi hän 
sallii vääryyden, valheen ja väkivallan menestyä? Miksi 
minun täytyy olla tällaisissa surkeissa oloissa? Miksi tuo 
ja tuo ihminen saa olla minulle kiusahenkenä? Ja miksi 
nuo ja nuo saavat aina vain kulkea kukkasten ja ruusujen 
päällä? Mistä heillä on siihen parempi oikeus kuin minulla? 

Tämä on pohjasävel useimpien nurinassa, kadehtijoiden 
ja kadehtittujen. Ja tämä vie kumoukseen, yksilölliseen, 
yhteiskunnalliseen tai valtiolliseen. Eikä se asiaa paranna, 
jos naamioimme tämän kumouksellisen mielemme hengellisillä 
harrastuksilla. Kapina kuin kapina, olipa se millä 
asteella tahansa, olipa se uskonnolla verhottu tai törkeästi 
uskonnoton. 

Siinä voi olla esiintymistavassa, toimintatavassa yhteiskunnallista 
eroa, mutta Jumalan valtakunnan kannalta ei 
mitään muuta kuin että uskonnon verhossa liikkuva napina 
saa kovemman tuomion. Joka tapauksessa, niin toisille kuin 
toisillekin huudahtaa profeetta ihmetellen, surkutellen: »miksi 
ihminen nurisee eläessään»? 

Tiedä, ystäväni, että jokainen nurisevan tyytymättömyyden 
sana, minkä suustasi päästät, paisuttaa ympäristösi nurinaa 
ja kypsyttää kumouksellista väkivaltaa yhtä varmasti 
kuin pieninkin suureen jokeen laskeva puronen osaltaan paisuttaa 
keväisin tuon joen väkivaltaiseksi luonnonvoimaksi. 

Ja sitten. Mikä häväistys sinun nurinasi on sen Jumalan 
nimelle, jota pidät huulillasi ja jonka armosta ehkä kerskaat! 
Mikä hirveä myrkky se on tappamaan sielussasi jo 
ehkä alkaneen Jumalan työn! Mikä jäätävä vihuri se on 
kuivaamaan Herran uudetkin armontarjoukset! Ja itse Jeesushan 
muistuttaa, että et nurisevalla murheellasi saa »ikääsi 
kyynäränkään vertaa jatketuksi», etkä »yhtäkään hiusta valkeaksi 
etkä mustaksi.» Miksi siis nurisee ihminen eläessään? 
Niin, miksi? 

No mutta, sanot ehkä, eihän minulle siitäkään ole mitään 
hyvää, jos olen nurisematta. Oletpa tavallaan oikeassa. 
Ehkä ei kukaan sinua siitä kiitä, jos olet osaasi tyytyväinen 
ja vähästäkin kiitollinen. Ehkä sinua ei ollenkaan edes huomata. 
Eivät sanomalehdet sellaisesta saavutuksesta mitään 
mainitse. Niiden mielestä kohottavat kansakunnan hyveellisyyttä 
paljon enemmän nyrkkeily- ja potkimis-kilpailut, 
joista täytyy joka numerossa monia palstamääriä kertoa. 

Voipipa sinulle, kiitollinen, vähään tyytyväinen ystäväni, 
käydä paljon pahemminkin. Kahleisiin kytketty Paavali 
vakuutti iloisin mielin: »minä olen oppinut oloihini tyytymään 
niukkuudessa runsaudessa 

ravittuna nälkäisenä .» Mutta tämäkin herätti 
toisissa uskovaisissa vain kateutta ja riidanhalua, — nurinaa 
siis, niin että he tahtoivat lisätä murhetta hänen kahleisiinsa, 
Filip, i: ij — 17; 4: 11 — 12. 

Niin voi käydä. Eikä siis kysymys ole siitä, nuristako 
vai olla nurisematta. Tarvitsemme jotakin enemmän kuin 
nurinan lakkaamista. Tarvitsemme takeet, ettei nyt tällä 
hetkellä vaiennut nurinamme uudistu jälleen seuraavalla 
hetkellä, pitkittyäkseen entistä pahempana. Tarvitsemme 
sieluumme aivan uuden elämän panoksen nurisevan, häijyn 
ja pahanilkisen sydämemme syvyyteen pitämään tämän 
nurisemishalua kurissa. Me emme voi saada lihallinen 
sydämemme juonitteluhalua lopetetuksi. Se seuraa meitä 
suureksi murheeksemme niinkauan kuin elämme. Mutta 
me voimme saada sen alaspainetuksi sikäli kuin Herra saa 
meidän päällemme pukea voimaa korkeudesta, Luuk. 24:49. 

Tämän panoksen oli Paavali sieluunsa saanut. Eikä hän. 
olisi sitä vaihettanut mihinkään tämän maailman arvoihin, 
ei, vaikka ne olisi kaikki tarjottu. Ja samassa mielessä huudahtaa 
jo psalmiveisaa jakin: »Kim sinä Herra olet omani, 
en mistään maan päällä huoli. Vaikka ruumiini ja sieluni 
nääntyisivätkin, on Jumalani kuitenkin sydämeni kallio ja 
osani iankaikkisesti», Ps. 73: 25, 26. 

Yksi asia on vielä selvä. Kun kuulemme apostolin edelleen 
vakuuttavan: »Olemme ylenpalttisessa ilossa kaikessa meidän 
vaivassamme;» kun kuulemme hänen Filipin vankilassa 
jalkapuussa viruen, selkä verille hakattuna, veisaavan 
ylistysvirttä Jumalalle, ymmärtää tyhmäkin, että tämä ei 
ole minkään luonnollisen kehityksen tulos. On tapahtunut 
täydellinen kumous, mutta toisenluontoinen kuin edellä viitatut, 
tämän maailman kumousliikkeet ovat. 

Henkivallat ovat murskanneet henkivaltoja. Väkevämpi on 
riistänyt väkevältä aseet. Kristuksen ristin voima on ihmeitä 
teKnyt, se voima, josta Paavali osaltaan tunnustaa: 
»Kaukana olkoon minusta, että kerskaisin muusta kuin 
Herramme Jeesuksen Kristuksen rististä, jonka kautta 
maailma on ristiinnaulittu minulle ja minä maailmalle.» 
Gal. 6: 14. 

Ihmeellinen kumous! Peto ja kapinoitsija sydämessä on 
kukistettu. Kokonainen maailma on särkynyt. Aivan uusi 
maailma, uusi luomus on syntynyt — syntynyt sydämessä, 
ajatuksissa, tahdossa, vaikuttimissa, päämäärissä. Koko 
ulkonainen maailma on entisellään ja kuitenkin on kaikki 
muuttunut. Lumous on haihtunut. Tappiot näkyvät voitoksi, 
häpeä kunniaksi, köyhyys rikkaudeksi, murhe iloksi. 

En tiedä, haluatko, ystäväni, tämän kumouksen valtaan 
joutua. Mutta sen tiedän, että Herra, joka on sinut verellänsä 
ostanut, on kaiken kautta sinua tähän kumoukseen 
ajanut. Hän yksin voikin sen aikaan saada. Hän on sinua 
yhäti kiinni tavoitellut, saadakseen yliotteen. Hän tekee 
nytkin työtänsä sydämessäsi. Sen takia on tuntosi rauhaton. 
Sen takia et voi viihtyä entisessä tilassasi. Se on Herran 
armokäden kosketusta ja merkki siitä, että taivasten valtakunta 
on sinua lähestynyt. 

Yhtä Herra vain odottaa sinulta. Sitä, jota profeettakin, 

huutaessansa: »Kukin nuriskoon syntiänsä vastaan 

ja palatkaamme Herran tykö.» Tahdotko antautua tähän nurisemiseen
tunnustamaan tinkimättä, juonittelematta: minun 

syntini on kaikkien kärsimysteni syy, minun syntini, 
minun syntini! 

Tämä tunnustus päästää irti kumouksen, sen, jonka Herra 
tekee sinussa — tuon toisen kumouksen tukahduttamiseksi, 
sydämellesi ihanaksi synninpäästöksi, elämällesi uudeksi 
ylösnousemus voimaksi ja maailmalle — pahennukseksi, hulluudeksi 
ja nurinaksi. 

Herra on kaikkia meitä ollut monin tavoin siunaamassa 
ruumiin ja sielun puolesta. Kun vain Herra saa silmämme 
avata, tekemällä vallankumouksen sielussamme, niin sekin, 
joka ei ennen mitään Herran hyvyyttä nähnyt, näkee sitä 
sitten aivan samoissa elämänsä oloissa niin paljon, että joutuu 
yhäti Herraa ylistämään siitä. Joutuu psalmiveisaajan 
kanssa itse kehoittelemaan sieluansa: »Kiitä, sieluni, Herraa, 
ja kaikki, mitä minussa on, hänen pyhää nimeänsä) Kiitä 
sieluni, Herraa, äläkä unhota mitään, mitä hän on sinulle 
hyvää tehnyt.» 

Mutta voi kuinka paljon valtavampana kuuluu Herran 
korvissa toinen sävel täältä maailmasta) Herra kuvaa sitä 
jo Vanhan Liiton kansalle profeetta Malakian kautta: »Minä 
rakastin teitä, sanoo Herra. Mutta te sanotte: missä rakastit 
meitä», Malak. i: 2. 

Missä rakastit meitä? Tämä syyttävä kysymys, tämä Jumalan 
rakkauden olemattomaksi julistaminen makaa kuin 
talvinen routa lukemattomien ihmisten sydämissä kätkettynä. 
Ja siitä se jumalattomuuden nurina ja kumousliike 
lähtee, kumousliike ei vain ihmisiä, vaan myös Jumalaa 
vastaan. Se nousee yhäti Jumalan istuinta kohti kuin suurien 
vesien pauhu, tuo kapinaliike, jonka johdosta jo psalmiveisaaja 
ihmetellen ja surkutellen huudahtaa: »miksi pakanat 
pauhaavat ja kansat turhia miettivät Herraa ja hänen 
voideltuansa vastaan», Ps. 2. 

Ja voi kuinka monin tavoin tämä kapinoiminen Herraa 
vastaan ilmenee! Eri tavalla eri yhteiskuntaluokissa. Eri 
tavalla eri kirkkokuntien piirissä. 

Tämä kristillisten pakanoitten pauhaaminen koituu myöskin 
hirvittäväksi kärsimykseksi niille, jotka heidän kumoushengestään 
luopuen ovat Herran Jeesuksen »kumoushengen» 
valtaamiksi joutuneet. Aikojen lopun lähetessä nuo kärsimykset 
tulevat antikristuksen vaikutuksesta yhä lisääntymään 
niille, jotka Jeesuksen Hengen herättäminä ja uudistamina 
kieltäytyvät ottamasta merestä nousevan, kumouksellisen 
pedon merkkiä otsaansa ja oikeaan käteensä. 

Mutta tuo kärsimyksen aika on, Herran ilmoituksen mukaan, 
lyhennetty valittujen tähden, niiden, jotka jatkuvasti 
jokapäiväisessä parannuksessa nurisevat omia syntejänsä vastaan, 
pesten vaatteensa Karitsan veressä. Niiden leimaaminen 
Jumalan sinetillä on edelleen käynnissä. Niiden luvun 
täyttymistä odottaa Herra. Siksi seisoo vielä nuriseva maailma. 
Siksi odottaa Herra sinuakin. Turhaanko odottaa? Turhaanko 
kehoittaa profeetta tekstissämme: »Palatkaamme 
Herran tykö!» 

Ei auta meitä suru suuri, ei hyödytä myös valitus, 
Ja kärsimättömyys on juuri sun' kuormalles' vaan rasitus; 
Vaikeemmaks' vaan käy vaivamme, 
Mit' enemmän me suremme. 

Paremp' on vähän vaivaa kantaa, tyytyen siihen toivossa, 
Mit' Isä rakas, laupias antaa lapsilleen tahtoo armosta; 
Ei Isältämme taivaassa 
Tarpeemme ole salassa. 

Hän tietää avun ajan parhaan, neuvons' on aina viisahin. 
Myös sydämemme halun hartaan kyll' tuntee Isä rakkahin; 
Näin ennättäin hän tullessaan 
Tuo avun, rauhan autuaan. 

KIVISYDÄMET JA UUSI HENKI. 

Ja minä vihmon teidän päällenne puhdasta vettä, niin että 
te puhdistutte; kaikista saastaisuuksistanne ja kaikista roskajumalistanne 
minä teidät puhdistan. Ja minä annan teille 
uuden sydämen, ja uuden hengen minä annan teidän sisimpäänne. 
Minä poistan teidän ruumiistanne kivi sydämen ja 
annan teille lihasydämen. Henkeni minä annan teidän sisimpäänne 
ja vaikutan sen, että te vaellatte minun käskyjeni mukaan, 
noudatatte minun säännöksiäni ja pidätte ne. 

Hesek. 36: 25 — 27. 

Ihmiskunnan historia on suurelta osalta kirjoitettu verellä 
ja kyynelillä sentähden, että ihmiskunta on koottu kivisydämistä, 
joista teksti puhuu. Ihmiskunta on omilla ponnistuksillansa 
päässyt ihmiselämän eri aloilla moniin suuriin saavutuksiin, 
joille on annettava hyvän nimi. Mutta niihin 
saavutuksiin ei kuulu kivisydämien uudesti syntyminen. 

Kuinka paljon kerskataan ihmisviisaudesta ja ihmisvoimasta 
ja kuinka turhanpäiväinen se kuitenkin on! 

Eihän kaikki ihmisviisaus ja ihmisvoima yhteen koottuna 
pysty tekemään yhtä pienimmistäkään Jumalan luomistöistä. 
Ei pysty tekemään yhtä heinänkortta eikä maan 
matosta, jonka tuolla kedolla jalkoihimme tallaamme. Kuitenkin 
luulevat tämän maailman viisaat voivansa viisaudellaan 
parantaa maailman ja muuttaa ihmissydämet. Luulevat 
voivansa ilman Jeesusta tehdä suuremman ihmetyön 
kuin mitä Jumala on voinut. 

Ei edes Jumala, joka maailman loi, voinut uudestaan luoda 
yhtään ainoaa langennutta ihmissydäntä ilman Jeesuksen 
ihmiseksi tulemista, ei ilman Jeesuksen kärsimistä, kuolemaa 
ja ylösnousemista. 

Tuskinpa profeetta Hesekiel itsekään täysin käsitti, että 
hänen profetiallaan oli niin ihmeellinen ja niin kauas ulottuva 
kantavuus, millaiseksi se kirkastui Uuden Liiton ensimmäisenä 
Helluntaina, Silloin tapahtui kivisydämien uudistuminen. 
Yliluonnollinen Jumalan rakkaus ja vei jesrakkaus täytti sydämet. 
Ei tarvittu vankiloita, ei poliisivaltaa, ei käräjäpaikkoja 
eikä edes lakipykäliä sosiaalisen siveysopin tehostamiseksi* 
Ei ollut myöskään uskon riitoja eikä oppitaisteluja. Tuhansiin 
nousevassa seurakunnassa oli »sydän ja sielu yksi, eikä 
yksikään^ heistä sanonut omakseen mitään siitä, mitä hänellä 
oli, vaan kaikki oli heillä yhteistä», Apt. 4: 32. 

Ei olisi ihmeteltävää, jos Vanhan Liiton uskovaiset eivät 
olisi täysin ymmärtäneet tuon Hesekielin profetian toteutumista 
eikä myöskään, että sitä varten, Helluntai-ihmeen 
tapahtumista varten, täytyi ensin Pitkäperjantain ja Pääsiäisen 
ihmeiden Messiaan elämässä tapahtua ja että ainoastaan 
niistä annettujen hämärien lupauksien turvin he saattoivat 
pelastetuiksi tulla. 

Mutta sitä on enemmän ihmeteltävä, ettei tuota kaikkea 
vielä nytkään tahdota kristikunnan piirissä uskoa eikä ymmärtää, 
vaikka nuo pelastushistorian ihmetapaukset ynnä 
niiden ja ainoastaan niiden synnyttämä Kristuksen seurakunta 
on jo kaksi tuhatta vuotta ollut elävä todellisuus* 
Kuinka surullista on, että on jumaluusoppineitakin, jotka 
uskottelevat Helluntain mahdolliseksi ilman Pitkäper jantaita 
ja Pääsiäistäl Uskottelevat voivansa uudistaa ihmiskunnan 
sen yhteiskunnalliset ja valtiolliset olot, vaikka Kristuksen 
risti on heille pahennus ja hulluus ja hänen ylösnousemisensa 
voima tuntematon. 

Kuinka synkeä onkaan tuo pimeys! Kuinka paljon on 
»kivisydämiä» vielä pysynyt muuttumatta! 

Ja kuinka paljon näitä kivisydämiä on niidenkin 
piirissä, jotka kaikki profetiat ja kaikki Raamatun sanat 
lujasti todeksi uskovat ja niiden puolesta kiivailevat Raamatun 
silpojia vastaan! Kiivailevat kivisydämin, samoin 

kuin Hesekielin kansalaisetkin kiivailevat Raamattunsa puolesta. 

Mutta kiitos Helluntain Herran! Hänen kutsunsa kuuluu 
vielä. Hän julistaa toisen profeetan kautta: »Vartija sanoo: 
aamu tulee ja tulee yökin. Jos kysytte, niin kysykää. Palatkaa, 
tulkaa», Jes. 21: 12. 

Palatkaa, tulkaa! Niin huutaa Herra. Ja tämän kutsun 
painosta, jonka tehona on Pitkäperjantain ja Pääsiäisen jumalallinen 
luomisvoima ja luomisrakkaus, voi Helluntaiihme 
vielä uudistua ja uusi luomus syntyä. Ihmiset voivat 
vielä tulla siirretyiksi pimeydestä valoon ja saatanan 
vallasta Jumalan tykö. Voivat »kivisydämen» sijaan saada 
sen uuden sydämen ja uuden Hengen, josta tekstimme puhuu. 

Siitä on takauksena se, että ensimmäisen Helluntain Hengen 
vuodatus on siitä saakka jatkunut ja tuon tuostakin erityisemminkin 
voimansa osoittanut. Koko kristillisen kirkon 
olemassaolo jo todistaa sen, samoinkuin yhä jatkuva 
kristillinen lähetystyö, evankeliumin vieminen aina uusiin 
maihin ja uusien kansojen keskuuteen. 

Tosin siinä on usein käytetty toisenlaisia aseita kuin Pyhän 
Hengen. Voi kuinka usein inhimillinen viisaus ja virkamahti 
ynnä maalliset, lihalliset puoluepyyteet ovat häpeällisellä 
tavalla näytelleet suurta osaa Jumalan valtakunnan 
pyhällä alalla! Onpa niitä asioita ajettu veristen uskonsotienkin 
kautta siitä alkaen, kun Pietari pani Getsemanessa 
toimeen kirkon ensimmäisen uskonsodan, huitoen miekalla 
Jeesuksen kiinniottajia. 

Kuinka useasti ja kuinka monessa muodossa ovatkaan 
Kristinuskon asioissa kivisydämet iskeneet kivisydämiä vastaan! 
Ja yhtä usein on joko julkean pakanuuden merkeissä 
tahi elävän Jumalan nimen varjossa ollut »roskajumalat» 
palvottavana, josta Herra tekstimme mukaan juuri tarkoittaisi 
sydämet puhdistaa. 

Mutta se juuri, ettei tuo inhimillinen lihan tuli ole voinut 
tuhota Jumalan valtakunnan työtä maailmassa, osoittaa 
Helluntaihengen vaikutuksen tehoa. Huolimatta ihmisten 

harhailuista ja Jumalan työntekijäin lihallisista heikkouksista 
on Helluntaihenki voittoja voittanut kivisydämien 
särkymiseksi ja uudistumiseksi pimeyden ja kuoleman varjojen 
maassa. 

Kuinkapa voisi salata noita pitkiä, synkeitä aikoja, jolloin 
paimenet ja lauma ovat nukkuneet hengellisen kuoleman 
unta ja vaeltaneet julkisissa lihan töissä tai järkeisopin tai 
petollisen ihmishurskauden lumoissa. Mutta se on suurempi 
ihme kuin maailman luominen, että keskelle kuoleman kenttiä 
on aivan odottamatta puhaltanut Helluntaihengen tuulenpuuska. 
Kuolleet luut ovat alkaneet liikkua. On alettu 
joukoissa kauhistuneina ja vavisten kerrata ensimmäisen 
helluntaiherätyksen kysymystä: »mitä meidän on tekeminen?» 

Salat ovat tulleet julki. On alettu särkynein sydämin 
tunnustaa syntejä Jumalalle ja toinen toiselleen. EnnenJumalaa 
vastaan kapinoineet alkavat Jaakopin kanssa 
itkien hänen armahdustaan ja siunaustaan rukoilla, tehden 
siinä mielessä »taivasten valtakunnalle väkivaltaa.» Keskinäinen 
rakkaus anteeksi pyytämisessä ja anteeksi antamisessa, 
kärsivällisyydessä ja toisten kuorman kantamisessa 
samalla ilmenee. Luettu, saarnattu ja veisattu sana tuntuu 
niin uudelta kuin sitä ei olisi koskaan ennen kuultu. Kristuksen 
sovintoarmosta iloitaan, ja Herran käskyt eivät tunnu 
enää raskailta. 

Tällaisia herätyksen aikoja on kirkon Herra tämän tästäkin 
seurakunnille armolahjana antanut. Ne ovat Herran 
Hengen vuodatusta »kaiken lihan yli.» Ne ovat tekstimme 
sisältämän Jumalan lupauksen toteutumista: »minä annan 
teille uuden sydämen ja uuden hengen minä annan teidän 
sisimpäänne; minä poistan teidän ruumiistanne kivisydämen 
ja annan teille lihasydämen. Henkeni minä annan teidän 
sisimpäänne ja vaikutan sen, että te vaellatte minun 
käskyjeni mukaan, noudatatte minun säännöksiäni ja pidätte 
ne.» Näin on tapahtuva vielä Hesekielin omankin 
kansan, Israelin kansan, keskuudessa, johon tämä profetia 

lähinnä tähtää ja josta lännessä luvussa olemme lähemmin 
puhuneet. 

Älkäämme valitelko ja vaikeroiko, ettei nykyään tuollaisia 
uusia, laajempia herätyksiä kuulu eikä näy, niin kipeästi 
kuin niitä sosialisten olojenkin järjestäjänä kaivattaisiin. Ennemmin 
iloitkaamme ja kiittäkäämme Herraa siitä, että 
maailman ja saatanan hyökkäävää rintamaa vastassa on vielä 
sentään Jumalan valtakunnan työ käynnissä. Ja joskin uusi 
pakanuus sekä porvari- että työläismaailmassa valheen kaikin 
voimin ja lumouskeinoin nostaa rohkeasti päätänsä, on 
myöskin Helluntailiekkejä monilla linjoilla palamassa, ja 
vartiotulia sytytetään ja vaalitaan. 

Ennen kaikkea Jeesuksen oppilapsina kiittäkäämme Herraa 
siitä, ettei hän meitä itseämme ole jättänyt rauhassa makaamaan 
synneissämme, vaan on tehnyt tuntomme niin 
levottomiksi, että on yhäti käytävä niitä kantamaan hänen 
eteensä, hänen puhdistettaviksensa. 

Ja vielä. Käytkö, itseäsi tuomitseva ystäväni, Herran 
lupauksiin kiinni? Muistatko synneistäsi raskautettuna, että 
sinä pyhänä ja pahana, kylmänä ja kuumana, jumalisena 
ja jumalattomana olet Jumalalle otollinen vain sen Pitkäperjantaiuhrin 
kautta, minkä Herra Jeesus ön Jumalalle 
uhrannut? Niinkuin apostoli sanoo: »Yhdellä uhrilla on 
hän iankaikkisesti täydelliseksi tehnyt ne, jotka pyhitetään.» 

Onko sinulla halu Jumalan lakiin sisällisen ihmisesi puolesta? 
Onko jokapäiväinen huutosi Herran puoleen, että 
hän lisäisi sinulle uskoa, toivoa, kärsivällisyyttä ja Pyhän 
Henkensä hallitusta? Onko sinun silmissäsi muiden kristillisyys 
parempi kuin omasi, muiden rakkaus suurempi 
kuin sinun, muiden parannus, kilvoitus ja vaellus vakavampaa 
kuin sinun omasi? Onko itkusi ja valituksesi siitä, että 
olet niin huono isä, huono äiti, huono puoliso, huono sanankuulija, 
huono ystävä ja toveri? Onko Kristuksen risti 
ilosi, kunniasi, kerskauksesi? Onko vilpitön halusi voida 
tunnustaa Kristusta iloissasi, suruissasi, kärsimisissäsi? 

Kuule! Tuo on Helluntai-ihmeen uudistumista. 

Tuo merkitsee uutta luomusta, uuden sydämen ja uuden 
hengen omistamista, sitä varmemmin kuta raskaammin 
vanhan sydämesi häijyyttä ja uskottomuutta vaikeroitset. 
Hesekielin profetian toteutumista se on sinun kohdallesi» 
vaikka onkin niin, että näet toisen lain jäsenissäsi, joka sotii 
mielesi lakia vastaan ja vaikka joudut Herralle yhäti hätähuutoa 
nostamaan siitä, että löydät povestasi »kivisydämen». 
Tämä valitushuuto on jo Pyhän Hengen panos sielussasi 
ja osoitus siitä, että Herra on jo ottanut pois kivisydämen ja 
että Helluntai-ihme on tapahtunut. Olethan silloin juuri 
sillä kohdalla, josta Pietari Helluntaipäivänä Helluntai-Hengen 
vuodatuksen merkkinä todistaa: »On tapahtuva, että 
jokainen, joka huutaa avuksensa Herran nimeä, pelastuu»» 
Aptk. 2: 21. 

Ja olkoonpa niin, että sinä ympärilläsikin yötä näet ja 
sielussasi kyselet: »Vartija, paljonko on yötä kulunut?» niin 
sinä kuitenkin omalta osaltasi hätähuudoillasi valmistat Pääsiäispäivän 
nousua seurakunnallekin, vedät alas Hengen tulen 
uusien laajempien herätyksien syttymiseksi, jotka aikanaan 
suureen liekkiin leimahtavat sen Herran armosta, joka 
synnytti ensimmäisenkin Helluntaiherätyksen, sen, joka on 
suurempi ihme kuin maailman luominen. 

Mutta Herran käsissä heräämättömyyttänsä ja sydämensä 
kovuutta itkevät, nuo, jotka ovat hulluja maailman silmissä, 
joutuvat vielä Herran Hengen elävöittäminä salattuina soluina 
valmistamaan uuden taivaan ja uuden maan ilmestymistä. 

Ah tää kova sydämen' mult' ota pois, 
Uus' sijahan luo Isä taivaan, 
Uus' sydän, mi pyhä ja puhdas ois 
Pois synnistä luopunut aivan! 
Mua syntistä armahda, Herra! 

O Jeesus sun veresi virrannut 
On ristissä autuudekseni; 
Suo, ettei ois turhaan vuotanut. 
Näin huokaapi mun sydämeni. 
Mua syntistä armahda Herra! 

»MENE, MENE, TEKEL.» 

Kuningas Belsatsar teki suuret pidot tuhannelle ylimyksellensä, 
ja joi viiniä näitten tuhanten kanssa. 

Kun Belsatsar oli viinistä juopunut, käski hän tuoda ne kultaja 
hopea-astiat, jotka hänen isänsä Nebukadnesar oli ottanut 
Jerusalemin temppelistä, että niistä joisi kuningas ja hänen 
ylimyksensä, hänen puolisonsa ja jalkavaimonsa. 

Niin tuotiin ne kultaiset astiat, jotka olivat otetut Jumalan 
huoneen pyhäköstä Jerusalemista, ja niistä joi kuningas ja 
hänen ylimyksensä, hänen puolisonsa ja jalkavaimonsa. 

He joivat viiniä ja ylistivät kultaisia ja hopeisia, vaskisia, 
rautaisia, puisia ja kivisiä jumalia. 

Sillä hetkellä ilmestyivät ihmisen käden sormet ja kirjoittivat 
vastapäätä kynttilä jalkaa kuninkaan linnan valkeaksi sivutulle 
seinälle; ja kuningas näki sen käden, joka kirjoitti. 

Silloin muuttuivat kuninkaan kasvot, ja hänen ajatuksensa 
pel jättivät hänt& ja hänen Janteittensa nivelet hervottuivat ja 
hänen polvensa vapisivat. 

Ja kuningas huusi äänekkäästi, että lumoojat, Kaldealaiset 
ja tähtien tutkijat tuotaisiin. Ja kuningas puhui ja sanoi Babelin 
viisaille: »se ihminen, joka lukee tämän kirjoituksen ja ilmoittaa 
minulle sen selityksen, puetetaan purppuralla ja saa kultakäädyt 
kaulaansa ja on kolmantena valtakunnassa hallitseva.» 

Silloin tulivat kaikki kuninkaan viisaat, mutta he eivät taitaneet 
kirjoitusta lukea eikä sen selitystä kuninkaalle ilmoittaa. 

Niin kuningas Belsatsar kovin peljästyi ja hänen kasvonsa 
muuttuivat; ja hänen ylimyksensä hämmästyivät. 

Ja tämä on se kirjoitus, joka on piirretty: mene, mene, tekel, 
ufarsin (luettu, luettu, punnittu ja jaettu). 

Tämä on sanan selitys: luettu: Jumala on lukenut valtakuntasi 
ja on sen lopettanut. 

Punnittu: sinä olet vaa'alla punnittu ja liian keveäksi havaittu. 

Dan. 5: 1 — 9, 25 — 27. 

Jumalan vaakaan punnittavaksi on meidän kaikkien pakostakin 
jouduttava. »Sillä meidän kaikkien on ilmestyminen 
Kristuksen tuomioistuimen eteen, jotta kukin saisi sen 
mukaan kuin hän ruumiissaan tehnyt on, oli se hyvää tahi 
pahaa», 2 Kor. 5: 10. 

Tuohon vaakaan joutuessaan havaittiin Babelin kuningas 
Belsatsar niin keveäksi, että joutui Jumalan hylkäystuomion 
omaksi. Ja samoin on käynyt monen muun hänen jälkeensä, 
ei vain pakanakunnassa, vaan myös kristikunnan piirissä, 
vaikkakaan ei armon aika ole katkennut kaikilta samalla tavalla 
kuin Belsatsarilta, josta kertomus kuuluu, että, tuon 
tekstissä mainitun näyn jälkeen, »samana yönä murhattiin 
Belsatsar, kaldealaisten kuningas, ja Darius Mediläinen sai 
valtunnan.» 

Niinhän se Herran tuomio oli iskenyt Herran omaan kansaankin, 
Israeliin, joka myös Herran vaa'alla punnittuna 
oli niin köykäiseksi havaittu, että Nebukadnesar Babelin kuningas, 
ennen Belsatsaria, oli hävittänyt Jerusalemin ja tuonut 
suurimman osan juutalaisia vankeina Babeliin, sittenkun 
oli ensin kuljettanut sinne ryöstösaaliina Jerusalemin 
kaikki rikkaudet ynnä myös temppelin erinomaisen kallisarvoiset 
kaunistukset ja jumalanpalvelukseen kuuluvan kaluston. 

Jos Belsatsaria kohdannut Jumalantuomio Israelin Jumalan 
ja hänen ilmoittamansa uskonnon pilkkaamisesta on 
järkyttävä, on vielä enemmän vaarinotettava se hirvittävä 
kohtalo, minkä alaiseksi Israel, Herran oma kansa, oli tuon 
mainitun valtakuntansa häviön kautta joutunut. Tämä hävityshän 
oli Jumalan tuomio siitä, että tuo kansa oli Jumalansa 
hyljännyt. 

Juutalaiset eivät olleet temppelinsä pyhiä astioita häväisseet 
siten kuin Belsatsar juhlavierainensa teki. He olivat 
ulkonaisesti antaneet kaikille jumalanpalveluksensa välineille 
niille kuuluvan uskonnollisen kunnioituksen. Mutta 
heidän uskontonsa harjoitus oli jo kauan siellä kotimaassa 

ollut paljasta kuollutta muotojen palvomista, johon oli vielä 
yhä enemmän yhdistetty pakanakansojen epäjumalain palvelusmenoja. 
Luonnollisesti oli sitä mukaa myöskin pakanain 
synnillinen elämä himoineen ja haluineen vallannut 
ihmisten harrastuksissa suurimman osan, ulkonaisista jumalisuuden 
harjoituksista huolimatta. Valtakunnan hävityksen 
edellä vaikuttaneitten profeettain Jesaian, Jeremian y. m. 
kirjoitukset osoittavat sen. 

Sen vuoksi, ennenkuin surkuttelemme Belsatsaria, on surkuteltava 
Herran kansaa, joka oli uskonnollisuudessaan vajonnut 
niin syvälle alennuksen tilaan ja joka silloinkin vielä, 
kun Belsatsar Israelin Jumalaa pilkkasi temppelin pyhiä astioita 
häväisemällä, kantoi tästä suuremman vastuun kuin 
Belsatsar. 

Samoin on nytkin kaiken kristinuskoa vastaan kohdistetun 
pilkan kuuluessa ensiksi käytävä tuomion alle kaikkien niiden, 
jotka tahtovat käydä uskovaisista eli Herran palvelijoista. 
On muistettava Paavalin sana: »teidän tähtenne häväistään 
Jumalan nimi pakanain seassa» ynnä Jeesuksen 
sana: »Te olette maan suola, mutta jos suola käy mauttomaksi, 
millä se saadaan suolaiseksi? Se ei enää kelpaa mihinkään 
muuhun kuin pois heitettäväksi ia ihmisten tallattavaksi.
» Niin oli käynyt Israelille. Niin voi käydä meillekin. 
»Sillä aika on tuomion alkaa Jumalan huoneesta», 1 Piet. 

Sen vuoksi ei meille, Jeesuksen tunnustajina, ole Belsatsarin 
suhteen ensi sijassa tärkeää surkutella hänen harjoittamaansa 
törkeää Jumalan pilkkaa ja siitä seurannutta 
tuomiota. Paljon tärkeämpää ja onnellisempaa meille on 
käydä Herran kasvojen edessä kysymään: onko minun 
kristillisyyteni niin hengetöntä ja suolatonta, että olen jollekulle 
vierellä olevalle antanut aihetta kristinuskon halveksimiseen, 
kuten juutalaiset olivat antaneet aihetta Belsatsarille. 

Kyllä kirkon piirissä elävä, jumalaton maailma, jota 
Belsatsar hoviväkinensä myös edustaa, voi halveksien 

nauraa ja pilkata myös kaikkein uskollisimpiakin Herran 
tunnustajia ja hylätä heidän »suolaisen» tunnustuksensa, 
hakien siinä aina jotakin moittimisen syytä. Siten oli Belsatsarkin 
halveksinut Danielin jumalisuutta ja sen vuoksi 
syrjäyttänyt hänet siitä korkeasta valtiollisesta virasta, johon 
Nebukadnesar oli hänet korottanut sen jälkeen kuin Daniel 
oli selittänyt hänen ihmeelliset unensa ja ilmoittanut, että 
tämä hänen kykynsä oli erottamattomassa yhteydessä sen 
kanssa, että hän oli elävän Jumalan palvelija. Mutta maailman 
täytyy sittenkin sisimmässään kunnioittaa pilkkaamaansa 
Danielin kaltaista Herran palvelijaa. 

Ja senluontoisen maailman pilkan voivat Herran uskolliset 
palvelijat Herransa voimalla helposti kestää siten kuin 
sen Danielkin kesti, joka ei ruvennut, Belsatsarin häntä vieroessa, 
muuttamaan uskonnollisuuttansa kuninkaalle mieluisemmaksi 
eikä alentunut tinkimään mitään Jumalanpelkonsa 
vaatimuksista; vielä vähemmän hän kävi kuningasta imartelemaan 
Jumalan kunnian kustannuksella, vaikka tahtoikin muutoin 
kaikessa olla kuninkaan nöyrä palvelija. Kyllä meidänkin, 
kristittyinä, on opittava tekemään itsemme kaikille 
kaikeksi ja alentumaan jokaisen palvelijoiksi ja kelvottomimmankin 
kanssaihmisemme jalkojen pesijöiksi, kuten 
Mestarimme on esikuvan jättänyt. Mutta »aateluus» velvoittaa 
muuhunkin. Ei ole heitettävä päärlyjä sikojen eteen 
eikä pyhää koirille, ei ole uhrattava mitään Jumalan valtakunnan 
suurista arvoista siinä mielessä, että saataisiin kristinusko 
miellyttävämmäksi nykyaikaisille Belsatsarin veljille ja 
sisarille. On ennen Danielin kanssa jäätävä syrjään yksityisistä, 
yhteiskunnallisista, valtiollisista ja kulttuurielämän harrastuksista, 
joissa uudenaikaisen pakanuuden panokset nostetaan 
sellaiseen kunniaan, joka kuuluu yksin elävälle Jumalalle. 

On Kristuksen seuraajina opittava Danielin kanssa puhumaan 
ja vaikenemaan, hyökkäämään ja syrjäytymään. Ja 
ennen kaikkea on opittava Danielin kanssa katkeroitumatta 

luopumaan kaikista kunniasi joista ja valta-asemista, silloin 
kun maailma tai »viekkaat veljet» maksavat meille palkkaa 
siitä, että olimme koettaneet Herran totuutta tunnustaa siten, 
että heidän vilpillisyytensä tai mielivaltaisuutensa on jollakin 
tavoin paljastunut. 

Danielin näennäinen alennus ja heikkous Belsat sarin hyljättynä 
ministerinä merkitsi taasen kerran hänelle Jumalan 
vaakaan astumista. Ja siellä yksinäisyydessään Herran edessä 
itseänsä tutkien ja hänen armossaan uudistuen valmistui hän 
Jumalan ajan tultua astumaan jälleen Belsatsarin eteen sellaisena 
kuin hänet tässä samassa luvussa tapaamme. 

Kerrassaan hämmästyttävä on se rohkeus ja lahjomaton 
vanhusrkaus, jolla Daniel paljastaa Belsatsarille hänen kevytmielisen 
jumalattomuutensa ja kirkastaa hänelle vastuunalaisuuden 
sitä suuremmaksi, kun hänen piti muistaa se 
nöyryytyksen koulu, jonka taivaan Jumala Nebukadnesarilla 
käytti hänen ylpeytensä rankaisemiseksi. Ankarampaa, 
tehoisampaa parannussaarnaa kuin tämä Danielin pitämä 
puhe tämän 5:nnen luvun 17 — 28 värsyissä ei liene maailmassa 
koskaan pidetty. 

Mutta voi kuinka harvassa on niitä Herran palvelijoita, 
jotka Danielin kanssa antautuvat Herran vaakaan valmistettaviksi, 
niin että kukin asemassaan, Herran ajan tultua, 
olisivat valmiiksi kypsytetyt puhumaan Danielin kieltä Belsatsarin 
nykyaikaisille veljille ja sisarille. Useimmat meistä 
vain omahyväisessä, farisealaisessa mielessä surkuttelevat 
tämän maailman pahuutta ja jumalattomuutta, ollenkaan 
tuntematta ja tunnustamatta siten kuin Daniel <):nessä luvussa, 
että olemme itsekin huonolla kristillisyydellämme antaneet 
siihen aihetta. Eipä ole kumma, että Belsatsarien 
luku yhä lisääntyy ja että he yksilöinä ja seurapiireinä ylistelevät 
puheissaan ja kirjallisuudessaan heidän epäjumaliansa. 

Ja sittenkin kaikki Belsatsarit, pienet ja suuret, tulevat 
saamaan hirvittävän tuomionsa sikäli, mikäli ovat laiminlyöneet 

astua etsikkoaikanaan Herran vaakaan punnittavaksi 
ja siten parannukseen taivutettavaksi. 

Ensi katsauksessa tuntuu siltä kuin jos Belsatsarin pilkka 
olisi ollut puolustettavissa sen vuoksi, että Israelin Jumala 
oli jättänyt temppelin pyhät astiat kaldealaisten käsiin. Mikäs 
oli lähempänä kuin se ajatus, että Israelin Jumala oli 
heikko Jumala tahi ettei häntä ollenkaan ollut olemassa, 
koska hän oli jättänyt pyhäkkönsä ja palvojansa heidän vihollistensa 
käsiin. 

Epäilemättä oli Belsatsarille niinkuin se on hänen nykyaikaisillekin 
henkiheimolaisilleen koko lailla vaikeata tehdä 
eroitusta itse uskonnon ja sen arvottomien tunnustajain välillä 
ja vaikeata ymmärtää, että myös kristinuskon siellä tai 
täällä ilmenevä häpeällinen alennuksen tila ei merkitse kristinuskon 
voimattomuutta, vaan sen tunnustajain vilpillisyyttä. 

Mutta Herra itse auttaa tässä vaikeudessa sitä, joka alistuu 
Herran vaakaan punnittavaksi siinä merkityksessä ja 
silloin kuin Herra vaakaansa kutsuu. Se sama Herran käsi, 
joka tuona kohtalokkaana yönä ilmestyi kirjoitustansa kirjoittamaan 
»vastapäätä kynttilänjalkaa kuninkaan linnan valkeaksi 
sivutulle seinälle», oli jo ennenkin koskettanut Belsatsarin 
sydäntä ja pyytänyt siihen piirtää helppotajuisempaa 
kirjoitustansa. 

Belsatsarilla oli omatunto, kuten muillakin pakanoilla, 
joista Paavali sanoo, että he »osoittavat, että lain toiminta on 
kirjoitettu heidän sydämiinsä, kun heidän omatuntonsa yhdessä 
todistaa ja heidän ajatuksensa keskenään syyttävät tai 
myös puolustavat heitä.» Jos Belsatsar olisi vuosien kuluessa 
sitä ääntä kuullut, olisi hän päässyt näkemään Jumalan käden 
liikkeitä omassa elämässään, historiassa ynnä isänsä Nebukadnesarin 
elämässä — johon Daniel viittaa — ynnä toisaalta 
Danielin elämässä, jonka elämä ja vaikutus Babelin 
valtakunnan ministerinä oli ollut kuin elävän Jumalan elävä 
raamattu. 

Jos Belsatsar olisi ennemmin tahtonut ottaa vaarin noista 
Jumalan käden liikkeistä, olisi hän jo ennen myös vapaaehtoisesti 
astunut Jumalan vaakaan punnittavaksi, Jumalan eteen 
tilinteolle, synnintunnustukselle parannukseen pyrkimällä, 
kuten Nebukadnesar 4*.nnen luvun kertomuksen mukaan 
teki. Siten olisi Belsatsar saanut, kuten Nebukadnesarkin 
sai, myös ymmärryksen ja uskon, että Israelin Jumala, Danielin 
Jumala, oli ainoa, kaikkivaltias ja vanhurskas Jumala 
ja että hän juuri oman kansansa uskottomuuden rankaisemiseksi 
oli jättänyt temppelinsä pyhät astiatkin kaldealaisten 
sotasaaliiksi. Siten olisi Jumalan pyhyys jäänyt pilkkaamatta. 
Ja siten olisi kauhun käsikin jäänyt seinälle ilmestymättä. 

Samoin, kun maaherra Pilatus näki edessään Israelin kansan 
hylkäämän, rääkätyn ja häväistyn Jeesuksen, oli se hänelle 
kylläkin liian vahvaa ruokaa, liian vaikeatajuista uskontoa 
ihmn muuta hyväksyttäväksi Jumalan korkeimpana 
ilmestyksenä. Mutta Jumalallinen ilmestys oli ennemmin 
kohdannut Pilatustakin paljon helppotajuisemmassa merkityksessä, 
hänen omantuntonsa äänessä hänen virkansa tehtävissä, 
ilman että Pilatus silloinkaan oli sitä Jumalan ääntä 
kuullut, kuten juutalaisten viittaukset Jeesusta tutkittaessa 
antavat meidän ymmärtää. Ja sen vuoksi tuli hänen Jeesuksen 
tutkimisen yhteydessä astua Jumalan vaakaan hirvittäväksi 
tuomioksensa. Niinkuin Jerusalemin temppelin häväisty, 
pyhä kalusto, tuli Belsatsarille, niin häväisty Kristus 
tuli Pilatukselle kauheaksi: »mene, mene, tekel.» 

Mutta jos Pilatuskin olisi ennemmin alistunut Herran 
vaakaan punnittavaksi ja siten opetellut ymmärtämään Herran 
käden liikkeitä ja tunnustanut rikoksiansa omantuntonsa 
edessä, olisi hän saanut Jumalalta valon ja voiman tehdä 
kärsivän Jeesuksen suhteen aivaii toisenlaisen ratkaisun, sellaisen, 
johon Herra häntä silloinkin vielä kutsui, kun hän 
omalla suullaan vakuutteli: en minä löydä yhtään syyllisyyttä 
tässä miehessä. 

---225--- 

Vielä vähemmän voivat kristikunnan eriarvoiset ja erikarvaiset 
Belsatsarit puolustautua Jumalan edessä, jos eivät 
astu aikanaan Jumalan vaakaan punnittaviksi. Kuinka paljon 
valtavampia Jumalan ilmestyksiä heillä onkaan hyväksensä 
käytettävänä kuin mitä Belsatsarilla ja Pilatuksella oli. 
Kuinka eläviä ja voimallisia Herran todistuksia he voivat 
tavata joko lähempää tai kauempaa kirkon historiasta, siitä 
huolimatta, että toisaalta voivat nähdä paljon sellaista kristillisyyttä, 
joka syystä ansaitsee pilkatuksi tulla. 

Toisaalta juuri se, että meillä, kristityillä, on kaikesta huolimatta 
niin paljon runsaammat, kirkkaammat ja ihanammat 
Jumalan ilmoitukset viljeltävänä kuin mitä Belsatsarilla oli, 
aiheuttaa sen, että pienempikin Jumalan pilkka kuin Belsatsarin 
tuottaa yhtä ankaran Jumalan tuomion. Eihän pilkan Pyhää 
Henkeä vastaan Kristikunnan piirissä tarvitse suinkaan 
esiintyä niin räikeänä ja repäisevänä kuin Belsatsarin ja hänen 
hoviväkensä rähjääminen oli ja kuitenkaan ei, Jeesuksen 
ilmoituksen mukaan, sitä syntiä voida koskaan anteeksi saada. 

Sitä paitsi monet hiljaisuudessa pysyttelevät Jumalan 
pilkkaajat esiintyisivät varmaan nytkin yhtä mahtavin ja 
suurenmoisin elein kuin Belsatsarkin, jos heillä olisi yhtä 
mahtava valta-asema kuin tällä oli. Onpa siitä Venäjällä 
kyllin selvät todistukset, jotka samalla muistuttavat, että 
senkin hirvittävän rähjäämisen »mene tekel» on varmasti 
valmistumassa ja sen tuomio kypsymässä. 

On ihanata tietää Ilmestyksen sanasta, että kaikki antikristillinen 
röyhkeys ja kapina Jumalaa vastaan saa menestyä 
aikansa voitollisesti juuri sen takia, että se voittojensa 
kautta kypsyttää omaa tuomiotansa, tullakseen tuhotuksi 
omilla aseillansa, kun Herran aika on tullut. Sentähden 
Ilmestyskirjan mukaan taivaissa aina veisataan valtavia ylistysvirsiä 
jo silloin, kun antikristillinen petojen taistelu riehuu 
täällä alhaalla hirmuisimmillaan. Ja tässä taistelussa 
täällä on Jumalalla niinkuin saatanallakin omat etappitiensä 
ja etappipaikkansa, kunnes jumalallinen pelastus- ja tuomioprofetia, 

kaikki etappipaikat käytyänsä, tyhjentyy Uuden Jerusalemin 
ikuisiin ylistysvirsiin. 

Mutta Belsatsar on siinäkin tyypillinen vertauskuva hänen 
hengenheimolaisilleen kaikkina aikoina, että heti kun Jumalan 
tuomitseva käsi ilmestyi, tuli hänestä, pöyhkeilevästä, mahtavan 
röyhkeästä Jumalan pilkkaajasta säälittävä pelkuri 
raukka, niin että hänen kauhusta huutaessa »hänen länteensä 
nivelet herpautuivat ja polvensa vapisivat.» Kuinka 
säälittävän suuri pelkuruus ja raukkamaisuus kätkeyty ykään 
nykyaikaistenkin Jumalan pilkkaajain ylvästelevään röyhkeyteen! 
Eihän tämä pelkuruus paljastuaksensa tarvitse monesti 
muuta kuin että Jumala esim. panee heidän verensä lämmön 
kuumenemaan pari, kolme lämpömittarin astetta! 

Jos Belsatsar on vielä edelleen säälittävä siinä, että hän 
ensi hädässään huusi avuksensa kaldealaisten viisaita ja tietäjiä, 
ovat hänen nykyaikaiset aateveljensä ja sisarensa vielä 
enemmän säälittäviä, kun keskellä Kristuksen evankeliumin 
kirkkautta huutavat salaisen sieluntuskan, maailmantuskan, 
ahdistamina, nykyisen Babelin viisaita esiin ratkaisemaan 
taivaan jamaan, elämän ja kuoleman iäisyysarvoituksia. 

Ja maailmallinen kirjallisuus, helppotajuinen niinkuin tieteellinenkin, 
kilpailee eri aloillaan kuumeentapaisesti kehittämään 
tuotantoaan yhä kiihtyvää kysyntää vastaavaksi. 
Kuinka monen »kristityn» ainoana punnitus vaakana aikaa ja 
iäisyyttä varten on sukupuoliviettejä syyhyttävä ja lihan 
hurmassa hekumoitseva romaani- ja näytelmäkirjallisuus tai 
»elävät kuvat»! Yhtä onnetonta on sellaisten »suurten tietäjäin» 
seuraaminen, jotka, tyytymättä tieteelliselle tutkimukselle 
kuuluviin rajoihin, pyrkivät kukin luomaan uuden raamatun. 

Hämmästyttävän sitkeässä on meidänkin aikamme ihmisten 
usko noihin viisaisiin ja tietäjiin. Ne saattavat oraakeliistuimeltaan 
mahtipontisesti julistaa samasta kysymyksestä 
keskenään aivan vastakkaisia ratkaisuja, mutta molempia uskotaan 
yhtä nöyrästi, yhtä intohimoisesti. Ja vaikka toiset 
ja toiset yhäti inpauksissaan pettävät, uskotaan niitä seuraavalla 
kerralla yhtä liikuttavalla uskollisuudella. Niitä kumarretaan 

ja palkinnoilla kruunataan. Kummako sitten on, 
että Belsatsar parka hädässään huusi Babelin viisaita avukseen! 

Täytyyhän Jumalan vanhurskaudessaan ja rakkaudessaan 
koettaa seurata mukana tässä kilpajuoksussa. Täytyyhän 
hänen hallitsevan ja tuomitsevan kätensä joskus niin yksityisten 
kuin kansojenkin silmien edessä liikkua niin tajuttavasti, 
etteivät ainoastaan kaiken säätyiset Belsatsarin matkijat, 
nuo Babelin viisauden uhrit, hätääntyisi, vaan että itse 
suurten viisaitten viisaus tulisi yhä perinpohjaisemmin kaikessa 
surkeudessaan paljastetuksi ja vararikkoon saatetuksi. 
Meidänkään kansamme historiasta, uudemmastakaan historiasta 
ei puutu tuollaisia Jumalan käden liikkeitä, niihin 
kuuluvine tuomiohuutoineen: mene, mene tekel. Ja uutta 
saattaa olla tulossa. 

Toiset nöyrtyvät Belsatsarin kanssa antamaan Jumalalle 
kunnian ja tahtovat vapisten tietää itsestään, asemastaan ja 
Jumalastaan täyden totuuden, kävi miten kävi. Vieläpä toiset, 
kuten Belsatsarin äiti (v. 10), heräävät kalliiseen lähetystehtävään, 
opastaakseen toisia, onnettomuustovereitaan, Jumalan 
ilmoitetun sanan eteen, vaikkapa sitä ei olisikaan vahvistamassa 
Danielin veroinen Jumalan mies. 

Mutta toiset jäävät järkyttäviin tapauksiin ja mullistuksiin 
verhotun salaperäisen käden liikkeisiin tuijottamaan silmänsä 
sokeiksi ja järjellänsä selittelemään syitä ja vastasyitä, niin 
että Jumalan sallima, otollinen pelastuksen hetki menee ohi, 
ja niin joudutaan lopuksi entistä köykäisempinä Jumalan 
vaakaan kadotustuomiota varten. 

Kuinkahan monelle esim. viimeisessä kansalaiskapinassa 
kävi näin? Kuinka monelle käy samoin tulossa olevissa 
uusissa mullistuksissa? Kuinka monille valmistaa yksityiselämä 
jonkin kauhean »mene tekelin», jonka alta ei voi koskaan 
nousta! 

Sun lamppuasi katso, älä nuku, 
Niin ettet kadotuksen kauhuun hukul 
Jos lankeet, nouse taasen, rukoillen, 
Ett' ois nyt Herra vielä armoinen. 

AKKUNAT AUKI JERUSALEMIIN PÄIN! 

Kun Daniel sai tietää sen kirjoituksen kirjoitetuksi, meni 
hän ylös huoneesensa, jonka yläsalin akkunat olivat avoinna 
Jerusalemiin päin, ja lankesi kolme kertaa päivässä polvillensa 
ja rukoili ja kiitti Jumalaansa, niinkuin hänen tapansa oli ollut 
ennenkin tehdä. 

Dan. 6: 10. 

Jos luvattu maa on perillisillensä todella rakas, käy se 
heille vielä rakkaammaksi vieraissa oloissa ja sitä enemmän, 
kuta ahtaammiksi olot käyvät. Niin näyttää olleen Danielin 
laita. Sitä osoittaa tekstimme ilmoitus hänestä. 

Meidän on nyt näin kaukaa katsellen helppo ymmärtää 
Jumalan johto Danielin merkillisissä elämänvaiheissa. 

Niinkuin Jumala muinoin oli johdattanut Joosefin Egyptiin 
veljiensä ja isänsä huoneen auttamista varten, niin näyttää 
Jumala armahtavaisuudessaan halunneen toimittaa Babeliinkin, 
ennen Juudan kansan sinne joutumista, jonkun sopivan 
henkilön, joka tahtoisi ja kykenisi keventämään vangitun 
kansan päällä raskaana lepäävää valloittajakansan iestä, 
tekemällä lähetystyötä valloittajan taivuttamiseksi elävän 
Jumalan tuntoon ja sitä tietä valmistamalla vangitun Israelin 
vapauttamista. Tämän kutsumuksen suorittajan tuli samassa 
yhteydessä voida Israelille tehostaa Joosefin ajoista 
alkaen ilmennyttä Jumalan sääntöä, nim. että Israel voi 
hyödyksensä poliittisesti vaikuttaa muihin kansoihin ainoastaan 
sikäli kuin se pysyy täysin uskollisena Jumalansa palveluksessa. 
Onnistuminen tässä »sisälähetystyössä» huikentelevan 
ja niskurin Israelin keskuudessa riippui suureksi 
osaksi onnistumisesta edellä viitatusta »pakanalähetyst yöstä.» 

Siinä mainetta saavuttanut juutalainen tuli myös oman kansansa 
keskuudessa saamaan tarpeellisen arvovallan. 

Tähän kaksinaiseen jättiläistehtävään ei yhden miehen 
kyky ja harrastus riittänyt. Mutta sen johdon näyttää Jumala 
suunnitelleen Danielin osaksi, joka yhdessä muiden ylhäisten 
juutalaisnuorukaisten kanssa oli noin 14-vuotiaana kolmantena 
Juudan kuninkaan Jojakimin hallitusvuotena viety vankina 
Babeliin. Noin parikymmentä vuotta ennen Jerusalemin 
lopullista hävittämistä joutui Daniel, kuten muinoin 
nuori Joosef, — itse ollen hurskas — kärsimään veljiensä jumalattomuuden 
takia, nostaaksensa heitä heidän jumalattomuudestansa. 

Puuttumatta tässä yhteydessä Danielin suureen yleismaailmalliseen 
profetajliseen kutsumukseen, josta Danielin 
kirja todistaa ja jossa ominaisuudessaan hän joutui ihmeelliseksi 
valonheittäjäksi Johanneksen Ilmestyskirjaan kätkettyä 
Jumalan pelastussuunnitelmaa tutkivalle, ei Daniel liene 
alusta alkaen ollut selvillä siitäkään tehtävästä, mikä hänellä 
Jumalan tarkoituksen mukaan Babelin kuninkaan hovipalvelukseen 
kutsuttuna oli. Vielä vähemmän oli hän siihen 
Babeliin tullessaan täysin kypsynyt. 

Juuri Danielin valmistuminen ja kehitys pysyäkseen kulloinkin 
tehtävänsä tasalla — se se onkin Danielin persoonassa 
mieltä kiinnittävää ja sytyttävää. 

Suuri merkitys tässä suhteessa on luonnollisesti sillä, että 
Daniel Jumalan johdatuksesta sai opetusta kaikessa babylonilaisessa 
viisaudessa eli itämaisissa tieteissä ynnä valtakunnan 
hallinnossa ja hovitavoissa. Vielä suurempi merkitys oli 
sillä, että Jumala oli antanut Danielille erityisen armolahjan 
ymmärtää unia ja näkyjä. Kun tähän yhdistyivät nähtävästi 
erittäin edulliset luonteenominaisuudet ja varsinkin — kuten 
esim. kohtaus ylimmäisen kamaripalvelijan kanssa i:sessä 
luvussa osoittaa — luontainen taipumus voittaa ihmisten 
myötätuntoisuutta niin olivathan nämä jo edellytyksiä, jotka 
takasivat loistavan uran nuorelle hovimiehelle. 

Mutta juuri tuohon korkeaan asemaan, noihin loistaviin 
tietoihin ja lahjoihin liittyi suuri kiusaus unohtaa Jerusalem, 
käydä halveksimaan kansaansa ja häpeämään isiensä Jumalaa. 
Oli suuri kiusaus rakastua Babeliin ja unohtaa, että 
Babel oli ainoastaan kasvatuslaitos Jumalan armon ja kansalaisoikeuden 
voittamiseksi uudessa Jerusalemissa, uudessa 
luvatussa maassa. Monen monet vähemmän houkuttelevassa 
asemassa olevat juutalaiset sortuivat tuohon kiusaukseen, 
päättäen m. m. Serubabelin seurassa kotiin palanneitten 
vankien verrattain pienestä lukumäärästä. 

Onhan mahdollista, että Danielilla oli jo kotoa perittynä 
syvempi Herran pelko kuin useilla muilla juutalaisilla vangeilla, 
niin että hän sen avulla jo heti alussa oivalsi vaaranalaisen 
asemansa Nebukadnesarin hovissa. Siihen viittaa 
tuo hänen irsessä luvussa kerrottu rohkea pyyntönsä, että 
hänet vapautettaisiin nauttimasta kuninkaallisia ruokia ja 
väkijuomia ja niillä saastuttamasta itseään. 

Mutta Danielin oli suunnattava kehitystään eteenpäin 
itämaisen pakanuuden synkän yön ympäröimänä, niiden 
vaarallisten karien välitse, joita tuolle oppineelle, lahjakkaalle 
ja miellyttävälle nuorukaiselle muodostivat: hurmaavan loistelias, 
hekumallinen hovielämä, kuninkaallisten tyrannien 
oikullisuus, kateellisten hovipiirien kavalat vehkeilyt ja itämaisen 
valloittajakansan ylpeä ylenkatse voitettujen juutalaisten 
uskontoa kohtaan. 

Tässä ristitulessa eivät kotoa tuodut entiset eväät riittäneet. 
Uutta tarvittiin joka päivä. Eikä tiedä, kumpaako 
on enemmän ihmeteltävä, sitäkö, että Danielilla Nebukadnesarin 
ministerinä oli yhtämittainen, loistava menestys ja 
lisääntyvä vaikutusvalta kautta tuon kuninkaan neljättäkymmentä 
vuotta jatkuneen monivaiheisen hallitusajan, vaiko sitä, 
että Daniel saattoi kaiken aikaa säilyä tinkimättömästi elävän 
Jumalan palvelijana. 

Niin toista kuin toistakin joutuu, ihmettelemään m. m. 
kuullessaan Danielin 4:nnessä luvussa julistavan Nebukadnesarille 

ankaran tuomion hänen näkemänsä unen johdosta; 
ja kuitenkin saattoi hän siitä huolimatta säilyttää korkean 
valtiollisen asemansa ja kuninkaan suosion. 

Joskin tämä on osittain selitettävissä siitä luottamuksesta, 
minkä Nebukadnesar oli jo ennemmin saanut Danieliin 
unien selittäjänä, on Danielin suuri rohkeus sittenkin hämmästyttävä, 
kun hän olisi yhtä hyvin voinut menettää päänsä 
kuin säilyttää sen ja virkansa. Tämän yhteydessä juuri 
näyttääkin siltä kuin unien selittämisen lahja olisi ollut 
ikäänkuin Jumalan antama tunnustus Danielin uskonnollissiveellisistä 
voimannäytteistä, jotka, kuten edellä viitattiin, 
alkoivat jo heti Danielin Babeliin tultua. 

Mutta mistä ja miten tuliDanielille tuo rohkeus ja siveellinen 
voima? Tekstimme antaa siihen vastauksen. Hänellä oli erään 
huoneensa akkunat aina auki Jerusalemiin päin ja siinä hän kolmesti 
päivässä polvistui rukoukseen ja Jumalan kiittämiseen. 

Mitä Daniel rukoili? Tietysti hän rukoili Jumalalta valoa, 
ymmärrystä ja viisautta kuninkaan palvelukseen kuuluvissa 
monissa tehtävissä, rukoili voimaa uskollisuuteen, 
rehellisyyteen, kärsivällisyyteen ja nöyryyteen virkansa velvollisuuksissa, 
rukoili, ei vain ylimalkaisesti, vaan kunkin 
yksityistapauksen varalta, kunkin henkilön suhteen, jonka 
kanssa oli tekemisessä, rukoili, ei vain kerran ja hätäisesti, 
vaan aina uudestaan pitkittäen. Tietysti hän oli kaiket päivät 
toimiensa keskellä sisällisesti sydämen rukousyhteydessä 
Jumalansa kanssa, mutta silti täytyi kesken virkakiireitä 
kiiruhtaa sinne ministeripalatsin yläsalin avoimien akkunain 
eteen ja paiskautua polvillensa Herran eteen. 

Ja kun edellä jo kuulimme, kuinka arkamielisesti Daniel 
pelkäsi joutuvansa pakanuuden saastuttamaksi, joka häntä 
kohtasi joka askeleella lukemattomissa muodoissa, niin ymmärrämme, 
kuinka tämäkin valvominen painoi yhäti rukouksen 
hätähuutoon. Sitä enemmän, kun pakanuus henkilöissä, 
tavoissa, tapauksissa ja ilmiöissä saattoi toisin vuoroin kohdata 
kovin hyväilevänä, viehättävänä, hurmaavana. 

Tuhansien kavalien hovijuonien piirittämänä, tyrannikuninkaan 
oikkujen tyydyttämisessä ja häikäilemättömien 
kadehtijoiden varomisessa loppui myöskin yhäti oma viisaus 
ja voima siltä, joka Jumalaa peläten ei saattanut babelilaisen 
valheellisuuden eikä sen tunnottoman vehkeilyn liukkaille 
poluille lähteä. 

Täytyi osata olla kaikille kaikeksi, olla miellyttävä, herttainen 
ja käytöksessä sulava ja hienostunut hovimies ja kuitenkin 
yli kaiken pelätä ja rakastaa Jumalaa. Täytyi pyrkiä 
aina saamaan Jumalan avulla yliotetta kavalista juonittelijoista 
ja matelevista onnenonkijoista kuninkaan ja valtakunnan 
asioissa ja kuitenkin osoittaa seurustelussa heitäkin 
kohtaan sellaista ystävällisyyttä, vanhurskautta ja totuudellisuutta, 
että heidän täytyi tunnossaan myöntää Israelin 
Jumalan palveluksen kohoavan verrattomasti ylemmäksi heidän 
siveellistä tasoansa. 

Sillä juuri Israelin Jumalan kunnian kirkastaminen pakanuuden 
pimeydessä, sehän se oli Danielin tarkoituksena 
kaikessa yksilöllisessä ja julkisessa toiminnassaan. Hän tunsi 
sen lähetystehtäväkseen, ei vain Israelin Jumalan ja hänen 
kansansa takia, vaan myös babelilaisen ympäristönsä voittamiseksi 
ainoan Jumalan tunnustamiseen. 

Daniel ei voinut tyytyä uskonnollisessa suhteessa pakanuutta 
vastaan vain »passiiviseen vastarintaan.» Hän oli 
sanan parhaassa merkityksessä »aktivisti» Jumalan valtakunnan 
rintamalla itämaista valheuskonnollisuutta vastaan. Eikä 
hänen taistelunsa jäänyt turhaksi. Neljännen luvun loppuvärsyistä 
näemme, että itse mahtava Nebukadnesar tuli voitetuksi 
ja nöyryytetyksi antamaan ainoalle Jumalalle kunnian. 
Yhtä ihana on se todistus, minkä kuningas Darius 
tämän 6:nnen luvun mukaan elävästä Jumalasta antoi sekä 
ennen että jälkeen Danielin heittämistä jalopeurain luolaan. 

Tuskinpa oli Daniel itsekään arvannut, että hänen Jumalansa 
ja hänen jumalanpalveluksensa tulisi saamaan niin 
valtavan tunnustuksen, minkä Darius antoi, toimittaessaan 

sen suosittamiseksi virallisen julistuksen »kaikille kansoille, 
sukukunnille ja kielille», lausuen siinä m. m.:» minä annan 
täten käskyn, että hallitukseni koko valtakunnassa tulee vavista 
ja peljätä Danielin Jumalaa, sillä hän on elävä Jumala 
ja pysyy iankaikkisesti.» 

Mikä tavaton merkitys tällaisella kuninkaallisella lähetystyöllä 
oli silloisiin itämaisiin kansoihin, on helposti ymmärrettävissä, 
puhumattakaan siitä, että se valmisti maaperää 
Kyroksen julistukselle, jolla hän vapautti Israelin kansan 
vankeudesta. 

Eipä olisi kumma, jos Danielin edustama Israelin uskonnollisuus, 
Babelissa 70 vuotta kestäneen vaikutuksen kautta, 
olisi jättänyt niin syviä ja kestäviä jälkiä, että ne tuntuisivat 
vielä 500 vuoden perästä niissä Itämaan viisaissa miehissä, 
jotka läksivät Palestiinaan etsimään ja tapaamaan siellä syntynyttä 
juutalaisten kuningasta. Luonnollisesti noitten vuosisatojen 
kuluessa kauemmas Itämaihin kauppiaina y. m. 
kulkeutuneet juutalaiset eivät laiminlyöneet siellä muistella 
heidän uskontonsa itämaisen loistokauden vaikutusta, joka 
ulottui kolmen maailmanvallan hallitusajan läpi, babylonilaisen, 
mediläisen ja persialaisen. Sillä raamatun ilmoituksen 
mukaan Daniel menestyi ei vain Nebukadnesarin, vaan 
myös »Darion hallitessa ja Kores persialaisen hallitessa», 
6: 28. 

Kyllä näissä monivaiheisissa, sisä- ja ulkopoliittisissa suurromahduksissa, 
jolloin kaikki maailmahistorialliset olot kerta 
kerran jälkeen menivät nurin ja kaikki valtiolliset ja kansalliset 
arvot arvioitiin aina uudestaan, tarvittiin paljon hengellistä 
pääomaa ja hellittämätöntä otetta »ylös mäkiin päin» sellaisessa 
sielussa kuin Danielin, jonka voiman salaisuus oli siinä, 
että tunsi elävästi oman voimattomuutensa ja avuttomuutensa 
suuren maailman puristuksen keskellä. 

Luonnollisesti oli yhtäältä voimakkaasti Jumalaan kiinnittämässä 
se havainto, että babylonilainen suurvalta, toimeenpantuansa 
Jumalan säätämän Israelin kurituksen, tuli 

itse tuomituksi ja tuhotuksi, aivan siten kuin ennen Danielia 
eläneet profetat olivat ennustaneet ja juuri syystä, ettei 
Babylon kansana ollut taipunut parannukseen Nebukadnesarin 
antamasta esikuvasta huolimatta. 

Mutta toisaalta aina uuden valloitta jakansan valtaan päästessä 
sen uskonnollisen pakanuuden valtava nousukausi 
kaikkine ilmiöineen tuotti koko Israelille ja Danielillekin 
uusia vaaroja ja vaikeuksia, sellaisia, joissa eivät entiset uskonnolliset 
kokemukset ja voitot paljonkaan auttaneet. 

Sitä ihmeellisempää on, että Daniel Babylonian suurvallan 
sorruttua saavutti sijalle astuneen Meedialaisen maailmanvallan 
ja sen kuninkaan Dariuksen puolelta niin suuren 
huomion ja tunnustuksen kuin edellä on viitattu. 

Luonnollisesti tähän osittain vaikutti Danielin ihmeellinen 
pelastuminen jalopeurain luolasta, jonne hänen kadehtijansa 
olivat onnistuneet saada hänet heitetyksi, kuningasta 
petkuttamalla. Mutta tämän ihmeen taas Jumala teki Danielin 
ainutlaatuisen uskonnollisen kypsyyden palkitsemiseksi 
ja sen yhteydessä oman kunniansa pelastamiseksi, jonka 
Danielin suuri uskollisuus oli pannut koetukselle. 

Kun tässä yhteydessä kaikki Danielin yhteen liittyneet 
valtiolliset kadehtijat, pirullisia juonia häntä vastaan punoessaan, 
tunnustivat toisilleen, etteivät löydä hänen elämässään 
mitään siveellistä tai valtiollista virhettä, ei hänen 
yksityisessä eikä julkisessa elämässään, vaan että kuningas 
on kavalasti johdettava virittämään Danielille paula hänen 
uskontonsa harjoituksessa, niin eipä ole maailmassa ihanampaa 
arvolausetta kenellekään Jumalan lapselle annettu. 

Kun Danielin uskonnollisuus hänen hyeenansilmäisten yihollistensakin 
arvostelemana oli näin ihmeellistä, ei ole kumma, 
että jalopeuratkin antoivat sille tunnustuksensa. Tämä 
oli pienempi ihme kuin Danielin ihanneusko ja ihanteellinen 
elämän vaellus. Tuntuu ainakin siltä, että jos meidänkin 
kristillisyytemme olisi sillä tasolla, täytyisi varmaan metsänpetojenkin 
kumartaa sen edessä. 

Danielin uskollisten ystäväin, Sadrakin, Mesakin ja AbedNegon 
antama tuki, noiden sankarisielujen, jotka jo ennen 
Danielia olivat kestäneet »tulikokeensa», oli varmaan Danielille 
suureksi avuksi. Jokainen Jeesuksen oppilapsi tietää, 
kuinka kehoittavaa, rohkaisevaa ja lohduttavaa on uskollisten 
ystävien osoittama myötätunto ja osallistuminen meidän 
kuormiemme kantamiseen ja vaarojemme torjumiseen. Jeesus 
kaipasi yhäti vaikeuksissaan ja taisteluissaan oppilastensa 
ja ystäviensä seuraa ja antoi heille siitä kiitollisen tunnustuksen. 
Samoin Paavali. 

Ja sittenkin Danielin voittojen salaisuus liittyy hänen 
yläsalinsa avoimiin akkunoihin ja rukousjakkaraan niiden 
edessä. Jokainen vähänkin Herran tiellä kokenut kristitty 
tietää, että tärkeimmät ratkaisut sillä tiellä on sittenkin tehtävä 
kahden kesken Herran kanssa. Siinä ovat taasen Jeesus 
ja Paavali parhaat tien näyttäjät. Samoin oli jo Danielin 
laita. 

Siellä avoimen akkunan edessä taisteli Israelin jalo poika 
polvillaan niissä vaikeissa koettelemuksissa, joita jokainen 
päivä hänelle myötänsä toi. Vaikeudet, ristiriidat ja mahdottomuudet 
olivat hänelle jotakin aivan jokapäiväistä leipää 
ja hän oli joka hetki niin uhkaavassa kuoleman vaarassa, ettei 
se tuntunut yhtään miltään yllätykseltä, kun hän sai kuulla 
vihollistensa virittäneen hänelle ansan jalopeurain hampaisiin 
joutumiseksi. Toisaalta oli rukous tullut hänelle niin 
elämän ehdoksi, että hänen oli paljon helpompi antaa 
itsensä tappaa kuin olla rukoilematta. 

Kuinka usein hän kuninkaan palatsista kiiruhtaen oli 
avoimen akkunansa edessä painunut polvilleen sielussaan 
aivan masentuneena, raadeltuna, rikkirevittynä. Kuinka särkevänä 
oli noussut sydämestä huuto korkeuteen: Oi Jerusalem, 
Jerusalem, milloin saanen sinut nähdä vapaana babelilaisen 
pakanuuden saastasta, kauhuista, kahleista! Mutta 
Daniel muisti myös, kuinka ihanasti lohdutettuna, uudistettuna, 
sydän Herran kiitosta täynnä hän oli polviltansa 

noussut aina uudestaan. Nämäkö taivaallisen, iankaikkisen 
autuuden elämykset hän nyt jättäisi kuningas Dariuksen 
käskystä, jättäisi vanhana miehenä nuoruutensa Jumalan 
häväistykseksi? Ei ikänä! Ennen jalopeurain eteen, joiden 
kidassa hän tapaa saman uskollisen Jumalan, kuin kauniin 
palatsinsa avoimien akkunainkin edessä. Eikä Daniel uskossansa 
pettynyt. 

Sentähden, jos kysymme, miksi meiltä, kristittyinä, puuttuu 
Danielin rohkeus ja kestävyys uskomme ja Jumalan 
kunnian tunnustamisessa, vaikka meidän vaikeutemme ja 
vaaramme ovat niin paljon pienemmät kuin hänen, ei voi 
löytää muuta vastausta kuin että meillä ei ole akkunat 
auki uuteen Jerusalemiin päin emmekä ole astuneet Danielin 
kanssa joka päivä Jumalan vaakaan punnittaviksi 
rukouksen hätähuudoin ja sydämen kiitosvirsin. 

Jos meiltä puuttuu rukousaiheita, on se paha merkki, 
hengellisen kuoleman merkki. Babel on vallannut sielussamme 
sijan. Mutta siinäkin tapauksessa, että paljon rukoilemme 
yksin ja muiden kanssa, voi meiltä puuttua Danielin 
rukouspohja. 

Daniel ei rukoillut ainoastaan kiusauksia vastustaakseen, 
tappioita välttääkseen ja voittoja voittaakseen niin, että Jumala 
saisi kunnian kaikesta. Hän rukoili myöskin voittoja 
saatuansa, rukoili Herran pitämään häntä nöyryydessä ja 
valvomisessa. Ja se olikin nähtävästi Danielin menestyksen 
yhtenä lisäsalaisuutena, että hän nöyrästi vei Jumalan 
eteen yhtä hyvin voittonsa kuin tappionsa. Huomaamme sen 
m. m. 2:sessa luvussa hänen liikuttavasta kiitosvirrestään, 
jonka hän viritti Herralle saatuaan häneltä selityksen Nebukadnesarin 
uneen, ja jossa hän m. m. lausuu: »Olkoon Jumalan 
nimi kiitetty iankaikkisesta iankaikkiseen, sillä hänen 
on viisaus ja väkevyys. Hän muuttaa ajat ja hetket, panee 

kuninkaat viralta ja asettaa kuninkaat virkaan. 

Hän tuo syvät ia salaiset asiat ilmi. Hän tietää, mitä pimeässä 
on, ja valkeus Vsuu hänen tykönänsä. Sinua, minun isäni 

Jumala, minä kiitän ja ylistän, ettäs annoit minulle viisautta 
ja voimaa ja nyt annoit minun tietää, mitä me sinulta rukoilimme.
» 

Toinen tekijä Danielin rukouselämässä oli Jumalan vaakaan 
astuminen ainaisessa oman syyllisyyden tuntemisessa, 
osallistumalla myöskin kansansa syyllisyyteen. Kuinka särkevä 
onkaan hänen synnintunnustuksensa cjrnnessä luvussa, 
kuten tämä kappale siitä osoittaa: »Me olemme syntiä tehneet, 
olemme väärin telineet, olleet jumalattomat ja tottelemattomat, 
olemme sinun käskyistäsi ja oikeuksistasi poikenneet 
Sinä Herra olet vanhurskas, mutta meidän 

täytyy hävetä Sillä meidän syntiemme tähden ja 

isäimme pahojen tekojen tähden häväistään Jerusalem ja 

sinun kansasi kaikkein seassa, jotka ympärillämme ovat, 

Herra, kuule! Herra, anna anteeksi! Herra, huomaa ja tee 
se! Älä viivy!» 

Tällainen oli rukousten pohja, jotka kolme kertaa päivässä 
nousivat korkeuteen niiden akkunoitten edestä, jotka 
olivat aina auki Jerusalemiin päin. Tämä oli pohja ja lähtökohta, 
olipa Daniel kunniassa tai häpeässä, olipa hän ministerivirassa 
tai virasta pois potkittuna, kuten Belsatsarin 
aikana. Niin Nebukadnesarin kuin Dariuksen ja Kyroksen 
kunniaa osoittaessa oli Daniel tunnossaan aina rikollinen Jumalansa 
edessä. Ja vaikka hänen kadehtijainsa ja vihollistensa 
täytyi tunnustaa hänet elämässään ja virassaan aivan 
nuhteettomaksi, joutui hän itse, itseään Jumalan vaaassa 
tarkistaessaan, tunnustamaan hänelle päivittäin, ettei hänen 
ajatuksissaan, puheissaan ja töissään ole ollut nuhteettomuutta. 
Piti kiiruhtaa monesti polvilleen avoimen akkunan 
eteen valittaen tunnustamaan, ettei ollut osannut oikein menetellä 
siinä ja siinä asiassa eikä oikein käyttäytyä sitä ja 
sitä ihmistä kohtaan, ei ollut Jumala saanut niin suurta kunniaa 
kuin hänen olisi pitänyt saada. 

Eipä ole kumma, että tältä pohjalta Jumala sai luoduksi 
sellaisen aseen, sellaisen persoonallisuuden, jollaisena Danielin 

tapaamme hänen vaihtelevissa kohtaloissaan. Ei ole 
myöskään kumma, että kaikista suurista kunniasaavutuksista 
huolimatta Daniel tunsi itsensä Babelissa yhä vieraammaksi 
ja että hänen koti-ikävänsä vanhaan ja uuteen Jerusalemiin 
tuli yhä palavammaksi. 

Onko meillä tätä ikävää? Onko meidän uskomme ja rakkautemme 
harjoitus sitä laatua, että olemme joutuneet yhä 
enemmän vieraiksi ja muukalaisiksi maailmassa, nykyisessä 
Babelissa? 

Ovatko luvattu maa ja uusi Jerusalem tulleet meille yhä rakkaammiksi? 
Onko Danielin kanssa vuoroin Herraa ylistäen, 
vuoroin syntejämme tunnustaen ja parannusta tehden 
pyritty myötäisissä ja vastaisissa nostamaan silmiämme ylös 
siihen pyhään kaupunkiin, jossa ei ole enää yötä, ei aurinkoa, 
ei kuuta, koska Jumalan kirkkaus valaisee sen ja elämän 
veden virta ja elämän puu elävöittävät sen asukkaat niin, 
ettei kuolemaa enää ole, ei murhetta, ei parkua ei kipua? 

Niin ystävät! Akkunat auki Jerusalemiin päin! 

Vaikkeivät sinne silmäni nyt kannatakaan vielä, 
Niin kuitenkin mun ääneni jo nytkin kuullaan siellä, 
Ja usein, kun mä huokaan vaan, 
Jo vastauksen sieltä saan. 

Mun uskon, Jeesus, vahvista ja pidä toivo yllä, 
Mua matkallani johdata, niin sitten viimein kyllä 
Mä autuaana nähdä saan 
Sen toivoni, sen riemun x maan. 


